
GAJAUS PLINIJAUS 
JAUNESNIOJO 
GYVENIMAS IR KŪRYBA 


Gajus Plinijus Cecilijus Jaunesnysis (Gaius Plinius Cae- 
cilius Secundus) laiške savo bendraamžiui, garsiam isto- 
rikui Kornelijui Tacitui, rašė: „Nežinau, ar rūpėsime mes 
būsimoms kartoms, bet mes, žinoma, to nusipelnėme. Ir 
ne mūsų talentu (tai būtų per daug įžūlu), o pastangomis, 
darbu ir pagarba ainiams. Tiktai eikime pramintu keliu, 
kuris, tiesa, mažai ką atvedė į šviesą ir šlovę, bet daugelį 
išvedė iš tamsos ir tylos.“ (IX, 14) 

Mūsų skaitytojui siūloma ne viskas, kas liko iš šio auto- 
riaus kūrybos. Kai kas tebuvo aktualu ir įdomu tik Plini- 
jaus epochos žmogui, kai kas — tik jam asmeniškai, todėl 
tegul atleis malonusis skaitytojas ir pasitenkins tuo, ką 
leidykla ir vertėja siūlo šioje nedidelėje knygelėje. 

Gajaus Plinijaus laiškai (epistulae) sudėti į dešimt kny- 
gų (libri), o vadinamosios knygos suskirstytos į skyrius 
(capita), pvz., VIII, 5. Dešimtyje knygų yra įvairiems 


adresatams skirtų laiškų, be to, pridedama ir „Panegirika“ 
imperatoriui Trajanui, kur išdėstyta, Plinijaus nuomone, 
idealaus demokratiško valstybės vadovo veiklos progra- 
ma. Panegirika skirstoma į paragrafus. 

Gajus Plinijus dar vadinamas Jaunesniuoju, kad nebūtų 
painiojamas su jo dėde Plinijumi Vyresniuoju, kurio knyga 
„Gamtos istorija“ (Naturalis bistoria) —tikra antikos enciklo- 
pedija, apėmusi astronomiją, fiziką, geografiją, zoologiją, 
botaniką ir kitus mokslus. Gajus Plinijus Jaunesnysis 
gimė 61 arba 62 m. po Kr. nedideliame Komo miestelyje, 
įsikūrusiame prie kelio į Alpes ir garsėjusiame prekyba 
bei amatais. Jo tėvas, žinomas miestelio pareigūnas, mirė 
labai anksti; tad mažasis Gajus su motina persikėlė į Romą 
pas motinos brolį, tuo metu vadovavusį Kampanijos uoste 
Mizene stovėjusiam romėnų laivynui. Mokslingasis dėdė 
Plinijus Vyresnysis labai rūpinosi giminaičio auklėjimu ir 
mokymu, tad Gajus anksti susipažino su lotyniškąja ir, ži- 
noma, graikiškąja literatūra, sukurta tuometine tarptauti- 
ne kultūringojo pasaulio kalba — senąja graikų kalba. Ga- 
jus uoliai mokėsi, skaitė Homerą ir tragikus, susipažino 
su jų kalbos ir stiliaus ypatybėmis. Dėdė berniuką pamilo 
ir įsūnijo, tad Cecilijus Sekundas tapo Gajumi Plinijumi 
Cecilijumi Sekundu. 

Baigęs gramatinę mokyklą, (Gajus pradėjo moky- 
tis retoriaus mokykloje pas garsiausią to meto iškalbos 
mokytoją retorių Kvintilianą. Nors ankstyvuoju Imperi- 
jos periodu iškalba jau nebeturėjo įtakos politinei veiklai 
ir buvo vartojama tik teismuose, tačiau teismo oratoriaus 
darbas taip pat buvo garbingas ir pelningas. Retorių 
mokyklose mokė suvokti žodžio galią, nes žodis — ir už 


kardą aštresnis ginklas, ir brangakmenis, žėrintis ir žavin- 
tis spalvų žaismu. 

Karjeros pradžioje Gajus Plinijus dažnai sakyda- 
vo kalbas centumvirų (šimto vyrų) teisme, kur buvo 
nagrinėjamos turtinės bylos ir sprendžiami tarpusavio 
ginčai šeimose. Pasakytas kalbas jis dar dailindavo, siųs- 
davo draugams ir laukdavo jų pastabų. Gaila, kad neišliko 
nė vienas tų kalbų fragmentas, išskyrus laiškuose minimas 
pastabas apie tai, kokios, jo nuomone, tos kalbos turėtų 
būti. Jo teisminių kalbų viršūnė — gynėjo arba kaltintojo 
pasisakymai Romos senate svarstant provincijų vietinin- 
kų piktnaudžiavimus (II, 11; III, 9). 

Vėliau prasidėjo Plinijaus — valstybės pareigūno — kar- 
jera (cursus honorum). Kvestoriaus pareigas, kaip princepso 
kandidatas, jis gavo rekomendavus imperatoriui Domi- 
tianui, valdžiusiam nuo 81 iki 96 m. po Kr. Po to impera- 
torių Nervos ir Trajano jis buvo paskirtas valstybės iždo 
(aerarium Saturni) prefektu trejiems metams. 92 m. po Kr. 
Plinijus užėmė tribūno pareigas (ankstyvuoju Imperijos 
laikotarpiu liaudies tribūnų valdžia buvo sumenkusi — jie 
tegalėjo įsikišti į senate svarstomų bylų reikalus). Ėjo jis 
ir karinio iždo prefekto, ir pretoriaus pareigas (pretoriai 
turėjo juridinę valdžią), o 100 m. po Kr. tapo konsulu, 
tačiau iš laiškų daugiausiai sužinome apie jo veiklą einant 
ypatingojo imperatoriaus legato pareigas Bitinijos pro- 
vincijoje, kur jis ir mirė 111 arba 113 m. po Kr. 

Išvykus iš Romos, kur vis dėlto galiojo įstatymai, Plini- 
jų tiesiog pribloškė netvarka Bitinijos provincijoje — buvo 
švaistomos Nikomedijos (dabartinis Izmitas) ir Nikėjos 
(dabartinis Iznikas) lėšos, vyko įnirtinga šių miestų ir jų 


partijų kova. Nikomedijoje nebaigtam tiesti vandentie- 
kiui buvo išleisti milijonai, tačiau gaisrui gesinti nebuvo 
nei siurblių, nei paprasčiausių kibirų, o brangiai kaina- 
vęs, bet taip ir nebaigtas statyti, Nikėjos teatras pradėjo 
griūti. Partijų nariai siūlydavo sau palankius architektus, 
nepaisydami šių kompetencijos, o Trajanas, nežinia kodėl, 
visiškai nereagavo į nuolat gaunamus Plinijaus prašymus 
skirti gerų specialistų. 

Miestų archyvai buvo nesutvarkyti: dokumentų apie 
teismų sprendimus surasti buvo neįmanoma, 0 asmenys, 
nubausti už sunkius nusikaltimus, arba banditai, vietinin- 
ko išsiųsti iš provincijos, ir toliau joje gyveno. Plinijus 
griebėsi už galvos ir daug ką nuveikė: sutvarkė prieš- 
gaisrinę apsaugą Nikomedijoje, parinko tinkamą vietą 
viešajai pirčiai Prusoje (dabartinė Bursa), sumažino ne- 
reikalingas išlaidas ir palengvino miestiečių gyvenimo 
sąlygas. Plinijui teko spręsti ir krikščionybės klausimus. 
Teismuose kitatikiai buvo baudžiami ne už patį kultą, 
o už su juo susijusius nusikaltimus. Krikščionys dažnai 
buvo kaltinami tuo, kad žudo kūdikius, valgo jų mėsą ir 
viešai sanguliauja. Netgi istorikas Tacitas (Analai, XV, 44) 
juos vadina pražūtinga sekta. Tačiau Imperijos metais iš- 
leisto įstatymo prieš krikščionybę nemini nei Tacitas, nei 
Svetonijus, nei Plinijus, kurio dėmesį patraukė tik priva- 
tus skundas. Kaltinamiesiems duodavo laiko apsigalvoti 
ir išsižadėti savo dievo — Kristaus. Teisėjas ir teisiamasis 
mąstė visiškai skirtingai: žmogus, neišsigynęs Kristaus ir 
jo žadamo amžino pomirtinio gyvenimo, Plinijui atrodė 
esąs beprotis (similis amentiae), o šis manė, jog šitaip jis 
liks ištikimas Kristui ir užsitarnaus amžinąjį gyvenimą. | 

Plinijaus klausimą, kaip elgtis su įskųstais krikščionimis, 
Trajanas atsakė humaniškai: „| anonimišką skundą apie 
bet kokį nusikaltimą nereikia atsižvelgti. Tai būtų blogas 
pavyzdys, kuris neatitinka mūsų laikų dvasios.“ (X, 97) 
Panegiriką Trajanui Plinijus viešai pasakė 100 m. po Kr. 
rugsėjo pirmą dieną senate, kai imperatorius Plinijų 
paskyrė konsulu dviem mėnesiams. Tokiais atvejais buvo 
įprasta išreikšti imperatoriui padėką ir pašlovinti jo nu- 
veiktus darbus. Savo laiškuose (III, 13; IV, 27) Plinijus 
rašo, kad toji kalba, gerokai išplėsta ir stilistiškai pakore- 
guota, vėliau buvo skaitoma draugams, tad galima kalbėti 
apie visą traktatą, kurio pagrindinė mintis — po despo- 
tiškojo Domitiano valdymo prasidėjęs liberalus ir mora- 
lus Trajano amžius. 96 m. po Kr. nužudžius Domitianą, 
trumpai imperiją valdė Nerva (iki 98 m. po Kr.), bet 
kadangi buvo jau senas ir nemėgstamas kareivių (97 m. 
ne į Romą žengiantį garsų karvedį Marką Ulpijų Irajaną, 
kuris ir tapo pirmuoju įvaikintu imperatoriumi. Trajanas 
tęsė Nervos pradėtą politiką: rūpinosi našlaičiais, tiesė 
kelius, daug statė, steigė viešąsias mokyklas, neleido 
plėšti provincijų ir t. t. Iš Plinijaus laiškų sužinome apie 
tai, kaip originaliai buvo susidorota su ankstesniųjų im- 
peratorių valdymo laikais siautėjusiais deliatoriais, kurie 
dažnai įskųsdavo nekaltus, bet įtakingus ir turtingus as- 
menis kaip piktavalius, veikiančius prieš valstybę ir patį 
imperatorių. Mirus Domitianui, deliatoriai buvo suvaryti 
į laivą ir be vairininko paleisti į jūrą, kur žuvo per audrą. 
Plinijus rašo ir apie tai, kad už valstybės lėšas buvo išlai- 
komi 5000 piliečių (rezervas karo atveju); apie tai, kaip 

įnirtingai romėnai griovė nužudyto nekenčiamo Domi- 
tiano statulas; apie paramą neturtingiems arba našlaičiais 
likusiems vaikams, apie mokesčių mažinimą ir t. t. Laiš- 
kuose Plinijus pasakoja kelias įdomias ir niekur kitur ne- 
aprašytas istorijas: apie Vezuvijaus išsiveržimą 79 m. po 
Kr. ir kurortinio Pompėjų miesto sunaikinimą, apie žiaurų 
vestalės nužudymą valdant Domitianui, apie namą, kuria- 
me vaidenasi ir t. t. Plinijaus laiškai ir „Panegirika“ daž- 
nai yra vienintelis istorinis šaltinis, kur minimi tie įvykiai, 
todėl jie vertinami kaip istorijos pažinimo dokumentas. 
Labai įdomios ir svarbios Plinijaus vertybinės nuosta- 
tos, jo pamąstymai apie valdovų ir eilinių žmonių moralę, 
gyvenimo filosofiją, jauno ir seno žmogaus mirtį. Gar- 
sus valstybės veikėjas, oratorius, rašytojas Gajus Plinijus 
kankinasi suvokdamas, jog žemėje viskas paklūsta mir- 
čiai: „Koks ribotas, koks trumpas pats ilgiausias žmogaus 
gyvenimas!“ (Ill, 7) Kreipdamasis į draugą jis kviečia: 
„Tad pasistenkime, kol dar esame gyvi, kad mirčiai ati- 
tektų kuo mažiau to, ką ji gali sunaikinti!“ (V, 5) Dau- 
gelyje laiškų nesunku užtikti tokių kvietimų: išskyrus 
literatūrinius darbus, visa kita — laikina, nepatvaru, tuščia 
(fragilia et cadūca), tad palikime ką nors, kas galėtų įrodyti, 
jog gyvenome! Tik protinis, kūrybinis darbas dovanos 
nemirtingumą. Pavargęs nuo svarbių valstybinių darbų, 
šurmulio ir dalykinių susitikimų, Plinijus kartais visa tai 
vadina menkais ir paniekos vertais dalykais. Tiktai proti- 
nio darbo valandėlės, jo studia, jam atrodo garbingas aukš- 
tos moralės pasaulis: čia nėra nei pavydo, nei pykčio, čia 
džiaugiamasi draugų pasiekimais, liūdima dėl ankstyvos 
jaunų Žmonių ir vėlai su ligomis atėjusios garsių veikėjų 

mirties. Anot Plinijaus, studia suteikia malonų poilsį ir 
žada žmogui nemirtingumą. 

Tačiau Plinijus mato ankstesnių laikų ir savojo meto 
žmonių nuopuolį: senatoriai ne tik nesugeba, bet netgi 
nesistengia išspręsti svarbios politinės bylos, ir tik siekia 
nesugadinti santykių su įtakingais teisiamaisiais. Asme- 
ninius interesus senatoriai pridengia tariamu griežtumu, 
nesigėdija nuteisti menko vagišiaus, kad išsuktų svarbų 
nusikaltėlį. Kai kurie iš posėdžiaujančiųjų šioje aukštoje 
valstybės institucijoje begėdiškai juokauja (IV, 25), kiti 
negerbia nei vietos, kur posėdžiauja, nei savęs (III, 20). 

Ne ką padoriau elgiasi ir eiliniai romėnai: jiems tinka tik 
tai, kas atneša pinigus ir pergalę. Jie apsimetėliai — akylai 
saugo tai, kas jų, bet negerbia to, kas priklauso kitiems, 
jie nedėkingi, neatsimena geradarysčių, prekiauja sąžine, 
šmeižia artimą. O pats Plinijus aplink save nori matyti lai- 
mingus veidus - jis padeda draugams, nuolaidžiauja žmo- 
nių trūkumams, yra ištikimas ne tik gyviems, bet ir mi- 
rusiems bičiuliams, net paikina savo vergus. Gimtajame 
Komo miestelyje Plinijus pastatydino biblioteką ir pirtį, 
skyrė didelę sumą pradžios (gramatinei) mokyklai. Pli- 
nijus rūpinosi ne tik gimtine: daug pinigų davė filosofui 
Artemidorui, padovanojo sodybą savo žindyvei, moky- 
tojo Kvintiliano dukros kraičiui skyrė 50 000 sestercijų, 
sušelpė vykstantį į Ispaniją poetą Martialį ir t. t. 

Plinijus buvo labai užsiėmęs ir darbštus žmogus. Ei- 
damas valstybinio iždo prefekto pareigas, jis prižiūrėjo 
visos valstybės finansus, senate sakydamas kaltinamąsias 
kalbas prieš provincijas plėšusius vietininkus ar jų bend- 
rus, gynė valstybės garbę, būdamas apdairus ir sumanus 

tėvonijos savininkas, prisidėjo prie žemės ūkio progreso. 
Ir prie viso to reikia pridurti, jog Plinijus buvo šeimos 
žmogus, mylėjo savo žmoną ir be galo ja rūpinosi. 

Nors Plinijaus laiškų adresatai įvairūs — draugai, gi- 
minaičiai, valstybės pareigūnai, žmona, tačiau šie tekstai 
skirti visiems. Jie kruopščiai apgalvoti, parinkti tikslūs, 
vaizdingi žodžiai, kuriais autorius nori įtikinti, sužavėti, 
paskatinti. Bet apie savo rašinius Plinijus nebuvo labai 
geros nuomonės ir nelaikė savęs Demostenu: „Skaityda- 
mas... suprantu, kaip blogai rašau, nors tu mane ir skati- 
ni, lygindamas mano knygas apie kerštą už Helvidijų su 
Demosteno kalba „Prieš Meidijų“. Aš, žinoma, turėjau 
ją po ranka, rašydamas savo kūrinius, bet ne dėl to, kad 
lenktyniaučiau (tai būtų įžūlu ir beveik beprotiška), bet 
norėdamas pamėgdžioti ir sekti juo, kiek leido skirtu- 
mas tarp paties didžiausio ir paties mažiausio talento.“ 
(VII, 30)“ Tačiau su tuo sutikti būtų sunku. Mokęsis 
Kvintiliano mokykloje retorikos meno subtilybių, Pli- 
nijus, kaip ir jo mokytojas, laikėsi vidurio tarp azijinio 
stiliaus (noro priblokšti ar sujaudinti, daugžodžiavimo, 
aforizmų gausos) ir atikinio stiliaus (trumpo ir glausto 
dėstymo, logiško minčių reiškimo, nors neretai — sau- 
so ir nevaizdingo kalbėjimo), vis dėlto jo kūriniuose — 
gausybė puikiausių antitezių ir metaforų. Oratorius, jo 
nuomone, bent kartais turi pakilti, nebijoti pavojingų 
aukštumų, nes rizika suteikia iškalbai ypatingos vertės 
(II, 5). Štai keletas tokių jo eilučių: „Gamta pavargo, ji 
išeikvota ir negali sukurti nieko, kas būtų verta pagy- 


* Šis laiškas į leidinį neįtrauktas. 

rimo.“ (VI, 21), „Didžioji sodybos dalis žiūri į pietus 
ir tartum kviečia saulę.“ (V. 6), „Tavo rašinius bitės 
pripildė gėlių medaus.“ (IV 3) Beveik kiekviename laiš- 
ke yra šmaikščių arba gilią mintį slepiančių pastebėjimų, 
patarlių, aforizmų. Štai apie nelabai didį oratorių Plinijus 
sako: „Jis neturi jokių trūkumų, išskyrus tai, kad neturi 
jokių trūkumų!“ (IX, 26); apie nedrįstančius drąsiai veik- 
ti: „Bėgantieji dažniau girūva, nei tie, kurie šliaužioja, 
betgi tie, kurie negriūva, nesusilaukia šlovės.“ (IX, 26) 
Apie perėjimą nuo despotiškojo Domitiano prie libera- 
laus Trajano valdymo: „Sugrąžintoji laisvė mus užklupo 
neišmanančius ir nepatyrusius: apsvaigę nuo jos saldumo, 
kartais mes priversti pirmiau veikti, o jau po to — galvo- 
ti.“ (VIII, 14) O štai ir tikro psichologo pastebėjimas: 
„Nes kiekgi yra žmonių, kurie savo garbingumu taip pat 
rūpinasi likę vieni, kaip ir būdami viešumoje?! Daugelis 
bijo kitų nuomonės, o sąžinės — tik kai kurie.“ (III, 20) 

Taigi kai kurie dalykai, atrodę svarbūs Plinijui, yra 
aktualūs ir mums, gyvenantiems XX!-ajame amžiuje. Ma- 
lonusis skaitytojas ras ir daugiau panašių ir dar gražesnių 
palyginimų ar kitų stiliaus puošmenų ne tik laiškuose, bet 
ir „Panegirikoje“ Trajanui, kurios paragrafams parinkti 
epigrafai iš tų pačių skyrelių. 


P S. Apie titulus ir terminus. 

Nervai įsūnijus Ulpijų Trajaną, šis imtas vadinti Ceza- 
riu Nerva Trajanu Augustu. 97 m. pridėtas titulas - Ger- 
manikas, 102 m. po Kr. — Dakikas. Tėvynės tėvu jis titu- 


* Šis laiškas į leidinį neįtrauktas. 

luojamas nuo 98 m. po Kr. Plinijus tik kelis kartus pavadi- 
na Trajaną imperatoriumi, nes šis žodis visų pirma reiškė 
vyriausiojo karo vado, o ne valstybės vadovo pareigų 
pavadinimą. 45 m. pr. Kr. nužudžius Gajų Julijų Cezarį, 
jo vardas tapo titulu: 44 m. pr. Kr. pirmasis cezariu pasi- 
vadino Oktavianas, vėliau juo pasekė ir kiti valdovai. 

Princeps — lotyniškai reiškia „pirmasis, tas, kuris uži- 
ma pirmąją vietą“. Nuo Augusto Oktaviano laikų (valdė 
27 m. pr. Kr.—14 m. po Kr.) iki Diokletiano valdymo pa- 
baigos (valdė 284—305 m. po Kr.) princepsas buvo im- 
peratoriaus (valstybės vadovo) titulas. Seniausioji Romos 
imperatoriaus valdžia vadinama principatu nuo tada, kai 
Augustas 13 m. pr. Kr. sausio 27 dieną ją priėmė kaip 
princeps civium — pirmasis iš piliečių. 

Buvę konsulai vadinami konsularais, buvę pretoriai — 
pretorijais, buvę edilai — edilicijais, buvę kvestoriai — 
kvestorijais. 


Aleksandra Teresė Veličkienė 

G. PLINIJUS SVEIKINA 
SEPTICIJŲ! 


Tu dažnai mane raginai surinkti ir publikuoti šiek tiek 
kruopščiau parašytus laiškus. Surinkau nesilaikydamas 
chronologinio principo (juk ne istoriją dėliojau), bet 
tuos, kurie po ranka pakliuvo?. Gerai būtų, kad tik tu 
nepasigailėtum paraginęs, o aš — paklusęs. Tad lai taip ir 
bus: paieškosiu tų, kurie guli atmesti, ir neslėpsiu, jei dar 
ką nors parašysiu. Lik sveikas! 

G. PLINIJUS SVEIKINA 
ARIANĄ! 


Numanau, kad atvyksi vėluodamas, tad siūlau tau knygą, 
kurią buvau pažadėjęs ankstesniuose laiškuose. Prašau ją 
perskaityti ir, kaip esi įpratęs, pataisyti, tuo labiau kad nie- 
ko anksčiau, atrodo, nesu rašęs su tokiu įkarščiu (čijAo). 
Bent jau kalbos figūromis bandžiau pamėgdžioti tavo se- 
niai mėgstamą Demosteną ir tik neseniai mano pamėgtą 
Kalvą?. Tokių vyrų galią įgyti sugeba „nedaugelis, kuriuos 
mylėjo Teisingasis '*. Pati medžiaga neatgrasė manęs nuo 
šito sugretinimo (bijau pasakyti įžūliai): beveik visa kal- 
ba kupina tokios energijos, kad mane, užmigusį nuo ilgo 

neveiklumo, pažadino (jeigu tik aš esu tas, kurį pažadinti 
galima). Nevengiau nė mūsų Marko Ankv0Oouc*: kai tik 
būdavo tinkama jais papuošti kalbą, būtinai truputėlį 
nukrypdavau nuo kelio, nes norėjau kalbėti aistringai, o 
ne liūdnai. Bet nepagalvok, kad dėl šios išimties prašau 
tavęs atlaidumo. Kad dar labiau sustiprinčiau tavo ryžtą 
taisyti, prisipažinsiu, kad nei manęs paties, nei mano 
draugų nebaido mintis išleisti knygą?, jeigu tik tu įmesi 
baltą akmenėlį“. Žinoma, būtina ką nors išleisti, ir geriau- 
sia — jau visiškai užbaigtą kūrinį (girdi tinginio maldas?). 
Išleisti reikia dėl daugelio priežasčių, o svarbiausia dėl 
to, kad anksčiau išleistos mano knygos, nors ir praradu- 
sios naujumo žavesį, sakoma, nuolat esti žmonių rankose 
(nebent knygų prekiautojai pataikauja mano ausims). Bet 
tegul pataikauja, jei tik šis melas skatina mane dirbti. Lik 
sveikas! 


3 


G. PLINIJUS SVEIKINA 
KANINIJŲ RUFĄ! 


Kaip laikosi Komas — mano ir tavo džiaugsmelis? Kaip 
puikiausioji priemiesčio vila? Kaipgi portikas?, kuriame 
amžinas pavasaris? O ūksmingoji platanų alėja? Kaip ka- 
nalas, kuriame atsispindi žaluma ir akmenys? O kūdra 
apačioj — ar ji vis dar mūsų paslaugoms? Kaip tas keliu- 
kas — tvirtas, bet minkštas kojai? O pirtis, kurią saulė 

nuolat pripildo ir apšviečia? O triklinijai — tie, kuriuo- 
se priimi daugelį, ir tie, kurie skirti vos keliems? Kaipgi 
kambariai: tie, kur būni dieną, ir tie, kur leidi naktį? Ar jie 
tave užvaldė ir pakaitomis vilioja? O gal, kaip paprastai, 
dažnai išvyksti tvarkyti savo dvaro reikalų? Jeigu kamba- 
riai tave pavergė, esi laimingas ir tau pasisekė, jeigu ne — 
„vienas iš daugelio“. 

Kodėl tu (juk jau laikas!) neperduodi šių menkų ir nie- 
kingų rūpesčių kitiems ir neatsiduodi rašymui, pasitraukęs 
šiton gilion ir visiškon vienumon? Tik tai turi būti tavo 
darbas ir poilsis, tavo vargas ir ramybė, budėjimas ir mie- 
gas. Sukurk ir iškalk tai, kas amžiams liks tavo! Kitos val- 
dos po tavęs daug kartų pakeis šeimininką, o kūryba, kartą 
tapusi tava, visada ir bus tavo. Žinau į kokią dvasią, į kokį 
talentą kreipiuosi. Tu tik pats suprask, ko esi vertas, o jei- 
gu suprasi, ir kitiems toks atrodysi. Lik sveikas! 


4 


G. PLINIJUS SVEIKINA SAVO UOŠVĘ 
POMPĖJĄ CELERINĄ! 


Kiek visko tavo dvaruose prie Okrikulo, prie Narnijos, 
taipogi prie Karsulų ir Peruzijos?! Dvare prie Narnijos 
netgi yra pirtis. Iš mano laiškų (tavųjų jau nereikia) užteks 
šito vieno, trumpo ir seno. Prisiekiu Herkuliu, tai, kas yra 
tavo, man yra artimiau negu tai, kas mano! Yra tik vienas 
skirtumas — tavo namiškiai mane priima rūpestingiau ir 

maloniau nei maniškiai. Galbūt šitaip atsitiks ir su tavimi, 
jei kada užsuksi pas mus. Norėčiau, kad taip padarytum. 
Pirmiausia dėl to, kad tau bus suteikta viskas, kaip ir man, 
o be to, galbūt mano namiškiai nors šiek tiek susijaudin- 
tų, nes manęs paprastai laukia ramiai ir abejingai. Gera- 
širdžių šeimininkų vergai praranda baimės jausmą, o nauji 
žmonės paskatina juos atsibusti ir stengtis įsiteikti šeimi- 
ninkams, tarnaujant ne jiems, o svetimiems. Lik sveika! 


5 
G. PLINIJUS SVEIKINA 
VOKONIJŲ ROMANĄ! 


Ar matei ką nors labiau išsigandusį ir nusižeminusį už 
M. Regulą? po Domitiano* mirties? Šiam valdant, jis 
padarė ne mažiau nusikaltimų, nei valdant Neronui“, 
betgi ne taip atvirai. Ėmė manęs bijoti ir neklydo, nes 
aš tikrai įniršau. Jis padarė viską, kad pražudytų Aruleną 
Rustiką?, ir taip džiūgavo dėl jo mirties, kad net perskaitė 
ir publikavo kūrinį, kuriame užsipuolė Rustiką ir pava- 
dino jį stoikų beždžione, pridurdamas, jog šis esąs „pa- 
ženklintas Vitelijaus“ įdagu“. Atpažįsti Regulo iškalbą? 
Herenijų Senecioną" draskė taip pašėlusiai, kad Meti- 
jus Karas“ jam pasakė: „Ko lendi prie mano numirėlių? 
Argi aš kamuoju Krasą? arba Kameriną'??“ (šiuos Regulas 
apskundė valdant Neronui). Regulas manė, kad visa tai 
ištverti man bus sunku, todėl netgi nepakvietė manęs į 
kūrinio skaitymą. 

Be to, jis prisiminė, kaip smarkiai mane užsipuolė 
centumvirų teisme!''. Tada aš, prašomas Aruleno Rusti- 
ko, pagelbėjau Timono!'* žmonai Arionilei; Regulas buvo 
mano priešininkas. Šitoje byloje iš dalies rėmiausi pui- 
kaus žmogaus Metijaus Modesto!'? nuomone. Tada jis 
buvo tremtinys, ištremtas Domitiano. Ir štai Regulas 
sako: „Klausiu, Sekundai, ką manai apie Modestą?“ Ma- 
tai, koks būtų kilęs pavojus, jei būčiau atsakęs „gerai“, ir 
kokia nešlovė, jeigu — „blogai“! Čia man padėjo dievai, 
ne kitaip. Taigi tariau: „Atsakysiu, jeigu tai spręs centum- 
virai.“ Anas vėl: „Klausiu, ką tu manai apie Modestą?“ 
Tad aš atsakiau: „Liudytojus paprastai klausinėja apie 
teisiamuosius, o ne apie nuteistuosius.“ Anas trečiąkart 
teiraujasi: „Klausiu juk ne apie Modestą, o ką tu manai 
apie jo patikimumą.“ „Tu klausi, - sakau, - ką manau? Bet 
aš manau, kad netgi klausinėti negalima apie tai, kas jau 
yra nuspręsta.“ Jis nutilo, mane visi gyrė ir sveikino, kad 
galbūt man naudingu, bet negarbingu atsakymu aš ir savo 
vardui nepakenkiau, ir į tokio sukto klausimo žabangus 
neįsipainiojau. O dabar, sąžinės balso išgąsdintas, čiumpa 
Cecilijų Celerą, paskui ir Fabijų Justą'“, prašo mane su 
juo sutaikyti, tuo nepasitenkinęs nueina pas Spuriną" ir 
labiausiai nusižeminęs (taip būna visada, kai jis bijo) sako: 
„Prašau, nueik rytą, ankstų rytą, pas Plinijų ir kokiu tik 
nori būdu pasiek, kad jis man atleistų! Daugiau nebegaliu 
pakelti šitokio ramybės drumstimo!“ 

Aš jau nebemiegojau. Spurinos pasiuntinys perduoda: 
„Ateinu pas tave!“ Atsakau: „O ne, aš ateinu pas tave!“ 
Tad pasukome viens link kito ir susitikome Livijos por- 
tike'“. Spurina iškloja Regulo prašymą ir dar nuo savęs 

prideda (trumpai, kaip ir pridera padoriam žmogui pra- 
šyti dėl niekšo): „Pats žiūrėk, ką, tavo nuomone, reikia 
atsakyti Regului. Man netinka tave apgaudinėti. Aš lau- 
kiu Mauriko!" (jis dar nėra grįžęs iš tremties) ir negaliu 
tau patarti nei vienaip, nei kitaip, o padarysiu taip, kaip 
jis nuspręs: jis šito reikalo vadovas, o man pritinka sekti iš 
paskos.“ Po kelių dienų Regulas susirado mane pretoriaus 
sveikinimo ceremonijoje'š, to paties siekdamas pasivedė į 
šalį ir tarė bijąs, kad giliai mano širdyje neliktų įstrigę jo 
žodžiai, kai jis centumvirų teisme pasakęs man ir Satrijui 
Rufui'?: „Satrijus Rufas, kuris nelenktyniauja su Ciceronu 
ir pasitenkina šiuolaikine iškalba.“ Atsakiau, jog dabar, kai 
jis prisipažino, suprantu jo piktą pašaipą, tačiau tai gali 
būti priimta ir kaip pagyrimas. „Ir vis dėlto, — sakau, — aš 
lenktyniauju su Ciceronu ir nesu patenkintas šiuolaikine 
iškalba bei manau, kad didžiausia kvailystė mėgdžioti ne 
tai, kas geriausia. Betgi tu, kuris atsimeni šį atvejį teisme, 
kodėl pamiršai tai, kai klausinėjai, ką manau apie Metijaus 
Modesto patikimumą?“ Jis pastebimai išbalo, nors išbalęs 
jis visąlaik, ir mikčiodamas sumurmėjo: „Aš klausinėjau 
norėdamas pakenkti ne tau, o Modestui.“ Koks tad žiau- 
rumas žmogaus, kuris net neslepia norėjęs pakenkti trem- 
tiniui! Ir štai ypatinga to priežastis: „Jis parašė, — sako, — 
viename laiške, skaitytame pas Domitianą, kad Regulas — 
niekšingiausias iš visų dvikojų.“ Ir Modestas buvo visiškai 
teisus! Tuo ir baigėsi mūsų kalba. Nenorėjau jos tęsti, 
idant nesusipainiočiau, kol grįš Maurikas. Be to, žinojau, 
jog Regulas?? yra šuokaBaioeTovV?!: turtingas, įtakingas ir 
apsuptas globėjų, bet dar daugiau yra jo bijančių, o baimė 
paprastai stipresnė už meilę. Tačiau gali atsitikti taip, kad 

visa tai susvyruos ir sugrius, juk niekšų dėkingumas toks 
pats nepastovus, kaip ir jie patys. Tiesa, kaip ne kartą esu 
sakęs, laukiu Mauriko. Jis yra žmogus rimtas, protingas, 
daugybę išbandymų patyręs ir sugeba pagal praeitį numa- 
tyti ateitį. Jam nurodžius, bandysiu ką nors padaryti arba 
ramiai palauksiu. Šitai aš tau parašiau todėl, kad, atsižvel- 
giant į mūsų abipusę meilę, tau reikia žinoti ne tik tai, ką 
aš veikiu ir kalbu, bet ir tai, ką esu sumanęs. Lik sveikas! 


6 


G. PLINIJUS SVEIKINA 
KORNELIJŲ TACITĄ! 


Juoksiesi. Jei nori, juokis. Aš, Plinijus, tas, kurį pažįsti, 
pričiupau tris šernus ir — puikiausius! „Pats?“ — klausi. 
Pats. Tačiau pasilikdamas įprastoje, ramioje būsenoje. 
Sėdėjau prie tinklų?, greta buvo ne ragotinės ir ietys, o 
stilius ir lentelės? — apie kai ką mąsčiau ir užsirašinėjau, 
idant, jei ir tuščiomis rankomis, tai bent su prirašytomis 
lentelėmis grįžčiau. Nepaniekink šitokio užsiėmimo: 
puiku, kai dvasią pažadina kūno judesiai ir mitrumas, 
o aplinkui esantys miškai, vienuma ir pati tyla, tvyranti 
medžioklėje, yra didelė paskata apmąstymams. Todėl, kai 
eisi medžioti, patarčiau pasiimti ne tik krepšelį su maistu 
ir buteliuką, bet ir lenteles: patirsi, jog Minerva“ vaikšto 
po kalnus ne rečiau už Dianą“. Lik sveikas! 

G. PLINIJUS SVEIKINA 
OKTAVIJŲ RUFĄ! 


Matai, į kokias aukštumas mane iškėlei, suteikdamas man 
tokią karališką valdžią, kokią Homeras skyrė didžiajam 
ir galingajam Jupiteriui: „t Š' ėregOV Uėv čdWKE NATO, 
ėrepov 5“ dvėvevosv.“? lr aš juk galiu atsakyti į tavo 
prašymą linktelėdamas arba papurtydamas galvą. Paga- 
liau, jeigu galėčiau, ypač tau prašant, pasiteisinti Betikos? 
gyventojams, atsisakęs juos ginti byloje prieš vieną žmo- 
gų*, tai pasisakyti prieš provinciją, kuriai puoselėti įdėjau 
tiek pastangų, tiek darbų nuveikiau, netgi asmeniškai ri- 
zikuodamas, — būtų priešinga manajai ištikimybės ir pa- 
stovumo sampratai (o tu tai vertini). Tad bevelysiu eiti vi- 
duriniuoju keliu, ir iš dviejų dalykų, kurių prašai (o išskiri 
vieną), aš pasirinksiu tą, kuriuo patenkinsiu ne tik tavo 
norą, bet ir teisingą sprendimą. Mat man ne taip svarbu, 
ko tu, geras žmogus, trokšti būtent dabar, svarbiausia — 
kam tu visada galėsi pritarti. 

Tikiuosi apie spalio idas? būti Romoje ir tavo bei savo 
žodžiu Galui* visa tai patvirtinti, o dėl manęs tu ir dabar 
jam galėtum laiduoti: „f kai kvavėnow ėTt dpoVO1veLOE.“" 
Kodėl man iš tiesų nesikalbėti su tavimi Homero eilėmis, 
kolei neleidi kalbėti tavosiomis, kurių taip užsidegęs trokš- 
tu? Atrodo, jog tik toks kyšis galėtų mane papirkti, kad aš 
pasisakyčiau prieš Betiką! Beveik pamiršau, ką mažiausiai 
reikėjo pamiršti: gavau puikių datulių, kurios dabar turės 
varžytis su vynuogėmis ir grybais. Lik sveikas! 

8 
G. PLINIJUS SVEIKINA 
POMPĖJŲ SATURNINĄ! 


Labai laiku man perdavė tavo laišką, kuriame reikalauji, 
kad atsiųsčiau ką nors iš savo rašinių, nors aš ir pats ren- 
giausi tai padaryti. Taigi savo noru bėgantį arklį paraginai 
pentinais ir tuo pačiu sunaikinai būtinybę: man — prašyti 
atleidimo, kad atsisakau dirbti, o sau — atsiprašyti, kad 
mano darbo reikalauji. Nei man tinka pasigėdinus neimti 
to, kas pasiūlyta, nei tau jaustis prislėgtam to, ko pats 
siekei, nors neverta iš tingaus Žmogaus tikėtis ko nors 
nauja. Rengiuosi tavęs paprašyti, jog ir vėl skirtum laiko 
kalbai, kurią sakiau savo kraštiečiams prieš bibliotekos“ 
atidarymą. Prisimenu, kad tu jau anksčiau kai ką apie ats- 
kirus dalykus buvai pasižymėjęs, todėl dabar prašau, kad 
užsiimtum kalba ne tik bendrai ją apžvelgdamas, bet ir 
peržiūrėtum, kaip esi įpratęs, atskirus skyrelius. O juk po 
taisymų turėsiu nuspręsti, ar šita kalba bus išleista, ar liks 
gulėti. Ir galbūt šitas taisymas, po ilgų peržiūrų, paskatins 
nedelsti ir privers nuspręsti: ar laikyti ją verta publikuoti, 
ko aš ir siekiu, ar, atvirkščiai, neverta. 

Betgi mano neryžtingumo priežastis yra ne tiek ra- 
šinio kokybė, kiek turinys, mat čia įžvelgiu tam tikrą 
pagyrūniškumą ir savęs aukštinimą, o tai žeidžia mano 
kuklumą. Ir nors kalbėsiu glaustai ir paprastai, vis dėlto 
privalau pašnekėti apie tėvų? ir savo paties dosnumą. Ši 
tema yra pavojinga ir slidi, nors jos būtinybė ir vilioja. 
Pagyras svetimiems girdinčiųjų ausys ne visada mielai pa- 
kenčia, tad kaipgi pasiekti, kad kalbėjimas apie save ar 

savo artimuosius neatrodytų iš viso nepakenčiamas. Mes 
pavydime paties garbingumo, bet dar labiau to, kad ši 
dorybė taip šlovinama, ir tik tai mažiau iškraipome ir ap- 
šnekame, kas tamsos ir tylėjimo skraiste uždengta. Dėl 
šios priežasties dažnai svarsčiau: ar šią kalbą (ką jinai be- 
reikštų) parašiau tik sau pačiam, ar ji priklauso ir kitiems? 
Kad ją skyriau tik sau, įrodo ir tai, jog dauguma dalykų, 
būtinų dalyvaujant byloje, ją baigus pasirodo esą nenau- 
dingi ir neverti dėkingumo. 

O idant daugiau neieškotume pavyzdžių, — kas gi būtų 
naudingiau už kūrinį apie dosnumo prasmę ir reikšmę?! 
Juk taip atsirastų galimybė, pirmiausia, apmąstyti aukštus 
ir garbingus dalykus, po to, ilgiau patyrinėjus, įsigilinti 
į jų grožį ir, pagaliau, apsisaugoti nuo apgailestavimo, 
lydinčio netikėtą dosnumą. Vėliau įsitvirtintų ir panieka 
pinigams: mat kai visus Žmones prigimtis privertė juos 
kaupti, aš, daug ir ilgai apie tai galvojęs, supratau, kad 
meilė dosnumui manyje nutraukė visus šykštumo pan- 
čius. Ir tuo labiau pagirtinas, atrodo, būsiąs mano verti- 
namas dosnumas, kad prie jo mane traukia ne beprasmis 
užsidegimas, o ramūs apmąstymai. Prie to dar pridur- 
siu, jog pinigus kasmet skirti pažadėjau ne renginiams 
ar gladiatoriams remti, o palaikyti laisviems tėvams gi- 
musius vaikus“. Akių ir ausų malonumai nereikalauja 
tiek rekomendacijų, kad kalbėjimu juos reikėtų daugiau 
skatinti, nei stabdyti. Norint, kad kas nors geistų nema- 
lonaus vaikų ugdymo vargo, to reikia siekti ne tik pre- 
mijomis, bet ir kruopščiai apgalvotais paskatinimais. Juk 
jeigu gydytojai sveiką, bet neskanų maistą skiria švel- 
niai įtikinėdami, tuo labiau pritinka pasiryžusiam visuo- 

menei padovanoti labai naudingą, bet ne tokią malonią 
dovaną, ją rodyti palydint pagarbia ir malonia kalba, o 
ypač todėl, kad stengiausi gauti pritarimą dovanai, skir- 
tai tėvams nuo bevaikių asmenų. Tad tegul pagarbos, pa- 
rodytos nedaugeliui, likusieji kantriai laukia ir nusipelno. 
Bet kaip tada, kai siekiau, jog mano dovanos tikslas ir 
vertė būtų suprasti, labiau rūpinausi bendra nauda, o ne 
vieno Žmogaus savigyra, taip dabar, publikuodamas savo 
kalbą, bijau pasirodyti tarnavęs ne kitų naudai, o savo 
paties šlovinimui. 

Be to, aš nepamirštų, kad aukštesnis apdovanojimas už 
garbingą poelgį yra ne pasklidęs gandas, o suvokimas to, 
kas padaryta. Slovė turi sekti paskui, jos nedera gainio- 
tis, o jeigu atsitiktinai ir nesektų, vis tiek liks ne mažiau 
šlovinga tai, kas nusipelno šlovės. Na o tie, kas savo ge- 
radarystes papuošia žodžiais, matyt, jas šlovina ne todėl, 
kad jas padarė, o daro dėl to, kad juos pačius šlovintų. 
Šitaip kas liudytojo pasakojime atrodo didu, vertinant pa- 
čiam įvykio autoriui, visai sumenksta. Žmonės, negalintys 
sugriauti to, kas padaryta, užsipuola tai giriančius. Taigi, 
jeigu padarysi tai, ką verta nutylėti, jie smerks patį poelgį, 
o jeigu nenutylėsi to, ką verta pagirti, smerks tave patį. 

Be to, mane varžo viena svarbi priežastis: šią kalbą 
aš sakiau ne tautai, o dekurionams, ir ne aikštėje, o ku- 
rijoje?. Bijau tad pasirodyti ne visai nuoseklus, kadangi 
kalbėdamas norėjau išvengti garsaus pritarimo ir minios 
palaikymo, o dabar, kalbą publikuodamas, viso to siekiu. 
Ir juk aš šitos tautos, kuria rūpinausi, neleidau ant kurijos 
slenksčio, idant nepasirodytų, kad aš jai pataikauju, o da- 
bar aiškiai įsiteikinėju netgi tiems, kuriems mano dovana 

tėra tik pavyzdys. Tad štai tokios mano delsimo priežas- 
tys. Paklausysiu tavo patarimo, nes paties autoritetas pa- 
sitarnaus mano apmąstymams. Lik sveikas! 

G. PLINIJUS SVEIKINA 
MINICIJŲ FUNDANĄ! 


Nuostabu, kaip Romoje kiekviena diena yra užimta arba 
bent atrodo tokia esanti, bet jeigu sudėtum daug dienų, 
nieko panašaus nepasakytum. Juk jeigu ką nors paklaus- 
tum: „Ką veikei šiandien?“ — jis atsakytų: „Dalyvavau 
pilnametystės? šventėje, liudijau sudarant sutartį arba 
vestuvėse, vienas mane prašė pasirašyti testamentą“, ki- 
tas — ginti jį teisme, trečias pakvietė į pasitarimą.?“ 

Ši veikla atrodo būtina, bet jeigu pagalvosi, kad tai da- 
rei diena iš dienos, visa tai pasirodys tuščias reikalas, ypač 
kai išvyksi iš miesto. Ir štai tada suvoksi: „Kiek dienų iš- 
eikvojau menkaverčiams dalykams!“ 

Taip atsitinka man, kai savo Laurento sodyboje skaitau 
arba ką nors rašau, arba skiriu dėmesio kūnui, kurį stipri- 
nant palaikoma dvasia. Nieko neklausau, ką išgirdus, ir 
nieko nekalbu, ką pasakius, būtų gėda. Niekas pas mane 
nieko apkalbomis nešmeižia, nieko ir aš nepeikiu, nebent 
save patį už tai, kad netinkamai parašau. Jokia viltis, jokia 
baimė manęs nejaudina, jokie gandai nerūpi, kalbuosi tik 
su savimi ir knygelėmis. 

O teisingas ir doras gyvenime, o saldus, garbingas 
poilsi, puikesnis už bet kokį užsiėmimą! O jūra, o kran- 
te, tikras nuošalus uovoeiov“ — kiek man atvėrėte, kiek 
daug padiktavote! Tad palik, kai tik pasitaikys proga, šitą 
triukšmą, tuščius plepalus, kvailiausius užsiėmimus ir 
išsaugok save literatūrai bei atsiduok poilsiui. Juk, kaip 
šmaikščiai ir išmintingai pasakė mūsų Atilijus?: „Geriau 
niekuo neužsiimti, negu užsiimti niekais!“ Lik sveikas! 

G. PLINIJUS SVEIKINA 
ATIJŲ KLEMENTĄ! 


Jei kada nors mūsų miestas ir klestėjo moksline veikla, tai 
dabar klesti ypatingai. Čia yra daug žinomų pavyzdžių, 
bet užteks ir vieno — filosofo Eufrato?. Kai jaunystėje tar- 
navau kariuomenėje Sirijoje*, įsidėmėjau jį būdamas jo 
namuose ir pasirūpinau, kad mane pamiltų, nors rūpintis 
ir nebuvo reikalo, nes pats Eufratas ne tik lengvai ben- 
drauja ir pirmas skuba susipažinti, bet yra ir kupinas to 
žmoniškumo, kurio moko kitus. O, jeigu aš pats būčiau 
pateisinęs tas viltis, kurias į mane buvo sudėjęs, kiek jis 
pagausino savo dorybes! O gal dabar jomis žaviuosi dar 
labiau, nes geriau jas suprantu?! Nors ir dabar, tarp kitko, 
suprantu ne visai: juk kaip apie dailininką, skulptorių ar 
drožėją gali spręsti tik meistras, taip išminčių gali per- 
prasti nebent išminčius. 

Kiek man duota spręsti, Eufratas turi tiek daug svarbių 
ir teigiamų savybių, kad ir menkai išsilavinusius žmones 
jos domina ir veikia: jis svarsto subtiliai, pagrįsdamas, išra- 
dingai, dažnai pasižymi netgi tam tikru Platonui būdingu 
didingumu. Jo kalba yra sodri ir išradinga, o, svarbiausia, 
maloni ir priverčianti sutikti netgi prieštaraujančius. O 
prie viso šito dar — aukštas ūgis, gražus veidas, paleisti 
plaukai, didelė ir žila barzda. Ir tegul tai neesminga ir 
nėra svarbu, bet vis dėlto jam prideda dar daugiau pagar- 
bos. Jo aprangoje nėra nieko gąsdinančio, nieko niūraus, 
bet iš vidaus sklinda rūstybė: sutikęs jį, pajusi pagarbą, 
bet neišsigąsi. Jo gyvenimas visiškai šventas, toks pat ir 
jo gerumas. Jis persekioja ydas, o ne žmones, klystančius 
pataiso, o ne baudžia. Atidžiai klausyk jo pamokymų ir, 
nors jau esi įtikintas, geisk ir toliau būti įtikinėjamas. 

Jis turi tris vaikus, iš jų du berniukai, kuriuos rūpestingai“ 
auklėja. Jo uošvis Pompėjus Julianas, kaip visu gyveni- 
mu, taip ir šiuo vienu poelgiu tapo didis ir garsus, kai 
būdamas pirmas asmuo provincijoje, iš aukštą padėtį už- 
imančių Žmonių išsirinko žentą, išsiskiriantį ne titulais, o 
išmintimi. 

Bet kodėl aš tiek daug kalbu apie vyrą, kurio pažinti- 
mi pasinaudoti man neduota? Kad dar labiau liūdėčiau? 
Esu užverstas daugybe sunkių darbų?: sėdžiu priešais 
tribunolą, pasirašinėju ataskaitas, sudarinėju sąskaitas, ra- 
šau daug laiškų, bet jie literatūriškai neapdoroti. 

Kai kada (nes argi dažnai tai gali nutikti!) aš skun- 
džiuosi šiais rūpesčiais Eufratui. Šis mane guodžia ir netgi 
tvirtina, kad geriausia filosofijos dalis yra skirta tarnau- 
ti visuomenei: tirti, teisėjauti, ieškoti teisingumo — tai 

reiškia, naudotis tuo, ko jinai moko. Tik vienu dalyku jis 
manęs nejįtikina — kad visu tuo užsiimti yra geriau, nei iš- 
tisas dienas praleisti jo klausantis ir iš jo mokantis. Todėl 
tau, laisvam Žmogui, patariu, kai tiktai atvyksi į miestą (ir 
dėl šito atvyk kuo greičiau!), patikėk jam save, idant tave 
pagerintų ir ištobulintų. 

Aš nepavydžiu, kaip dauguma, kitiems laimės, kurios 
pats neturiu, bet, atvirkščiai, jaučiu tam tikrą malonumą, 
kad mano draugams atiteko tai, ko man neduota. Lik 
sveikas! 

G. PLINIJUS SVEIKINA 
FABIJŲ JUSTĄ! 


Seniai tu man neatsiunti nė vieno laiško. „Neturiu, — sa- 
kai, — ką rašyti.“ Štai būtent šitai ir parašyk - nebuvo ką ra- 
šyti. Arba vien tą sakinį, kuriuo laiškus paprastai pradėdavo 
mūsų senoliai: „Jei tu sveikas, gerai. Aš esu sveikas.“ Man 
šito užtenka, nes tai yra svarbiausia. Galvoji, jog juokau- 
ju? Prašau rimtai, pranešk, ką veiki, nes to nežinodamas, 
negaliu liautis didžiai nerimauti. Lik sveikas! 

G. PLINIJUS SVEIKINA 
KALESTRIJŲ TIRONĄ! 


Sunkiausią patyriau netektį, jeigu netektimi vadinti- 
nas tokio vyro praradimas. Mirė Korelijus Rufas?. Mirė 
savo noru — tai dar labiau didina mano skausmą. Juk pati 
liūdniausia ta mirtis, kuri neatrodo nei natūrali, nei ne- 
išvengiama. Didelė paguoda, kai žmonės miršta nuo li- 
gos ir tai tampa neišvengiama, o tada, kai juos nusineša 
pačių prisišaukta mirtis, užplūsta tiesiog neišgydomas 
skausmas, nes tikėtina, jog dar ilgai galėjo gyventi. Kore- 
lijų į tai pastūmėjo proto sprendimas*, kadangi išminčiai 
paklūsta protui. Jis turėjo daug priežasčių gyventi: švarią 
sąžinę, nesuterštą vardą, didžiulį autoritetą, o, be to, 
dukrą, žmoną, anūką, seserį ir tarp tiekos artimųjų — ti- 
krus draugus. Betgi jį kamavo tokia ilgalaikė ir tokia pa- 
vojinga liga, kad mirtis ir jos argumentai nugalėjo gyve- 
nimo vertės supratimą. Trisdešimt trečiaisiais gyvenimo 
metais, kaip esu girdėjęs iš jo paties, jis susirgo podagra. 
"Tai jam paliko tėvas: ligos, kaip ir kitkas, daugiausiai pa- 
veldimos. Kolei buvo jaunas ir stiprus, šią ligą pažabojo 
ir nugalėjo gyvendamas saikingai ir kukliai. Paskutiniu 
metu, kai senstant liga paūmėjo, ją iškentėjo padedamas 
dvasios stiprybės, nors skausmas buvo nepakeliamas ir 
jis žiauriai kankinosi. Skausmas jau glūdėjo ne vien ko- 
jose, kaip anksčiau, bet išplito po visą kūną. Aš aplan- 
kiau jį Domitiano laikais, kai gulėjo savojoje priemiesčio 
viloje. Vergai išėjo iš miegamojo, nes turėjo tokį įprotį: 

kai atvykdavo artimas draugas, visi pasišalindavo, netgi 
žmona, kuri išlaikydavo ir didžiausias paslaptis. Jis aplink 
apsižvalgė ir tarė: „Kaip manai, kodėl aš taip ilgai kenčiu 
tokias kančias? Ogi kad nors viena diena pergyvenčiau 
šitą plėšiką“! Duotum šitai dvasiai tokį pat stiprų kūną, 
ir jis būtų įvykdęs, ko troško?. Tačiau dievas atsižvelgė į 
jo maldas: jos buvo išgirstos, tad jis ramiai laukė mirties, 
jausdamasis laisvas, ir nutraukė daug, bet jau silpnai su 
gyvenimu jį siejusių saitų. 

Liga vis stiprėjo — nors ir bandė ją palengvinti susi- 
laikydamas, bet stiprybė pasidavė ligos atkaklumui. Jau 
antrą, trečią, ketvirtą dieną jis nieko nevalgė. Jo žmona 
Hispula atsiuntė pas mane bendrą mūsų draugą C. Ge- 
minijų, pranešdama liūdną žinią: Korelijus nuspren- 
dęs mirti ir neatsižvelgiąs nei į jos, nei į dukters prašy- 
mus, o aš esąs vienintelis žmogus, galintis jį sugrąžinti į 
gyvenimą. Lėkiau kuo greičiau. Ir buvau jau visai neto- 
liese, kai Hispulos pasiųstas Julijus Atikas pranešė, jog 
ir aš nieko nepasieksiąs — Korelijus tvirtai apsisprendė: 
„Kėkouka““, —- pasakė jis pasiūliusiam jam maisto gydyto- 
jui. Šis žodis mano sieloje sukėlė tiek pat susižavėjimo, 
kiek ir liūdesio. 

Mąstau, kokio draugo, kokio žmogaus aš netekau. 
Pragyveno 60 metų, o toks amžius yra ilgas netgi labai 
stipriems Žmonėms. Žinau. Atsikratė chroniškos ligos. 
Žinau. Mirė palikęs gyvus bei sveikus artimuosius ir 
brangiausią iš visų dalykų — klestinčią valstybę, — tą irgi 
Žinau. Ir vis dėlto aš liūdžiu dėl jo, kaip dėl jauno, kupino 
jėgų Žmogaus, liūdžiu (gali mane laikyti nevyrišku) dėl 
savęs paties. Juk netekau žmogaus — mano gyvenimo liu- 

dininko, netekau vadovo ir mokytojo. Trumpai pasakysiu 
tą patį, ką liūdėdamas pasakiau savo draugui Kalvizijui“: 
„Bijau, kad savo gyvenimui nebebūsiu toks dėmesingas.“ 
Todėl neguosk manęs, esą, jis buvęs „senas, nepajėgus“, 
nes tai aš žinau, bet surask ką nors nauja, ką nors didin- 
ga, apie ką niekada negirdėjau, niekada neskaičiau. Tai, ką 
girdėjau, apie ką skaičiau, savaime suprantama, bet tokios 
kančios yra nugalima. Lik sveikas! 

G. PLINIJUS SVEIKINA 
SOSIJŲ SENECIONĄ! 


Didelį poetų derlių šie metai išaugino: visą balandžio 
mėnesį nebuvo beveik nė dienos, kad kas nors nebūtų 
viešai skaitęs. Mane džiugina literatūrinė veikla? ir vieši 
talentingų žmonių pasirodymai, nors klausytojai susiren- 
ka labai vangiai. Daug kas sėdi portikuose* ir klausymosi 
laiką sutrina plepalais, kartkartėm liepdami pranešti, ar 
skaitytojas jau įėjo, ar išdėstė įžanginę dalį ir ar didelę 
ritinėlio dalį jau susuko. Tik tada ateina, bet ir tai iš lėto 
ir vis delsdami, o išeina nesulaukę pabaigos — vieni slap- 
čia lyg vagys, kiti laisvai ir paprastai. Prisiekiu Herku- 
liu, mūsų tėvai prisimena, kaip imperatorius Klaudijus, 
vaikštinėdamas kartą po Palatiną, išgirdo triukšmą ir 
paklausė priežasties, o išgirdęs atsakymą, jog Nonianas“ 
skaito savo kūrinį, įėjo skaitytojui visai nesitikint. O dabar 

bet koks netikėlis, daug sykių kviestas anksčiau, kuriam 
ne kartą buvo priminta apie kvietimą, arba visai neateina, 
arba, jeigu ateina, skundžiasi, kad prarado dieną, nors die- 
na kaip tik neprarasta. Tad tuo labiau reikia pagirti ir pri- 
tarti tiems, kurių nuo rašymo ir viešo skaitymo neatbaido 
klausytojų panieka ir abejingumas. Aš dalyvavau beveik 
visuose skaitymuose?, tiesa, daugumoje iš jų buvo mano 
draugai, ir nėra nė vieno, kas mylėdamas literatūrą, kartu 
nemylėtų ir manęs. Dėl šių priežasčių praleidau mieste 
daugiau laiko, negu buvau sau jo paskyręs. Tad jau galiu 
grįžti į savo nuošalią vietelę ir kai ką parašyti, bet ne- 
planuoju viešai skaityti, idant neatrodytų, jog skaitymuo- 
se dalyvavau ne kaip klausytojas, o kaip kreditorius. Juk 
nedėkingas dalykas yra paslauga skaitančiajam, kaip kad 
ir kitos paslaugos, jeigu už jas reikalaujama dėkingumo. 


Lik sveikas! 

G. PLINIJUS SVEIKINA 
JUNIJŲ MAURIKĄ! 


Prašai, kad paieškočiau vyro tavo brolio dukrai. Pelnytai 
šį reikalą patiki būtent man. Juk žinai, kaip aš gerbiau ir 
mylėjau šį didį žmogų, kokiais paskatinimais jis puoselėjo 
mano jaunystę, kokiais pagyrimais jis pasiekė to, kad tap- 
čiau vertas pagyrimų. Nėra man nieko svarbesnio ir ma- 
lonesnio, nėra man užduoties garbingesnės, kaip kad iš- 

rinkti jaunuolį, vertą dovanoti anūkų Arulenui Rustikui*. 
Ilgai būtų tekę tokio ieškoti, jeigu nebūtų buvę žmogaus, 
tarytum nulemto iš anksto, — būtent Minicijaus Aciliano, 
kuris mane myli kaip jaunuolis jaunuolį (jis jaunesnis už 
mane keleriais metais), o gerbia kaip senį, nes trokšta, kad 
jį auklėčiau ir mokyčiau taip, kaip kad jūsų namuose pa- 
prastai buvo elgiamasi su manimi. Jo tėvynė yra Briksija, 
tas mūsų Italijos miestas, kur ligi šiolei daug kas pasilikę ir 
išlaikoma iš seno kaimiško padorumo. Jo tėvas Minicijus 
Makrinas - iškilus raitelių luomo žmogus, nieko aukštesnio 
nė netroškęs. Dieviškojo Vespasiano? paskirtas pretoriju- 
mi, jis nuolatos pirmenybę teikdavo garbingam poilsiui, o 
ne, kaip čia pasakius, mūsų garbėtroškiškam magistratūrų 
vaikymuisi. Senelė iš motinos pusės — Serana Prokula iš 
Patavijaus. Tu žinai tos vietovės“ papročius, tačiau Serana 
netgi Patavijui yra griežto dorybingumo pavyzdys. Jo dėdė 
iš motinos pusės, Publijus Acilijus, išsiskiria ypatingu rim- 
tumu, išmintimi, sąžiningumu. Tad baigiant kalbą, visoje 
toje šeimoje nerastum nieko, kas tau nepatiktų ir savojoje. 

Pats Acilianas pasižymi energija ir veiklumu, taip pat ir 
nepaprastu kuklumu. Labai garbingai jis atliko kvestūrą, 
tribūnatą, pretūrą, tad tau nebereikia tuo rūpintis. Jo 
kilnus ir rausvas veidas, jis dažnai gausiai išrausta, jam 
įgimtas viso kūno grožis, būdinga senatoriaus išvaizda. 
Viso šito aš nelaikau menkniekiu: taip tarsi duodama pre- 
mija mergaitėms už jų skaistybę. 

Nežinau, ar bepridėti, kad jo tėvas yra sukaupęs dide- 
lius turtus. Kai aš jums pristatau žentą, kurį rekomenduoju, 
tada manau, jog apie jo turtus? reikia nutylėti, o kai galvo- 
ju apie mūsų papročius ir valstybės įstatymus, teigiančius, 

kad pirmiausia reikia atsižvelgti į žmonių pajamas, atrodo, 
nesąs aplenktinas ir šis dalykas. Ir tikrai, galvojant apie 
palikuonis“, žinia, gausius palikuonis, reikia pridėti ir šitą 
akmenėlį'. Galbūt tu galvoji, kad aš, skatinamas meilės, 
giriu jaunuolį be jokio saiko. Betgi duodu garbės žodį, 
kad ateityje pamatysi, jog iš tikrųjų viskas daug geriau, 
nei kad mano buvo pranašauta. Žinoma, karštai myliu 
jaunuolį, kaip šis to ir nusipelnė, bet juk mylintysis negali 
apkrauti pagyromis to, kurį myli. Lik sveikas! 

G. PLINIJUS SVEIKINA 
SEPTICIJŲ KLARĄ! 


Ei, tu! Prižadi ateiti pietų? ir neateini! Teisman! Išlai- 
das apmokėk ligi aso, ir nemažas išlaidas! Buvo paruoš- 
ta: po vieną salotų gūžę, po tris sraiges, po du kiauši- 
nius, kvietinės košės su medaus gėrimu ir sniegu (ir jį 
paskaičiuok pirmiausia, nes ištirpo lėkštėje), alyvuogių, 
burokėlių, aguročių, svogūnų ir daugybė kitų nemažiau 
puikių patiekalų. Būtum išgirdęs komedijos ištrauką arba 
deklamatorių, arba lyros muziką, arba net viską — štai 
koks mano dosnumas! O tu geriau sutikai pas kažką val- 
gyti austrės, kiaulių įsčias, jūros ežius ir žiūrėti į Gadų? 
šokėjas. Gausi bausmę, nesakau kokią. Pasielgei Žiauriai: 
pakenkei, nežinau ar sau, bet man — tikrai, betgi ir sau! 
Kaip mes būtume pasilinksminę, pasijuokę, pastudijavę! 

Pas daug ką galėtum papietauti ištaigingiau, bet pas nieką 
linksmiau, paprasčiau, nerūpestingiau. Verčiau patikrink 
tai ir, jeigu po to nenuspręstum geriau atsisakyti kitų, vi- 
sada atsisakyk manęs. Lik sveikas! 

G. PLINIJUS SVEIKINA 
ERUCIJŲ! 


Mylėjau Pompėjų Saturniną? (jį vadinu mūsiškiu), gir- 
davau jo talentą netgi anksčiau nežinodamas, koks jis 
įvairiapusiškas, lankstus ir daugialypis. O dabar jis visai 
mane užvaldė. Girdėjau jį teisme: kalbėjo ugningai ir karš- 
tai, bet ne mažiau išdailintai bei vaizdingai, nesvarbu, ar ta 
kalba buvo anksčiau paruošta, ar pasakyta ekspromtu. Joje 
pavartota daug tinkamų aforizmų, išlaikyta griežta ir dera- 
ma kompozicija, parinkti senoviniai ir skambūs žodžiai. 
Visa tai stebėtinai žavi, kai kalbą pagauni vienu įkvėpimu 
lyg srovę, žavi ir tada, kai skaitai pakartotinai. Pajusi tą patį, 
ką ir aš, paėmęs jo sakytas kalbas į rankas ir palyginęs jį su 
bet kuo iš senųjų autorių (o su jais jis vertas rungtis*). Ir 
kaip istorikas jis dar vertingesnis dėl dėstymo glaustumo, 
aiškumo, sklandumo, vaizdingo ir iškilaus pasakojimo. Su- 
sirinkimuose sakytos kalbos, kaip ir teisminės, yra pavei- 
kios, nors ir glaustesnės bei apribotos tematikos. 

Be šito, jis kuria eiles, tokias kaip Katulo ir Kalvo?. Ti- 
kra tiesa, kaip Katulo ir Kalvo! Kiek jose žavesio, kar- 

taus sąmojo, meilės! Tiesa, jis įterpė, betgi specialiai, į 
švelnias ir mielas eiles šiek tiek ir grubesnių žodžių, taip 
pat kaip Katulas ir Kalvas. Neseniai jis man skaitė laiškus, 
kuriuos sakė esant Žmonos. Pamaniau, jog skaitau Plautą 
ar Terencijų“, tik — proza. Ar tie laiškai yra žmonos, kaip 
kad tvirtina, ar jo paties (tą jis neigia), vis tiek yra ver- 
tas tokios pat garbės: už tai, kad pats parašė, arba už tai, 
kad išugdė tokią mokytą ir subtilaus skonio žmoną, kurią 
buvo vedęs labai jaunutę. Su manimi jis būna visą dieną: 
skaitau tą patį prieš pradėdamas rašyti, tą patį — baigęs 
rašyti, tą patį netgi ilsėdamasis, bet kaskart lyg kažką nau- 
ja. Ir tave raginu ir kviečiu daryti taip pat. Juk negalima 
jo darbų nevertinti todėl, kad jis — gyvas, o gal, jeigu jis 
būtų klestėjęs tarp tų, kurių mes niekada nematėme, ne 
tik jo knygų, bet ir atvaizdų" ieškotume? O dabar, jam 
esant tarp mūsų, jo šlovė sumenko ir tapo neįdomi? Bet 
juk neteisinga ir menka nesižavėti žmogumi, kuris vertas 
susižavėjimo, tik todėl, kad teko su juo kalbėtis, jį matyti, 
girdėti, apkabinti, ne tik girti, bet ir mylėti. Lik sveikas! 

G. PLINIJUS SVEIKINA 
KORNELIJŲ TITIANĄ! 


Ligi šiolei žmonėms rūpi ištikimybė ir pareiga! Yra to- 
kių, kurie liko mirusiųjų draugais! Titinijus Kapitonas? 
išprašė mūsų imperatoriaus?*, idant jam būtų leista forume 

pastatyti L. Silano* statulą. Puiku ir didžiausio pagyrimo 
verta — pasinaudoti imperatoriaus draugyste tokiam tiks- 
lui, rodomą malonę išmatuoti galimybe parodyti pagarbą 
kitiems. Kapitonas yra įpratęs pagerbti garsius vyrus. 
Nuostabu, su kokiu pasišventimu, su kokiu atsidavimu jis 
laiko namuose (tik ten ir galima) Bruto, Kasijaus ir Ka- 
tono atvaizdus? ir bet kurio garsaus vyro gyvenimą ap- 
dainuoja puikiomis eilėmis. Žinok, kad Titinijus ir pats 
pasižymi tomis dorybėmis, kurias šitaip vertina kituose. 
L. Silanui atiduota pagarba, o jo nemirtingumu, lygiai 
kaip ir savuoju, pasirūpino Kapitonas. Juk ne mažiau gar- 
binga Romos forume pastatyti jo statulą, negu turėti ten 
savąją. Lik sveikas! 

G. PLINIJUS SVEIKINA 
SVETONIJŲ TRANKVILĄ! 


Rašai, jog esi išgąsdintas savo sapno“ ir bijai, kad teis- 
me tau neatsitiktų kokių nors nemalonumų. Prašai mane 
surasti pateisinimą dėl to, kad atidedi teismą, žinoma, 
kelioms artimiausioms dienoms. Sunku, bet pabandysiu: 
„Kai ydo T dOvao ėk Ards čowv.'* Tačiau svarbu štai kas: 
ar tu sapnuoji tai, kas tikrai įvyks, ar priešingus dalykus. 
Atsimenu vieną savo sapną ir man atrodo, kad tas, ku- 
ris tave išgąsdino, pranašauja tau sėkmę. Buvau apsiėmęs 
vesti Junijaus Pastoro bylą ir štai susapnavau savo uoš- 

vę, puolančią man po kojų ir maldaujančią teisme nesa- 
kyti kalbos. O kalbėti turėjau būdamas visai jaunas ke- 
turių sujungtų komisijų akivaizdoje, prieš galingiausius 
valstybės žmones ir taip pat prieš cezario* draugus. Net 
ir viena iš tų aplinkybių po tokio niūraus sapno galėjo 
sudrumsti mano protą. Vis dėlto Aoyioduevoc? pasakiau 
štai ką: „Eic oiwvOc AoUGTOC AUVvaoBAi TEEI TATONS. “ 
Mat atrodė, kad jeigu man kas ir yra brangiau už tėvynę, 
tai — žodžio tikrumas. Viskas baigėsi sėkme, ir šioji byla 
atvėrė man Žmonių ausis, įleido pro mano duris šlovę. 
Todėl žiūrėk, ar ir tau mano pavyzdžiu neatvertus savo 
sapno į gera pranašaujantį, arba, jei manai būsiant sau- 
giau laikytis tos atsargiausio žmogaus taisyklės: „Jeigu 
abejoji, nedaryk!“", tai tą ir parašyk. Aš surasiu kokią 
nors galimybę tau išsisukti ir vesiu bylą, kol tu panorėjęs 
galėsi vesti ją pats. 

Žinoma, tavo padėtis yra vienokia, o mano buvo ki- 
tokia, nes centumvirų* teismo negalima atidėti jokiais 
būdais, o šitą, kad ir sunkiai, bet galima. Lik sveikas! 

G. PLINIJUS SVEIKINA 
ROMATIJŲ FIRMĄ! 


Tu mano kraštietis, bendramokslis ir draugas nuo pat 
ankstyvos vaikystės, o tavo tėvas artimai draugavo su 
mano motina ir dėde, be to, ir su manimi, kiek tik am- 

žiaus skirtumas tai leido. Tad yra daug ir svarbių priežas- 
čių, kodėl aš privalau stengtis pakelti tavo visuomeninį 
statusą. Esi mūsų dekurionas?, nes turi šimto tūkstančių 
sestercijų pajamas. Taigi, idant mes galėtume džiaugtis 
tavimi ne tik kaip dekurionu, bet ir kaip romėnų raiteliu?, 
aš siūlau tau, jei nori papildyti raitelio cenzą, tris šim- 
tus tūkstančių sestercijų. Kad tu šios dovanos neužmirši, 
patvirtina ilgametė mūsų draugystė. Aš neįtikinėju tavęs, 
įtikinėti reikėtų, jei nežinočiau, kad įgijęs naują statusą, 
tu elgsiesi labai kukliai, nes jį būsi įgijęs mano dėka. Juk 
rūpestingiau reikia saugoti garbę, jeigu ją saugodamas 
privalai tausoti ir draugo geradarystę. Lik sveikas! 

G. PLINIJUS SVEIKINA 
PLINIJŲ PATERNĄ! 


Visiškai pasitikiu tavo protu ir akimis, ir ne todėl, kad esi 
labai protingas (per daug nesididžiuok), bet kad supran- 
ti tiek, kiek ir aš, o tai irgi yra nemažai. Be juokų, ver- 
gai, kuriuos pirkau tau patarus, manau, atrodo padoriai. 
Svarbu tik tai, kad jie būtų sąžiningi, bet apie pirkinius 
geriau sužinome išgirdę ausimis?, o ne pamatę akimis. 


Lik sveikas! 

G. PLINIJUS SVEIKINA 
KATILIJŲ SEVERĄ! 


Jau seniai užstrigau mieste ir esu lyg pritrenktas. Neduo- 
da man ramybės ilga ir atkakli Titijaus Aristono?, kuriuo 
ypatingai stebiuosi ir gerbiu, liga. Nėra už jį rimtesnio, 
doresnio, mokytesnio, tad man atrodo, jog didžiausiame 
pavojuje atsidūrė ne vienas žmogus, o pati literatūra ir visi 
vertingieji mokslai. Koks tai privačiosios ir valstybinės 
teisės žinovas! Kiek įvairių dalykų, kiek pavyzdžių?, kiek 
senovės faktų jis atsimena! Nėra nieko, ką tu norėtum 
išmokti, ko jis negalėtų tavęs išmokyti. Ir tikrai, kaskart, 
kai aš ieškau to, kas nežinoma, man jis visada tampa lo- 
bių saugykla“. Ir kokie verti pasitikėjimo jo žodžiai, koks 
autoritetas, kaip lėtai, glaustai ir gražiai jis kalba! Ar yra 
kas nors, ko jis iš karto nežinotų? Tačiau esant argumen- 
tų įvairovei, Titijus dažnai sutrinka ir abejoja, tad juos 
kruopščiai ir dėmesingai peržvelgia ir įvertina, grįždamas 
prie pačių pirmųjų bylų? ir pačios pradžios. 

Be to, kaip taupiai jis valgo, kaip kukliai rengiasi! 
Įpratau matyti jo miegamąjį bei pačią lovą ir įsivaizduoju, 
koks paprastas senovėje buvo gyvenimas. Visa tai puošia 
dvasios didybė, kuri įsiklauso ne į pagyras, o į sąžinės 
balsą, kuri atpildo laukia ne iš žmonių gandų, o iš paties 
poelgio. Pagaliau sunku su šiuo vyru palyginti bet ką iš tų, 
kurie polinkį į filosofiją rodo savo išvaizda“. Jis nesilanko 
nei gimnasijuose", nei portikuose ir nepaskanina ilgomis 
diskusijomis savo ar kitų poilsio, bet užsiėmęs darbais ir 

apsivilkęs toga daugeliui teisme padeda gynybos paslau- 
gomis, o daugiausia — savo patarimais. Vis dėlto niekam iš 
tų filosofų jis nenusileidžia sielos dorumu, ištikimybe pa- 
reigai, teisingumu, drąsa. Jeigu būtum šalia jo, nustebtum, 
kaip kantriai jis ištveria šitą savo ligą, kaip nepasiduoda 
skausmui, kaip iškenčia troškulį, kaip guli nejudėdamas 
ir apklotas, nors yra žiauraus drugio krečiamas. Neseniai 
jis pasikvietė mane bei kelis jam ypač brangius žmones ir 
paprašė paklausti medikų apie jo ligos pobūdį: jeigu liga 
nepagydoma, jis iš gyvenimo pasitrauksiąs savo noru, o 
jeigu tik sunki ir ilga, su ja kovosiąs ir gyvensiąs. Tuomet 
žadėjo nusileisti Žmonos prašymams, dukters ašaroms, 
pagaliau ir mums, draugams, kad savanoriška mirtimi ne- 
sudaužytų mūsų vilčių, jei tik jos nėra bergždžios. Manau, 
kad toks sprendimas yra labai sunkus ir vertas ypatingo 
pritarimo. Mat daugelis veržiasi į mirtį paskatinti kažko- 
kio staigaus pasiryžimo ir instinkto, o permąstyti, įver- 
tinti sprendimo priežastis ir paklausius proto patarimo 
pasirinkti mirtį ar gyvenimą — didžios dvasios rodiklis. 

Ir gydytojai mums žada laimingą pabaigą. Taigi, kad tik 
dievas tai išgirstų ir išlaisvintų mane nuo šito rūpesčio! 
Tada ramus sau išvykčiau prie Laurento“, kur yra knygelės, 
lentelės bei mokslui skirtas poilsis. O dabar nėra laiko nei 
skaityti, nei rašyti, nes sėdžiu prie jo, nėra ir noro, nes ka- 
muoja rūpestis. Štai tiek tau apie mano baimes, troškimus 
ir ateities planus. Na, o tu parašyk man, savo ruožtu, ką 
darei, ką darai, ką ruošiesi daryti. Tik tavo laiškai lai būna 
linksmesni. Mano sudirgusiai sielai būtų gerokai ramiau, 
jeigu tu niekuo nesiskųstum. Lik sveikas! 


46 


23 


G. PLINIJUS SVEIKINA 
POMPĖJŲ FALKONĄ! 


Klausi, ar manau, kad tau, tribūnui, privalu vesti teismo 
bylas? Labai svarbu, kas tau yra tribūnatas: „tuščia iliu- 
zija, vardas be garbės“ * ar šventa valdžia. Ar manai, jog 
niekas neišdrįs priversti tribūno grįžti į paprastų žmonių 
sluoksnį, o ir pats jis to nepadarys. Galbūt tada, kai pats 
buvau tribūnas, ir klydau laikydamas save kažkuo svar- 
biu, betgi, manydamas toks esantis, atsisakiau vesti bylas. 
Pirmiausia, maniau esant netinkama, kad tas, prieš kurį 
visiems privalu buvo atsistoti ir kam visi užleisdavo kelią, 
dabar gi stovėtų, kai kiti visi sėdi, idant tam, kuris bet 
kam galėjo įsakyti nutilti, tylėjimo laiką nustatytų klepsi- 
dra*, o tas, kurio kalbą pertraukti buvo laikoma nuodėme, 
dabar klausytų barnių ir būtų palaikytas bailiu, jei už bjau- 
rius žodžius neskirtų bausmės, ir pasipūtėliu — jei skirtų. 
Rūpėjo man ir toks dalykas: kas, jeigu kartais mano gina- 
masis ar priešininkas kreipsis į mane ir paprašys įsikišti 
ar ginti, o aš, tarsi atsiribojęs nuo pareigybės, apsimesiu 
privačiu žmogumi ir ramiai nutylėsiu? Dėl šių priežasčių 
aš bevelijau būti tribūnu visiems, o ne advokatu nedau- 
geliui. Betgi (kartoju tai) svarbu, kas tau yra tribūnatas ir 
kokį prisiimi sau vaidmenį: išmintingam vyrui tinka imtis 
to, kuris jam pagal jėgas. Lik sveikas! 

G. PLINIJUS SVEIKINA 
BEBIJŲ HISPANĄ! 


Mano bičiulis Irankvilas? nori nusipirkti sodybėlę, kurią, 
sako, parduoda tavo draugas. Prašau pasirūpinti, kad jis 
ją nusipirktų už teisingą kainą, tada ir džiaugsis pirki- 
niu. Dėl blogo pirkinio visada apgailestaujama, o ypač 
todėl, kad tai atrodo kaip priekaištas šeimininko kvai- 
lumui. Toje sodybėlėje (jei tik jos kaina tinkama) mano 
Trankvilo skoniui tinka daug kas: miesto artumas, geras 
kelias, vidutiniško dydžio vila ir sklypo dydis, kuris ne 
apsunkins šeimininką, o labiau išblaškys jo rūpesčius. Ir 
dar — šeimininkams retoriams, koks šis ir yra, visai pa- 
kaks tokio sklypo, kur jis galėtų atpalaiduoti galvą, pail- 
sinti akis, lėtai pereiti per ežias, praminti vieną ir tą patį 
taką, suskaičiuoti ir atpažinti savo vynuogių šakeles bei 
kiekvieną krūmelį. Visa tai aš tau išdėsčiau, kad geriau 
žinotum, kiek jis bus man skolingas, o aš - tau, jeigu tokią 
puikią sodybėlę nusipirks taip naudingai, kad paskui ne- 
teks gailėtis. Lik sveikas! 


G. PLINIJUS SVEIKINA 
ROMANĄ! 


Po kažin kiek metų romėnų tautos akims puikų ir atmintiną 
reginį suteikė Verginijaus Rufo?, didaus, garsaus ir laimin- 
go Žmogaus, valstybinės laidotuvės. Trisdešimt metų jo 
šlovė gyveno kartu su juo: jis perskaitė apie save parašy- 
tas eiles, perskaitė istorijas“, o šlovė, paprastai ateinanti 
po mirties, pasiekė jį dar gyvą. Tris kartus buvo konsulu 
ir pasiekė aukščiausią privataus žmogaus karjeros viršūnę, 
nors princepsu būti nepanoro. Jis išsilaikė valdant ceza- 
riams“, kurie įtarinėjo ir nekentė už dorybes, ir mirė, pa- 
likęs sveiką patį geriausią, jam palankų imperatorių?, tar- 
tum išsaugotas šiai šlovei — būti palaidotam valstybės. Jis 
mirė sulaukęs 83-ejų metų, apgaubtas visiškos ramybės 
ir pagarbos. Buvo stiprios sveikatos, nepaisant to, kad 
drebėjo rankos, nors skausmo ir nejuto. Mirties kelias 
pas ligonį buvo sunkus ir ilgas, bet ir čia Verginijus vertas 
pagyrų. Kai būdamas konsulu ruošėsi pasakyti princepsui 
padėkos kalbą ir paėmė ganėtinai didelį papiruso ritinį, 
nuo svorio šis iškrito stovinčiam seniui iš rankų. Pasilen- 
kęs paimti ritinio, paslydo ant lygių ir slidžių grindų ir 
susilaužė šlaunikaulį, kuris, netinkamai įstatytas, sename 
kūne blogai suaugo. 

Šio vyro laidotuvės atnešė didelę šlovę princepsui, 
mūsų amžiui, taip pat ir oratorių tribūnai. Pagiriamąją 
kalbą sakė Kornelijus Tacitas, tad laimingą Rufo gyvenimą 
papuošė šis paskutinis vainikas — tą kalbą pasakė iškalbin- 

giausias oratorius. lr išėjo jis iš gyvenimo prisisotinęs 
metų, prisisotinęs pagarbos ženklų (netgi tų, kurių 
buvo atsisakęs). Betgi mes skundžiamės ir pasiilgstame 
šio praėjusio amžiaus Žmogaus, 0 aš ypatingai, nes juo 
ne tik viešai žavėjausi, bet ir mylėjau: pirmiausia todėl, 
kad abu esame iš tos pačios vietovės“, mūsų miestai — 
kaimynystėje, ribojasi sklypai ir valdos, o dar ir todėl, kad 
pasilikęs mano globėju“, jis elgėsi su manimi lyg tėvas. 
Jis palaikydavo mane siekiant magistratūrų, skubėdavo, 
palikęs savo nuošalias vietas, pasveikinti manęs su gar- 
bingomis pareigomis, nors jau seniai buvo atsisakęs to- 
kio pobūdžio prievolės, ir tomis dienomis, kai žyniai? 
paskelbdavo tuos, ką nuspręsdavo esant tinkamiausius 
būti žyniais, Verginijus Rufas visada įvardydavo mane. 
Susirgęs paskutiniąja savo liga ir bijodamas netikėtai 
būti išrinktas į kvinkvevirų? kolegiją, įsteigtą senato ir 
privalėjusią sumažinti valstybės išlaidas, jis pasirinko 
mane, dar jauną žmogų, kad perduočiau jo atsisakymą, 
nors turėjo tiek draugų — senų konsularų!?. O tai padarė 
sakydamas šiuos žodžius: „Netgi jei turėčiau sūnų, šitą 
užduotį vis tiek patikėčiau tau!“ Dėl šios priežasties ir 
dera apverkti tau ant krūtinės jo mirtį kaip nesavalaikę, 
jeigu, žinoma, leista jį apverkti, arba iš viso mirtimi vadin- 
ti tai, kas užbaigia ne gyvenimą, o tik tokio vyro mirtingą 
egzistenciją. Jis gyvena ir visada gyvens, ir dar daugiau 
žmonės apie jį kalbės ir prisimins, jo nebematydami. 
Norėjau tau parašyti ir apie daug kitų dalykų, bet mano 
sielą slegia tik šis vienas: aš galvoju apie Verginijų, matau 
Verginijų tuščiose, bet gyvose svajonėse, girdžiu Vergi- 
nijų, šnekuosi su juo ir jį apkabinu. Galbūt mes turime ar 

turėsime keletą žmonių, savo dorybėmis lygių jam, betgi 
šlove su juo nesusilygins niekas. Lik sveikas! 

G. PLINIJUS SVEIKINA 
PAULINĄ! 


Pykstu, nors nežinau, ar turėčiau. Bet pykstu. Tu Žinai, 
kokia kartais meilė būna nekantri, dažnai nesusivaldanti 
ir visada uikgaiTioc“. Tačiau ši priežastis yra svarbi, ne- 
žinau tik, ar teisinga, bet širstu, tartum ji būtų nemažiau 
teisinga kaip ir svarbi. O pykstu todėl, kad iš tavęs taip 
ilgai negaunu nė vieno laiško. Suminkštinti mane gali 
tik vienu būdu — jei tuojau pat man atsiųstum daug ir 
ilgiausių laiškų, o visa kita man atrodo lyg melas. Nesi- 
rengiu klausytis: „Nebuvau Romoje“ arba „Buvau labai 
užimtas“, o dievai lai neduos progos sakyti, kad sirgai. 
Aš pats esu viloje iš dalies užsiėmęs kūrybos darbais, iš 
dalies — dykinėjimu. O šiedu yra laisvalaikio vaikai. Lik 
sveikas! 

G. PLINIJUS SVEIKINA 
NEPOTĄ! 


Didžiulė šlovė ėjo pirma Isėjo?. Ir susilaukė jis dar 
didesnės. Isėjas turi didžiulę iškalbos dovaną, jo kalbos 
nepaprastai turtingos, dažnai sakomos be pasiruošimo, 
nors atrodo lyg būtų seniai pasirašytos. Kalbas sako grai- 
kiškai, būtent Atikos dialektu. Įžangos — apgalvotos, sub- 
tilios, malonios, kai kada — rimtos ir didingos. Klausytojų 
prašo duoti įvairių kontroversijų? ir siūlo pasirinkti bet 
kurią, neretai — netgi pasirinkti vaidmenį. Po to atsistoja, 
apsisiaučia drabužiu ir pradeda... Tuojau pat viskas puikiai 
suskamba: savaime gimsta gilios mintys ir žodžiai. Bet- 
gi kokie žodžiai! Apgalvotai parinkti ir išpuoselėti, o iš 
to jaučiama, kad Isėjas labai apsiskaitęs ir įpratęs rašy- 
ti. Jo įžangos tinkamos, jis pasakoja aiškiai, prieštarauja 
energingai, išvadas daro ryžtingai, kalbas papuošia pra- 
kilniai — taip jis moko, žavi, jaudina, ir nežinia, ką daro 
geriau. Dažnai vartoja ėvOvunjuara“, dažnai pasirenka 
trumpus ir įtikinančius silogizmus, — o tai yra daug net 
ir parašytoje kalboje. Jo atmintis tiesiog stulbinama: ką 
buvo pasakęs anksčiau, pakartoja tiksliausiai, nesuklupda- 
mas ties jokiu žodžiu. Ligi tokio ššuv? jis priėjo užsiėmimų 
ir pratybų keliu: dieną ir naktį tik tai ir daro, apie nieką 
kitką nesiklauso ir nesikalba. Nors įžengė į šeštą savo gy- 
venimo dešimtį, iki šiol yra tik retorius, o juk iš žmonių 
giminės nėra nieko nuoširdesnio, paprastesnio, geresnio 
už mokytojus. O mes, kurie forume tikruose teismuose 

trinamės, ir nenorėdami išmokstame visokių gudrybių. 
Mokykla, auditorija ir išgalvotos bylos yra nekaltas, ne- 
kenksmingas, ypatingai seniems Žmonėms teikiantis tiek 
daug džiaugsmo, dalykas! Nes kas gi senatvėje gali būti 
maloniau negu tai, kas labai patiko jaunystėje? Štai todėl 
Isėją laikau ne tik iškiliausiu, bet ir laimingiausiu žmo- 
gumi; jeigu tu netrokšti su juo susipažinti, esi iš akmens 
ir geležies. Būtent todėl (jeigu ne dėl kitų ar manęs) at- 
vyk, — kad pasiklausytum Isėjo. Argi neskaitei apie vieną 
Gadų“ žmogų, taip susižavėjusį Tito Livijaus" vardu ir 
šlove, kad iš toliausio pasaulio krašto atvyko jo pama- 
tyti ir, vos pamatęs, išvyko? AgpAdkaAov“, tamsuoliška, 
panašu į tinginystę ir visai žema nenorėti susipažinti su 
žmogumi, kai už tokią pažintį nieko nėra maloniau, gra- 
žiau, o pagaliau ir žmogiškiau. Tu pasakysi: „Turiu kny- 
gų, parašytų nemažiau puikiai!“ Galbūt, tačiau skaityti tu 
gali visada, o klausytis ne visada, be to, kaip paprastai 
sakoma, gyvas balsas labiau jaudina. Nors tavo rašiniai gal 
net geresni, bet tavo sielon giliau įstrigs tai, ką parodys 
kalbėjimo būdas, veido išraiška, kalbėtojo išvaizda ir ges- 
tai. Juk tikrai negalvojame, kad Aischino žodžiai — me- 
las. Kai jis Rodo gyventojams perskaitė visus nepaprastai 
sužavėjusią Demosteno kalbą, šnekama, tada pasakęs: „zi 
dė, Ei aUTOV TOV Oneiov KkoVoaTE.“? O tai buvo Aischi- 
nas, Aaugopwvėraros"“, jei patikėsime Demostenu, kuris 
pripažino, jog ši kalba būtų buvusi daug geresnė, jeigu ją 
būtų pasakęs pats jos autorius. Visa tai sakau tam, kad tu 
išklausytum, kaip kalba Isėjas bent jau dėl to, jog būtum 
išklausęs. Lik sveikas! 

G. PLINIJUS SVEIKINA 
KALVINĄ! 


Jeigu tavo tėvas buvo skolingas daugeliui žmonių ar kam 
nors vienam, o ne man, manau, reikėtų pagalvoti, ar pri- 
imti palikimą?, sunkiai įveikiamą netgi vyrui. Tačiau aš, ve- 
damas giminystės ryšių, atsiskaičiau su visais, apie kuriuos 
pasakyčiau, kad nėra labai įkyrūs, betgi labai jau atkaklūs. 
Taigi lieku vienintelis kreditorius. Dar tavo tėvui esant 
gyvam, tau ištekant daviau šimto tūkstančių kraitį. Be to, 
buvo dar skola, kurią tavo tėvas lyg ir manąja laikė (ją 
sumokėti reikėjo mano pinigais). Taigi matai, koks didelis 
yra mano palankumas, kuriuo pasikliaudama privalai sau- 
goti gerą mirusiojo vardą ir jo garbę. Įtikinėju tave dau- 
giau darbais, o ne žodžiais: ką tavo tėvas buvo man sko- 
lingas, liepiu laikyti jau sumokėta. Nebijok, kad ši dovana 
mane labai slegia. Žinoma, mano turtas yra vidutiniškas, 
mat pareigybė reikalauja daug išlaidų*, o pajamos iš ūkių, 
atsižvelgiant į jų prigimtį, neaišku — mažos ar nepasto- 
vios. Betgi kas dingsta iš pelno, pripildoma taupumu, 
iš kurio, lyg iš šaltinio, išplaukia ir mano dosnumas. Vis 
dėlto reikia laikytis saiko, idant per daug išsiliejęs šaltinis 
neišdžiūtų, tačiau taip elgiuos su kitais, o ne su tavimi: 
tau niekada saiko principas nebus taikomas, netgi jei ir 
bus viršytas. Lik sveika! 

G. PLINIJUS SVEIKINA 
LUPERKĄ! 


Tavo dažnai prašomą, o mano visada siūlomą kūrinį tau 
siunčiu, bet kolei kas ne visą, mat jo dalis vis dar tobulina- 
ma. Tuo tarpu buvo tikslinga tavo teismui atiduoti tai, kas, 
mano nuomone, užbaigta. Prašau tave kūrinį peržiūrėti 
taip pat kruopščiai, kaip kad jis buvo rašomas. Nieko 
iki šiol neturėjau savo rankose, kam būčiau privalėjęs 
skirti didesnį dėmesį. Juk kitose mano sakytose kalbose 
žmonės matė tik mano dalykiškumą ir sąžiningumą, o šio- 
je bus ir meilė tėviškei. Todėl ir veikalas išsipūtė: džiau- 
giausi pagražindamas ir išaukštindamas savąjį miestą bei 
tarnaudamas, gindamas jį ir šlovindamas. Betgi tu išmesk 
visa tai, kas neatitiks sveiko proto reikalavimų. Kiek tik 
kartų mąstau, kas skaitytojui sukelia nuobodulį, o kas tei- 
kia malonumą, suprantu, jog pageidautinas ir pats veikalo 
trumpumas. 

Todėl tad reikalaudamas tavo griežto teismo, vis dėlto 
prašau priešingo dalyko, — kad per dažnai nesurauktum 
kaktos, mat kai kur reikia įsiklausyti ir į jaunimo norus“, 
ypač jei medžiaga tai leidžia. Vietovių aprašymus, kurie 
šioje knygoje bus dažni, galima pateikti ne pasakojamuoju, 
O poetiniu stiliumi. Tačiau jeigu atsirastų Žmogus, manan- 
tis, jog aš parašiau spalvingiau, nei reikalauja kūrinio rim- 
tumas, tą paniurėlį privalės suminkštinti likusios kūrinio 
dalys. Skirtingų klausytojų dėmesį stengiausi sužadinti 
stilių įvairove. Jeigu, kaip aš bijausi, kam nors šioji kūrinio 

dalis nepatiks dėl prigimtinių asmens savybių, tikiu, kad 
visas kūrinys dėl savo įvairovės tikrai patiks. Taip būna ir 
puotų metu: nors visų patiekalų mažai kas paragauja, bet 
paprastai giriame pietus visi, ir valgis, kurio atsisako mūsų 
skrandis, nesumenkina skonio to patiekalo, kuris mums 
patinka. 

Aš noriu, jog suprastum, — nemanau jau pasiekęs savo 
tikslą, o tik dirbu, kad jį pasiekčiau. Ir dirbu, galbūt, ne 
veltui, jeigu tik tu atkreipsi dėmesį kolei kas bent į šiuos 
puslapius, o vėliau ir tolesnius. Sakai, jog kruopščiai 
peržiūrėti galima tik susipažinus su visu kūriniu. Sutin- 
ku, bet vis dėlto tegul tai, kas dabar pas tave, taps tau 
artima ir suprantama, o juk ir šioje knygos dalyje gali- 
ma bus kai ką pataisyti. Iš tikrųjų, jeigu tu apžiūrėtum 
numuštą statulos galvą ar kitą jos dalį, juk negalėtum 
spręsti apie statulos dalių proporcingumą bei jų tarpu- 
savio atitikimą, betgi galėtum spręsti apie tai, ar jos sko- 
ningos. Ir ne dėl kitos priežasties eina per rankas knygų 
pradžios: manoma, kad bet kuri atskira dalis savaime yra 
puiki. Labai toli mane nuvedė malonus pokalbis su tavi- 
mi, tad jau baigiu, idant laiške neperžengčiau tos ribos, 
kurios, mano nuomone, reikia laikytis ir sakant kalbas. 


Lik sveikas! 

G. PLINIJUS SVEIKINA 
AVITĄ! 


Ilgai tektų ir toliau aiškintis (o ir neverta), kaip Čia atsiti- 
ko, kad visai ne artimas žmogus pakvietė mane pietų. Tas 
žmogus sau atrodė turįs skonį ir esąs ūkiškas, bet, mano 
nuomone, jis yra šykštus, o kartu ir labai išlaidus. Sau ir 
keletui svečių jis padengė gausų ir puikų stalą, o kitiems 
buvo padėti prasti patiekalai, o ir tų — mažai. Vyną išpilstė į 
tris mažus buteliukus pagal jo rūšį: vienas buvo skirtas jam 
pačiam ir mums, kitas — paprastesniems draugams (mat jo 
draugai suskirstyti pagal svarbumo laipsnį), trečias —- mano 
ir jo atleistiniams?. Padaryta buvo taip, jog negalėjai nei pa- 
sirinkti, nei drįsai atsisakyti“. Atkreipęs į tai dėmesį, greta 
gulintis“ mano kaimynas paklausė, ar aš pritariąs tokiam pa- 
pročiui. Paneigiau. „Na, o tu, kokio prisilaikai?“ — tarė jis. 
Atsakiau, jog visus vaišinu tuo pačiu, nes kviečiu svečius, 
norėdamas juos pavaišinti, o ne įžeisti, ir kaip galėdamas 
sulyginu tuos, kuriuos jau sulygino mano pasiūlyta lova ir 
stalas. „Netgi ir atleistinius?“ — „Netgi! Nes čia jie — mano 
svečiai, o ne atleistiniai!' — „Daug tau šitai kainuoja! “— sako 
jis. — „Visai ne!“ — „Kaip tai gali būti?“ — „Zinoma, todėl, 
kad mano atleistiniai geria ne tą vyną, kurį geriu aš, o aš 
geriu tą, kurį geria atleistiniai.“ Prisiekiu Herkuliu, pasida- 
lyti su daugeliu tuo, ką vartoji pats, nėra nenaudinga, jei tik 
suvaldysi gerklę. Tad ją reikia sutramdyti, lyg ir prisilaikyti 
normos, 0 jeigu tau gaila pinigų, juos išsaugok suvaržyda- 
mas save, o ne įžeidinėdamas kitus. 

Betgi kam visa tai sakau? Ogi kad tu, jaunuoli, pasi- 
žymintis puikiomis prigimtinėmis savybėmis, pietų stalo 
prabangos nepalaikytum taupumu. Mylėdamas tave, priva- 
lau kiekvieną kartą, kai tik susiduriu su panašiais dalykais, 
pasinaudoti tokiu pavyzdžiu ir įtikinti, ko turėtum vengti. 
Taigi atsimink — nėra nieko labiau vengtino už šią neseniai 
atsiradusią išlaidumo ir šykštumo sąjungą: bjauru kiekvie- 
nas atskirai, o juos sujungus, dar šlykščiau. Lik sveikas! 

G. PLINIJUS SVEIKINA 
MAKRINĄ! 


Vakar, princepsui* pasiūlius, senatas priėmė nutarimą 
pastatyti triumfo statulą? Vestricijui Spurinai'. Ne taip, 
kaip daugeliui, kurie niekada nestovėjo rikiuotėje, nieka- 
da nematė karinės stovyklos, pagaliau, niekada negirdėjo 
karo trimito, nebent tik teatre, o kaip tiems, kurie šitą 
garbę užsitarnavo savo prakaitu, krauju ir darbais. Spurina 
ginklo jėga pasodino į sostą brukterų karalių, o žiauriausią 
gentį?", užsiminęs apie galimą karą, vien baime sutramdė. 
O juk tai — puikiausia pergalės rūšis! Ir statula — tartum 
premija už pergalę, na, ir paguoda nelaimėje (jam išvykus 
mirė jo sūnus Kotijus“, kuris taip pat pagerbtas statula). 
Jaunuoliui tokia pagarba — retas dalykas, bet ir ją užtar- 
navo tėvas, nes šiai sunkiai žaizdai gydyti reikėjo stipraus 
vaisto. Be to, ir pats Kotijus rodė tokį puikų įgimtų savy- 

bių pavyzdį, kad jo trumpą ir nurėžtą gyvenimą reikėjo 
pratęsti štai tokiu nemirtingumo pakaitalu. Jis pasižymėjo 
tokiu sielos tyrumu, rimtumu, netgi autoritetu, jog galėjo 
susilyginti savo dorybėmis su tais seniais, su kuriais jį da- 
bar sulygino jam suteikta garbė. Parodant šitokią pagarbą 
norėta, kaip aš manau, ne tik paguosti tėvą ir pagerbti 
mirusįjį, bet ir parodyti pavyzdį — paskatinti jaunuomenę 
geriems darbams, juolab kad jaunuoliams nustatytas toks 
atpildas (kad tik būtų jo verti!). Manyta, jog aukštuomenė 
norės turėti vaikų ir džiaugsis, kad jie gyvi, o jeigu jų ne- 
teks, toks pašlovinimas bus paguoda. 

Štai todėl aš džiaugiuosi dėl Kotijaus statulos kaip magis- 
tratas, o ne tik kaip privatus asmuo. Šį tobuliausią jaunuolį 
mylėjau taip karštai, kaip nenumaldomai dabar dėljo liūdžiu. 
Tad man bus taip malonu dažnai žiūrėti į šitą statulą, dažnai 
į ją atkreipti dėmesį, šalia jos sustoti, pro ją praeiti. Jeigu 
mirusiųjų atvaizdai, laikomi namuose“, palengvina mūsų 
skausmą, tai tuo labiau jį palengvins atvaizdai tų, kurie stovi 
lankomiausioje vietoje ir primena ne tik mirusiųjų veidus 
bei išorę, bet ir jų garbingumą bei šlovę. Lik sveikas! 

G. PLINIJUS SVEIKINA 
KANINIJŲ! 


Tu darbuojiesi, žvejoji ar medžioji? (O gal visa tai darai 
kartu? Prie mūsų Larijaus? gali rasti viską: ežeras teikia 

žuvis, jį supantys miškai — laukinius gyvius, o galimybę 
darbuotis — visiška vienuma. Bet jeigu visa tai darai kartu 
arba užsiimi kažkuriuo vienu, negaliu sakyti — „pavydžiu“. 
Aš tiesiog kankinuosi, kad man neprieinama visa tai, ko aš 
trokštu taip, kaip ligonis vyno, pirties, šaltinio vandens. 
Negi taip ir nesutraukysiu šitų spaudžiančių pančių, jeigu 
jau negalima jų atrišti? Manau, niekada! Prie senų darbų 
priauga nauji, nors ir ankstesni dar nebaigti: taip mane su- 
pančiojo ši diena iš dienos nesibaigiančių darbų grandinė. 


Lik sveikas! 

G. PLINIJUS SVEIKINA 
APOLINARIJŲ! 


Mane jaudina ir neramina manojo Seksto Erucijaus? kan- 
didatavimas. Esu slegiamas rūpesčio. Dėl savęs taip nesi- 
jaudinau, kaip baiminuosi dabar, tarytum dėl antrojo sa- 
vęs. Juk ne kitaip — dabar pavojuje atsidūrė mano garbė, 
mano geras vardas, mano padorumas. Iš mūsų valdovo 
išprašiau Sekstui „plačias juostas“?, išprašiau kvestūrą, 
mano palaikomas jis įgijo teisę siekti tribūnato“. Jei- 
gu senatas jam neleis tapti tribūnu, bijau pasirodyti ap- 
gavęs Cezarį. Štai todėl man reikia pasistengti, kad visi 
spręstų apie Sekstą kaip apie žmogų, kuriuo princepsas 
jį palaikė, patikėjęs manimi. Jeigu ši priežastis ir nebūtų 
įkvėpusi mano sprendimo, vis tiek būčiau troškęs padėti 

sąžiningam, rimtam, išsilavinusiam jaunuoliui, kaip ir visa 
jo šeima, verčiausiam visokių pagyrų. Jo tėvas Erucijus 
Klaras — doras žmogus, prisilaikantis senovinių papročių, 
iškalbingas, prityręs vesti bylas, kuriose advokatavo la- 
bai sąžiningai, patikimai ir nemažiau pagarbiai. Jo dėdė — 
G. Septicijus; teisingesnio, nuoširdesnio, patikimesnio 
už jį žmogaus nepažinojau. Jie visi lenktyniauja, kuris 
stipriau mane myli, bet jų meilė vienoda, tad dabar galiu 
vienu ypu atsidėkoti visiems. Taigi gaudau draugus, mal- 
dauju, įsiteikinėju, apvaikštau portikus ir aplankau namus, 
o pagal požiūrį į mano prašymus sprendžiu apie savo 
autoritetą ir įtaką. Meldžiu tavęs, kad palaikytum vertu 
dalyku nuimti nuo manęs nors dalį tokios sunkenybės. Aš 
tau atsilyginsiu, jeigu pareikalausi, atsilyginsiu net jei ne- 
pareikalausi. Tu esi mylimas ir gerbiamas, pas tave buvoja 
daug žmonių: tik parodyk, ko tu nori, ir nepritrūks tų, 
kurie ims trokšti to, ko tu norėtum. Lik sveikas! 

G. PLINIJUS SVEIKINA 
OKTAVIJŲ! 


Kantrus gi tu žmogus, o greičiau — griežtas ir beveik žiau- 
rus, kad taip ilgai slepi tokias puikias knygas! Kiek dar lai- 
ko sau pavydėsi didžiulės šlovės, o mums — malonumo? 
Lai jos keliauja žmonių lūpomis ir pasklinda visur, kur tik 
kalbama lotyniškai?. Mes laukiame taip seniai ir taip ilgai, 

tad neturėtum apgaudinėti mūsų ir vis atidėlioti. Tavo 
cilės tapo žinomos, ir nors to nenorėjai, jos išsprūdo 
iš kalėjimo. Jeigu tu jų nesurinksi į vieną vietą, jos kaip 
bastūnės suras tą, kuris pasiskelbs jas pats parašęs. Prisi- 
mink, kad mirties išvengti gali tik rūpindamasis šiuo vie- 
ninteliu paminklu — savo eilėmis. Visi kiti dalykai — ne 
mažiau trapūs ir laikini už pačius žmones — išnyksta ir 
žūsta. 

Kaip paprastai, tu pasakysi: „Tuo pasirūpins mano 
draugai!“ Linkiu tau tokių ištikimų, tokių mokytų, tokių 
darbščių draugų, kad galėtų ir panorėtų užsikrauti tiek 
darbo ir rūpesčių, betgi pagalvok, ar nelengvabūdiška 
tikėtis iš kitų to, kuo pats nepasirūpini? Dėl knygos iš- 
leidimo — kol kas kaip nori. Tu tik dalyvauk viešuosiuose 
skaitymuose — tada greičiau panorėsi ją išleisti ir paga- 
liau patirsi džiaugsmą, kurį seniai ir ne veltui tau pra- 
našauju. Įsivaizduoju, koks žmonių susibūrimas, koks 
susižavėjimas, kokie šūksniai ir netgi tyla tavęs laukia! 
Kai sakau kalbą ar ką nors garsiai skaitau, tyla džiau- 
giuosi ne mažiau negu sveikinimais: kad tik ji reikštų 
užgniaužtą kvapą, įtampą ir troškimą klausytis toliau. 
"Toks atlygis paruoštas ir tau, tad liaukis be galo atidėlioti 
ir taip savo darbą daryti beprasmį. Jeigu čia bus per- 
žengta riba, bijau, kad toks delsimas bus pavadintas tin- 
ginyste, neveiklumu ar net bailumu. Lik sveikas! 

G. PLINIJUS SVEIKINA 
ARIANĄ! 


Tu paprastai džiaugiesi, jeigu senate įvyksta kas nors to- 
kio, kas verta šio luomo. Ir nors mėgdamas ramybę pa- 
sitraukei iš veiklos, tačiau tavo sieloje tūno mintys apie 
valstybės didybę. Taigi įsidėmėk: šiomis dienomis buvo 
išspręsta byla, garsi dėl teisiamo asmens žinomumo, 
naudinga savo pavyzdingu griežtumu, atmintina dėl tu- 
rinio svarbos. Afrikiečiams apkaltinus savo prokonsulą 
Marijų Priską, šis atsisakė gynybos ir paprašė teisėjų“. 
Aš ir Kornelijus Tacitas, paskirti ginti provincialus“, 
nusprendėme privalantys pranešti senatui, kad Prisko 
nusikaltimai išsiskiria nežmoniškumu ir žiaurumu — už 
kyšius jis nuteisdavo ir netgi pasiųsdavo myriop nekal- 
tus Žmones, todėl skirti teisėjų negalima. Atsakomoje 
kalboje Frontonas Katijus“ ėmė maldauti, idant būtų 
apsiribota tiktai įstatymo dėl kyšių reikalavimo pažeidi- 
mo nagrinėjimu. Šis vyras, puikiai mokantis sugraudinti, 
byloje taip iškėlė bures, kad į žmones įsisuktų tartum 
gailestingumo vėjas. Imta garsiai ginčytis, garsiai šaukti: 
vieni tvirtino, kad senate vykdomas tyrimas yra apribo- 
tas įstatymo, kiti — kad jis laisvas ir neribojamas, o teisia- 
masis turįs būti nubaustas taip, kaip nusipelnė. Neseniai 
konsulu išrinktas teisingas ir sąžiningas Žmogus Julijus 
Feroksas? nusprendė kol kas skirti Marijui teisėjus, bet 
iškviesti tuos, su kuriais anas, kaip sakoma, derėjosi dėl 
bausmės nekaltiems žmonėms. Šiam sprendimui ne 

tik buvo pritarta, bet ir po šitiekos gausybės skirtingų 
nuomonių jis tapo vieninteliu, kurį palaikė dauguma. 
Stebėjimai patvirtina, kad pradžioje karšta ir aistringa 
užuojauta bei palankumas pamažu nuslopsta, lyg prige- 
sinti apmąstymų ir išminties. Taip ir išeina, kad to, kas 
garsių šauksmų jūroje palaikoma, niekas nenori išsakyti 
kitiems tylint: esmė, užgožta būnant minioje, atsisklei- 
džia tik iš minios pasitraukus. 

Atvyko tie, kuriems buvo liepta atvykti: Vitelijus Ho- 
noratas ir Flavijus Marcianas. Honoratas buvo įtariamas 
už tris šimtus tūkstančių pirkęs romėnų raitelio tremtį“ 
ir mirties bausmę septyniems jo draugams. Marcianas 
sumokėjo septynis šimtus tūkstančių, kad būtų nukan- 
kintas vienas romėnų raitelis: jį daužė lazdomis", privertė 
dirbti rūdynuose ir pasmaugė kalėjime. Honoratą nuo 
senato tyrimų išgelbėjo laiku atėjusi mirtis, o Marcianas 
buvo įvestas nedalyvaujant Priskui, tad konsularas* Tukci- 
jus Cerialis, naudodamasis senatoriaus teise, pareikalavo 
Priską iškviesti. Galbūt jis manė, kad dalyvaudamas Pris- 
kas sukels sau daugiau užuojautos, o gal - neapykantos? 
Manau, jis laikė teisinga, kad abu bendrininkai gintųsi 
nuo jiems pareikšto kaltinimo, ir jeigu jų išteisinti negali- 
ma, tai abudu reikia ir nubausti. 

Bylos svarstymas buvo atidėtas iki artimiausio senato 
posėdžio, ir šis buvo įspūdingas. Pirmininkavo princep- 
sas (jis buvo ir konsulas) ir, beje, sausio mėnesį vykstan- 
tys susirinkimai, o ypač — senatorių, būna gausiai lanko- 
mi?. Be to, svarbi byla ir apie ją pasklidę gandai dar la- 
biau kaitino laukiančius atidėto jos svarstymo, o kadangi 
žmonės domisi viskuo, kas reikšminga ir neįprasta, todėl 

dabar sugužėjo visi ir iš visur. Tad įsivaizduok, kaip mes 
jaudinomės, kaip bijojome, kai reikėjo sakyti kalbą apie 
tokią bylą, tokiame susirinkime, dalyvaujant valdovui! Ir 
nors senate man teko kalbėti ne kartą, o niekur manęs 
atidžiau nei senate neišklauso, — vis dėlto tą kartą man 
viskas atrodė neįprasta, net mane persmelkusi baimė 
buvo keista. Be viso šito, ką pasakiau, tykojo manęs dar 
ir bylos sudėtingumas: juk prieš teismą stojo ką tik buvęs 
konsularas, epulonų septemviras'?, o dabar — niekas. Ir 
dar buvo labai sunku kaltinti nuteistąjį dėl to, kad jį slėgė 
nusikaltimo žiaurumas. Taip jį, jau beveik nubaustą, gynė 
manyje gimstantis gailestis. 

Kaip bebūtų, sukaupiau visas sielos bei minčių pajėgas 
ir pradėjau kalbėti, klausytojų pritarimui susilyginus su 
manuoju jauduliu. Kalbėjau beveik penkias valandas, 
nes prie dvylikos klepsidrų'', kurias gavau tikrai dideles, 
pridėjo dar keturias. Tai, kas prieš pradedant kalbą atrodė 
sunku ir nepalanku, kalbant pakrypo į gerąją pusę. Ceza- 
ris parodė man tiek dėmesio, tiek rūpesčio (pasakyti, kad 
jis sunerimo, būtų per daug), jog dažnai pasišaukdamas 
man už nugaros stovėjusį atleistinį, vis primindavo, idant 
patausočiau savo balsą ir krūtinę, nes, jo nuomone, aš 
juos išvarginsiu smarkiau, nei leidžia menkas mano kūno 
sudėjimas. Man atsakinėjo Marciano advokatas Klaudijus 
Marcelinas, po to senato posėdis buvo baigtas ir atidėtas 
kitai dienai, mat jau nevertėjo net pradėti kalbos, kurią 
būtų nutraukusi naktis'?. Kitą dieną pasisakė Marijaus 
advokatas Silvijus Liberalis'* — vyras įžvalgus, nuosekliai 
mąstantis, ūmus ir iškalbingas, o šioje byloje jis parodė 
visus savo sugebėjimus. Kornelijus Tacitas jam atsakinėjo 

labai iškalbingai ir, kas ypač jam būdinga, ozuvoc'“. Ma- 
rijų vėl gynė Frontonas Katijus — puikiai, kaip ir reikala- 
vo pati byla, nors daugiau sugaišo laiko prašymams nei 
gynybai. Vakaras nenutraukė jo kalbos, betgi ją užbaigė, 
taigi diskusijos persikėlė į trečią dieną. Puikus yra šitas 
senovinis paprotys: nakčiai senatą paleisti, tris iš eilės 
dienas sušaukti ir tris iš eilės dienas posėdžiauti. 

Kornutas Tertulas, paskirtasis konsulas, garsus žmo- 
gus ir ryžtingas tiesos gynėjas, pasiūlė Marijaus gautus 
septynis šimtus tūkstančių įnešti į iždą, Marijui uždrausti 
įvažiuoti į Romą ir Italiją, o Marcianui — dar ir į Afriką. 
Baigdamas jis pridūrė, jog aš ir Tacitas susidorojome su 
mums patikėta gynyba kruopščiai bei negailėdami jėgų 
ir, senato nuomone, pasirodėme verti šito įpareigojimo!?. 
Visi paskirtieji konsulai ir konsularai pareiškė sutinką, 
išskyrus Pompėjų Kolegą. Šis pasiūlė įnešti į iždą sep- 
tynis šimtus tūkstančių, Marcianą ištremti penkeriems 
metams, o Marijų nubausti tik už kyšio reikalavimą (už 
tai jis jau buvo nubaustas). Nuomonės išsiskyrė, betgi 
dauguma, atrodo, linko prie šios — ar tai nuolaidesnės, ar 
švelnesnės — bausmės. Tie, kas jau, atrodo, buvo pritarę 
Kornutui, suskato eiti paskui Kolegą, pasakiusį savo nuo- 
mong jau po jų. Betgi kai balsai pasidalijo'*“, stovėjusieji 
prie konsulų kėdžių pasuko į Kornuto pusę, ir net suti- 
kusieji būti priskaičiuoti Kolegai perėjo ten pat, tad Ko- 
lega liko su nedaugeliu. Vėliau jis labai priekaištavo savo 
skatintojams, o ypač Regului, kuris jį paliko, nors pats ir 
buvo to pasiūlymo sumanytojas'". Regulas iš viso žmogus 
labai dvilypio būdo — ir nepaprastai drąsus, ir nepaprastai 
bailus. 

Tokia yra šios įspūdingos bylos pabaiga, tačiau dar 
lieka sunkus Aeivo6oywov', galimai atliktas Marijaus Pri- 
sko legato Hostilijaus Firmino, kuris irgi įsipainiojęs by- 
loje, o įkalčiai prieš jį svarūs ir akivaizdūs. Iš Marciano 
apskaičiavimų ir kalbos, kurią jis sakė leptiečių"? mies- 
to taryboje, matyti, jog jis ėmėsi tarnauti Priskui ir at- 
likdavo šlykščiausius jo pavedimus — išprašė iš Marcia- 
no penkiasdešimt tūkstančių denarų, o, be to, dar pats 
gavo dešimt tūkstančių sestercijų su bjauriausiu prierašu: 
„kvepalams“. Toks prierašas neatbaidė nuolat apaugusio 
plaukais ir besirūpinančio savo oda dabitos. Kornutui 
pasiūlius, buvo nuspręsta jo bylą atidėti iki artimiausio 
senato posėdžio, nes dabar, atsitiktinai ar sąmoningai, jis 
nedalyvavo. Štai tau miesto naujienos, o tu parašyk apie 
kaimą. Kaip laikosi tavo medeliai, vynuogynai, pasėliai, 
tavo mylimiausios avys? Trumpai sakant, jeigu neparašysi 
tokio pat ilgo laiško, ateityje nelauk nieko, išskyrus trum- 
pus raštelius. Lik sveikas! 

G. PLINIJUS SVEIKINA 
ARIANĄ! 


Tas AeuroVoyvov?, susijęs su Marijaus Prisko byla, apie kurią 
rašiau ankstesniame laiške, nežinau, gerai tai ar blogai, 
bet liko neišnagrinėtas ir neišspręstas. Atvykęs į senatą 
Firminas teisinosi dėl jau žinomo nusikaltimo. Paskirtųjų 

konsulų nuomonės išsiskyrė: Kornutas Tertulas siūlė jį 
pašalinti iš senato, o Akutijus Nerva — neleisti dalyvau- 
ti metant burtus dėl provincijų. Pastarasis pasiūlymas, 
lyg ir švelnesnis, nugalėjo, nors iš tiesų jis griežtesnis ir 
liūdnesnis. Kaipgi graudu netekti senatoriui teikiamų pa- 
garbos ženklų ir likti tik su šitam vardui priklausančiais 
darbais ir sunkumais! Kaip sunku netekusiam pagarbos ne 
pasislėpti vienumoje, bet stovėti visų matomam šitokioje 
aukštoje vietoje! Be to, kas valstybės interesų atžvilgiu 
negarbingiau už galimybę senato pasmerktam žmogui 
sėdėti senate greta tų, kurie jį ir pasmerkė? Kas bjauriau 
už teisę vėl spręsti prokonsulų klausimus, kai eidamas 
legato pareigas jis buvo nušalintas nuo prokonsulato už 
niekšišką elgesį? Arba — nuteistam už šlykštų godumą 
už tą patį teisti ar išteisinti kitus? Betgi taip nusprendė 
dauguma: juk nuomonės sumuojamos, o ne sveriamos. 
O ir negali kitaip būti valstybės institucijoje, kur pačioje 
lygybėje yra didžiausia nelygybė. Protas juk ne visų vie- 
nodas, o teisės — vienodos. Aš įvykdžiau pažadą, duotą 
ankstesniame laiške. Sprendžiant iš laiko tarpo, tu jį jau 
gavai, nes perdaviau jį per nepratusį užtrukti ir rūpestingą 
laiškanešį. Nebent kas nors jam sutrukdė. Dabar tavo už- 
duotis — atsidėkoti man tiek už pirmąjį, tiek už šitą laišką, 
ir tai padaryti kuo kruopščiau. Lik sveikas! 

G. PLINIJUS SVEIKINA 
PRISKĄ! 


Ir tu godžiai griebiesi bet kokios galimybės padaryti man 
paslaugą, ir aš niekam nejaučiu tokio malonumo likti sko- 
lingas kaip kad tau. Tad dėl šių dviejų priežasčių kreipiuo- 
si į tave su prašymu, kurio įvykdymo labiausiai geidžiu. Tu 
vadovauji didžiulei kariuomenei, tad turi daug galimybių 
ir laiko globoti ir proteguoti savo draugus?. Atsižvelk ir 
į maniškius! Jų nedaug. Tu bevelytum, kad jų būtų daug, 
betgi iš kuklumo siūlau vieną kitą, o teisingiau — vieną. 
Taigi tai bus Vokonijus Romanas. Jo tėvas raitelių luo- 
me buvo žinomas žmogus, o dar garsesnis — jo patėvis, 
tiksliau — antrasis tėvas (šio vardo jis nusipelnė už meilę 
savo posūniui), motina irgi kilminga. Jis pats neseniai buvo 
flaminu Artimojoje Ispanijoje? (juk žinai, kaip griežtai 
sprendžiama apie žmones šioje provincijoje). Aš stipriai 
jį pamilau dar tada, kai kartu mokėmės: jis draugavo su 
manimi mieste, drauge būdavo ir kaime, kartu užsiimda- 
vom ir rimtais dalykais, ir žaidimais“. Argi galėtų būti išti- 
kimesnis draugas ar malonesnis užstalės bičiulis? Žavinga 
jo kalba, o veido bruožai — nepaprastai patrauklūs. Dar 
pridėk iškilų ir subtilų protą, mokėjimą lengvai bendrauti, 
puikų nusimanymą teismų veikloje. Laiškus jis rašo taip, 
jog atrodo — pačios mūzos prabilo lotyniškai. Aš labai jį 
myliu ir jis mane ne mažiau. Dar būdamas jaunuolis aš 
jam, taip pat jaunuoliui, stengiausi padėti, kiek leido jau- 
nas amžius, o neseniai iš geriausiojo princepso išrūpinau 

jam „trijų vaikų teise“. Šitą teisę jis paprastai skiria šykš- 


čiai ir atrinkdamas, betgi, man prašant, pasielgė taip, lyg 
būtų pats pasirinkęs. Šias savo geradarystes įtvirtinti galiu 
ne kaip kitaip, tik jas gausindamas ir, svarbiausia, todėl, 
kad Vokonijus jas priima su tokiu dėkingumu, jog, gavęs 
vieną, jau užsitarnauja kitos. Taigi matai, koks jis yra, kaip 
gerai jį pažįstu ir kaip branginu. Tad prašau, pasirūpink juo 
savo nuožiūra ir pagal savo jėgas, o pirmiausia — jį pamilk! 
Kiek tu jam beduotum, daugiau už savo draugystę duoti 
negalėsi, o jis vertas pačios artimiausios bičiulystės. Idant 
geriau jį pažintum, trumpai tau aprašiau jo užsiėmimus, 
būdą, pagaliau, visą gyvenimą. Aš ir toliau tęsčiau prašy- 
mus, bet tu nemėgsti būti ilgai prašomas, o juk ir taip jais 
užpildžiau visą laišką. Tas prašo įtikinamai, kas nurodo 
prašymo priežastis. Lik sveikas! 

G. PLINIJUS SVEIKINA 
MAKSIMĄ! 


Tu teisus: mane išveda iš kantrybės bylų nagrinėjimas 
centumvirų teismuose*, daugiau varginantis nei teikiantis 
malonumą. Dažniausiai — tai menkos ir nesvarbios bylos, 
reta kuri pasitaiko įdomi besibylinėjančių šalių garsumu 
arba dėl savo reikšmės. Be to, labai maža žmonių, su ku- 
riais būtų malonu dalyvauti svarstymuose, — daugiausia 
tai įžūlūs ir tamsūs jaunikliai, atėję čia deklamuoti“, ne- 

gana to — nepagarbiai ir neapgalvotai. Apie tai, atrodo, 
Atilijus* tiksliai pasakė, jog vaikiščiai savo veiklą forume 
pradeda nuo šitos teismų rūšies, kaip kad mokykloje nuo 
Homero*: ir čia, ir ten pagrindą sudaro tai, kas esminga. 
Prisiekiu Herkuliu, kiek aš prisimenu (paprastai taip sako 
pagyvenę žmonės), anksčiau čia nebūdavo vietos kilmin- 
giausiems jaunuoliams, jeigu jų su savim neatsivesdavo 
koks nors konsularas“. Su tokia pagarba buvo žiūrėta į 
puikųjį oratoriaus meną! Dabar gi, išlaužus kuklumu ir 
pagarba suręstas užtvaras, viskas visiems tapo atvira: jau- 
nuoliai ne įvedami, jie įsilaužia. 

Klausytojai panašūs į aktorius — jie nuperkami ir pa- 
samdomi susitarus su „rangovu“. Viduryje bazilikos da- 
lijamos sportulos" taip pat atvirai, kaip ir triklinijuješ, už 
tokią pačią kainą iš vieno teismo vietos pereinama į kitą. 
Ironiškai jie vadinami copokAeic, lotyniškai — laudiceni". 
Abiem kalbomis paženklintas bjaurus paprotys diena iš 
dienos vis labiau įsigali. Vakar du mano nomenklatorius'“ 
(jie tokio amžiaus, kai tik apsirengiama toga) nutempė 
kažką girti teisme už tris denarus. Tiek tad kainuoja, kad 
taptum iškalbingiausiu oratoriumi! Už tokią sumą ant 
suolų, kiek jų bebūtų, nelieka laisvos vietos, už tiek su- 
sirenka milžiniška minia klausytojų, už tiek, kai tik choro 
vadovas duoda ženklą, pasigirsta nesibaigiantys pritari- 
mo šūksniai. Ženklas reikalingas tiems, kurie nieko ne- 
supranta, o ir nesiklauso. Dauguma nesiklauso, betgi nie- 
kas už juos labiau negiria! Jeigu kada eisi per baziliką ir 
norėsi sužinoti, kaip ir kas kalba, tau nereikės pasikelti 
į tribūną!!, nereikės įsiklausyti. Lengvai atspėsi — žinok, 
kad tas labiausiai giriamas, kuris blogiausiai sako kalbą. 

Pirmasis šį paprotį klausyti įvedė Larcijus Licinas, ta- 
čiau tik tam, kad sukviestų klausytojus. Atsimenu, jog apie 
tai girdėjau iš savo mokytojo Kvintiliano“. Štai kaip jis 
pasakojo: „Lydėjau Domitijų Afrą'*. Kai jis rimtai ir ramiai 
kalbėjo (toks buvo jo kalbėjimo stilius) centumvirų teis- 
me, išgirdo greta sklindančius nesaikingus ir nejprastus 
šūksnius. Nustebęs nutilo. Kai nutilo ir šūksniai, jis to- 
liau tęsė nutrauktą kalbą. Ir vėl riksmas — vėl jis nutraukia 
kalbą, vėl tyla — vėl pradeda kalbėti. Trečią sykį pasikar- 
toja tas pats. Pagaliau jis paklausia: „Kas ten kalba?“ Jam 
atsakoma: „Licinas.“ Tada jis nutraukia kalbą ir sušunka: 
„Centumvirai, mūsų menas žuvo!“ Afrui atrodė, jog iškal- 
bos menas žuvo tada, kai išties buvo tik žūties pradžia, o 
dabar iš jo teliko pasigailėtini griuvėsiai. Gėda prisimin- 
ti, kokiu lūžtančiu balsu sakomos kalbos, kokiais nema- 
loniais šūksniais jos sutinkamos! Cia betrūksta tik plo- 
jimų, o dar labiau — šiam dainavimui!'“ tinkančių lėkščių 
ir būgnų: staugimas (negalima kitaip pavadinti pagyrų, 
nederamų net teatre) viršija saiką! 

Mane čia ligi šiolei sulaiko mintis apie naudą draugams 
bei mano amžių. Bijau, kad nepasirodytų, jog pabėgau ne 
nuo šių piktinančių dalykų, o paprasčiausiai — nuo dar- 
bo. Tačiau čia būnu vis rečiau nei įprasta: taigi palaipsniui 
pradedu nutolti. Lik sveikas! 


74 


15 


G. PLINIJUS SVEIKINA 
VALERIANĄ! 


Kaip laikosi tavo senoji sodyba marsų? žemėse? O kaip 
naujas pirkinys? Ar patinka laukai, tapę tavais? Retai taip 
būna. Tai, kas gauta, mažiau džiugina, negu tai, ko trokš- 
tama. Motinos dvarai man nėra tokie patrauklūs, bet jie 
motinos, ir man ten gera“. Ir apskritai, ilgai kentėdamas, 
tapau storaodžiu. Užtenka nuolatinių skundų, skųstis yra 
gėda. Lik sveikas! 

G. PLINIJUS SVEIKINA 
ANIJŲ! 


Tu, remdamasis savo įprastu atsargumu, patari man ne- 
kreipti dėmesio į Aciliano lenteles*, kuriomis jis mane 
paskyrė vienu iš paveldėtojų, mat jos nepatvirtintos 
testamentu. Šis įstatymas yra žinomas ir man, jį, beje, 
žino net tie, kas nieko kito nežino. Betgi pats laikausi 
tokio įstatymo: visiškai paklusti mirusiųjų valiai, nors ji 
įstatymiškai ir nebūtų įtvirtinta. Be abejonės, šios lentelės 
parašytos Aciliano ranka. Nors jų ir nepatvirtina testa- 
mentas, man jos yra patvirtintos, tuo labiau kad skundikui 
čia nėra ką veikti. Jeigu bijočiau, kad Žmonės atims tai, 

ką išdalijau?, tada man tektų veikti atsargiau ir neskubėti, 
bet kadangi paveldėtojui yra leidžiama tai, kas jam atite- 
ko pagal paveldėjimo teisę, atiduoti kitam, tada niekas 
netrukdo man laikytis savojo įstatymo, juk jam nepriešta- 
rauja ir valstybiniai įstatymai. Lik sveikas! 

G. PLINIJUS SVEIKINA 
GALĄ! 


Stebiesi, kodėl aš taip myliu Laurentiną, arba, jeigu taip 
nori, Laurentą? Liausies stebėjęsis, kai susipažinsi su vi- 
los puikumu, patogia jos vieta, plačia pakrante. Vila nu- 
tolusi nuo Romos septyniolika mylių, taigi, baigęs visus 
darbus ir nenukrypęs nuo dienotvarkės, galėsi ten pabūti. 
Kelias yra ne vienas: ten veda Laurentino ir Ostijos ke- 
liai. Iš laurentiniškojo pasuksi prie keturioliktojo stulpo, 
o iš ostiškojo — prie dvyliktojo?. Iš ten ir iš čia praside- 
da smėlingas kelias, tad karieta važiuoti tektų sunkiau ir 
lėčiau, o jojant būtų greičiau ir arkliui žengti minkščiau. 
Vaizdai visą laiką kinta: kelią kai kur iš visų pusių supa 
miškai, ir jis susiaurėja iki takelio, o kitur plačiai driekiasi 
plynuose laukuose. Ten daug avių bandų, daug ir arklių 
bei jaučių kaimenių: žiemos išvaryti nuo kalnų, gyvuliai“ 
atsigano pavasario saulutėje. 

Viloje visko pilna, ją išlaikyti nesunku. Priekyje įrengtas 
kuklus, bet skoningas atrijus, toliau — „D“ raidės formos 

portikai“, supantys jaukią mažą aikštelę. Esant blogam orui, 
nėra geresnės priebėgos: nuo darganos apsaugo rėmai su 
žėručio plokštelėmis?, bet dar labiau — išsikišęs stogas. 
Priešais — linksmas peristilis, o už jo — gražus triklinijus“, 
žvelgiantis pajūrio pusėn. Kai, papūtus pietvakarių vėjui, 
jūra nerimsta, bangos jį lengvai aptaško. Iš visų triklinijaus 
pusių yra durys ir tokio pat dydžio langai, tad jis žiūri tar- 
tum į tris jūras. Pažvelgus pro peristilį, portiką, aikštelę ir 
atrijų, galima pamatyti miškus ir tolimus kalnus. 
Triklinijaus kairėje, kiek atokiau, yra didysis kamba- 
rys, už jo — kitas, mažesnis: pro vieną langą jį apšviečia 
rytinė, o pro kitą — ilgiau užsibūnanti vakarinė saulė. Jūra 
nuo šių patalpų yra toliau, tad bangos jų nepasiekia. Tarp 
šio kambario ir triklinijaus sienų esantį kampą pripildo 
vidurdienio saulė ir dar labiau įšildo. Čia yra ir mano 
namiškių prieglobstis žiemą, ir gimnasijas. Čia niekada 
neužklysta vėjas, o pasirodę debesys turi visai užtraukti 
giedrą dangų, kad namiškiai iš ten išeitų. Prie šio kampo 
yra apsidės formos kambarys, kildama saulė patenka pro 
visus jo langus. Kambario sienoje, kaip kad būna biblio- 
tekose, įmontuota spinta su knygomis, kurias reikia ne 
skaitinėti, bet ne vieną kartą perskaityti. Greta —- miega- 
masis, esantis už mažo koridorėlio, iš kur į abi puses nuo 
įšilusių grindų ir vamzdžių tolygiai sklinda sveika šiluma". 
Likusi šio sparno dalis skirta vergams ir atleistiniams, o 
dauguma kambarių tokie švarūs, jog ten galima priiminėti 
ir svečius. Iš kitos pusės yra puikiai įrengtas kambarys, 
šalia — arba didžiulis miegamasis, arba vidutinio dydžio 
valgomasis, kur šviesu ir nuo saulės, ir nuo jūros. Už jo 
yra miegamasis su prieškambariu, vasarą tinkantis dėl 


77 


lubų aukštumo, o žiemą dėl užuovėjos. Už bendros sie- 
nos — kitas kambarys, taip pat su vestibiuliu. 

Toliau — pirtis su dideliu, erdviu frigidarijumi“ ir dviem 
apvaliais baseinais, įrengtais vienas priešais kitą palei 
sienas: turint omenyje, kad arti jūra, jie netgi per daug 
talpūs. Greta — kambarys tepimuisi, hipokaustas ir pro- 
pnigijus?, už jų — du veikiau skoningai, bet ne prabangiai 
įrengti kambarėliai. Čia pat ir puikus baseinas su karštu 
vandeniu, kuriame plaukiodami matome jūrą. Netolie- 
se yra žaidimų su sviediniu aikštelė, kurioje labai karšta 
netgi vakarėjant. Čia iškyla ir bokštas su dviem patalpom 
rūsyje ir tiek pat - jame pačiame, be to, yra ir valgomasis, 
iš kurio atsiveria vaizdas į jūrą, į tolį, nutisusį pajūrį ir 
žavingas vilas. Yra ir kitas bokštas, kuriame įrengtas kam- 
barys, saulės apšviečiamas nuo pat patekėjimo iki laidos. 
Šalia jo — sandėlis ir svirnas, o po juo — triklinijus, į kurį 
nuo įsišėlusios jūros atsklinda tik ūžesys, ir tai jau tils- 
tančiu atgarsiu. Iš šio kambario matyti sodas ir jį supanti 
alėja. Alėją juosia buksmedžiai, o kur jų nėra — rozmari- 
nai, mat buksmedžiai gerai veši tik apsaugoti pastatų, o 
vėjyje, po atviru dangumi, nors ir aptėkšti jūros vandens, 
jie išdžiūna. Vidinėje alėjos pusėje glaudžiasi jaunais vyn- 
medžiais apaugęs takas, ūksmingas ir toks minkštas, kad 
net einant basom jame lieka pėdsakai. Sodą puošia daug 
gervuogių ir figmedžių, nes šiems augalams žemė čia daug 
tinkamesnė nei kitiems. Iš valgomojo, esančio toliau nuo 
jūros, šiuo vaizdu gėriesi ne mažiau, nei matydamas jūrą. 
Už jo yra du kambariai, po kurių langais — įėjimas į vilą ir 
kitą, kaimiškai turtingą sodą. 

Nuo čia tęsiasi kriptoportikas'?, savo dydžiu beveik 

prilygstantis visuomeniniam pastatui, su langais abiejose 
pusėse: į jūros pusę jų daugiau, į sodo — mažiau. Skir- 
tingose statinio pusėse taip pat įrengta po vieną langą. 
Kai diena šviesi ir nevėjuota, atidaromi visi langai, o 
kai iš kurios nors pusės papučia vėjas, juos ramiai gali- 
ma laikyti atvertus tik toje pusėje, kur vėjo nėra. Prie- 
šais kriptoportiką yra gėlynas, kvepiantis žibuoklėmis. 
(Gausūs saulės spinduliai, atsispindėdami nuo kriptopor- 
tiko, tampa dar karštesni: jis ir sulaiko šilumą, ir sustabdo 
Akviloną!''. Kiek priešakinė pusė būna įšilusi, tiek kita — 
šalta. Panašiai kriptoportikas sustabdo ir pietvakarių vėją 
Afriką. Atsitrenkę į jo sienas — vienas į vieną, kitas į kitą — 
vėjai nusilpsta ir nurimsta. Todėl tad jame malonu žiemą, 
o dar maloniau — vasarą. Iki vidudienio šešėlis nuo jo gula 
ant gėlyno, o po vidudienio — ant artimiausios alėjos ir 
sodo dalies. Tas šešėlis auga ir menksta kartu su diena: 
čia sutrumpėja, čia pailgėja iš vienos ir kitos pusės. Na, 
o kai saulė pakyla virš stogo tvoksdama karščiu, pačiame 
kriptoportike saulės beveik nebūna. Be to, pro atvirus 
langus pučia ir Favonijus!*, tad oras kriptoportike niekada 
nebūna troškus ir užsistovėjęs. 

Už gėlyno, kriptoportiko ir sodo yra mano mėgstamos 
patalpos. Iš tiesų mėgstamos, nes aš pats jas įrengiau. Čia 
yra soliarijus!3, viena jo pusė žvelgia į gėlyną, kita - į jūrą, 
bet abi - į saulę. Miegamojo durys išeina į kriptoportiką, 
o langas — į jūrą. Priešais, vidury sienos, yra labai sko- 
ningai įrengta veranda, kurią galima prijungti prie mie- 
gamojo arba atskirti: reikia tik pastatyti rėmus su žėručio 
plokštėmis ir atitraukti užuolaidas, arba jas užskleisti ir 
įstatyti rėmus. Čia stovi lova ir dvi kėdės; prie kojų - jūra, 

už nugaros — vilos, virš galvos — miškai, taigi, tiek įvairių 
vaizdų, kiek ir langų. Greta yra ir miegamasis, skirtas 
miegui ir poilsiui. Nei vergų balsai, nei jūros šniokšti- 
mas, nei audros ūžesys, nei žaibo šviesa čia nepatenka 
netgi dieną, nebent būtų atverti langai. Tokio nuošalumo 
paslaptis — koridorius, esantis tarp miegamojo ir į sodą 
žvelgiančios sienos, tad visus garsus sugeria ši tuščia 
erdvė. Prie miegamojo priglunda mažytis hipokaustas, 
kuris prireikus pro siaurą langutį praleidžia šilumą arba 
ją sulaiko. Miegamasis su prieškambariu įrengti saulėtoje 
pusėje, ir saulė, vos čia patekusi, lieka ir po pusiaudienio, 
nors spinduliai krenta įstrižai. Kai pasislepiu šioje patal- 
poje, man atrodo, kad išėjau iš savo vilos, ir patiriu didelį 
malonumą, ypač per Saturnalijas'“, kai kita namų dalis, 
pasinaudodama šių dienų laisvėmis, aidi nuo šventinių 
riksmų. Tada nei aš trukdau linksmintis namiškiams, nei 
jie trukdo man dirbti. 

Šitiems malonumams ir patogumams trūksta fontanų, 
nors yra šulinių, tiksliau, šaltinių, o jie — paviršiuje. Ir iš 
viso, šios pakrantės gamta yra nuostabi: kur tik bepakas- 
tum žemę, tuojau pat ištrykšta vanduo, be to, švarus ir 
visai nesugadintas jūros vandens skonio ar kvapo. Arti- 
miausi miškai teikia gausybę malkų, kitus reikalingus da- 
lykus atsiunčia Ostijos kolonija, betgi neišrankiam žmo- 
gui užtenka ir kaimo, esančio tik už vienos sodybos. Ten 
yra trys mokamos pirtys, o tai labai patogu netikėtai atva- 
žiavus arba neplanuojant ilgiau pabūti, nes namie kūrenti 
pirtį tiesiog neverta. Krantą savo įvairove labai puošia 
sodybos, kai kur stovinčios greta, kai kur — atstu. Jeigu 
į jas žiūri nuo jūros ar kranto pusės, atrodo, jog matai 


80 


kelis miestus. Jeigu jūra ilgai būna rami, pakrantės smėlis 
darosi purus, vis dėlto dažniau jis sukietėja nuo nuolati- 
nio ir pikto mūšos poveikio. Brangių žuvų jūroje nedaug, 
tačiau yra puikių plekšnių ir jūros vėžių. Mūsų vila maistą, 
O pirmiausia pieną, gauna ir iš sausumos, mat čionai, ieš- 
kodami vandens ir pavėsio, iš ganyklų sueina galvijai. 

Ar tau neatrodo, kad turiu pakankamai teisėtų prie- 
žasčių čia veržtis, šioje vietoje gyventi, ją mėgti? lu esi 
tikras miestietis, jeigu nepanorėsi atvykti. Ak, jei tik 
panorėtum! Tavo atvykimas būtų geriausia rekomendaci- 
ja mano mažajai vilai ir jos dovanoms. Lik sveikas! 

G. PLINIJUS SVEIKINA 
MAURIKĄ! 


Argi galėjai duoti man malonesnę užduotį, nei surasti tavo 
brolio vaikams? mokytoją? Tavo dėka grįžtu į mokyklą ir 
tartum vėl išgyvenu tuos nuostabiausius metus: sėdžiu, 
kaip būdavo, tarp jaunuolių ir tikrinu, kokį autoritetą 
pelniau savo kūryba. Štai neseniai į pilnutėlę auditoriją, 
dalyvaujant daugeliui mūsų luomo žmonių, o jaunimui 
garsiai triukšmaujant, įžengiau aš, — ir visi nutilo. Apie tai 
nė neužsiminčiau, jeigu tokie dalykai nesuteiktų daugiau 
garbės jiems nei man ir jeigu nenorėčiau suteikti tau vil- 
ties, jog tavo brolio vaikai gali gauti gerą išsimokslinimą. 
Man lieka tik išklausyti visus mokytojus, parašyti tau, ką 

galvoju apie kiekvieną? jų, ir pasistengti (kiek tai įmanoma 
laiške), kad įsivaizduotum, jog klausaisi jų pats. Juk mano 
pareiga tau ir tavo brolio atminimui atlikti užduotį, tuo 
labiau — tokią, sąžiningai ir kruopščiai. Argi mums nėra 
svarbiau už viską, idant vaikai (pasakyčiau, kad „tavo“, 
bet juk tu dabar juos myli labiau už savuosius) užaugtų 
verti tokio tėvo ir tavęs — jų dėdės? 

Jei nebūtum šio rūpesčio perleidęs man, būčiau jo 
ėmęsis pats. Žinau, jog pasirenkant mokytoją galima už- 
sitraukti daug nemalonumų“, betgi dėl tavo brolio vaikų 
privalau iškęsti ne tik nemalonumus, bet ir piktumus taip 
pat ramiai, kaip juos iškenčia gimdytojai dėl savo vaikų. 


Lik sveikas! 


20 


G. PLINIJUS SVEIKINA 
KALVIZIJŲ! 


Paruošk asą* ir išklausyk nuostabią istoriją, tiksliau, isto- 
rijas. Nauja man priminė apie senas, tad nesvarbu, nuo 
kurios geriausia pradėti. 

Sunkiai sirgo Pizono, to paties, kurį įsūnijo Galba, 
žmona Veranija. Taigi, ateina pas ją Regulas. Pirmiausia, 
kas per begėdystė ateiti pas ligonę, kurios vyrui jis yra 
didžiausias priešas? ir kurio ji pati labai nekenčia! Gerai, 
jeigu tik būtų atėjęs! Betgi jis atsisėda prie pat jos patalo 
ir ima klausinėti, kurią dieną ir kurią valandą gimusi. Iš- 

girdęs suraukia kaktą, įsistebeilija į vieną tašką, krutina 
lūpas, žaidžia pirštais — daro išvadas. Tyli. Ilgai kamavęs 
atsakymo laukiančią vargšelę, pagaliau taria: „Tau dabar 
kritinis metas, bet išgyvensi. Idant geriau suprastum, 
pakalbėsiu su haruspiku“, su kuriuo esu dažnai taręsis.“ 
Nedelsdamas atlieka aukojimus ir pareiškia, jog viduriai 
patvirtina žvaigždžių nurodymus. Šioji, kaip kad būna su 
sunkiais ligoniais, juo patiki, pareikalauja atnešti lenteles 
ir užrašo legatą? Regului. Tačiau greitai jai pablogėja. Mir- 
dama Veranija sušunka: „Niekšas! Klastingas priesaikos 
laužytojas: Ne, daugiau negu priesaikos laužytojas!“ — 
mat jis buvo jai prisiekęs savo sūnaus gyvybe. Regulas 
tai darydavo taip pat niekšiškai, kaip ir dažnai: ant vargšo 
berniuko galvos prišaukdavo kasdien apgaudinėjamų die- 
vų pyktį. 

Turtingas konsularas Velėjus Blezas, labai sunkiai su- 
sirgęs, panoro pakeisti testamentą. Regulas, užsimanęs 
ką nors gauti iš tų naujųjų lentelių, ėmėsi ligonį lankyti, 
gydytojus įtikinėti ir prašyti, kad kaip nors -pratęstų šio 
žmogaus gyvenimą. Po to, kai testamentas buvo pasira- 
šytas, jis nusiėmė kaukę ir su tais pačiais gydytojais pra- 
šneko kitaip: „Kiek dar laiko jūs kankinsite vargšelį? Jeigu 
negalite jam pratęsti gyvenimo, tai kodėl pavydite jam 
ramios mirties?“ Blezas mirė, tačiau, atrodo, prieš mirtį 
visa tai sužinojęs, Regului nepaliko nė trupinėlio. 

Užtenka ir dviejų istorijų, ar, remdamasis mokyklos 
taisyklėmis“, pareikalausi trečios? Ką gi, bus ir trečia. 
Garbinga moteris Aurelija, susiruošusi rašyti testamentą, 
apsirengė labai gražia tunika. Atėjęs patvirtinti testamen- 
to, Regulas tarė: „Prašau šią tuniką užrašyti testamentu 

man!“ Aurelija pamanė, jog žmogus juokauja — betgi ne, 
jis reikalavo visai rimtai. Žodžiu, privertė moterį atvers- 
ti lenteles ir jam užrašyti tuniką, kurią buvo apsirengusi: 
stebėjo ją rašant, žiūrėjo, ar jau parašė. Ir nors Aurelija 
buvo gyva, jis ją privertė tai padaryti, lyg jau būtų buvusi 
arti mirties. Štai šis žmogus gauna palikimus, gauna lega- 
tus, tartum jų būtų nusipelnęs. 

AMG Ti dareivouai" toje valstybėje, kur jau seniai 
begėdystė ir nepadorumas apdovanojami ne mažiau, o 
net labiau už garbingumą ir dorybes? Pažiūrėk į Regulą, 
kuris, būdamas pasigailėtinas skurdžius, niekšybėmis įgijo 
tokius turtus! Apie tai jis man pasakojo pats: panoręs 
sužinoti, ar greitai turės visus šešiasdešimt milijonų, au- 
kodamas rado dvigubus gyvulio vidurius*, o šis ženklas 
jam pranašaująs ir šimtą dvidešimt milijonų. Ir turės juos, 
žinoma, jei tik, kaip ir pradėjo, diktuos testamentų auto- 
riams jų testamentus, nors tai yra bjauriausia apgavysčių 
rūšis. Lik sveikas! 

G. PLINIJUS SVEIKINA 
KALVIZIJŲ RUFĄ! 


Nežinau, ar kada esu maloniau praleidęs laiką, negu ne- 
seniai pas Spuriną?. Ir jau taip maloniai, kad niekas jo 
negalėtų pralenkti man susenus, jei tik susenti man lem- 
ta. Kaip puikiai sustyguotas jo gyvenimas! Man patinka 
tikslus žvaigždžių judėjimas, ne mažiau ir tokia pat tvarka 
žmonių, O ypač senų, gyvenime. Jaunuoliams gyventi ne- 
tvarkingai ir pakrikai nėra gėdinga, bet seniems pritinka 
ramybė ir tvarka, nes energingai veikti jau vėlu, o siekti 
garbės — gėdinga. 

Šitos taisyklės Spurina laikosi kuo tvirčiausiai, netgi 
smulkmenos keičia viena kitą nustatyta tvarka, tartum ap- 
sukdamos ratą. Rytą jis leidžia gulėdamas, antrą valandą“ 
paprašo batų ir pėsčiomis nueina tris mylias, mankštinda- 
mas ne mažiau sielą kaip ir kūną. Jei kartu būna ir draugai, 
užsimezga pagarbos verta kalba. Jeigu nieko nėra, tada jam 
skaitoma knyga; kai kada skaitoma ir dalyvaujant draugams, 
jeigu tai jiems nesudaro sunkumų. Po to Spurina atsisėda, 
ir vėl — knyga, o dar geriau — pokalbis. Tada lipa į karietą, 
pasiima kartu pavyzdingą žmoną ar ką nors iš draugų, kaip 
kad neseniai mane. Koks puikus, koks malonus šis intymus 
pokalbis! Kaip jis primena senus laikus! Apie kokius įvykius, 
apie kokius žmones išgirsi! Kokiais pamokomais dalykais 
praturtėsi! Nors jis, būdamas kuklus, laikosi nuostatos ne- 
pamokslauti. Pavažiavęs septynias mylias, jis vėl mylią nu- 
eina pėsčiomis, vėl prisėda arba nueina rašyti į kambarį. 

Abiem kalbomis jis rašo įmantrius lyrinius eilėraščius. Ko- 
kie jie saldžiai malonūs, kokie nuostabiai linksmi, o dvasinis 
rašančiojo tyrumas jiems suteikia dar daugiau žavesio“. Kai 
ateina pirties valanda (žiemą — devintą valandą, vasarą — 
aštuntą), jeigu nėra vėjo, vaikšto apsinuoginęs saulėje, po 
to ilgai ir aistringai gainioja kamuolį, mat tokiu mankštos 
būdu? kovoja su senatve. Apsiprausęs neilgam prigula prieš 
valgį ir klausosi kokio nors lengvo ir malonaus kūrinėlio. 
Visą šį laiką jo draugai gali praleisti su juo arba veikti ką 
tinkami. Maistas atnešamas ne mažiau puikus, kaip ir sai- 
kingas, patiekiamas švariuose senoviniuose sidabro induo- 
se“, kartais induose iš Korinto bronzos", kuria jis gėrisi, bet 
ne garbina. Dažnai pietus malonesnius padaro suvaidin- 
tos komiškos scenelės, tad skanumynai dar paskaninami 
literatūra. Pietūs dažnai atima ir dalį nakties, netgi vasarą, 
tačiau niekam nebūna per ilgi, nes puotautojams patinka 
toks linksmas bendravimas. Štai kodėl sulaukęs septynias- 
dešimt septynerių metų jis puikiai mato ir girdi, yra judrus 
ir gyvybingas. Iš senatvės - tik išmintis. 

Tokio gyvenimo geidžiu svajodamas ir mąstydamas, ir 
godžiai į jį žengsiu, kai tik mano amžius leis pasitraukti. 
Tuo tarpu esu kamuojamas tūkstančio darbų, ir tas pats 
Spurina man yra paguoda bei pavyzdys. Kol reikalavo par- 
eigos, jis vykdė pavedimus“ ir ėjo aukštas pareigas, valdė 
provincijas ir didžiais darbais nusipelnė šito poilsio. Ir sau 
paskiriu tokį pat kelią, nusistatau tokias pačias ribas, — dėl 
to tau dabar ir pasirašau. Kai pamatysi, kad ribas peržen- 
giau, pasiėmęs šį laišką, kviesk mane į teismą ir liepk eiti 
poilsio, jeigu apkaltinti manęs tinginyste jau nebus galima. 


Lik sveikas! 

G. PLINIJUS SVEIKINA 
KORELIJĄ HISPULĄ! 


Nežinau, ko daugiau — pagarbos ar meilės jaučiu tavo 
tėvui, patikimiausiam ir maloniausiam vyrui. Ir kaip tave 
aš myliu dėl jo atminimo, taip, žinoma, ir dėl pačios ta- 
vęs. Tad trokštu, kiek tai nuo manęs priklauso, kad tavo 
sūnus išaugtų panašus į senelį (geriau — iš motinos pusės), 
nors ir senelis iš tėvo pusės — garbingas senatorių luo- 
mo žmogus, o tėvas ir tėvo brolis buvo žinomi, garsūs 
raiteliai?. Berniukas išaugs į juos panašus tik gavęs gerą 
išsimokslinimą, tad labai svarbu, kas jį mokys. 

Ligi šiolei, būdamas vaikas, jis gyveno su tavimi ir 
mokė jį namų mokytojai, o namie yra mažai, tiksliau, visai 
nėra galimybių suklysti. Dabar jam teks mokytis už namų 
sienų, tad reikia paieškoti tokio lotynų retoriaus, kurio 
mokykloje laikomasi griežtų dorovės normų, o pirmiau- 
sia — skaistybės. Mūsų jaunikaičiui, be kitų dovanų, gamta 
ir likimas davė ir ypatingą kūno grožį, tad jam, kol yra 
tokio nepastovaus amžiaus, reikalingas ne tik mokytojas, 
bet ir sargas bei vadovas. Atrodo, galiu tau pasiūlyti Juli- 
jų Genitorą“. Aš myliu jį, bet meilė neprieštarauja teisin- 
gam jo įvertinimui, kuris ir gimė iš meilės. Sis žmogus yra 
nepriekaištingas ir rimtas, netgi šiek tiek grubokas mūsų 
lengvabūdiškais laikais ir nelabai išauklėtas. Koks jis iš- 
kalbingas, galėtų patvirtinti daugelis, nes gebėjimą sakyti 
kalbas visi pastebi iš karto, nors žmonių gyvenime būna 
gilių slaptaviečių ir neprieinamų užkampių. Už Genitorą 

aš tau laiduoju: iš to Žmogaus tavo sūnus išgirs tik tai, kas 
jam išeis į naudą, neišmoks nieko, ko geriau jam nežinoti. 
Tiek pat kiek tu ir aš, Genitoras dažnai kalbės apie tai, 
ką patikėjo jam protėviai ir apie tai, kokių žmonių tavo 
vaikas turi būti vertas. Taigi, padedant dievams, atiduok 
sūnų mokytojui, iš kurio pirmiausia jis išmoks papročių, 
o po to ir iškalbos — juk jos neišmokstama be tinkamų 
nuostatų. Lik sveika! 

G. PLINIJUS SVEIKINA 
KANINIJŲ RUFĄ! 


Ką tik gavau žinią, kad savo sodyboje prie Neapolio ba- 
daudamas mirė Silijus Italikas?. Mirties priežastis — liga, 
mat jau seniai buvo atsiradęs nepagydomas auglys, ku- 
rio iškankintas jis atkakliai skubėjo pasitikti mirties. Ligi 
paskutinės dienos jautėsi laimingas ir patenkintas, nors, 
tiesa, iš dviejų sūnų ir neteko jaunesniojo, betgi vyresnįjį 
(ir geresnį) paliko klestintį, be to, konsularą. Savo gerą 
vardą Silijus suteršė valdant Neronui: manyta, jog kaltin- 
toju* buvęs savo noru, tačiau, būdamas Vitelijaus* draugas, 
elgėsi išmintingai ir draugiškai. Azijoje, kur buvo prokon- 
sulu, pelnė šlovę ir nusiplovė ankstesnio stropumo dėmę 
pagirtinai pasitraukdamas nuo veiklos. Buvo tarp pirmųjų 
žmonių valstybėje, bet be galių ir be jam rodomos nea- 
pykantos — daugelis ateidavo jo pasveikinti, jį globojo. 

Daug laiko Silijus praleisdavo lovoje, jo miegamajame 
niekada netrūkdavo Žmonių, ateinančių su gerais norais. 
Kai nerašydavo, dienas leisdavo dalyvaudamas mokslin- 
guose pokalbiuose. Jo eilės buvo greičiau rūpestingai 
išdailintos nei talentingos; kai kada, norėdamas sužino- 
ti kitų nuomonę, tas eiles skaitydavo viešai. Neseniai 
dėl savo senyvo amžiaus išvyko iš Romos ir apsigyveno 
Kampanijoje, iš ten nepajudėjo netgi naujojo princepso 
atvykimo proga. Garbė cezariui?, kuris to daryti nevertė, 
garbė ir tam, kuris išdrįso ta galimybe pasinaudoti. Buvo 
jis toks gAdkKaAos“, kad netgi buvę galima įtarti jį turint 
aistrą pirkti. Tose pačiose vietovėse turėjo daug vilų, bet, 
susižavėjęs naujomis, senąsias apleisdavo. Visur galybė 
knygų, statulų ir paveikslų: visa tai jis ne tik turėjo, bet ir 
garbino, o ypatingai — Vergilijų, kurio gimtadienį švęsda- 
vo labiau užsidegęs nei savąjį. Neapolyje jis eidavo prie 
poeto kapo kaip į šventyklą. 

Taip ramiai jis ir mirė, sulaukęs septyniasdešimt penke- 
rių metų, bet jo kūnas buvo veikiau išlepęs negu ligotas. 
Jis buvo paskutinis Nerono" paskirtas konsulas ir mirė pa- 
skutinis iš visų, kuriuos Neronas skyrė konsulais. Reikėtų 
pastebėti ir štai ką: iš Nerono konsularų paskutinis mirė 
tas, kuriam konsulaujant žuvo Neronas. 

Kai aš apie tai pagalvoju, mane apima gailestis: koks 
trapus yra žmogus! Ir koks ribotas, koks trumpas pats il- 
giausias žmogaus gyvenimas! Ar tau neatrodo, kad Nero- 
nas ką tik valdė? O juk iš žmonių, buvusių konsulais jam 
valdant, jau nėra nė vieno! Bet kuo aš stebiuosi? Juk dar 
neseniai L. Pizonas, to Pizono, kurį Afrikoje žiauriausiai 
nužudė Valerijus Festas*, tėvas, sakė senate nematąs nė 

vieno iš tų, kuriuos jis, konsulas, apklausinėjęs?. Į tokius 
siaurus rėmus įspraustas daugybės žmonių gyvenimas, 
kad karaliaus ašaros man atrodo vertos ne tik atlaidumo, 
bet ir pagyrimo: pasakojama, jog Kserksas'?, apžvelgęs 
savo milžinišką kariuomenę, pravirko žinodamas, kad 
tiek tūkstančių per trumpą laiką praras gyvybes! 

Todėl nugalėkime šį nepatikimą ir greit prabėgantį laiką 
literatūrine veikla, jeigu jau neskirta to padaryti darbais 
(tai juk ne mūsų rankose). Mums neduota ilgai gyven- 
ti, tad palikime kūrinius, kurie paliudys, kad gyvenome! 
Žinau, jog tavęs nereikia raginti, betgi meilė tau verčia 
tave netgi bėgantį'! vis pakurstyti. „Aya0n ė' čoic“!?, kai 
paskatindami viens kitą, draugai sužadina viltį siekti ne- 
mirtingumo. Lik sveikas! 

G. PLINIJUS SVEIKINA 
KORNELIJŲ MINICIANĄ! 


Jau galiu tau smulkiai aprašyti, kiek pastangų man kaina- 
vo Betikos provincijos žmonių byla, mat ji buvo paini, 
daug kartų tiriama ir kaskart baigdavosi vis kitaip. Iš kur 
ta įvairovė? Kodėl byla taip ilgai svarstyta? Cecilijus Kla- 
sikas, šlykštus ir atvirai niekšingas žmogus, prokonsulu 
buvo ne mažiau žiauriu nei tais pačiais metais Afrikoje 
gėdingai prokonsulo pareigas ėjęs Marijus Priskas. Pris- 
kas buvo iš Betikos, Klasikas — iš Afrikos. Iš čia ir kilo 

taiklus Betikos gyventojų priežodis (o jie, tie priežo- 
džiai, daugiausia ir atsiranda iš skausmo): „Perdaviau ir 
priėmiau blogį.'* Bet Marijų viešai apkaltino tik vienas 
miestas ir daug privačių asmenų, o Klasiką užgriuvo visa 
provincija*. Nuo kaltinimų jį išgelbėjo atsitiktinė arba sa- 
vanoriška mirtis. Ji garbės neatnešė, bet sukėlė įtarimų: 
galbūt Klasikas norėjo pasitraukti iš gyvenimo, kadangi 
negalėjo apsiginti? Tik kėlė nuostabą, kad žmogus nutarė 
išvengti gėdingo kaltinimo mirdamas, nors nesivaržė taip 
gėdingai elgtis gyvendamas. 

Ir vis tiek Betika reikalavo, kad mirusysis būtų ap- 
kaltintas“. Tokie atvejai buvo numatyti įstatymo, bet šis 
įstatymas niekada netaikytas, o dabar, po ilgos pertraukos, 
vėl atgaivintas. Be to, Betikos gyventojai, išvardiję Klasi- 
ko padėjėjus ir bendrininkus, pareikalavo atskirai ištirti 
kiekvieną atvejį. Betikai atstovavau aš kartu su Lukcėjumi 
Albinu, doru vyru ir iškalbingu oratoriumi, kurį jau seniai 
buvau nusižiūrėjęs (kaip ir jis mane), o dabartinis bendras 
reikalas paskatino dar karščiau jį mylėti. Nors pelniusieji 
šlovę, ypač literatūros srityje, ir yra akowovėnTov?, bet 
mes tarpusavyje nei konkuravome, nei lenktyniavome, 
nes abu vienodai stengėmės ne dėl savęs, o dėl reikalo, 
kurio nauda ir svarba atrodė tokia, kad jo naštos nusi- 
mesti per vieną posėdį nebūtume pajėgę. Baiminomės, 
jog mums neužteks nei dienos, nei balso, nei jėgų, jeigu į 
vieną krūvą sudėsime tiek nusikaltimų ir tiek teisiamųjų, 
taip pat ir dėl to, kad teisėjai nuo tokios daugybės vardų 
ir bylų ne tik pavargs, bet ir viską supainios. Baiminomės, 
idant pavieniai asmenys“ šioje painiavoje neprimestų vi- 
siems savo įtakos ir, pagaliau, kad galingi žmonės kaip 

atpirkimo aukos nepaaukotų kokio menko žmogelio ir 
svetima bausme neatsipirktų nuo savosios. 

Protekcijos ir pataikavimas labiausiai klesti ten, kur 
galima pasislėpti po kokia ypatingo griežtumo kauke. 
Prisiminėme Sertorijaus“ pavyzdį, kai jis stipriausiam 
ir menkiausiam kariui liepė nutraukti arklio uodegą. 
Kaip tai baigėsi, žinai. Tad ir mes supratome, kad tokį 
gausų kaltinamųjų būrį pajėgsime nugalėti tik išgliau- 
dę juos vieną po kito. Iš pradžių reikėjo įrodyti Klasiko 
kaltę, nes toks buvo tinkamiausias būdas prieiti prie jo 
draugų ir patarėjų, kadangi šiuos pričiupti buvo gali- 
ma tik įrodžius Klasiko atsakomybę. Prie Klasiko tuoj 
pat prijungėme du jo bičiulius: Bebijų Probą ir Fabijų 
Hispaną; abu garsėjo įtaka, o Hispanas — dar ir iškalba. 
Su Klasiku susitvarkėme lengvai ir greitai. Jis paliko savo 
ranka darytą įrašą, kiek, už ką ir kokia dingstimi buvo 
paėmęs“. Be to, kažkokiai savo draugužei į Romą buvo 
išsiuntęs didžiai pagyrūnišką laišką: „Valio! Valio! At- 
vykstu pas tave būdamas laisvas — pardavęs dalį Betikos, 
pelniau keturis milijonus.“ 

Prie Hispano ir Probo bylų išliejome daug prakaito. 
Prieš pradėdamas svarstyti jų nusikaltimus, pamaniau, kad 
būtina įrodyti, jog bendrininkavimas yra nusikaltimas: 
jeigu nebūčiau to padaręs, beprasmiška būtų buvę kal- 
tinti bendrininkus. Jie nesigynė neigdami savo kaltę, bet 
maldavo, kad būtų atleista, nes taip elgęsi iš būtinybės, 
mat esantys provincialai ir iš baimės privalantys vykdyti 
bet kokį prokonsulo įsakymą. Mano oponentas Klaudijus 
Restitutas, patyręs bei budrus žmogus ir pasiruošęs bet 
kokiems netikėtumams, sakė niekada nebuvęs toks ap- 

stulbintas ir sutrikęs kaip tada, kai pamatė, kad jo pareng- 
tos gynybos? priemonės, kuriomis jis visiškai pasitikėjo, 
išplėštos iš rankų ir sunaikintos. Mūsų plano rezultatas 
toks: senatas nusprendė dalį Klasiko turto, turėto iki pro- 
konsulo pareigų provincijoje, atskirti ir atiduoti dukrai, o 
kas liko — grąžinti apiplėštiesiems. Dar pridurta, kad pi- 
nigai, kuriuos jis sumokėjo kreditoriams, būtų išreikalau- 
ti. Hispanas ir Probas ištremti penkeriems metams: nors 
pradžioje buvo abejota, ar tai, ką jie padarė, apskritai yra 
nusikaltimas, bet vėliau kaltinimai pasirodė svarūs. Po ke- 
lių dienų teisėme Klasiko žentą Klaudijų Fuską ir Stiloni- 
jų Priską, Klasikui būnant prokonsulu tarnavusį kohortos 
tribūnu. Juodu sulaukė skirtingo nuosprendžio: Priskui 
dvejiems metams uždrausta atvykti į Italiją, o Fuskas iš- 
teisintas. 

Sugalvojome, jog trečiajam posėdžiui bus naudin- 
giausia surinkti kuo daugiau bylų, kad užsitęsęs tyrimas 
teisėjams neįkyrėtų ir jie netaptų pernelyg nuolaidūs, 
be to, šiam posėdžiui buvo palikti menkesni teisiamie- 
ji, išskyrus Klasiko žmoną. Šioji atrodė tiesiog apipinta 
įtarimais, tačiau įrodymų!“ buvo mažoka. Klasiko dukrai, 
kuri irgi buvo tarp kaltinamųjų, jokie įtarimai neprilipo. 
Taigi, kai baigdamas kalbą ištariau jos vardą (mat pabai- 
goje nebuvo reikalo, kaip kad pradžioje, bijoti, idant dėl 
to kaltinimas sumenks), nusprendžiau, kad garbingiausia 
būtų jos, nekaltos, neskriausti ir tai išdėsčiau atvirai bei 
išsamiai. Pakaitomis klausinėjau pasiuntinių, ar galėtų man 
pranešti ką nors tokio, ką būtų galima įrodyti, ir prašiau 
senato patarti: ar jie galvoja, kad aš turėčiau žodžiu (jeigu 
esu nors kiek iškalbingas) tarsi kardu smeigti į nekaltojo 

gerklę? Pagaliau visa tai užbaigiau taip: „Kas nors gal pa- 
sakys: taigi tu teisi? Aš, žinoma, ne teisiu, bet atsimenu, 
kad advokatu mane paskyrė teisėjai.“ 

Taip ir pasibaigė ši byla, per kurią buvo daug kaltina- 
mųjų nuteista, keli išteisinti ir netgi ištremti: vieni laikinai, 
kiti — amžiams. Senato nutarimas paliudijo ir pripažino 
mūsų pastangas, sąžiningumą ir tvirtumą, tad už tokį triūsą 
esame verti ir išimtinio užmokesčio. Gali įsivaizduoti, kaip 
nusiplūkėme: kiek kartų teko pasisakyti, kiek kartų ginčy- 
tis, kiek daug liudytojų apklausti, paskatinti, atremti! Kaip 
sunku, kaip nepakeliama atmesti slaptus teisiamųjų draugų 
prašymus arba pasipriešinti atvirai puolantiems! Pateiksiu 
tokį pavyzdį. Keletui teisėjų užstojus vieną itin įtakingą 
teisiamąjį, tariau: „Jis netaps nekaltesnis, jeigu pasaky- 
siu viską.“ Iš to gali padaryti išvadą, kiek susikirtimų mes 
atlaikėme, kokią nemalonę užsitraukėme, tiesa, tik trum- 
pam, nes sąžiningumas nepatinka tiems, kuriems jis ken- 
kia, tik trumpą akimirką, o vėliau jų pačių yra šlovinamas ir 
gerbiamas. Negalėjau geriau tavęs supažindinti su šia byla. 
Pasakysi: „Be reikalo vargai. Ir kam toks ilgas laiškas?“ Tuo- 
met neklausinėk nuolat, kas vyksta Romoje. Ir, be to, prisi- 
mink, kad neilgas yra laiškas, kuris tiek dienų, tiek tyrimų, 
pagaliau, tiek kaltinamųjų ir bylų apima. Mano nuomone, 
visa tai ir trumpai, ir kruopščiai išdėsčiau. Nors be reikalo 
pasakiau „kruopščiai“. Prisiminiau, ką praleidau, taigi, kad 
ir vėliau, bet lai bus tai papasakota. Taip darė Homeras!!, 
o jo pavyzdžiu seka daugelis, ir, apskritai, čia esama netgi 
tam tikro grožio, bet aš ne apie tai. 

Kažkoks liudytojas, supykęs, jog buvo iškviestas prieš 
savo valią, arba kurio nors teisiamojo prikalbintas atrem- 

ti kaltinimą, pareikalavo teisti pasiuntinį ir inkvizitorių 
Norbaną Licinianą'“, esą, jis elgėsi veidmainiškai Kas- 
tos (Klasiko žmonos) byloje. Įstatymo yra numatyta, 
kad kaltinamojo byla pirmiau būtų užbaigta ir tik po to 
būtų svarstomas dviveidystės klausimas, matyt, todėl, 
kad kaltintojo sąžiningumas geriausiai atsiskleidžia kal- 
tinimo metu. Tačiau Norbanui nepadėjo nei įstatymo 
raidė, nei pasiuntinio vardas, nei inkvizitoriaus pareigos: 
tokią neapykantą buvo įžiebęs šis begėdis žmogus, kaip 
ir daugelis, pasinaudojęs Domitiano laikais. Provincija jį 
pasirinko inkvizitoriumi ne todėl, kad būtų buvęs geras 
ir patikimas, o dėl to, kad nekentė jį ištrėmusio Klasi- 
ko. Norbanas pareikalavo, kad būtų nustatytas bausmės 
terminas ir nusikaltimo sudėtis, bet nei vienas, nei kitas 
reikalavimas nebuvo patenkintas, o patį privertė atsakyti 
tuojau pat. Atsakė. Abejoju, kad bloga ir sukta šio žmo- 
gaus prigimtis padarė tai įtikinamai ir tvirtai, bet tikrai 
išradingai. Jam buvo mesta daug kaltinimų, sunkesnių už 
dviveidystę, mat net du konsularai, Pomponijus Rufas ir 
Libonas Frugi, pakenkė jam liudydami, atseit, Domitia- 
nui valdant jis teisme palaikęs Salvijaus Liberalio'* kaltin- 
tojus. Norbaną nuteisė ir ištrėmė į salą. Taigi, kai kaltinau 
Kastą, labiausiai akcentavau tai, kad jos kaltintojas yra 
įkliuvęs dėl veidmainiavimo. Veltui tai dariau, mat atsi- 
tiko priešingas ir neįprastas dalykas: kaltintoją nuteisus, 
kaltinamoji buvo išteisinta. 

Klausi, ką mes veikėme, kai visa tai vyko? Nurodėme 
senatui, kad Norbanas mus išmokė, jog privalu iš nau- 
jo peržiūrėti baudžiamąją bylą, jeigu būtų įrodytas 
veidmainystės nusikaltimas. Na, o vėliau, kol vyko teis- 

mas, ramiai sėdėjome. Norbanas visas dienas dalyvavo 
teisme ir ligi paskutiniosios išliko nuoseklus ir įžūlus. 
Klausiu save, ar dar ko nors nepraleidau? Vos nepralei- 
dau! Paskutinę dieną Salvijus Liberalis smarkiai užsipuolė 
likusius pasiuntinius, esą, ne visus provincijos nurodytus 
įtariamuosius patraukė į teismą, o kadangi jis yra ūmus ir 
iškalbingas žmogus, anie pateko į nepavydėtiną padėtį. 
Apsiėmiau ginti šiuos puikiausius ir dėkingiausius žmo- 
nes — jie sako, kad man yra skolingi, nes išvengė šitokio 
viesulo. Tai jau bus laiško pabaiga, tikrai laiško pabaiga! 
Nepridėsiu nė raidelės, net jei prisiminsiu kažką pralei- 


dęs. Lik sveikas! 

G. PLINIJUS SVEIKINA 
JULIJŲ GENITORĄ! 


Mūsų Artemidoras iš prigimties yra toks geranoriškas, kad 
draugišką pagalbą paprastai labai jau išliaupsina. Ir apie 
mano padarytą paslaugą jis paleido teisingą, bet per daug 
išpūstą gandą. Taigi, kai filosofai buvo išvaryti iš miesto“, 
aplankiau jį priemiesčio viloje, o kadangi buvau preto- 
rius, mano atvykimas buvo pastebimas ir nemažiau pavo- 
jingas. Jam tada reikėjo daug pinigų paskolai sumokėti, 
kurią pasiėmė puikiausių paskatų vedamas. Murmant kai 
kuriems galingiems ir turtingiems mano bičiuliams, pasi- 
skolinau iš jų pinigų ir padovanojau Artemidorui. Šitaip 

pasielgiau tada, kai buvo nužudyti arba ištremti septyni 
mano draugai. Nužudyti: Senecionas*, Rustikas, Helvi- 
dijus; ištremti: Maurikas, Gratila, Arija, Fanija. Štai kaip 
žaibai aplink mane trankėsi! Tartum jų apdegintas, pagal 
tam tikrus požymius nuspėjau man gręsiančią pražūtį“. 

Manau, kad šiuo poelgiu, kurį giria Artemidoras, ypa- 
tingos šlovės nenusipelniau, o tik nepadariau gėdingo 
dalyko. Žavėjausi jo uošviu G. Muzonijumi ir, kiek leido 
mano amžius, artimai su juo bendravau. Su Artemidoru 
mane sieja artima draugystė nuo tada, kai Sirijoje buvau 
karo tribūnu. Tuomet pirmąkart išryškėjo mano talentas 
suprasti, ką matau prieš save: tikrą išminčių, labai į jį pa- 
našų ar priartėjusį prie išminties žmogų. Tarp visų tų, va- 
dinančių save išminčiais, vargiai rasi tokį nuoširdų ir tokį 
teisingą. Jau nebekalbu apie tai, kaip kantriai Artemido- 
ras ištveria žiemos šaltį ir vasaros karštį, koks nenuilstan- 
tis yra darbuose, koks abejingas valgiui ir gėrimams, kaip 
suvaldo žvilgsnį ir sielą! Visa tai būtų labai reikšminga, jei 
kalbėtume apie ką nors kitą. Tai menkniekiai, palyginti su 
kitomis dorybėmis, kuriomis nusipelnė, kad Muzonijus iš 
būrio kitų pretendentų į žentus pasirinktų būtent jį. Pa- 
galvoju apie tai ir man malonu, kad tiek kitų namuose, tiek 
tavuosiuose jis mane taip liaupsina, tik bijau, kad neper- 
žengtų saiko, mat jo geranoriškumas (vėl grįžtu prie to, 
nuo ko pradėjau) paprastai neturi ribų. Siaip jau būdamas 
žmogus protingas, jis daro vieną, tiesa, vertą pagarbos, 
klaidą, galvodamas, kad jo draugai vertingesni, nei yra iš 
tiesų. Lik sveikas! 

G. PLINIJUS SVEIKINA 
KATILIJŲ SEVERĄ! 


Ateisiu pietų, bet iš anksto perspėju: jie turi būti papras- 
ti, pigūs, o gausu turėtų būti tik sokratiškos dvasios po- 
kalbių, bet ir jų saikingai. Dar prieš auštant pasirodys kli- 
entai“, o susidurti su jais nebuvo nepavojinga ir Katonui?, 
nors G. Cezario priekaištai jam yra greičiau pagyrimas. Jis 
aprašo, kaip su juo susitikę žmonės susigėdo, nuo jo, girto, 
galvos nutraukę apsiaustą. Po to priduria: „Galėtum pama- 
nyti, kad ne jie užtiko Katoną, o Katonas - juos!“ Argi buvo 
įmanoma Katoną dar labiau pagerbti, kai netgi girtas jis su- 
keldavo tokią pagarbą! Per mūsų pietus tegul viskas būna su 
saiku: ir stalo padengimas, ir išlaidos, ir ten praleistas laikas. 
Mes ne iš tų, kurie mano, kad pagyros slepiasi netgi priešų 
sakomuose papeikimuose. Lik sveikas! 

G. PLINIJUS SVEIKINA 
ACILIJŲ! 


Žiaurumą, vertą ne tik šio laiško, pretorijus Larcijus Ma- 
kedonas? patyrė iš savo vergų. Tiesa, jis buvo pasipūtęs 
bei žiaurus šeimininkas ir beveik pamiršo (o ne, labai ge- 
rai prisiminė), kad ir jo tėvas buvo vergas. 

Taigi, prausėsi jis pirtyje savo viloje prie Formijos?. 
Staiga jį apsupo vergai: vienas čiupo už gerklės, antras 
kirto per veidą, kiti — per krūtinę, pilvą ir, gėda pasakyti, 
netgi per gėdingąsias kūno dalis. Pamanę, kad jau negy- 
vas, numeta jį ant įkaitintų grindų, norėdami patikrinti, ar 
neatsigaus. Šis gi arba nieko nejuto, arba apsimetė nieko 
nejaučiantis ir gulėjo išsitiesęs, nejudėdamas, tad buvo 
patikėta, kad yra tikrai miręs. Tada išnešė jį, tarsi nusilpusį 
nuo kaitros. Ištikimieji vergai paėmė šeimininką, šaukda- 
mos ir rypuodamos subėgo sugulovės. Riksmas ir vėsa jį 
atgaivino: šis atsimerkė, sujudėjo (dabar tai jau nebepavo- 
jinga!). Vergai išsilakstė — daugelis buvo sučiupti, kitų vis 
dar ieškoma. Pats jis, sunkiai grįžęs į gyvenimą, po kelių 
dienų mirė pasiguodęs kerštu: už jį, gyvą, buvo atkeršyta 
taip, kaip paprastai baudžiama už nužudytuosius*. Matai, 
kiek pavojų mūsų tyko, kiek įžeidinėjimų ir patyčių! Ir 
nėra taip, kad kas nors galėtų jaustis saugus, net būdamas 
nuolaidaus ir švelnaus būdo. Šeimininkus naikina ne teis- 
mai, o polinkis į nusikaltimus. Štai ir viskas. 

Kas dar naujo? Kas? Nieko! Jeigu kas nors būtų, pri- 
durčiau: ir popieriaus užtenka, ir šventinė diena leidžia 
daug ką įpinti. Papasakosiu, ką kaip tik prisiminiau apie 
tą patį Makedoną. Kartą jam prausiantis viešojoje pir- 
tyje? Romoje, atsitiko kai kas įdomaus ir, sprendžiant iš 
visko, pranašingo. Romėnų raitelis, kurį vos vos palietė 
Makedono vergas, prašydamas leisti praeiti, atsisuko ir 
ne jį palietusiam vergui, o pačiam Makedonui skėlė tokį 
antausį, kad šis vos nepargriuvo. Taip pirtis palaipsniui 
Makedonui tapo iš pradžių įžeidimo, o vėliau ir mirties 
vieta. Lik sveikas! 

G. PLINIJUS SVEIKINA 
NEPOTĄ! 


Regis, jau minėjau, kad vyrų bei moterų poelgiai ir žo- 
džiai kartais būna garsūs, o kartais — didingi. Šią mintį 
man patvirtino Fanijos, Arijos* anūkės, vakarykštis pasa- 
kojimas apie senelę, savo vyrui tapusią gyvenimo pavyz- 
džiu ir paguoda einant į mirtį. Ji papasakojo apie daugelį 
savo senelės gyvenimo poelgių, ne menkesnių už šitą, 
nors ir mažiau žinomų. Manau, jog apie juos su tokia pat 
nuostaba skaitysi, su kokia aš klausiausi. 

Jos vyras Cecina Petas ir sūnus susirgo — abu, matyt, 
mirtina liga. Sūnus mirė. O buvęs jis reto grožio ir to- 
kio pat padorumo jaunuolis — tėvai jį brangino ir dėl šių 
savybių, ir kad buvo jų sūnus. Arija taip suruošė laidotu- 
ves ir išlydėjimą, kad vyras nieko nesužinojo. Maža to, 
kaskart įeidama į jo kambarį, jinai sakydavo, jog sūnus 
gyvas ir jaučiasi geriau, o nuolat jam klausinėjant, ką vei- 
kia berniukas, atsakydavo: „Gerai miegojo, su malonu- 
mu pavalgė.“ O kai ilgai gniaužtos ašaros prasiverždavo, 
ji išeidavo iš kambario ir tik tada atsiduodavo skausmui. 
Iki soties išsiverkusi, sausomis akimis ir ramiu veidu 
grįždavo, tartum už durų palikusi savo netektį*. Žinoma, 
nuostabu yra perverti durklu sau krūtinę, po to, durklą 
ištraukus, paduoti jį vyrui tariant nemirtingus, beveik 
dieviškus žodžius: „Petai, neskauda!“ * Tačiau šitaip da- 
rydama ir kalbėdama, ji galvojo apie amžiną šlovę! Argi 
ne didesnis žygdarbis — slėpti ašaras ir liūdesį, nesiti- 

kint amžinybės ir šlovės, ir vaidinti motiną, jau netekus 
sūnaus? 

Ilyrijoje Skribonianas sutelkė kariuomenę prieš Klau- 
dijų. Petas palaikė jo pusę, tad kai Skribonianas buvo nu- 
žudytas, Petui liepta vykti į Romą. Jis jau ruošėsi lipti į 
laivą, kai Arija puolė prašyti kareivių, kad įsodintų kartu 
ir ją: „Juk jūs konsularui skirsite vergų, iš kurių rankų jis 
ims maistą, kurie jį aprengs ir apaus, o aš visa tai padary- 
čiau viena pati.“ Jos prašymas nebuvo patenkintas. Tada 
ji pasisamdė žvejų valtelę ir nusekė paskui didelį laivą. 
Skriboniano žmonai, kuri dėl visko prisipažino? būdama 
pas Klaudijų, ji pasakė: „Ar turiu klausyti tavęs? Tavo 
glėbyje nužudė Skribonianą, o tu gyva?!“ Tada tapo aiš- 
ku, kad mintis apie šlovingą mirtį jai kilo ne iš karto. Jos 
žentas Trazėja maldavo ją neieškoti mirties“ ir, tarp kitko, 
pasakė: „Tai ką, jeigu man tektų mirti, norėtum, jog su 
manim mirtų ir tavo dukra?“ — „Jeigu ji su tavim išgyvens 
taip ilgai ir tokioje santarvėje kaip aš su Petu, tada — taip, 
norėčiau!“ — atsakė jinai. Po tokio atsakymo labai sune- 
rimo artimieji, tad imta ją atidžiau stebėti. Tai pajutusi, 
Arija tarė: „Baikite! Jūsų galioje priversti mane mirti pikta 
mirtimi, bet priversti nenumirti — negalite.“ Tai pasakiusi, 
pašoko nuo kėdės, iš visų jėgų įsibėgėjusi trenkėsi galva 
į sieną ir krito ant grindų. Atgaivinta ji tarė: „Juk sakiau 
jums, kad rasiu būdą mirti, net ir sunkų, jeigu lengvą man 
užkertate.“ Ar tau neatrodo, kad čia daugiau didybės nei 
žodžiuose „Petai, neskauda!'? Kelias šiems žodžiams jau 
buvo išgrįstas. Bet tie žodžiai ištarti, o apie kitką nutyli- 
ma. Tai patvirtina, kaip sakiau pradžioje, kad yra garsūs, 
bet yra ir didūs poelgiai. Lik sveikas! 

G. PLINIJUS SVEIKINA 
MESIJŲ MAKSIMĄ! 


Ar prisimeni, kokius ginčus sukėlė įstatymas dėl slapto 
balsavimo?, kokią šlovę ir kokius priekaištus užsitraukė 
jo autorius? Betgi dabar senatas jį priėmė kaip geriausią — 
be jokių ginčų. Komicijų* dieną visi pareikalavo slapto 
balsavimo lentelių. Mes, žinoma, vykstant atviram vie- 
šam balsavimui, viršijom net liaudies sueigų siautėjimą! 
Nei pasisakymų, nei tylėjimo tvarkos nebuvo paisoma, 
pagaliau, nebuvo oriai sėdima savo vietose. Iš visur sklido 
nedarnūs riksmai, visi šokinėjo siūlydami savo kandida- 
tus, centre — didelė minia, daugybė atskirų būrelių, na, 
tiesiog nepadori maišalynė: taip, išsižadėjome tų mūsų 
tėvų papročių, kuomet užimamos vietos didybę ir garbę 
saugojo bendra tvarka ir santūri ramybė. Dar yra gyvų se- 
nolių, iš kurių girdėjau apie tokią rinkimų tvarką: paskel- 
bus kandidato vardą — visiška tyla. Jis pats kalbėdavo apie 
save, aptardavo savo gyvenimą, vardydavo liudininkus ir 
jį giriančiuosius arba tą, kuriam vadovaujant jis kariavo, 
arba tą, kuriam einant pareigas buvo kvestoriumi, arba, 
jei galėjo, susakydavo ir tą, ir tą, paminėdavo ir ką nors iš 
savo šalininkų. Šie kalbėdavo oriai ir nedaugžodžiauda- 
mi, o tai padėdavo labiau nei prašymai. Kai kada kandida- 
tas peikdavo savo konkurento amžių“ arba moralę. Sena- 
tas klausydavosi su cenzorišku griežtumu. Taigi dažniau 
nugalėdavo vertieji, o ne stiprieji. Dabar dėl partinių in- 
teresų visa tai išsigimė. Prie slapto balsavimo pereita kaip 

prie vaistų, ir tai laikinai iš tiesų buvo vaistai, mat buvo 
nauja ir netikėta. Betgi bijau, kad, laikui bėgant, vaistai 
netaptų nuodais. Esama pavojaus, kad slapto balsavimo 
dėka į rinkimus įsiverš begėdystė. Nes kiekgi yra žmonių, 
kurie savo garbingumu taip pat rūpinasi likę vieni, kaip 
ir būdami viešumoje?! Daugelis bijo kitų nuomonės, o 
sąžinės — tik kai kurie. Bet per anksti kalbėti apie ateitį. 
Kol kas, pasinaudoję balsavimo lentelėmis, išrinksime 
tuos pareigūnus, kurie labiausiai ir tinka jais būti. Kaip kad 
rekuperatorių? teismuose, taip ir mes šiuose rinkimuose, 
tarsi netikėtai pačiupti, tapome garbingais teisėjais. 

Visa tai aš tau parašiau, kad praneščiau tam tikrą 
naujieną, o taip pat ir norėdamas kartais pakalbėti apie 
politiką, nes tokia proga mums pasitaiko daug rečiau nei 
anksčiau, tad tuo rečiau ją ir reikėtų praleisti. Prisiekiu 
Herkuliu, kiek dar laiko kartosim šiuos įkyrėjusius klau- 
simus: „Ką veiki? Ar sveikas?“ Tegul mūsų laiškuose 
nebūna nei menkaverčių dalykų, nei apkalbų, nei užsida- 
rymo buities reikaluose. Tiesa, viskas priklauso nuo vie- 
no žmogaus“, jis vienas rūpinasi bendru labu, betgi kai jis 
toks protingas ir nuosaikus, ir mums iš to dosnaus šaltinio 
išteka tokie upeliukai, iš kur mes ir patys galime pasisem- 
ti, o laiškuose perduoti čia nesantiems draugams, kad jie 
galėtų atsigerti. Lik sveikas! 

G. PLINIJUS SVEIKINA 
ATIJŲ KLEMENTĄ! 


Regulas* neteko sūnaus. Buvo jis vertas ne tik šios vienos 
nelaimės, nors nežinau, ar jis tai laiko nelaime. Berniu- 
kas buvo tikrai gabus, tik gal netvirto būdo. Galėjo nu- 
eiti ir tiesiu keliu, jei nebūtų buvęs visas į tėvą. Regulas 
atsisakė tėviškos valdžios, kad sūnus taptų motinos tur- 
to paveldėtoju?. Žmonės, žinodami tėvo būdą, berniuką 
vadino „parduotu“, o ne „paleistu į laisvę“. Jis pataikavo 
vaikui apsimestinai nuolaidžiaudamas šlykščiu ir tėvams 
nepriimtinu būdu. Neįtikėtina? Bet juk tai Regulas! 

Praradęs vaiką, jis gedėjo be saiko. Berniukas turėjo 
daug jojamųjų ir kinkomųjų arkliukų, didelių ir mažų 
šunų, lakštingalų, papūgų bei strazdų* — visus Regulas 
išgalabijo prie laidotuvių laužo. Tai jau ne gedulas, o ge- 
dulo paroda! Žmonių pas jį ateina nematytai daug — visi 
jį keikia, nekenčia, bet veržiasi lyg pas gerbtiną ir mylimą 
žmogų. Savo išvadą pasakysiu trumpai: pataikaudami Re- 
gului, tampa į Regulą panašūs. 

Gyvena jis soduose už Tiberio, kur didžiulį plotą užstatė 
milžiniškais portikais, o pakrantę užgrobė savo statuloms?. 
Net ir būdamas labai šykštus, jis yra švaistūnas, nors yra 
vertas didžiausios gėdos, mėgsta girtis. Pačiu pavojingiau- 
siu sveikatai metų laiku jis miestui neduoda ramybės ir, ne- 
duodamas ramybės kitiems, pats nusiramina“. Sakosi norįs 
vesti, bet ir tai, kaip visa kita, yra nenormalu. Greitai išgirsi 
apie nelaimės ištikto žmogaus, apie senio, vestuves! Jos 

ir per ankstyvos, ir per vėlyvos. Tu klausi, kodėl aš šitai 
pranašauju? Ne todėl, kad taip tvirtina jis pats (juk nėra 
didesnio melagio už Regulą), bet todėl, kad Regulas ne- 
abejotinai padarys tai, ko daryti nedera. Lik sveikas! 

G. PLINIJUS SVEIKINA 
KATIJŲ LEPIDĄ! 


Dažnai tau sakydavau, kad Regulas? — galingas žmogus. 
Nuostabu yra, ko tik jis nepadaro, jeigu jau ko užsimano! 
Štai panoro apraudoti sūnų — aprauda kaip niekas kitas! 
Panoro turėti kuo daugiau jo portretų ir statulų — viso- 
se dirbtuvėse užsakomi jo atvaizdai: piešiami, daromi iš 
vaško ir bronzos, iš sidabro ir aukso, iš dramblio kaulo 
ir marmuro. Neseniai didžiulei sukviestai auditorijai pats 
skaitė jo biografiją — berniuko biografiją! Perskaitė ir 
išsiuntinėjo tūkstančius perrašytų egzempliorių po visą 
Italiją bei provincijas, viešai kreipdamasis, kad dekurio- 
nai? atrinktų iš savo tarpo patį balsingiausią, kuris per- 
skaitytų tą biografiją. Buvo padaryta. 

Jeigu šią galią, ar kaip dar pavadintum tas pastangas, 
jis nukreiptų į gera, kiekgi naudos galėtų atnešti! Ir nors 
geri žmonės yra silpnesni už blogus, ir kaip „4uaBia uėv 
Oodoo0<, Aoywoudc dė 6kvov pėoeL““, taip ir teisingą sielą 
sulaiko drovumas, o niekšingą sustiprina įžūlumas. (Ge- 
riausias pavyzdys — Regulas. Silpni plaučiai, neaiški tartis, 

besipinantis liežuvis, nepaprastai lėtas mąstymas, prasta at- 
mintis — žodžiu, niekuo, be pašėlusio būdo, jis nepasižymi, 
tačiau begėdyste ir šituo savo įsiūčiu pasiekė to, kad dau- 
gelio yra laikomas oratoriumi. Taigi Herenijus Senecionas?, 
kalbėdamas apie jį, nuostabiai apvertė Katono“ išsakytą 
oratoriaus apibrėžimą: „Oratorius — tai blogas, nemokan- 
tis kalbėti žmogus.“ Prisiekiu Herkuliu, pats Katonas taip 
tiksliai neapibūdintų oratoriaus, kaip kad šis —- Regulą! 

Ar galėtum man taip pat atsidėkoti už šį laišką? 
Galėsi, jeigu parašysi, ar kas nors iš mano draugų, o gal ir 
tu pats, perskaitysi savo municipijuje" šitą liūdną Regulo 
kūrinį forume, žinoma, kaip sako Demostenas, „ėnėoac 
TV POVIJV Kai yEYnOWE Kai Aagvyyičuv"*, kaip kad tur- 
gaus juokdarys?. Jis toks nevykęs, kad greičiau gali sukel- 
ti juoką nei atodūsius: galima pagalvoti, jog parašytas ne 
apie vaiką, o vaiko. Lik sveikas! 

G. PLINIJUS SVEIKINA 
KORNELIJŲ MINICIANĄ! 


Ar girdėjai, kad Valerijus Licinianas mokytojauja Sicilijo- 
je? Manau, jog negirdėjai, — tai nauja žinia. Sis pretorijus, 
neseniai čia laikytas vienu iškalbingiausių advokatų, nu- 
sirito taip žemai, kad iš senatorių tapo tremtiniu, iš ora- 
torių — retoriumi. Pats jis savo kalbos įžangoje liūdnai ir 
iškilmingai pareiškė: „Kokius tu, Fortūna, žaidi žaidimus? 

Iš senatorių darai mokytojus, o iš mokytojų — senatorius. '* 
Šiuose žodžiuose tiek kančios, tiek apmaudo, jog manat- 
rodo, ar tik ne dėl to ir mokyklą atidarė, kad galėtų juos 
ištarti. Taigi įėjo vilkėdamas graikišką apsiaustą (tremti- 
niai netenka teisės dėvėti togą?), jį aptvarkęs ir apžiūrėjęs 
savo išvaizdą, tarė: „Deklamuosiu lotyniškai.“ 

Pasakysi, jog tai liūdna ir verta gailesčio, betgi to ir 
nusipelno Žmogus, sutepęs šitą veiklą siaubinga švent- 
vagyste. Licinianas prisipažino padaręs nusikaltimą, bet 
neaišku, ar tai tiesa, ar jis tik bijojo sunkesnės bausmės, 
jei būtų neigęs. Domitianas“ siautėjo ir šėlo vienas, apim- 
tas begalinio įtūžio. Pasinaudodamas didžiojo pontifiko 
teise, o veikiau — tironišku žiaurumu, nusprendė užkasti 
vyriausiąją vestalę Korneliją gyvą ir tokiu pavyzdžiu iš- 
garsinti amžių, kuriame gyveno. Kaip užgaidus šeiminin- 
kas, jis iškvietė kitus pontifikus ne į Regiją?, o į savo vilą 
Alboje“. Ir štai — nusikaltimas, ne mažesnis už tą, vertąjį 
bausmės: net nepakvietęs ir neišklausęs kaltinamosios, jis 
nuteisė ją už skaistybės praradimą, o juk pats savo brolio 
dukterį ne tik išniekino kraujomaišos piktadaryste, bet ir 
nužudė — našlė mirė po persileidimo. 

Tuojau pat pasiunčiami pontifikai, kad pasirūpintų ta, 
kuri turi būti užkasta ir taip nužudyta. Šioji, tiesdama ran- 
kas čia į Vestą, čia į kitus dievus, visą laiką šaukė: „Cezaris 
neskaisčia laiko mane, tą, kuriai už jį aukojant, jis laimėjo 
karą ir atšventė triumfą"!“ Neaišku, ar ji taip kalbėjo pa- 
taikaudama, ar šaipydamasi, pasitikėdama savimi, ar nie- 
kindama princepsą, tačiau kalbėjo, kol buvo nuvesta į 
bausmės vietą: tik nežinau, ar ji buvo nekalta, bet elgėsi 
neabejotinai kaip nekalta“. 

Netgi tada, kai ją leidžiant į požemį, užkliuvo stola?, 
ji atsisuko ir suėmė rūbą, o kai budelis ištiesė jai ranką, 
su pasibjaurėjimu nusisuko, šiuo paskutiniu skaisčiosios 
judesiu atstumdama purviną prisilietimą prie savo visiš- 
kai tyro ir neliesto kūno. Padorumo ji prisilaikė ligi pa- 
baigos „noAArjv TEOvOLaV čoxEv eVoxuwv Teoeiv !?. Be 
to, ir romėnų raitelis Celeras, apkaltintas netinkamais ry- 
šiais su Kornelija bei plakamas komicijuje!'!' rykštėmis, be 
paliovos šaukė: „Ką aš padariau? Nieko aš nepadariau!“ 
Taigi Domitianas, užsitraukęs gėdą savo žiaurumu ir ne- 
teisingumu, liepsnojo iš pykčio. Jis sučiupo Licinianą ta 
dingstimi, jog šis savo sodyboje slėpęs Kornelijos atleis- 
tinę. Jam palankūs žmonės perspėjo: jeigu nenorįs komi- 
cijaus ir rykščių, tegul prisipažįsta, tartum prašydamas 
malonės. Taip ir padarė. Apie jį, nesantį, Herenijus Se- 
necionas'* pasakė maždaug taip: „keitai IMdzooKAOc "?, O 
būtent: „Iš advokato aš pasidariau pranešėjas: Licinianas 
pasidavė". Domitianui šitai buvo taip malonu, kad ap- 
imtas džiaugsmo, jis sušuko: „Licinianas mus išteisino!“, 
pridurdamas, jog nereikia prievartauti jo sąžinės, ir leido 
pasiimti iš savo daiktų ką tik pajėgia, kol jie neparduoti 
aukcione. Taigi tremtį, tartum apdovanodamas, paskyrė 
pakenčiamą'?. Iš ten Licinianas, leidus jo pasigailėjusiam 
Nervai““, persikėlė į Siciliją, kur dabar mokytojauja ir ker- 
šija likimui savo kalbų pratarmėse. 

Matai, kaip noriai tavęs klausau: stropiai pranešu ne tik 
miesto, bet ir užjūrio naujienas, taigi pradedu nuo pra- 
džių. Aš, žinoma, maniau, jog tu, tada nebuvęs Romoje, 
težinosi tiek, kad Licinianas ištremtas už incestą, nes gan- 
dai juk nepraneša, kokia tvarka viskas vyksta, o pasako tik 

tai, kuo baigiasi. Nusipelniau, kad tu smulkiai parašytum, 
kas dedasi tavo mieste ir kaimynystėje (juk vyksta įdomių 
dalykų). Pagaliau, rašyk apie ką tik nori, svarbu, kad laiš- 
kas būtų toks pat ilgas. Suskaičiuosiu ne tik puslapius, bet 
ir eilutes, netgi skiemenis. Lik sveikas! 

G. PLINIJUS SVEIKINA 
KORNELIJŲ TACITĄ! 


Laimingas esu, kad į miestą atvykai sveikas ir saugus. Tavo 
atvykimu visada džiaugiuosi, o dabar tu man ypač reika- 
lingas. Aš pats dar keletą dienų užtruksiu Tuskulo? vilo- 
je: noriu pabaigti pradėtą darbelį“. Bijau, kad jeigu dabar 
liausiuos juo domėtis, iš naujo jo imtis bus sunku. O kol 
kas, kad kaip nors numaldyčiau savo nekantrumą, šiame 
laiške, kurį siunčiu iš anksto, prašau tavęs to, ko prašysiu 
ir asmeniškai. Vis dėlto iš anksto sužinok, ko aš prašysiu. 

Neseniai, lankantis gimtajame mieste, manęs pasvei- 
kinti atėjo mano tėvynainio sūnus, preteksta* apsirengęs 
berniukas. „Mokaisi?“ — „Taip.“ — „O kur?“ — „Mediola- 
ne. — „Kodėl ne čia?“ Ir jo tėvas (jie buvo kartu, tėvas 
pats atvedė berniuką) atsakė: „Todėl, kad čia nėra mo- 
kytojų.“ — „Kodėl nėra? Jums, tėvams (tarp kitko, mūsų 
klaūsė daug tėvų), nėra nieko svarbesnio už tai, kad jūsų 
vaikai mokytųsi būtent čia. Kurgi jiems maloniau pasilik- 
ti, jei ne gimtajame mieste? Kaip išsaugoti jų tyrumą, jei 

ne gimdytojams prižiūrint? Kur, jei ne namie, mažiau iš- 
laidų? Argi neverta visiems kartu pasamdyti mokytojus 
ir už tuos pinigus, kuriuos dabar išleidžiate vaikų būstui, 
kelionėms, pirkiniams (svetimose vietose pirkti reikia 
viską), jiems sumokėti? 

Štai aš, kol kas vaikų neturintis, esu pasirengęs duoti 
gimtajam miestui trečdalį to, ką jūs nuspręsite surinkti, 
kaip kad duočiau dukrai arba motinai. Pažadėčiau ir visą 
sumą, jeigu nebijočiau, kad dėl mokytojų intrigų iš mano 
dovanos nebus jokios naudos, nes matau, kad daugelyje 
vietų, kur mokytojus samdo miestas, taip ir atsitinka. Yra 
būdas šito išvengti, o būtent, teisę samdyti mokytojus 
reikia suteikti gimdytojams, na, o jų rūpestį vaikais padi- 
dintų būtinybė mokėti įmokas. Galbūt žmonės, neverti- 
nantys svetimo, taupys tai, kas jų, ir pasistengs, kad mano 
pinigus gautų tik vertieji, nes jiems mokės ir patys tėvai. 
Todėl sutikite, susitarkite ir pasiryžkite — pasitikėkite ma- 
nimi, trokštančiu, kad pinigų, kuriuos rengiuosi pasiūlyti, 
būtų kuo daugiau?. Nieko geresnio negalite duoti savo 
vaikams, nieko malonesnio nebus gimtajam miestui. Čia 
tegul būna auklėjami tie, kurie čia gimė, tegul nuo pa- 
čios vaikystės mokosi mylėti gimtąją žemę, tegul su ja 
susigyvena. Pakvieskite tokius garsius mokytojus, kad iš 
kaimyninių miestų vaikai čia atvyktų mokytis, ir kaip da- 
bar jūsų vaikai vyksta į svetimus kraštus, taip iš svetur čia 
suplauktų svetimi.“ 

Pamaniau, jog visa tai reikia smulkiai aptarti, prade- 
dant tartum nuo pradžių, idant tu žinotum, koks būsiu 
dėkingas, jeigu įvykdysi mano pavedimą. Taigi įpareigoju 
tave ir prašau, kadangi tai labai svarbu, iš būrio tavo ta- 

lento gerbėjų, susirenkančių pas tave, atrinkti tuos, kurie 
tiktų užimti mokytojo pareigas“. Tačiau pridursiu, jog nie- 
kam nieko nepažadu. Tėvams palieku visišką laisvę, tegul 
jie apsvarsto ir išsirenka'. Aš gi prisiimu tik rūpesčius ir 
išlaidas. Taigi, jei atsiras tikintis savo sugebėjimais žmo- 
gus, tegul ten ir vyksta su sąlyga, kad iš čia jis nieko, iš- 
skyrus pasitikėjimą savimi, neišsiveža. Lik sveikas! 

G. PLINIJUS SVEIKINA 
VALERIJŲ PAULINĄ! 


Džiaukis dėl manęs, džiaukis dėl savęs, džiaukis dėl mūsų 
visuomenės: literatūra iki šiol gerbiama! Kai neseniai 
turėjau sakyti kalbą pas centumvirus?, praeiti galėjau ne- 
bent iš tribunolo pusės ir pro teisėjų vietas. Visur kitur 
žmonės buvo baisiausiai susigrūdę. Kažkoks padorus jau- 
nuolis perplėšta tunika (minioje taip dažnai atsitinka) ir 
vilkėdamas vien tik toga, išstovėjo nejudėdamas septy- 
nias valandas*. Kalbėjau taip ilgai su dideliu įkvėpimu ir 
dar didesniu pasisekimu. Tad dirbkime ir nesiteisinkime, 
kad kiti tinginiauja! Yra žmonių, kurie klausosi, yra tų, 
kurie viešai skaito. Tad sukurkime tai, ką būtų verta iš- 
klausyti ir ką būtų verta skaityti. Lik sveikas! 

G. PLINIJUS SVEIKINA 
KALPURNIJĄ HISPULĄ! 


Tu esi prieraišumo pavyzdys: judu su savo broliu — puikiu 
žmogumi — karštai mylėjote vienas kitą, o ir jo dukrą myli 
kaip kad savo pačios. Su ja elgiesi ne tik kaip teta, bet ir 
atstoji jai prarastą tėvą. Neabejoju, kad labai apsidžiaugsi 
sužinojusi, jog ji užaugo verta tėvo, verta tavęs, verta se- 
nelio. Jos protas labai aštrus, o ji pati — nepaprastai nuo- 
saiki! Mane ji myli, o tai liudija jos dorumą. Priskaičiuok ir 
meilę literatūrai, gimusią iš prieraišumo man. Ji turi mano 
knygeles, skaito jas, netgi mokosi atmintinai. Kaip džiau- 
giasi prieš mano pasisakymus ir po jų! Pastato žmones, 
kurie galėtų jai pranešti, kokie pritarimo šūksniai lydėjo 
mano sakomą kalbą ir kaip baigėsi teismo procesas. Kai 
aš ką nors garsiai skaitau, ji sėdi čia pat už uždangos ir 
godžiai klausosi man skirtų pagyrų. Ji dainuoja mano eiles 
ir netgi pritaria sau kitara, išmokusi ne iš muzikos, o iš 
geriausio mokytojo? — meilės. 

Dėl šių priežasčių labai viliuosi, kad mes kasdien vis 
labiau sutarsime. Jinai juk myli ne mano jaunystę ar kūno 
grožį, kuris nuvysta senstant, o mano šlovę. Kitaip ir 
negali būti, juk ji užaugo ant tavo rankų ir tavo išauklėta, 
su tavimi gyvendama ji matė tik tai, kas garbinga ir pado- 
ru, ir galiausiai išmoko mylėti mane, klausydamasi tavo 
pagyrų man. 

Tu gerbei mano motiną* kaip savąją, o mane auklėjai 
nuo pat vaikystės, gyrei ir pranašavai, kad būsiu toks, 

koks dabar atrodau esąs savo žmonai. Mes viens per kitą 
dėkojame tau už tai, kad davei ją man, o mane - jai, tarsi 
išrinkusi mus vieną kitam. Lik sveika! 

G. PLINIJUS SVEIKINA 
NONIJŲ MAKSIMĄ! 


K3 galvoju apie kiekvieną iš tavo kūrinių, tu Žinai, nes 
perskaitęs juos, iš karto pasakydavau savo nuomonę. Pa- 
klausyk dabar, ką apskritai galvoju apie visą tavo kūrybą. 
Tavo raštai puikūs, juose persipina jėga ir sąmojis, iškilu- 
mas ir įvairovė, kalba rinktinė, turtinga, vaizdinga. Tave 
nešė talento ir liūdesio burės, kurios viena kitai padėjo: 
talentas liūdesiui suteikė kilnumo ir didingumo, o liūdesys 
pridėjo jėgos ir kandumo?. Lik sveikas! 

G. PLINIJUS SVEIKINA 
VELIJŲ CERIALĮ! 


Liūdnas ir kartus Helvidijaus? dukterų likimas: abi mirė 
gimdydamos, abiem gimė dukros. Mane apėmęs skaus- 
mas, ir jo negalima pavadinti per dideliu, juk taip liūdna 

matyti, jog puikiausias moteris pačioje jaunystėje mirtin 
nusivedė motinystė. Nerimauju dėl likimo mažylių, ku- 
rios vos gimusios tapo našlaitėmis, nerimauju ir dėl abiejų 
puikiausių vyrų, nerimauju ir dėl savęs paties. Mano meilė 
jų mirusiam tėvui stipri ir tvirta, tai patvirtina ir mano 
kalba, ir kūriniai*. Iš trijų jo vaikų dabar liko tik sūnus — 
vienintelė atrama namų, kuriuose visai neseniai dar buvo 
tiek žmonių. 

Geriausias tvarstis mano liūdesio žaizdoms gydyti 
būtų likimo išsaugotas Helvidijaus Prisko sūnus — svei- 
kas, stiprus ir panašus į savo tėvą ir senelį. Nerimauju 
dėl jo gyvybės ir įpročių, tuo labiau kad liko jis vienas 
vienutėlis. Tu juk žinai, kokia jautri mano meilė, kaip vis- 
ko bijau. Tad nėra ko stebėtis, kad labiausiai jaudinuosi 
dėl žmogaus, į kurį dedu daugiausia vilčių. Lik sveikas! 

G. PLINIJUS SVEIKINA 
SEMPRONIJŲ RUFĄ! 


Dalyvavau geriausiajam princepsui svarstant vieną reikalą, 
mat esu jo tarybos“ narys. Vieniečiai šventė himnų agoną,, 
surengtą pagal kažkieno testamentą. Trebonijus Rufinas, 
žinomas žmogus ir mano draugas, būdamas duumviru“, 
pasistengė agono neleisti ir uždraudė visiems laikams, ta- 
čiau buvo tvirtinama, jog tam jis neturėjęs visuomenės 
įpareigojimo. Jis pats gynėsi teisme — ne mažiau sėkmingai 

kaip ir iškalbingai. Jo kalba pasižymėjo brandumu ir rim- 
tumu, pritinkančiu jam, romėnui ir geram piliečiui. Kai 
imta klausti kitų nuomonių, Junijus Maurikas?, už kurį nėra 
tvirtesnių įsitikinimų ir teisingesnio žmogaus, pasakė, jog 
negalima vieniečiams vėl leisti švęsti agono. lr pridūrė: 
„Norėčiau, kad ir Romoje būtų uždrausta!“ 

"Tu pasakysi: „Apgalvota ir drąsu!“ Kaipgi ne! Bet Mau- 
rikui tai ne naujiena. Būdamas pas imperatorių Nervą“ jis 
pasakė nemažiau drąsiai. Kartą Nerva pietavo su keletu 
svečių. Arčiausiai, beveik prie jo, gulėjo Vejentonas" (iš- 
taręs šitą vardą, jau pasakiau viską). Išėjo kalba apie Katulą 
Mesaliną*, kuris apako, bet šita nelaimė tik padidino jo 
pikto talento žiaurumą. Jis nieko negerbė, prieš nieką 
neraudonavo ir nepripažino gailesčio, tad Domitianas 
juo tarsi strėle, aklai paklūstančia, dažnai nusitaikydavo 
į pačius geriausius. Pietų metu visi prakalbo apie Mesali- 
no niekšiškumą ir jo kraugeriškus patarimus. Staiga pats 
imperatorius paklausė: „Kaip manote, ką jis darytų dabar, 
jei būtų gyvas? ' — „Ogi pietautų kartu su mumis!“ — rėžė 
Maurikas. 

Labai jau nukrypau į šalį. Tiesa, su malonumu. Buvo 
nuspręsta uždrausti agoną, kuris suteršė vieniečių papro- 
čius, kaip kad mūsiškis agonas kenkia visiems. Vienie- 
čių ydos lieka pas juos, jų mieste, o mūsiškiai papročiai 
pasklinda plačiai, o juk ir žmonėms, ir valstybei sunkiau- 
sia yra ta liga, kuri prasideda nuo galvos. Lik sveikas! 

G. PLINIJUS SVEIKINA 
FABIJŲ VALENTĄ! 


Neseniai sakiau kalbą centumvirams visų keturių komi- 
sijų posėdyje ir staiga prisiminiau, jog jaunystės laikais 
kalbėjau tokiame pačiame posėdyje?. Tad, kaip paprastai, 
įsigilinau į praeities įvykius: prisiminiau savo bičiulius 
advokatus, kalbėjusius ir aname, ir šiame teisme. Likau 
vienintelis, kalbėjęs ir tada, ir dabar: tiek pokyčių atnešė 
mirtingųjų gyvenimo trapumas ir likimo nepastovumas! 

Vieni iš tada sakiusiųjų kalbas mirė, kiti — ištremti, 
vieną nutilti privertė amžius ir sveikata, kitas savo valia 
džiaugiasi išganingu poilsiu, dar vienas vadovauja kariuo- 
menei — nuo advokato pareigų jį atitraukė valstybei rei- 
kalinga draugystė su princepsu*. O kaip pasikeitė ir mano 
gyvenimas! Iškilau savo raštais, už raštus patekau į pavojų, 
raštais ir vėl iškilau. Gerų žmonių draugystė man padėjo, 
kenkė ir vėl padeda“. Jei paskaičiuotum metus, atrodo, 
praėjo visai mažai laiko, jei pokyčius — visas amžius! 

Kai matome tiek nepastovumo šiame nuolat kintančia- 
me pasaulyje, yra pagrindo manyti, jog dėl nieko nereikia 
nusiminti ir niekuo negalima pasitikėti. Įpratau dalytis su 
tavimi visais savo apmąstymais ir pamokyti tave tais pa- 
Čiais patarimais ir pavyzdžiais, iš kurių mokausi ir pats. 
Štai šito laiško tikslas. Lik sveikas! 

G. PLINIJUS SVEIKINA 
MESIJŲ MAKSIMĄ! 


Esu tau rašęs, jog baiminuosi, idant slaptas balsavimas 
nepridarytų bėdų. Taip ir atsitiko. Neseniai vykusiuose 
komicijuose? ant kai kurių lentelių buvo parašyti įvairūs 
juokeliai ir netgi šlykštynės, o vienoje lentelėje vietoj 
kandidatų atsirado jų globėjų vardai. Senatas įniršo ir 
ėmė garsiai šauktis princepso pykčio ant rašiusiojo gal- 
vos. Tačiau tasai tylėjo ir liko neatpažintas, galbūt netgi 
dėjosi besipiktinančiu. Galima įsivaizduoti, ką namuose 
išdarinėja toksai žmogus, kuris tokiomis aplinkybėmis, 
tokią svarbią minutę taip bjauriai žaidžia ir, pagaliau, iš 
viso senate elgiasi lyg dygus pasaulietis gražuolis? Kiek 
įžūlumo sugedusiai sielai suteikia šis įsitikinimas: „O kas 
gi sužinos?“ Paprašo lentelės, paima rašiklį, nuleidžia 
galvą — ir nieko nesigėdija, pats save žemina. Stai ir išeina 
pajuokavimas, vertas scenos pastolių. 

Kur kreipsies? Kokių vaistų ieškosi? Liga visada 
stipresnė už vaistus. AAAd TA0TA T ONE NUAC UeArjoeL, 
kuriam diena iš dienos tenka nemiegoti ir daug dirbti per 
mūsų tingumą bei nesutramdomą įžūlumą. Lik sveikas! 


G. PLINIJUS SVEIKINA 
NONIJŲ MAKSIMĄ! 


Man pranešė apie G. Fanijaus? mirtį. Šita žinia sukėlė 
didžiulį skausmą, pirmiausia, todėl, kad mylėjau šį 
išskirtinį, labai iškalbingą žmogų, o, be to, buvau įpratęs 
įsiklausyti į jo nuomonę. Buvo jis pastabus iš prigimties, 
daug žinojo iš patyrimo, tiesą sakydavo be užuolankų. 

Ir dar mane slegia jam pačiam atsitikusi nelaimė, mat 
numirė jis palikęs seną testamentą, kur buvo nepaminėti 
tie, kuriuos labiausiai mylėjo, o apdovanoti jo nekentu- 
sieji. Bet ir tai būtų pakeliama. Sunkiau susitaikyti su tuo, 
kad paliko neužbaigtą savo puikiausią kūrinį. Jis buvo 
užverstas darbais teisme, bet vis dėlto rašė apie pasku- 
tines Nerono nužudytų arba ištremtų žmonių dienas ir 
jau buvo pabaigęs tris įžvalgias ir gerai apgalvotas loty- 
niškas knygas?, kurių stilius — tarp istorinio pasakojimo ir 
teisinės kalbos. Ir tuo labiau jis norėjo užbaigti likusias, 
kuo dažniau išleistosios buvo skaitomos ir vėl perskai- 
tomos. Man visada atrodo žiauri ir nesavalaikė mirtis tų 
žmonių, kurie stengiasi sukurti ką nors amžina. Atsidavę 
malonumams žmonės gyvena šia diena, o dienai pasibai- 
gus, nelieka ir priežasčių gyventi. Betgi tuos, kurie galvoja 
apie būsimas kartas ir nori gyventi savo kūriniuose, mirtis 
visada aplanko pirma laiko, nes ji visada nutraukia kokį 
nors pradėtą darbą. Gajus Fanijus seniai nujautė tai, kas 
ir atsitiko. Jis sapnavo, kad nakties tyloje guli savo patale 
rašančio Žmogaus poza, o priešais jį, kaip paprastai, stovi 

skrynia su papirusais. Staiga jam pasirodė, kad įėjo Nero- 
nas, atsisėdo ant lovos, išsitraukė iš skrynios pirmąjį, jau 
publikuotą, ritinį apie savo nusikaltimus, perskaitė jį iki 
galo, po to tą patį padarė su antruoju bei trečiuoju ir išėjo. 
Išsigandęs Fanijus sapną išsiaiškino taip, jog paskutinė jo 
knyga bus ta, kurią baigė skaityti Neronas. Taip ir įvyko“. 
Galvojant apie praeitį, man sukyla graudus gailestis: kiek 
bemiegių valandų, kiek darbo jis įdėjo ir — veltui! Tada 
užpuola mintys apie savo mirtį, savo kūrinius. Neabejoju, 
jog ir tave baugina mintys apie neužbaigtus darbus. Tad 
pasistenkime, kol dar esame gyvi, kad mirčiai atitektų 
kuo mažiau to, ką ji gali sunaikinti! Lik sveikas! 

G. PLINIJUS SVEIKINA 
SEMPRONIJŲ RUFĄ! 


Nusileidau į Julijų baziliką? paklausyti, kam turėsiu 
atsakinėti per artimiausią komperendinaciją*. Teisėjai jau 
buvo susėdę, atėjo decemvirai“, visur šmirinėjo advo- 
katai. Ilga tyla. Staiga — žinia iš pretoriaus: centumvirai 
paleidžiami, posėdis atidedamas, o aš apsidžiaugiu, nes 
niekada nesijaučiu taip gerai pasiruošęs, kad nebūčiau 
patenkintas atidėjus bylą. To kaltininkas — pretorius Ne- 
potas, pirmininkavęs baudžiamųjų bylų teisme. Jis išleido 
trumpą ediktą, kuriuo priminė kaltintojams ir teisiamie- 
siems, jog pats prižiūrės, kaip vykdomas senato nutari- 

mas. Prie edikto buvo pridėta ši nutartis: visi asmenys, 
dalyvaujantys byloje, dar jai neprasidėjus turi prisiekti, 
kad niekam iš advokatų už jų pasisakymą nieko nedavė, 
nepažadėjo, niekuo neapsirūpino. Šiais ir dar tūkstančiu 
kitų žodžių buvo draudžiama pardavinėti bei pirkti advo- 
katų kalbas?, o bylai pasibaigus leista sumokėti ne daugiau 
dešimties tūkstančių. Centumvirų teisme pirmininkavęs 
pretorius, sujaudintas šitokio Nepoto poelgio, netikėtai 
leido mums pailsėti, norėdamas apmąstyti, ar nepasekti 
jo pavyzdžiu. 

Tuo tarpu visame mieste Nepotą ir plėšo į gabalus, ir 
giria. Daugelis šaukia: „Radote, kas ištiesins tai, kas krei- 
va! Ką, iki jo pretorių nebuvo? Kas jis toks, kad taisytų 
visuomenės papročius?!“ Kiti, atvirkščiai: „Labai teisingai 
padarė! Prieš magistratūros pradžią išnagrinėjo įstatymus, 
perskaitė senato nutarimus, anuliavo bjauriausias sutar- 
tis, nepakentė šlykščios prekybos tuo, kas gera!“ Visur 
girdėti tokios kalbos, bet tik viskam pasibaigus paaiškės, 
kuri pusė laimėjo. Žinoma, neteisinga, bet taip jau būna, 
kad, priklausomai nuo sėkmės ar nesėkmės, tie patys 
sprendimai pripažįstami gerais arba atmetami kaip blo- 
gi. Todėl paprastai tokie patys poelgiai apibūdinami kaip 
uolumas ir kaip tuštybė, kaip dosnumas ir kaip kvailybė. 


Lik sveikas! 

G. PLINIJUS SVEIKINA 
KALPURNIJŲ FABATĄ! 


Gavau tavo laiškus, iš kurių sužinojau, jog savo ir sūnaus 
vardu fundavai puikiausią portiką?, o kitą dieną pažadėjai 
pinigus durims išpuošti, kad nauja dovana papildytų anks- 
tesnę. Džiaugiuosi, pirmiausia, tavo šlove, dalis jos ten- 
ka ir man (juk mes giminaičiai), ir tuo, kad mano uošvio 
atminimą pratęs puikūs statiniai. Džiaugiuosi ir tuo, kad 
mūsų gimtasis miestas klesti, nes man malonu, kai juo kas 
nors pasirūpina, o ypač, kai šitai darai tu. Dievus prašau, 
idant jie ir toliau tau siųstų tokius siekius ir jų labui ilgam 
pratęstų tavo gyvenimą. Matau, kas bus vėliau: įvykdęs 
ankstesnį savo pažadą, duosi naują, nes kartą parodytas 
dosnumas negali baigtis. Kuo dažniau jis rodomas, tuo 
labiau supranti, kaip tai puiku. Lik sveikas! 

G. PLINIJUS SVEIKINA 
ARIJŲ ANTONINĄ! 


Kai savo eiles imu lyginti su tavosiomis, iškart pastebiu, 
kokios jos puikios. Kaip dailininkai ypatingo grožio veidą 
paprastai nupiešia prastesnį, nei jis yra, taip ir manosios 
eilės neprilygsta tavosioms. Tad ir raginu tave kurti kiek 

galima daugiau to, su kuo visi panorėtų, bet mažai kas 
galėtų susilyginti. Lik sveikas! 


16 


G. PLINIJUS SVEIKINA 
EFULANĄ MARCELINĄ! 


Rašau tau labai nuliūdęs: mirė jaunesnioji mūsų Fundano? 
dukra. Nesu matęs tokios mielos mergaitės, už kurią nėra 
nė vieno Žmogaus vertesnio ne tik ilgo gyvenimo, bet ir 
nemirtingumo. Nors dar neturėjo nė keturiolikos metų, 
joje slypėjo senolės išmintis, matronos rimtumas, o žavesys 
derėjo su mergaitišku drovumu. Kaip ji puldavo tėvui ant 
kaklo! Kaip švelniai ir kukliai apkabindavo mus, savo tėvo 
draugus! Kaip mylėjo savo aukles, pedagogus, mokyto- 
jus — kiekvieną už tarnystę“ jai! Kaip stropiai skaitydavo ir 
stengdavosi suprasti, ką perskaičiusi! Kaip kukliai ir atsar- 
giai juokaudavo! Kaip ramiai ir kantriai, netgi didvyriškai, 
ji ištvėrė paskutiniąją ligą, paklusdavo gydytojams, ramino 
seseris ir tėvą“. Nusilpus fizinėms jėgoms, išsaugojo dva- 
sios stiprybę. Šitą stiprybę ji išlaikė ligi pačios pabaigos, 
jos nepalaužė nei ilgalaikė liga, nei mirties baimė, tad tuo 
daugiau priežasčių mums liūdėti ir jos gedėti. O, liūdnoji, 
graudžioji pabaiga! Peranksti atėjusi mirtis — neteisingesnė 
už pačią mirtį. Fundano dukra jau buvo pažadėta puikiam 
jaunuoliui, jau buvo paskirta vestuvių diena, mes jau bu- 
vome į jas pakviesti. Kokį džiaugsmą išstūmė sielvartas! 

Negaliu žodžiais apsakyti, kokia žaizda atsivėrė mano 
sieloje sužinojus, jog pats Fundanas nurodė (skausmas 
verčia priimti liūdnus sprendimus) laidotuvių smilkalams, 
tepalams ir kvepalams skirti tuos pinigus, kuriuos anks- 
čiau buvo skyręs vestuvių drabužiams, perlams ir branga- 
kmeniams. Jis, išsimokslinęs ir išmintingas žmogus, nuo 
ankstyvos jaunystės buvo pasinėręs į filosofijos studijas, 
bet dabar viskas, ką dažnai girdėdavo ir pats kartodavo, 
prarado galią: iš savo sielos jis ištrėmė visas kitas vertybes, 
liko vienintelė — tėviška meilė. Atleisi jam ir netgi pagirsi, 
pagalvojęs apie tai, ko jis neteko. Juk prarado dukterį, 
panašią į tėvą būdu ir veido bruožais, kuri buvo tiesiog 
jo atspindys. Todėl, jei rašysi jam apie tokį pateisinamą 
skausmą, nepamokslauk ir nebark, bet paguosk jį švelniai, 
žmogiškai. Laikas padės jam įsiklausyti į tavo žodžius. 
Kaip atvira kūno žaizda bijo gydančios rankos prisilieti- 
mo, o vėliau jį pakenčia ir netgi reikalauja, taip ir neseniai 
atsivėrusi sielos žaizda atstumia paguodą ir nuo jos bėga, 
o paskui jos trokšta ir nusiramina nuo gerų, gailestingų 
žodžių. Lik sveikas! 

G. PLINIJUS SVEIKINA 
KALPURNIJŲ MAKRĄ! 


Man gerai todėl, kad gerai tau. Su tavimi žmona, su ta- 
vimi sūnus, tu džiaugiesi jūra, šaltiniais, augalais, savo 

sodyba, puikiausia vila. Tikrai neabejoju jos žavingumų, 
kadangi joje įsikūrė žmogus, buvęs laimingas dar iki tolei, 
kol tapo pats laimingiausias. Aš savo etruskiškame dva- 
re pakaitomis medžioju ir užsiimu kūryba, kai kada abu 
pomėgius sujungdamas. Betgi lig šiol negaliu nuspręsti, 
kas sunkiau: ką nors sumedžioti ar parašyti. Lik sveikas! 

G. PLINIJUS SVEIKINA 
VALERIJŲ PAULINĄ! 


Matau, koks tu nuolaidus savo vergams, tad tuo atviriau 
tau prisipažinsiu, kaip aš nuolaidžiauju saviesiems?. Nie- 
kada nepamirštų Homero žodžių: „maro d 45 fjTUOS 
fev'? ir mums įprasto „šeimos tėvo“. Net jei būčiau iš 
prigimties griežtesnis ir rūstesnis, mane būtų palaužusi 
mano atleistinio ZŽosimo liga*. Dabar jam reikia skirti kuo 
daugiau žmogiškos atjautos, tuo labiau kad jam labai jos 
trūksta. Tai patikimas, paslaugus, mokytas Žmogus, pa- 
gal profesiją ir dokumentą komikas, patyręs savo amato 
specialistas. Deklamuoja jis energingai, suprasdamas, ką 
daro, deramai ir padoriai. Groja ir kitara, netgi geriau, 
nei reikėtų komedijų atlikėjui, be to, taip puikiai skaito 
kalbas, istorijas ir eiles, jog atrodo, kad tik to ir mokėsi. 
Uoliai tau visa tai išdėsčiau, idant žinotum, kiek daug 
žmonių jis man atstojo ir kokia maloni man buvo jo 
tarnyba. Be to, jau seniai jį myliu, ir ši meilė dar labiau 

sustiprėjo jam pavojingai susirgus. Gamtos taip jau su- 
tvarkyta, jog niekas taip nesustiprina meilės žmogui, kaip 
baimė jo netekti, o aš tokią baimę dėl Zosimo jaučiu jau 
ne pirmąkart. Prieš keletą metų, ilgai ir įtemptai dekla- 
muojant, jam iš gerklės pasipylė kraujas. Išsiunčiau jį į 
Egiptą?, ir po ilgos kelionės jis grįžo sustiprėjęs, bet po 
kelių dienų vėl per daug išvargino savo balsą, ir lengvas 
kosulys priminė apie ankstesnę ligą: iš gerklės vėl pasipylė 
kraujas. Todėl nusprendžiau nusiųsti jį į tavo sodybą prie 
Julijaus Forumo“, mat dažnai girdėdavau tave pasakojant, 
kad ten sveikas klimatas ir tenykštis pienas ypač tinka gy- 
dyti tokią ligą. Prašau namiškiams parašyti, kad jį priimtų 
ir už pinigus suteiktų viską, ko jam prisireiks. Prisireiks, 
žinoma, ir gydytojo. Jis toks taupus ir kuklus, kad nelei- 
džia sau ne tik malonių, bet ir sveikatai būtinų dalykų. Aš 
duosiu jam kelionėn tiek, kiek užtenka vykstančiam pas 
tave. Lik sveikas! 

G. PLINIJUS SVEIKINA 
TIRONĄ! 


Kol buvau už Pado, o tu — Picene?, mažiau tavęs ilgėjausi, 
bet dabar, kai aš mieste, o tu vis dar Picene, ilgiuosi daug 
stipriau: ar todėl, kad pačios vietos, kur mudu paprastai 
lankydavomės, labiau primena tave, ar todėl, kad nesan- 
čių šalia ilgimasi stipriau, jeigu jie kur nors netoliese. Kuo 
greičiau gali išsipildyti mūsų viltys, tuo nekantriau to lau- 
kiame. Kad ir kokia būtų priežastis, išgelbėk mane nuo 
šitos kančios. 

Atvažiuok, arba aš grįšiu ten, iš kur taip neapgalvotai 
išvykau. Grįšiu bent jau dėl tos vienos priežasties — idant 
sužinočiau, ar likęs be manęs Romoje, rašysi man pana- 
šius laiškus. Lik sveikas! 

G. PLINIJUS SVEIKINA 
ARIANĄ! 


Neretai teismuose man norėtųsi matyti M. Regulą?, nors 
negaliu sakyti, kad jo ilgiuosi. Tad kodėl gi norėčiau jį ma- 
tyti? Savo profesiją jis gerbė, bet jį apimdavo baimė, jis 
išbaldavo, kalbas užsirašydavo?, nors ir negalėjo išmokti 
atmintinai. Būdamas labai prietaringas ir didžiai gerbda- 

mas savo darbą, jis aptepdavo dažais čia dešinę, čia kairę 
akį (dešinę, jei ruošėsi ginti ieškovą, kairę — jei atsakovą), 
baltutėlį taškelį perkeldavo nuo vieno antakio ant kito, 
dėl bylos baigties nuolat konsultuodavosi su haruspikais“. 
Kartu su juo pasisakantys teisme nepaprastai džiaugda- 
vosi, kad Regulas prašo neriboti laiko?, kad kviečia į bylų 
svarstymą ir klausytojus. Kaipgi smagu kalbėti tiek, kiek 
norisi, pyktį nukreipiant ne į save, o į kitą, tartum pakliu- 
vus į svetimą auditoriją! Kaip ten bebūtų, gerai padarė 
Regulas, kad numirė, o dar geriau, jei tai būtų nutikę 
anksčiau. Tiesa, dabar jis gyventų niekam nekenkdamas, 
nes valdant šiam princepsui“ neturėtų tokios galimybės. 
"Todėl jo kai kada galima ir pagailėti. Mat, kai anas numirė, 
paplito ir įsigalėjo įprotis prašyti ir skirti vieną arba dvi 
klepsidras, o kai kada net pusę klepsidros", nes tuomet 
gynėjai mieliau greitai išnagrinėja, o ne ilgai narplioja 
bylą, taip pat ir teisėjai — ne tiek teisėjauja, kiek skuba 
kuo greičiau užbaigti procesą. Koks nerūpestingumas, 
kokia tinginystė, pagaliau, kokia panieka klesti ruošia- 
moms kalboms ir ginamųjų pavojams! Ar mes protingesni 
už savo protėvius, teisingesni už pačius įstatymus, ku- 
rie dosniai suteikdavo tiek, kiek reikia valandų ir dienų 
teismo sprendimui atidėti? Negi anie buvo bukapročiai 
ir be saiko tingūs, negi mes aiškiau kalbame, greičiau su- 
vokiame, sąžiningiau teisiame, kad jau per keletą klepsi- 
drų užbaigiame bylas, kurias jie būtų nagrinėję ne vieną 
dieną! O, Regulai, savo ambicingumu iš visų gaudavęs 
tai, ką labai nedaugelis suteikia garbingiems žmonėms! 
Kaskart, kai tik teisėjauju, o tai darau dažniau nei advoka- 
tauju, skiriu tiek klepsidrų, kiek jų paprašo. Be to, manau, 

klaidinga spėlioti, kokios apimties bus neišklausyta byla, 
ir apriboti svarstymo laiką, nežinant, kokio ji pobūdžio, 
O ypač todėl, kad teisėjas svarbiausia savo prievole priva- 
lo laikyti kantrybę, kuri būtina teisingiems sprendimams 
priimti. Tačiau juk teismuose kalbama per daug! Tai tie- 
sa, bet geriau kalbėti per daug, negu nepasakyti būtinų 
dalykų. O be to, tik išklausęs kalbos iki galo, sužinosi 
ar jų per daug. Apie tai, tarp kitko, kaip ir apie daugy- 
bę valstybės ydų, pakalbėsime asmeniškai, nes ir tu, 
rūpindamasis visuomenės gerove, trokšti pataisyti tai, ką 
jau sunku pataisyti... 

Dabar aptarkime namų reikalus. Ar su tavaisiais viskas 
gerai? Manuosiuose — nieko naujo, nuolatiniai malonumai 
džiugina, o nepatogumai, prie kurių pripratau, lengviau 
pakeliami. Lik sveikas! 

G. PLINIJUS SVEIKINA 
KALPURNIJĄ! 


Niekada taip nesiskundžiau savo darbais, neleidusiais 
man nei lydėti tavęs, išvykstančios gydytis į Kampaniją, 
nei tuojau pat iš paskos vykti pačiam. O dabar man ypač 
norisi būti su tavimi ir savo akimis įsitikinti, ar sustiprėjai, 
ar papilnėjai, kaip pakeli vienumos žavesį bei šito krašto? 
gėrybių gausą. 

Nerimaučiau bei liūdėčiau ir dėl tavęs sveikos, nes kai 

nieko nežinai apie karštai mylimą žmogų, darosi neramu 
ir baugu. O dabar, kai tavęs nėra, ir dar tu sergi, mane 
kamuoja nežinomybė ir visokios baimės. Visko bijausi, 
viską įsivaizduoju ir, kaip būdinga bijantiems, dažniausiai 
įsivaizduoju tai, ko labiausiai noriu išvengti. Tad karštai 
tave prašau: išgelbėk mane nuo šitos baimės ir kasdien 
rašyk po vieną arba netgi du laiškus. Skaitydamas aš nusi- 
raminsiu, o perskaitęs vėl imsiu bijoti. Lik sveika! 


6 


G. PLINIJUS SVEIKINA 
FUNDANĄ! 


Jeigu kada ir labai troškau, kad būtum Romoje, tai dabar — 
labiausiai. Prašau atvykti, nes man reikia draugo, kuris su- 
prastų mano troškimus, sumanymus, mano nerimą. Juli- 
jus Nazonas siekia magistratūros, siekia kartu su daugeliu 
padorių žmonių, kuriuos nugalėti tiek pat sunku, kiek ir 
garbinga". Čia degu viltimi, čia imu baimintis ir pamirštu 
esąs konsularas, vėl jaučiuosi kandidatuojąs į visas anks- 
tesnes savo pareigybes. 

Tokio rūpesčio Nazonas nusipelnė, nes jau seniai mane 
myli. Mūsų draugystė nėra tik draugystės su jo tėvu tąsa 
(jos negalėjo būti dėl jauno mano amžiaus), nors mano 
paauglystės metais jo tėvas paprastai buvo labai giria- 
mas. Jis labai mėgo ne tik literatūrinį darbą, bet ir jam 
atsidavusius žmones, tad beveik kasdien eidavo paklau- 

syti Kvintiliano ir Nicetos Sacerdoto, kuriuos tada daž- 
nai lankydavau ir aš*. Tai buvo žinomas, labai gerbiamas 
vyras, tad jo atminimas sūnui turi būti naudingas. Tačiau 
šiuo metu senate daugelis jo nebežino, o tie, kurie žino, — 
neprisimena, nes juk prisimenami tik gyvieji. Todėl dabar 
Nazonas, nesitikėdamas naudos iš tėvo šlovės — sūnui 
tai didelė garbė, bet palaikymo ji neatneš, — pats savo 
jėgomis turi atrasti savąjį kelią. Jis visada, tarsi numaty- 
damas tokią progą, uoliai šitai ir darė: įsigydavo naujų 
draugų, nepamiršdavo ir senųjų*. Na, o mane pasirinko 
pavyzdžiu ir pamilo nuo tada, kai tik pradėjo remtis savo 
paties sprendimais. Jis susijaudinęs dalyvauja man pasi- 
sakant teisme, sėdi ir per mano recitacijas?, jis šalia, kai 
gimsta mažiausieji mano kūrinėliai“. Anksčiau tai daryda- 
vo su broliu, kurį neseniai prarado, o dabar — vienas. Aš 
perimu brolio pareigas, privalau užimti jo vietą“. Liūdžiu 
ir dėl jo, anksti pagrobto žiaurios mirties, liūdžiu ir dėl 
Nazono, netekusio gero brolio pagalbos ir palikto vien 
tik draugams. 

Dėl šių priežasčių labai prašau tavęs: atvažiuok ir prie 
manojo balso prijunk savąjį. Man nepaprastai svarbu pasi- 
rodyti ir pavaikščioti su tavimi, juk tavo autoritetas toks 
didelis, jog, manau, ir manasis draugams pasidarys dar 
svarbesnis. Įveik kliūtis, kurios galbūt tave sulaiko: šito 
dabar reikalauja mano padėtis, ištikimybė, mano orumas, 
pagaliau, aš palaikau šį kandidatą, ir tai visiems yra žinoma. 
Vaikštau tarp Žmonių ir prašau jų paramos, nes aš — pavo- 
juje. Trumpiau tariant, jeigu Nazonas gaus tai, ko siekia, — 
garbė jam, jeigu ne — pralaimėsiu aš. Lik sveikas! 

G. PLINIJUS SVEIKINA 
ALBINĄ! 


Kai atvykau į uošvės sodybą šalia Alsijaus?, anksčiau 
priklausiusią Rufui Verginijui?, liūdnus prisiminimus ir 
sielvartą dėl šio puikaus žmogaus iš naujo sužadino pati 
vieta, kurią jis mėgo dėl nuošalumo ir kurią vadino savo 
senatvės lizdeliu. Kur tik aš ėjau, mano siela ir mano akys 
jo ieškojo. Panorau pamatyti jo paminklą ir pajutau gėdą 
dėl to, ką išvydau. Paminklas lig šiol neužbaigtas ir ne 
todėl, kad tai būtų buvę sunku padaryti, nes darbo ne tik 
kad nedaug, bet visai mžža. Čia tiesiog nerangumas žmo- 
gaus, kuriam buvo patikėta tuo pasirūpinti*. Mane apėmė 
pyktis ir gailestis: praėjo dešimt metų nuo jo mirties, o 
virš pamirštų palaikų — nei įrašo, nei vardo! O juk jo šlovė 
pasklidusi po visą pasaulį... 

Jis pats iš anksto buvo nurodęs, kad apie jo dievišką, 
neužmirštamą poelgį būtų ant paminklo parašytos šios 
eilės: 

„Rufas palaidotas čia. Kai Vindeksas? buvo išvytas, 

Sau jis negriebė valdžios. Tėvynei atidavė ją.“ 

Taip retai pasitaiko ištikimi draugai, taip greitai pa- 
mirštame mirusiuosius, kad net patys turime sau statyti 
kapinių paminklus ir prisiimti visas paveldėtojų pareigas. 

Kas gi nebijotų to, kas atsitiko Verginijui? O Vergini- 
jaus šlovė šį įžeidimą daro dar nepadoresnį ir žinomesnį. 


Lik sveikas! 

G. PLINIJUS SVEIKINA 
ROMANĄ! 


Tu nedalyvavai atsitikus tam įdomiam įvykiui, aš irgi, bet 
mane pasitiko naujiena. Pasenas Paulas?, garsus romėnų 
raitelis ir, svarbiausia, išsilavinęs žmogus, rašo elegijas. 
Tokį polinkį jis paveldėjo iš giminaičių: esąs Properci- 
jaus? tėvynainis ir netgi laikąs Propercijų vienu iš savo 
protėvių. Susiruošęs recituoti“, Paulas kreipėsi į Priską?: 
„Priskai, liepi pradėti?“ Į tai Javolenas Priskas, čia daly- 
vavęs kaip artimiausias Paulo draugas, atsakęs: „Nieko 
aš neliepiu!“ Tik įsivaizduok, koks pasigirdo žvengimas, 
kokie juokeliai! Abejotina, ar apskritai Priskas yra sveiko 
proto, bet vis dėlto jis vykdo jam pavestus įpareigojimus, 
yra kviečiamas į pasitarimus ir netgi aiškina civilinės 
teisės klausimus — dėl to toks jo poelgis dar juokinges- 
nis ir pastebimesnis. Ši žiopla Javoleno klaida šiek tiek 
atšaldė auditoriją. Taigi tie, kam svarbu gerai pasirodyti 
recituojant, turėtų ne tik patys būti sveiko proto, bet ir 
pasikviesti tokius pat. Lik sveikas! 

G. PLINIJUS SVEIKINA 
TACITĄ! 


Prašai, kad parašyčiau apie savo dėdės mirtį, kad kuo tei- 
singiau galėtum apie tai papasakoti palikuonims. Dėkoju, 
nes matau, jog jo mirtį apgaubs amžina šlovė, jeigu ją iš- 
garsinsi būtent tu. Ir nors žuvo dėdė didžiulės nelaimės, 
sunaikinusios puikų kraštą su jo miestais ir gyventojais, 
metu, ir vien šis atmintinas įvykis jį nuolat primins, nors 
jis pats sukūrė daug vertingų darbų, vis dėlto tavo nemir- 
tingi kūriniai ilgam pratęs atminimą apie jį. Laimingais 
laikau tuos, kuriems dievai dovanojo galią įvykdyti apra- 
šymų vertus žygdarbius arba parašyti tai, ką verta skaity- 
ti. Na, o patys laimingiausi, mano galva, yra tie, kurie gali 
atlikti abu šiuos darbus: tarp tokių bus ir mano dėdė — 
savųjų ir tavųjų knygų dėka. Tad dar noriau imuosi šito 
įpareigojimo ir netgi prašau tavęs to. 

Dėdė tuo metu buvo Mizene? ir vadovavo laivynui. 
Likus devynioms dienoms ligi rugsėjo kalendų*, apie 
septintą valandą mano motina parodė jam atsiradusį 
neregėto dydžio ir neįprastos išvaizdos debesį. Dėdė, 
pasišildęs saulutėje ir apsiliejęs šaltu vandeniu, gulėdamas 
užkandžiavo ir dirbo prie savo raštų. Iuomet paprašė 
sandalų, išlipo iš lovos ir pasikėlė į tokią vietą, iš kurios 
geriausiai galėtų pamatyti tą keistenybę. Debesis, kilęs 
virš nežinia kurio kalno (tik vėliau buvo sužinota, kad 
virš Vezuvijaus, nes iš toliau į jį žiūrėjusieji to nustatyti 
negalėjo), savo forma priminė ne kokį kitą medį, o būtent 

piniją. Į viršų kilo tartum ilgiausias kamienas, o nuo jo į 
visas puses tiesėsi sakytum šakos. Manau, jog jį išmetė 
oro gūsis, kuris vėliau nusilpo, ir debesis, per sunkus pats 
sau, besiplėsdamas išsisklaidė. Vietomis jis buvo ryškiai 
baltas, o kai kur purvinai dėmėtas, matyt, nuo pakilusių 
į viršų žemių ir pelenų. Dėdei, žmogui labai mokytam, 
tas reiškinys pasirodė svarbus ir vertas kuo išsamesnio 
tyrinėjimo, tad jis liepė paruošti liburną“ ir siūlė man, jei 
noriu, vykti kartu. Atsakiau, verčiau užsiimsiąs kūryba, 
nes jis pats man davęs kūrinio temą. Dėdė jau buvo 
beišeinąs iš namų, kai gavo laišką nuo Tascijaus? žmonos 
Rektinos, išgąsdintos pakibusio pavojaus (jos vila buvo 
kalno papėdėje ir išsigelbėti buvo galima tik jūra) ir mal- 
daujančios jai padėti išvengti tokios baisios grėsmės. Jis 
atsisakė savo sumanymo, ir tai, ką pradėjo mokslo žmo- 
gus, užbaigė didžiadvasis: buvo išplukdytos kvadriremos“ 
ir jis pats įlipo į laivą, pasirengęs padėti ne tik Rektinai, 
bet ir daugeliui kitų, nes ši puiki pakrantė buvo tirštai ap- 
gyvendinta. Jis skubėjo ten, iš kur visi bėgo, laikėsi tiesios 
krypties, veržėsi tiesiai į pavojų, būdamas toks ramus, kad 
vos pastebėjęs šio baisaus reiškinio pasikeitimus, diktavo 
juos ir liepė užrašyti. 

Ant laivų jau krito pelenai ir kuo dėdė arčiau plaukė, 
tuo jie buvo karštesni ir tirštesni. Štai jau juodės pem- 
zos grumstai ir apdegę, ugnies suskaldyti akmenys, jau 
netikėta sekluma ir krantas, užtvertas irstančio kalno 
griuvėsių. Truputį suabejojęs, ar nesukti atgal, kaip pa- 
sielgti ką tik įtikinėjo vairininkas, jis tarė: „Drąsiems ir 
Fortūna padeda — vairuok pas Pomponianą!“ Tasai buvo 
Stabijose, priešingoje kranto pusėje (mat jūra įsilieja į 

sausumą, formuodama apvalėjančią, išlenktą kranto liniją). 
Nors pavojus dar tik artėjo, Pomponianas jautė didėjančią 
grėsmę ir, tikėdamasis pasprukti vos tik liausis pūsti prieši- 
nis vėjas, susikrovė daiktus į laivą. Dėdė atplaukė pučiant 
labai palankiam vėjui, apkabino išsigandusį Pomponianą, 
ramino, įtikinėjo, savo ramybe norėdamas numaldyti jo 
baimę, liepė nuvesti į pirtį, o išsiprausęs prigulė ant lovos 
ir pietavo sau linksmas arba — tai nemažiau didu — vaiz- 
duodamas linksmą. 

Tuo tarpu iš Vezuvijaus kalno daugelyje vietų plačiausiai 
sušvito aukštos liepsnos, ryškiai nutvieksdamos nakties 
tamsą. Dėdė, norėdamas nuraminti išsigandusius žmones, 
tikino, jog skubėdami kaimiečiai pamiršo užgesinti ugnį 
ir paliktose sodybose įsiplieskė gaisrai. Po to jis nuėjo 
poilsio ir užmigo pačiu giliausių miegu — iš jo, stambaus 
žmogaus, krūtinės besiveržiantį stiprų knarkimą girdėjo 
besisukiojantys prie jo kambario žmonės. Aikštelė, iš ku- 
rios buvo įeinama į priestatą, užpilta pelenais ir pemzos 
gabalais, taip iškilo, kad ilgiau užtrukus miegamajame išei- 
ti būtų neįmanoma. Pažadintas dėdė prisijungė prie Pom- 
poniano ir kitų, kurie jau seniai buvo pakirdę. Visi bendrai 
tarėsi — likti patalpoje, ar eiti į atvirą vietą. Nuo dažnų ir 
stiprių smūgių pastatai svyravo ir atrodė, kad išstumti iš 
savo vietų, slenka tai į vieną, tai į kitą pusę ir galiausiai vėl 
grįžta atgal. Betgi po atviru dangumi buvo baisu krintan- 
čių, tegul lengvų ir korėtų, pemzos gabalų. Tad iš dviejų 
pavojų buvo pasirinktas pastarasis. Nugalėjo protingesnis 
dėdės sprendimas ir viena žmonių baimė įveikė kitą. Nuo 
krintančių akmenų buvo ginamasi ant galvų užsidėjus pa- 
galves ir jas pririšus rankšluosčiais. 

Vienur — diena, kitur — naktis, tamsesnė ir tirštesnė už 
visas naktis, nors ją ir sklaidė įvairūs fakelai bei žibintai. 
Buvo nuspręsta išeiti į pakrantę ir pažiūrėti iš arti, ar ga- 
lima leistis į jūrą, bet ji vis dar buvo audringa ir priešiška. 
Ten dėdė atsigulė ant paklotos burės, kartą kitą paprašė 
šalto vandens ir atsigėrė. Pagaliau ugnis ir ugnies prana- 
šas — sieros kvapas — kitus privertė bėgti, o jį pakėlė ant 
kojų. Pasirėmęs į du vergus, jis atsistojo ir tuojau pat kri- 
to, kaip aš manau, nuo tirštų garų sutrikus kvėpavimui 
ir užsivėrus bronchams, kurie nuo gimimo buvo silpni 
ir dažnai skaudėdavo. Kai grįžo šviesa (tai buvo trečioji 
diena po tos, kurią jis paskutinį kartą matė), jo kūną rado 
nepaliestą, nesužeistą ir aprengtą, kaip buvo. Panašėjo jis 
labiau į miegantį nei į mirusį. 

"Tuo tarpu aš ir motina buvome Mizene, nors tai neturi 
nieko bendra su minėta istorija, o ir tu norėjai sužinoti ne 
apie ką kita, o tik apie jo žūtį. Taigi aš ir baigiu. Pridursiu 
viena: papasakojau įvykius, kuriuose dalyvavau pats ir apie 
kuriuos išgirdau tuojau pat, kol atsiminimai dar būna pa- 
tikimiausi. Tu atsirinksi tai, kas svarbiausia, nes viena yra 
rašyti laišką, kita — istoriją, viena — rašyti draugui, kita — 
visiems. Lik sveikas! 

G. PLINIJUS SVEIKINA 
RESTITUTĄ! 


Negaliu susilaikyti neišliejęs pasipiktinimo — bent jau laiške, 
jeigu asmeniškai nepavyko, — patirto vieno mano draugo 
sukviestoje auditorijoje. Jis viešai skaitė puikiausią kūrinį. 
Du ar trys, kurie sau ir dar keletui atrodė esą iškalbingi 
oratoriai, klausėsi jo kaip kurčnebyliai. Sėdėjo jie suspau- 
dę lūpas, nepajudindami rankų, net neatsistodami bent jau 
todėl, kad nuo sėdėjimo pavargo?. Iš kur toks rimtumas? 
Iš kur toks išminties demonstravimas? Juk tai — tinginystė, 
arogancija, pikta valia, o labiausiai — bukagalvystė praras- 
ti visą dieną, kad galėtum įžeisti ir padaryti priešu tą, pas 
ką atėjai kaip pas geriausią draugą! Pats esi iškalbingesnis? 
"Tuo labiau nėra ko pavydėti! Juk pavydi tas, kuris yra men- 
kesnis. Galų gale, geresnis esi už jį, prastesnis, ar lygus 
jam — pagirk. Jeigu jis geresnis, bet nevertas pagyrimų, tai 
ir pats esi jų nevertas. Jeigu jis prastesnis arba lygus tau, 
tada svarbu, kad žmogus, kurį tu aplenkei ar kuris tau pri- 
lygsta, atrodytų labai arti tavosios šlovės. 

Esu įpratęs gerbti ir netgi žavėtis visais, nors šiek tiek 
pasiekusiais kūryboje, nes tai sunkus, varginantis bei 
įnoringas užsiėmimas, ir tuos, kurie kūrybą niekina, ji taip 
pat niekina. Gal kartais tu esi kitos nuomonės? Tačiau kas 
gi, jei ne tu, į šią veiklą žiūri su didesne pagarba, kas dar 
geranoriškiau ją vertina? Štai tokių pamąstymų vedamas ir 
papasakojau tau apie didžiulį savo pasipiktinimą, kadangi 
taip galėjau įsigyti geriausią bendramintį. Lik sveikas! 

G. PLINIJUS SVEIKINA 
NEPOTĄ! 


Ar žinai, kad pakilo žemės, ypač esančios priemies- 
tyje, kaina? Šito netikėto šuolio priežastis yra gausiai 
aptarinėjama. Paskutiniame posėdyje senatas ištarė la- 
bai puikius žodžius: „Kandidatai neturi teisės kelti puo- 
tų, siuntinėti dovanų, duoti pinigų pasaugoti?.“ Iš jų du 
pirmieji reikalavimai buvo apeinami atvirai ir be saiko, o 
trečiasis — slaptai, nors apie tai buvo gerai žinoma. Tada 
mūsiškis Homulas nesnaudė ir, pasinaudojęs vieninga 
senato nuomone, vietoje debatų pareikalavo, kad apie šį 
visų norą konsulai praneštų princepsui ir paprašytų savo 
nuožiūra sutramdyti šią ydą, kaip kad yra pasielgęs su 
kitomis. Sutramdė. Sumažino šias šlykščias ir gėdingas 
kandidatų išlaidas įstatymu dėl neteisėto magistratūrų 
siekimo? ir nurodė, kad šie žmonės trečiąją savo pinigų 
dalį investuotų į žemę. Princepsas manė (o taip ir yra), 
jog didelė gėda, kai siekiantys aukštų pareigų Žmonės, 
kaip kad svetimšaliai, Romą ir Italiją laiko ne tėvyne, o 
viešbučiu arba užvažiuojamuoju kiemu. Kandidatai laksto 
pirmyn atgal, o išgirdę, kad kas nors parduodama, viens 
per kitą derasi ir taip dar labiau užkelia kainą. Todėl, jei 
itališkieji sklypai tau atsibodo, dabar tikrai pats laikas juos 
parduoti ir nusipirkti žemės provincijoje, kol tie patys 
kandidatai parduoda ten, kad nusipirktų čia. Lik sveikas! 

G. PLINIJUS SVEIKINA 
TACITĄ! 


Tu sakai, kad po laiško apie mano dėdės mirtį, kurį para- 
šiau tavo prašomas, labai panorai sužinoti, kokią baimę 
ir net nelaimes patyriau aš, likęs Mizene (jau buvau apie 
tai užsiminęs, bet tuoj pat lioviausi). „Nors mano siela 
šiurpsta tai prisimindama, vis dėlto pradėsiu!“ 

Dėdei išvykus, likusį laiką skyriau studijoms (dėl to ir 
pasilikau). Po to sekė pirtis, pietūs, neramus ir trumpas 
miegas. Jau ir anksčiau keletą dienų jutome žemės vir- 
pesius — ne itin stiprius ir įprastus Kampanijoje, tačiau 
tą naktį“ jie taip sustiprėjo, jog atrodė, kad viskas ne tik 
juda, bet ir virsta aukštyn kojom. Motina įpuolė į mano 
miegamąjį, aš jau irgi kėliausi, ruošdamasis ją pažadinti, jei- 
gu dar miegotų. Susėdome prie namų esančioje aikštelėje, 
kuri nedideliu nuotoliu skyrė pastatus nuo jūros. Abejo- 
ju, kaip tai pavadinti — dvasios tvirtumu ar kvailumu (tada 
man ėjo aštuoniolikti metai): pareikalavau Tito Livijaus“ 
knygos, ramiausiai sau skaičiau ir ką perskaitęs išsirašiau. 
Staiga pasirodė dėdės draugas, neseniai atvykęs pas jį iš 
Ispanijos, ir, pamatęs mane bei motiną sėdint, o mane dar 
ir skaitant, užsipuolė motiną už šaltakraujiškumą, mane — 
už nerūpestingumą. Nekreipdamas dėmesio ir toliau uo- 
liai skaičiau. 

Pirmąją dienos valandą? šviesa buvo vis dar blanki, 
tarsi ligota. Aplinkui drebėjo namai ir mums, sėdintiems 
atviroje, bet siauroje aikštelėje, buvo baisu, kad jie tuoj 

tuoj sugrius. Pagaliau nuspręsta išeiti iš miesto. Paskui 
mus sekė minia žmonių, praradusių sveiką protą ir iš 
baimės svetimą sprendimą laikančių išmintingesniu už 
savąjį. Didžiulė išeinančiųjų minia mus spaudė ir stumdė. 
Išėję iš miesto, sustojome“. Kiek daug stebėtino ir kiek 
baisaus patyrėme! Vežimai, kuriems buvo liepta mus 
lydėti, lygiausioje vietoje buvo mėtomi į šonus ir, net- 
gi pakišus akmenis, negalėjo išsilaikyti ten, kur sustojo. 
Be to, matėme, kaip jūra atsitraukia, žemė drebėdama ją 
tarsi stumia nuo savęs. Krantas aiškiai pasislinko į priekį, 
ir daugybė jūros gyvūnų įstrigo sausame smėlyje. Kitoje 
pusėje — juodas baisus debesis, šen bei ten skrodžiamas 
mirgančių ugnies liežuvių, supleišėjo į ilgas degančias 
juostas, panašias į žaibus, tik didesnes. 

"Tada tas pats dėdės draugas iš Ispanijos dar tvirčiau ir 
griežčiau kreipėsi į mus: „Jeigu tavo brolis ir tavo dėdė 
yra gyvas, jis nori, kad jūs išsigelbėtumėte. Jeigu žuvęs — 
norėjo, kad išliktumėt. Tad kodėl jūs delsiate ir nebėgate?“ 
Atsakėme net minties tokios neturį — gelbėtis, nesuži- 
nojus, ar dėdė gyvas! Tad daugiau nedelsdamas jis puolė 
pirmyn, stengdamasis pasprukti nuo pavojaus. Netrukus 
šis debesis nusileido ant žemės ir uždengė jūrą, apjuosė 
ir paslėpė Kaprio salą, užklodamas ir Mizeno kyšulį. Tada 
motina ėmė prašyti, įtikinėti, reikalauti, kad aš kaip nors 
bėgčiau, nes jaunas būdamas tai pajėgčiau, o jinai, išvar- 
ginta amžiaus ir kūno ligų, ramiai numirtų, žinodama, jog 
netapo manosios mirties priežastimi. Aš atsakiau, kad 
gelbėsiuosi ne kitaip, kaip tik kartu su ja: paėmiau ją už 
rankos ir liepiau paspartinti žingsnį. Ji nenoriai pakluso ir 
priekaištavo sau už tai, kad man trukdo. Jau krito pelenai, 

nors dar kol kas negausūs. Atsisukau atgal: tirštas juo- 
das rūkas lyg koks potvynis, užliejęs žemę, sekė mums 
iš paskos. „Pasukime į šalį, — tariau aš, — kol dar gali- 
ma matyti, idant, parkritę ant kelio, nebūtume sutrypti 
einančiųjų iš paskos!“ Nespėjome apsižiūrėti, kaip mus 
apgaubė naktis, visai nepanaši į tą, kai nėra mėnulio arba 
kai dangus aptrauktas debesimis. Tokia tamsa būna tik 
uždaroje patalpoje užgesinus šviesą. Girdėjosi moterų 
aimanos, vaikų zirzimas ir vyrų šūksniai. Vieni šaukėsi 
tėvų, kiti vaikų, dar kiti žmonų ir bandė juos iš balsų at- 
pažinti. Vieni apraudojo savo, kiti — artimųjų žūtį, buvo 
ir tokių, kurie, bijodami mirties, mirties ir šaukėsi. Dau- 
gelis tiesė rankas į dievus, o daugelis aiškino, kad jokių 
dievų nėra ir pasauliui ši naktis būsianti paskutinė ir am- 
žina. Netrūko ir tokių, kurie prie tikrų pavojų pridėdavo 
dar ir išgalvotus, netikrus baisumus. Kalbėjo, jog Mizene 
kažkas sugriuvo, kažkas dega, ir nors tai buvo netiesa, 
tikinčiųjų tuo netrūko. 

Truputį prašvito, bet tai buvo ne dienos šviesa, o tik 
artėjančios ugnies atšvaitai. Ugnis sustojo kažkur toli, ir 
vėl apgaubė tamsa, vėl krito tiršti ir sunkūs pelenai, ku- 
riuos nuolat purtydavome nuo savęs, kitaip jie mus būtų 
užpylę ir savo sunkenybe sutraiškę. Galiu pasigirti, kad 
tokiame pavojuje nė karto nesuvaitojau, nė karto neišta- 
riau bailaus žodžio, o tik mąsčiau, jog žūstu kartu su vi- 
sais ir visi žus su manimi, didžiai guosdamasis, kad viskam 
ateina galas". 

Pagaliau rūkas ėmė sklaidytis, virsdamas tartum dūmų 
debesiu. Greitai pasirodė tikra dienos* šviesa ir netgi su- 
spindo saulė, nors ir tokia blausi, kokia paprastai būna 

tik per saulės užtemimą. Prieš vis dar drebančių žmonių 
akis atsivėrė neatpažįstamai pasikeitęs vaizdas: viskas 
buvo užklota storu pelenų sluoksniu tarsi sniegu. Grįžę į 
Mizeną ir šiaip taip apsiprausę, praleidome neramią naktį, 
blaškydamiesi tarp baimės ir vilties. Nugalėjo baimė. Ir 
toliau siautėjo žemės drebėjimas, daugybė iš siaubo pa- 
klaikusių žmonių gąsdinančiomis pranašystėmis tyčiojosi 
iš savo ir kitų Žmonių nelaimių. Tačiau ir tada, patyrus 
tiek pavojų ir tikintis dar naujų, net negalvojome išvykti, 
nesulaukę žinių iš dėdės“. 

Šis pasakojimas nėra vertas istorijos ir tu apie tai nepa- 
rašysi, o jeigu tau pasirodys, kad jis nevertas nė laiško, ką 
gi, kaltink save: juk tu jo reikalavai! Lik sveikas! 

G. PLINIJUS SVEIKINA 
MAKRĄ! 


Kaipgi svarbu, kas ką padarė! Juk tie patys veiksmai, pri- 
klausomai nuo to, kas juos atliko — garsūs ar nežinomi as- 
menys — yra arba iškeliami į aukštybes, arba visai nutylimi. 

Plaukiojau kartą mūsų Larijuje, ir mano draugas, senu- 
kas, parodė man vilą ir miegamąjį kambarį, iškylantį virš 
ežero. „Iš čia, — tarė jis, — mūsų kraštietė kartu su vyru 
puolė į ežerą.“ Paklausiau priežasties. Jos vyrą seniai ka- 
mavo pūvančios votys ant slėptinų kūno dalių. Žmona 
paprašė jas parodyti: niekas tikriau nepasakysiąs, ar gali- 

ma išgydyti. Pamačiusi ji puolė į neviltį ir paragino jį nu- 
sižudyti. Ir pati tapo jo mirties bendrakeleive, ne, veikiau 
vadove ir neišvengiamos mirties pavyzdžiu. Pririšo save 
prie vyro ir puolė į ežerą. Apie šį poelgį aš, tėvynaini, 
sužinojau tik neseniai ir ne todėl, kad jis ne toks šlovingas 
kaip Arijos?, o todėl, kad jį atlikusioji nėra žinoma. Lik 
sveikas! 

G. PLINIJUS SVEIKINA 
PONTIJŲ ALIFANĄ! 


Žinau, kokia priežastis sutrukdė tau atvykti pirma manęs 
į Kampaniją?. Tačiau nors Čia tavęs ir nėra, atrodo, kad 
būtum čia persikėlęs: tiek gėrybių — miestiškų ir kai- 
miškų — man atnešė nuo tavęs! Nors ir nesąžininga, bet 
paėmiau viską. Ir taviškiai mane prašė viską paimti, ir pats 
bijojau, kad jeigu nepaimsiu, tu barsi ir mane, ir namiš- 
kius. Tačiau ateityje — jeigu saiko neturėsi tu, turėsiu aš. 
Taviškiams jau pasakiau: jeigu vėl atneš tiek daug, viską 
turės nusinešti atgal. Gal pasakysi, jog man pritinka su 
tavomis gėrybėmis elgtis kaip su savomis. Taigi aš ir tau- 
pysiu jas kaip savąsias. Lik sveikas! 

G. PLINIJUS SVEIKINA 
KORNELIANĄ! 


Buvau cezario pakviestas į Centumcelus? (toks šios 
vietovės pavadinimas), kur vyko tarybos posėdis, ir paty- 
riau didelį malonumą. Kas galėtų būti geriau už princep- 
so teisingumą, rimtumą, draugiškumą, ypatingai svarbų 
nuošalioje vietoje, kur šios savybės geriausiai atsisklei- 
džia? Svarstytos įvairios bylos*, tad teisėjo dorybės buvo 
išmėginamos daugybe būdų. 

Savo byloje gynėsi Klaudijus Aristonas* — pirmasis 
iš Efeso piliečių, dosnus, nesugedęs ir liaudies mylimas 
žmogus. Todėl kilo pavydas, ir priešingo būdo asmenys 
užsiundė prieš jį deliatorių?. Aristonas buvo išteisintas, 
už jį atkeršyta. 

Kitą dieną buvo svarstoma Galitos, kaltinamos svetima- 
vimu, byla. Ji buvo ištekėjusi už karo tribūno, kuris siekė 
magistratūrų, ir suteršė savo bei vyro garbę įsimylėjusi 
centurioną. Vyras apie tai parašė provincijos vietinin- 
kui, o tas — cezariui. Pasvėręs visus įrodymus, cezaris 
centurioną pašalino iš karo tarnybos ir netgi ištrėmė“. 
Teliko nubausti antrąją pusę, nes tokį nusikaltimą pada- 
ryti gali tiktai dviese. Tačiau vyrą, nors ir peikiamą už per 
didelę kantrybę, stabdė meilė žmonai, kurios neišvarė iš 
namų netgi sužinojęs apie atvirą sanguliavimą“, tarsi jam 
užtektų vien to, kad konkurentas pašalintas. Įtikintas bylą 
užbaigti iki galo, kaltintojas nenoromis tai padarė, nes 
nuteisti žmoną būtinai reikėjo. Taigi buvo nuteista ir nu- 


153 


bausta pagal Julijaus įstatymą“. Prie nuosprendžio ceza- 
ris pridėjo ir centuriono vardą bei atmintinę apie karinės 
disciplinos pažeidimą, idant neatrodytų, jog panašiais 
atvejais būtina kreiptis tiesiogiai į jį. 

Trečią dieną svarstoma byla, apie kurią buvo daug 
kalbama ir sklido įvairūs gandai, — Julijaus Tirono tes- 
tamento klausimas. Kalbėta, jog viena testamento dalis 
buvusi tikra, o kita — sufalsifikuota. Tuo buvo kaltina- 
mas romėnų raitelis Sempronijus Senecionas ir cezario 
atleistinis bei prokuratorius Euritmas. Kai cezaris buvo 
Dakijoje, paveldėtojai visi kartu jam parašė laišką, prašy- 
dami ištirti šitą reikalą. Jis taip ir padarė. Grįžęs paskyrė 
dieną, o kai kažkurie paveldėtojai tartum iš pagarbos Eu- 
ritmui kaltinimo atsisakė, cezaris ištarė puikius žodžius: 
„Nei jis — Polikletas?, nei aš — Neronas.“ Sutiko jis tik 
atidėti svarstymą, o terminui pasibaigus, vėl ėmėsi by- 
los. Kadangi atvyko tik du paveldėtojai, pareikalavo, kad 
arba visi bylinėtųsi, — juk skundą buvo įteikę visi, — arba 
čia atvykusiems būtų leista ieškinio atsisakyti'?. Cezaris 
pasakė labai rimtą ir apgalvotą kalbą, o kai Seneciono ir 
Euritmo advokatas priminė, jog apkaltintieji liks įtariami, 
jeigu nebus išklausyti, cezaris sušuko: „Man nesvarbu, ar 
jie liks įtariami! Lieku aš!“ Po to pasisukęs į mus tarė: 
„Ermuornjoaze!!, ką aš privalau padaryti: šitie juk skųsis, 
kad jiems buvo leista kaltinimų atsisakyti!“ Tada, tary- 
bai nusprendus, liepė pranešti visiems paveldėtojams — 
tegul jie arba tęsia bylinėjimąsi, arba kiekvienas nu- 
rodo įtikinamas atsisakymo priežastis, kitaip jis juos 
apkaltinsiąs šmeižtu. 

Taigi matai, kokie svarbūs, kokie rimti reikalai. Tačiau 

po jų sekė maloniausias poilsis: kasdien buvome kviečia- 
mi pietų — kuklių, jei turėsime galvoje, kad pas princepsą. 
Kai kada klausėmės muzikantų, kai kada naktį praleisda- 
vome maloniai šnekėdamiesi. Paskutinę dieną, prieš išsi- 
skiriant, mums buvo įteiktos dovanos — koks dėmesingas 
ir geras mūsų cezaris! Betgi mane ir svarbūs reikalai, ir 
tarybos dalyvio garbė, ir malonus bei nuoširdus bendra- 
vimas džiugino tiek pat, kiek ir pati nepaprastai graži 
vietovė. Aukštai virš jūros kranto stūkso puiki vila tarp 
žaliuojančių laukų. Čia, įlankoje, kaip tik įrengiamas uos- 
tas. Kairė jo pusė jau gerai įtvirtinta, prie dešinės dar dir- 
bama. Tiesiai prieš uosto žiotis iškyla sala, į kurią atsimu- 
ša bangos, o laivai gali saugiai įplaukti iš vienos ir kitos 
pusės. Verta pamatyti, kaip ši sala iškyla: plačiausia barža 
prie įėjimo į uostą privežė milžiniškų uolų luitų, kurie, 
užmesti viens ant kito, dėl savo sunkumo nepajuda iš 
vietos, ir pamažu formuoja kažką panašaus į pylimą. Jau 
matyti virš vandens iškilęs akmenų gūbris, į kurį atsitren- 
kia ir sudūžta nedraugingos bangos. Siaubingas šniokš- 
timas, jūra balta nuo putų! Vėliau ant uolų bus pastatyti 
stulpai ir taip, laikui bėgant, atsiras lyg gamtos sukurta 
sala. Šis uostas turės (ir jau turi) savo kūrėjo! vardą, ir 
taps tikru išsigelbėjimu, nes šiame krante per visą jo ilgį 
nėra uostų'*. Lik sveikas! 

G. PLINIJUS SVEIKINA 
ROMANĄ! 


Rašai ar skaitai — „Meski visa šalin, atidėki darbus 
pradėtus!'* Imk mano kalbą, dievišką lyg tas ginklas (kas 
galėtų būti įžūliau už tokią puikybę!), ir išties, iš mano 
kalbų — vieną geresnių. Užtenka jau man varžytis pačiam 
su savimi. Ši kalba parašyta norint apginti Atiją Viriolą“, 
garsią savo aukšta padėtimi, ir dėl labai reto atvejo, galin- 
čio būti pavyzdžiu kitose bylose, ir dėl šio reikalo svar- 
bos. Puikios kilmės moteris, pretorijaus žmona, neteko 
palikimo praėjus vienuolikai dienų po to, kai aštuonias- 
dešimtmetis jos tėvas iš meilės pametė galvą ir į savo 
namus atsivedė pamotę. Atija reikalavo tėvo palikimo 
keturių komisijų* posėdžiuose. Posėdžiavo šimtas aštuo- 
niasdešimt teisėjų (tiek jų surašyta keturiose komisijose), 
iš abiejų pusių būta daug advokatų, jiems skirta daugybė 
kėdžių, be to, tiršta minia ratais supo plačią erdvę, skirtą 
teisėjams, ir grūdosi prie tribunolo?. Daugelyje aukštuti- 
nių bazilikos galerijų būriavosi moterys ir vyrai, trokšda- 
mi viską išgirsti (tai buvo sunku) ir pamatyti (o tai buvo 
lengva). Didžiuliai buvo tėvų, dukterų ir netgi pamočių 
lūkesčiai. Bylos pabaiga buvo nevienareikšmė: dviejo- 
se komisijose mes laimėjome, o dviejose pralaimėjome. 
Keistas ir įdomus toks skirtumas, kai byla ta pati, tie patys 
teisėjai ir advokatai, tas pats ir laikas. Atsitiktinai įvyko 
tai, ko atsitiktinumu nepavadintum. Pralaimėjo pamotė, 
gavusi šeštadalį palikimo, pralaimėjo ir Suberinas“, iš ku- 

rio tėvas atėmė palikimą, kai visai nesigėdydamas jis rei- 
kalavo jo iš svetimo tėvo, nedrįsdamas prašyti iš savojo. 

Visa tai išdėsčiau tau pirmiausia todėl, kad iš laiško 
galėtum sužinoti tai, ko nesužinojai iš kalbos, o galop (jau 
atskleisiu tau savo klastą), gal su didesniu noru skaitysi 
tekstą, jeigu įsivaizduosi, jog dalyvauji teisme, o ne skai- 
tai mano kalbą. Nors ji ir ilga, bet aš nenusimenu: ji patiks 
tau, lyg būtų labai trumpa. Ši kalba aktuali dėl gausybės 
faktų, gudraus skirstymo į dalis, daugybės istorijų ir sti- 
liaus įvairovės. Joje gausu (niekam nedrįsčiau, išskyrus 
tave, to pasakyti) pakylėtų vietų, daug jų — karingų, daug 
ir įžvalgių. Įspūdingas ir įtemptas vietas dažnai tekdavo 
nutraukti: reikėjo jas suskaičiuoti ir beveik reikalauti skai- 
čiavimo lentos su akmenėliais", nes centumvirų teismas 
staiga virsdavo šeiminio ginčo byla. | 

Iškėliau pasipiktinimo, pykčio ir skausmo bures. Sio- 
je svarbioje byloje, lyg atviroje jūroje, leidausi nešamas 
daugelio vėjų. Kai kurie iš mano draugų sako, jog ši kalba 
tarp visų mano kalbų yra savotiškas Demosteno kalbos 
wc VĖL KTnoLpWvTOC“ atitikmuo. Ar tai tiesa, tu labai 
lengvai nuspręsi, nes visas jas atsimeni ir gali palyginti, 
skaitydamas šią vieną. Lik sveikas! 

G. PLINIJUS SVEIKINA 
PREZENTĄ! 


Tu nuolat būni arba Lukanijoje?, arba Kampanijoje? „Aš 
juk pats, — sakai, - lukanas, o žmona — iš Kampanijos!“ Ką 
gi, tai visai pateisinama priežastis taip ilgai nebūti mies- 
te, bet juk — ne nuolat? Kodėl kartais negalėtum atvykti 
į Romą? Čia juk tavęs laukia garbinga tarnyba ir draugai, 
priklausantys ir aukštesniam, ir žemesniam luomui. Kiek 
dar laiko karaliausi*? Kiek laiko, kada panorėjęs, nemie- 
gosi, kiek laiko miegosi, kiek norėsi? Ar ilgai dar neapsi- 
ausi batų, togą“ nusviedęs šalin, ir visą dieną būsi laisvas? 
Laikas tau vėl pažvelgti į mūsų sunkumus bent jau dėl to, 
kad nepersisotintum savo malonumų! Kartais pats svei- 
kink kitus, idant pajustum malonumą, kai sveikina tave, 
pasitrink minioje, idant imtų džiuginti vienuma. Betgi 
kodėl aš, kvailys, sulaikau tą, kurį bandau čia pasikvies- 
ti? Gali būti, kad būtent tai ir paskatins tave vis labiau 
ir labiau pasinerti į poilsį, kurį noriu ne visai nutrauk- 
ti, o tik laikinai pertraukti? Jeigu ruoščiau tau pietus, į 
saldumynus primaišyčiau aštrių ir karčių prieskonių, kad 
jie sujudintų skrandį, atbukusį ir aptingusį nuo saldžių 
patiekalų. Tad ir dabar patariu tau maloniausią gyvenimo 
būdą retkarčiais pagardinti rūgščiais prieskoniais. Lik 
sveikas! 

G. PLINIJUS SVEIKINA 
KALPURNIJĄ! 


Tiesiog neįtikėtina, kaip tavęs ilgiuosi! To priežastis, pir- 
miausia, meilė, o taip pat ir tai, kad nesame pratę išsiskir- 
ti. Todėl tad didžiąją dalį naktų nemiegu, vis matydamas 
tavo atvaizdą. Todėl ir dieną, tokiu laiku, kai paprastai tave 
matydavau, pačios kojos, kaip labai teisingai yra sakoma, 
neša mane prie tavojo kambario. Galiausiai prislėgtas 
ir nuliūdęs tartum koks tremtinys nueinu nuo slenks- 
čio. Šios kančios manes nekamuoja tik tada, kai forume 
būnu užsiėmęs draugų bylomis. Pagalvok, koks mano 
gyvenimas! Tu man esi poilsis darbuose ir nelaimėse, o 
rūpestyje — paguoda. Lik sveika! 

G. PLINIJUS SVEIKINA 
FEROKSĄ! 


Vienas ir tas pats laiškas liudija, jog tu tobulini savo ži- 
nias, bet tuo pačiu ir netobulini. Kalbu mįslėmis, žinoma, 
kol išsamiau nepaaiškinsiu, ką turiu galvoje. Laiške tvirti- 
ni, kad nedirbi, betgi tas laiškas taip dailiai parašytas, kaip 
parašyti gali tik tobulinantis save žmogus. Arba tu esi lai- 
mingiausias iš visų, jeigu taip rašyti gali tinginiaudamas ir 
niekuo neužsiimdamas. Lik sveikas! 

G. PLINIJUS SVEIKINA 
KANINIJŲ! 


Tariesi su manimi, kokiu būdu ir po tavo mirties išsaugoti 
pinigus, tavo paaukotus mūsų kraštiečių puotoms* reng- 
ti. Klausimas dalykiškas, o sprendimas nelengvas. Visus 
pinigus galima skirti miestui, tik baisu, kad jie nebūtų iš- 
švaistyti“. Galima būtų duoti žemės, bet tapusi visuome- 
nine, ji liktų be priežiūros. Nesugalvoju nieko geresnio 
negu tai, ką pats padariau. Mat vietoj penkių tūkstančių 
grynais, kuriuos buvau žadėjęs gimusiems laisvų tėvų 
berniukams ir mergaitėms išlaikyti“, perdaviau miesto 
įgaliotiniui vieną iš savo sklypų už žymiai didesnę pinigų 
sumą, ir tą patį sklypą, kai jam buvo uždėtas mokestis, 
pasiėmiau atgal, kad galėčiau duoti miestui po trisdešimt 
tūkstančių per metus. Dėl to dabar saugi ir miestui skirta 
dalis, ir pajamų bus, ir pats sklypas visada ras šeimininką, 
kuris jį prižiūrės, nes žemės pajamingumas aiškiai viršija 
uždėtą mokestį. Žinau, jog išleidau šiek tiek daugiau, nei 
paaukojau, kadangi puikaus sklypo kaina sumažėjo dėl 
neišvengiamo mokesčio. Betgi visuomeninę naudą reikia 
vertinti labiau už privačią, o tai, kas amžina, — labiau už 
laikinus dalykus. Daugiau rūpinkimės savo dovana, o ne 
pajamomis. Lik sveikas! 

G. PLINIJUS SVEIKINA 
PRISKĄ! 


Man neramu dėl Fanijos? ligos. Jinai ją pasigavo slaugyda- 
ma vestalę Juniją — iš pradžių savo noru (jos - giminaitės), 
o paskui — taip nusprendus pontifikams. Mat vestalės, dėl 
ligos priverstos pasišalinti iš Vestos atrijaus?, perduoda- 
mos matronų globai ir rūpesčiui. Uoliai vykdydama šitą 
užduotį Fanija pati atsidūrė pavojuje. Ją purto karščio 
priepuoliai, stiprėja kosulys, ji labai sulyso ir nusilpo. 
Stiprios joje glūdi tik jos vyro Helvidijaus ir tėvo Trazėjos 
vertos mintys bei dvasia, o sveikata — pašlijusi, tad mane 
kankina ne tik baimė, bet ir sielvartas. Liūdžiu dėl to, kad 
iš mūsų bus pagrobta didi moteris, ir vargu ar valstybė 
kada nors pamatys panašią. Kokia tyra, kokia teisinga, 
kilni ir tvirta ji yra! Dukart išvyko paskui vyrą tremtin, 
trečią kartą pati buvo ištremta dėl vyro*. Kai Senecionas? 
buvo teisiamas už tai, kad sudarė knygas apie Helvidijaus 
gyvenimą ir ginamojoje kalboje pasakė, jog šito prašė Fa- 
nija, Metijui Karui rūsčiai paklausus, ar tikrai jinai to pra- 
šiusi, atsakė: „Taip, prašiau!“ Į klausimą, ar pasiruošusiam 
rašyti davė medžiagos, nukirto: „Taip, daviau!“ — „Ar ži- 
nant motinai??“ — „Nežinant!“ Po to jau Fanija neištarė 
nė žodžio, kuris būtų pasakytas baiminantis gresiančio 
pavojaus. Be to, pačias knygas, kurios, konfiskavus jos 
turtą įsibaiminusio ir aplinkybių verčiamo senato spren- 
dimu turėjo būti sunaikintos, ji išsaugojo, laikė pas save ir 
tremties priežastį išsigabeno į tremtį. 

Ir tuo pat metu —- kokia ji maloni, kokia meili ir, paga- 
liau, kas retai pasitaiko, ne mažiau verta meilės bei pagar- 
bos! Ar turėsime dabar ką parodyti savo moterims kaip 
pavyzdį? Ar bus iš ko ir mums, vyrams, imti tvirtybės 
pavyzdį? Į ką žiūrėdami ir ko klausydami taip žavėsimės, 
kaip kad žavimės tomis moterimis, apie kurias skaitome? 
Man atrodo, jog patys šitie namai kliba ir tuoj tuoj, iš- 
judinti iš pamatų, grius, nors kol kas dar yra palikuonių. 
Kokiomis dorybėmis, kokiais darbais jie pasieks, idant ši 
moteris numirtų ne paskutinė iš savo giminės? 

Mane trikdo ir kamuoja dar ir tai, jog atrodo, kad iš 
naujo netenku Fanijos motinos, tokios didži6s moters 
motinos (niekaip labiau jos pagerbti negalėčiau)! Fani- 
jos asmenyje ji grįžo* pas mus ir vėl su ja išeis, mane iš 
naujo sužeisdama ir išdraskydama senąją žaizdą. Abi jas 
gerbiau, abi mylėjau; kurią iš jų labiau — nežinau, o ir jos 
nenorėjo būti vertinamos atskirai. Tarnavau joms laimėje 
ir nelaimėje, ištremtoms buvau guodėjas, grįžusioms — 
keršytojas už jų vargus. Tačiau nepadariau visko, ko jos 
vertos, ir todėl man taip norisi, kad Fanija liktų gyva, 
kad man liktų laiko sumokėti skolą. Tokie štai kamuoja 
mane rūpesčiai tau rašant. Jeigu koks nors dievas juos 
pavers džiaugsmu, aš nesiskųsiu dėl patirtos baimės. Lik 
sveikas! 

G. PLINIJUS SVEIKINA 
KORNUTĄ! 


Paklūstu, brangiausias kolega, ir tavo lieptas saugau savo 
silpnas akis. Atvykau čia? dengta karieta, uždarytas iš visų 
pusių tarytum miegamajame. Čia, nors ir sunkiai, susilai- 
kau ne tik nuo rašymo, bet ir nuo skaitymo ir naudojuosi 
tik ausimis?. Užtraukdamas užuolaidas kambariuose suku- 
riu prietemą, bet ne tamsą. Taip pat ir kriptoportike* — už- 
darius apatinius langus, tvyro prietema. Taip pamažu pra- 
tinuosi prie šviesos. Maudausi pirtyje, nes tai naudinga, 
geriu vyną, nes tai ne žalinga, nors ir nedideliais kiekiais. 
Taip esu įpratęs, bet dabar turiu ir sargą?. Vištą priėmiau 
su dideliu noru, nes jinai tavo atsiųsta. Nors mano akys ir 
traiškanotos, bet pakankamai žvitrios, kad pamatytų, ko- 
kia ji riebi! Lik sveikas! 

G. PLINIJUS SVEIKINA 
GEMINĄ! 


Umidija Kvadratila? mirė sulaukusi kiek mažiau nei aštuo- 
niasdešimties metų. Iki paskutinio sirguliavimo ji buvo 
žvali ir, skirtingai nei kitos matronos, stipraus ir tvir- 
to kūno. Pasitraukė iš gyvenimo parašiusi tinkamiausią 

testamentą: du trečdalius paliko anūkui, vieną trečdalį — 
anūkei. Anūkę mažai pažįstu, o anūką myliu kaip 
artimiausią Žmogų. Šis nepaprastas jaunuolis vertas ne tik 
giminiškos meilės tų, su kuriais jį sieja kraujo ryšys. Nors 
ir labai gražus, būdamas dar berniukas ir jaunuolis, išvengė 
apkalbų, kurias skleidžia piktavaliai žmonės. Sulaukęs 
dvidešimt ketverių metų, tapo vyru, o jei dievas padės, 
taps ir tėvu. Gyveno jis po vienu stogu su patvirkusia se- 
nele, bet pats elgėsi labai padoriai ir tuo pat metu buvo 
paklusnus. Ji laikė pantomimus* ir žavėjosi jais labiau, nei 
pritinka kilmingai moteriai. Kvadratas į juos nežiūrėjo nei 
teatre, nei namuose, o ji šito ir nereikalavo. Kai ji man 
patikėjo išmokslinti savo anūką, iš jos pačios girdėjau, jog 
ji, kaip sena moteris, poilsiauja ir savo sielą ramina žais- 
dama akmenėliais* bei žiūrėdama į savo pantomimus. Bet 
tais dalykais užsiimdama, visuomet liepianti savo anūkui 
išeiti ir sėsti prie mokslų. Man atrodė, jog jinai tai daro ne 
tiek iš meilės jam, kiek gerbdama jo nuomonę. 

Nustebsi, o ir aš nustebau. Per pastarąsias žynių 
įšventinimoapeigas? buvosurengtos pantomimų varžybos, 
ir kai mes su Kvadratu jau ėjome iš teatro, jis man pasakė: 
„Žinai, juk šiandien pirmąkart pamačiau, kaip šoka mano 
senelės pantomimas!“ Taip pasakė anūkas. Betgi, prisie- 
kiu Herkuliu, visai svetimi žmonės, norėdami Kvadratilai 
išreikšti pagarbą (man gėda, kad pasakiau „pagarbą!“) ir 
jai įsiteikdami bei pataikaudami, bėgo į teatrą, džiūgavo, 
plojo, stebėjosi ir po to priešais ponią mėgdžiojo atski- 
rus pantomimų gestus bei daineles. Dabar iš paveldėtojo, 
kuris nė nežiūrėjo šitų vaidinimų, jie gaus menkučius le- 
gatus“ — mažą vainiką už darbą teatre. 

Apie tai rašau ir todėl, kad tu paprastai labai noriai klau- 
saisi naujienų, o ir todėl, kad rašydamas jaučiu malonumą 
vėl išgyventi ankstesnį džiaugsmą. Džiaugiuosi, kad mi- 
rusioji mylėjo artimuosius, kad pagerbė puikų jaunuolį, 
man linksma ir todėl, kad pagaliau Kasijaus" mokyklos 
įkūrėjo ir žymiausio atstovo namai taps ne menkesnio už 
Kasijų šeimininko buveine. Mano Kvadratas juos pripil- 
dys ir išdabins bei sugrąžins jiems senąją didybę, garbę 
ir šlovę, kai išeis iš jų toks pat didis oratorius, koks didis 
teisės žinovas buvo Kasijus. Lik sveikas! 

G. PLINIJUS SVEIKINA 
MAKSIMĄ! 


Neseniai vieno mano draugo negalavimas man atskleidė, 
kad geriausi būname tada, kai sergame. Kurį gi ligonį kan- 
kina godumas arba geiduliai? Jis nevergauja aistroms, ne- 
trokšta šlovės, nevertina turtų ir, besiruošdamas iškeliau- 
ti, pasitenkina mažu iš to, ką turi. Tada jis prisimena, kad 
yra dievai ir kad jis pats yra Žmogus, niekam nepavydi, 
niekuo nesistebi, nieko nemenkina, nekreipia dėmesio į 
piktas apkalbas ir jomis neminta, tik svajoja apie pirtis 
ir gydomuosius šaltinius. Tik tai yra jo rūpesčių viršūnė, 
jo troškimų esmė, o ateičiai, jeigu pavyktų likti gyvam, 
planuoja tylų ir ramų, tai yra nesugadintą ir palaimingą, 
gyvenimą. 

To, ko filosofai moko daugybe žodžių ir net knygų, 
tave ir save pats galiu trumpai pamokyti: net kol esame 
sveiki, būkime tokie, kokie žadame būti sirgdami! Lik 
sveikas! 


27 
G. PLINIJUS SVEIKINA 


SURĄ! 


Poilsis dovanoja man galimybę pasimokyti, tau — pamo- 
kyti. Taigi labai norėčiau sužinoti, ar tu manai, kad vai- 
duokliai egzistuoja ir turi savo formą, ar tai tik vaizduotės 
padarinys ir iliuzija, o pavidalą įgauna tik per mūsų baimę?. 
Tikėti, kad jie yra, mane visų pirma skatina tai, ką girdėjau 
nutikus Kurcijui Rufui. Būdamas dar menkas ir nežinomas 
žmogelis, jis prisijungė prie Afrikos vietininko palydovų. 
Kartą, jau vakarėjant, jis vaikštinėjo portike. Priešais jį iš- 
dygo aukštesnė ir puikesnė nei paprastų žmonių moters 
figūra. Jis išsigando, o ji pasivadino ateities pranašauto- 
ja, vardu Atrika, ir pasakė, jog jis išvyksiąs į Romą, eisiąs 
garbingas pareigas ir, turėdamas aukščiausiąją valdžią“, 
grįšiąs į šią provinciją ir Čia mirsiąs. 

Taip viskas ir įvyko. Be to, pasakojama, kad kai jis 
priplaukė prie Kartaginos ir jau lipo iš laivo, krante jam 
pasirodžiusi ta pati figūra. Susirgęs jis nuspėjo savo ateitį 
remdamasis praeitimi, nelaimes — prisimindamas sėkmę 
ir prarado bet kokią viltį pasveikti, nors niekas iš jo arti- 
mųjų tos vilties dar nebuvo praradęs. 

Argi ne baisesnis ir ne toks pat įstabus ir šis įvykis, kurį 
dabar papasakosiu taip, kaip išgirdau? Atėnuose buvo er- 
dvus ir talpus namas, tačiau blogos šlovės ir prišnerkš- 
tas. Nakties tyloje ten pasigirsdavo geležies Žvangesys, 
o geriau įsiklausius, grandinių sukeliamas garsas girdėjosi 
iš pradžių tolumoje, vėliau — visai arti. Greit pasirodyda- 
vo ir vaiduoklis — liesas, suvargęs senis su ilga barzda ir 
styrančiais plaukais. Jo kojos buvo sukaustytos apkalais, 
o rankos — grandinėmis, kurias jis vis kratė. Todėl namo 
gyventojai leido niūrias ir baisias naktis nemiegodami 
ir drebėdami iš baimės. Paskui nemigą atsėlindavo liga, 
augo siaubas ir galiausiai ateidavo mirtis. Prisiminimas 
apie vaiduoklį neišnykdavo netgi dieną, nors jis ir ne- 
pasirodydavo, — ilgiau už baimės priežastį išlikdavo pati 
baimė. Tad namą apleido, jis buvo pasmerktas vienatvei 
ir visiškai atiduotas šitai pabaisai. Tačiau buvo skelbiama, 
kad galima jį išsinuomoti arba nusipirkti, jeigu kas, neži- 
nodamas apie šią nelaimę, norėtų tai padaryti. 

Ir štai į Atėnus atvyksta filosofas Atenodoras, perskaito 
skelbimą ir, išgirdęs apie įtartinai mažą kainą, klausinėja, 
viską sužino ir netgi su dar didesniu noru namą išsinuo- 
moja. Pradėjus temti, liepia jam guolį pakloti priekinėje 
namo pusėje, pareikalauja lentelių, rašiklio ir šviestuvo. 
Visus saviškius išsiunčia į vidines namo patalpas, o pats 
rašo, sutelkdamas visą savo dėmesį ir įdarbindamas akis 
bei rankas, idant niekuo neužimtas protas nesukurtų sau 
vaiduoklių ir beprasmių baimių. Iš pradžių, kaip kad visur 
būna, — nakties tyla. Paskui pasigirsta geležies skimbčio- 
jimas ir kratomų grandinių žvangesys. Filosofas nepakelia 
akių, neišleidžia iš rankos rašiklio, drąsina save ir dedasi 

nieko negirdjs. Bildesys vis stiprėja ir artėja, girdimas jau 
beveik ant slenksčio, dabar ir patalpoje. Atenodoras atsi- 
suka, pamato ir atpažįsta pavidalą, apie kurį jam buvo pa- 
sakota. Vaiduoklis stovi ir pirštu rodo ženklą, tarsi kvies- 
tų kažkur eiti. Atenodoras mosteli ranka, kad vaiduoklis 
truputį palauktų ir vėl imasi lentelių bei rašiklio, bet vai- 
duoklis jau tarškina grandines virš rašančiojo galvos. Ate- 
nodoras vėl žvilgteli į tuos pačius ženklus rodantįjį, dau- 
giau nedelsdamas paima šviestuvą ir eina paskui vaiduoklį, 
kuris žengia labai lėtai, tarsi slegiamas grandinių svorio. 
Pasukęs į namo kiemą, jis netikėtai dingsta, palikęs savo 
bendrakeleivį. Šis, likęs vienas, toje vietoje kaip ženklą 
padeda išrautų žolių ir lapų krūvelę. Kitą dieną jis krei- 
piasi į pareigūnus“ ir įtikinėja juos, kad lieptų toje vietoje 
kasti žemę. Tai padarius, jie randa grandinėmis sukausty- 
tus kaulus, kurie, supūdyti laiko ir žemių, nuogi ir apirę, 
buvo palikti šiems pančiams. Kaulus surinko ir viešai pa- 
laidojo. Pagal paprotį atlikus laidojimo apeigas, vaiduo- 
klio namuose nebeliko. 

Tikiu tais, kurie tvirtina, kad viskas taip ir buvo, o kitką 
galiu ir pats kitiems patvirtinti. Turiu aš atleistinį Marką, 
pakankamai išsimokslinusį, su kuriuo paprastai lovoje 
miegodavo jaunesnysis brolis. Šiam kartą pasirodė, kad 
kažkas, sėdėdamas ant patalo, prie jo galvos priglaudė 
skustuvą ir netgi nuo paties viršugalvio nurėžė plaukus. 
Prašvitus pasirodė, jog viršugalvis nuskustas, o plaukai 
guli ant grindų. Praėjo nedaug laiko, ir vėl tas pats sapnas 
privertė patikėti ankstesniu. Kitas berniukas, miegojęs 
vaikų kambaryje? su daugeliu kitų berniukų, papasakojo 
štai ką: per langą įlipo du Žmonės, apsirengę baltomis tu- 

nikomis, apskuto jį gulintį ir išėjo tuo pat keliu, kaip ir 
atėjo. Dienos šviesa parodė, kad ir jis nuskustas, o plaukai 
mėtosi aplink. Po šito neįvyko nieko ypatingo, nebent tik 
tai, jog nebuvau paduotas į teismą, o juk tai būtų įvykę, 
jei tik Domitianas“, kuriam valdant tai ir atsitiko, būtų 
pagyvenęs ilgiau! Jo knygų skrynioje buvo rastas Karo 
parašytas skundas prieš mane, todėl galima spėti (kadan- 
gi teisiamieji paprastai plaukus auginasi), jog maniškių 
nukirpti plaukai pranašavo, jog pavojaus išvengiau. Todėl 
prašau: pasitelk visą savo mokytumą! Šis klausimas vertas 
ilgo ir kruopštaus tavo tyrinėjimo, o ir aš esu vertas, kad 
tu savo žiniomis su manim pasidalytum. Kaip esi įpratęs, 
pateik savo argumentus vienos ir kitos pusės naudai, betgi 
vienos kurios naudai jie turi būti stipresni, idant nepalik- 
tum manęs nesuvokiančio ir abejojančio. Juk ir kreipiausi 
į tave patarimo, kad manęs nebekamuotų dvejonės. Lik 
sveikas! 

G. PLINIJUS SVEIKINA 
SEPTICIJŲ! 


Sakai, kad kai kas, tau girdint, man priekaištavo, jog bet 
kokiomis aplinkybėmis be jokio saiko giriu savo draugus. 
Pripažįstu nusikaltimą, bet ir pateisinu. Kas yra garbin- 
giau nei geranoriškumo kaltė? Ir kas yra tie, kurie geriau 
už mane pažįsta mano draugus? Tarkim, jie juos pažįsta 

geriau už mane. Betgi jei taip, kodėl jie pavyduliauja, jei 
apsirikęs esu laimingas? Tegul mano draugai nėra tokie, 
kaip aš apie juos visiems kalbu, bet esu laimingas, kad jie 
man tokie atrodo. Todėl lai anie kitur nukreipia savo ne- 
tikusias pastangas: yra nemažai žmonių, kurie užsipuola 
savo draugus ir tai vadina polinkiu išsakyti teisingą nuo- 
monę. Manęs niekada niekas neįtikins, kad mano meilė 
draugams yra perdėta. Lik sveikas! 

G. PLINIJUS SVEIKINA 
MONTANĄ! 


Tu juoksies, po to piktinsies, po to vėl juoksies, perskaitęs 
žodžius, kuriais negalėsi patikėti jų neperskaitęs. Tiburo? 
kelyje, pirmoje mylioje stovi (neseniai šitai pastebėjau) 
paminklas Palantui* su tokiu įrašu: „Už ištikimybę ir meilę 
patronams senatas įsakė suteikti jam pretoriaus insignijas“ 
ir penkiolika milijonų sestercijų, ir tokia pagarba jis liko 
patenkintas.“ 

Niekada nesižavėjau tuo, ką dažniau siunčia fortūna, 
o ne protingas sprendimas, bet šis įrašas labiausiai man 
priminė apie tai, kokie juokingi ir kvaili buvo garbės 
ženklai, retkarčiais numetami tokiam purvinam niekšui, 
kuriuos šis šakėtininkas? drįsdavo priimti arba atmesti ir 
netgi rodyti save kuklumo pavyzdžiu ainiams. Betgi ko 
aš piktinuosi?! Geriau juoktis, kad sulaukusieji laimės, 

jog iš jų juokiamasi, nemanytų pasiekę ko nors didaus. 


Lik sveikas! 

G. PLINIJUS SVEIKINA ŽMONOS SENELĮ 
FABATĄ! 


Labai džiaugiuosi, kad tau buvo malonus manojo Tirono? 
atvykimas. Nepaprastai džiūgauju, kad, remiantis tavo 
žodžiais, pasinaudojęs prokonsulo buvimu, daugelį (ver- 
gų) tu paleidai į laisvę. Aš juk trokštu, kad mūsų tėvynė 
praturtėtų visais atžvilgiais, o ypač piliečiais: juk tai pati 
patikimiausia miestų puošmena. Ne garbėtroškos skati- 
namas, bet vis dėlto džiaugiuosi ir tuo, ką priduri: mus su 
tavimi šlovino, reikšdami dėkingumą ir girdami. Juk kaip 
sako Ksenofontas, „rjėvoTov dkovoua ėnauwvos'*, o ypač 
jeigu manai, kad to nusipelnei. Lik sveikas! 

G. PLINIJUS SVEIKINA 
GEMINĄ! 


Gili žaizda atsivėrė mūsų Makrino širdyje. Neteko 
jis ypatingos žmonos, galėjusios būti pavyzdžiu netgi 
aniems senoviniams laikams. Jis išgyveno su ja trisdešimt 
devynerius metus be ginčų ir skriaudų. Kokią pagarbą ji 
rodė savo vyrui, kai ir pati buvo verta didžiausios! Kokios 
dorybės per visą gyvenimą joje susikaupė ir susijungė! 
Makrinui, žinoma, didelė paguoda, kad taip ilgai turėjo 
tokį turtą, bet tuo sunkiau jį praradus — juk pripratus 
prie gero padidėja netekties skausmas. Tad baiminsiuos 
dėl šio labai brangaus man žmogaus, kol pagaliau jis 
pajėgs užsimiršti ir leis išnykti tos žaizdos randams. Tai 
yra būtina, nes jau praėjo daug laiko ir jis persisotino 
liūdesiu. Lik sveikas! 

G. PLINIJUS SVEIKINA 
MONTANĄ! 


Tu jau turi žinoti iš mano laiško, kad neseniai suradau 
paminklą Palantui? su tokiu įrašu: „Už ištikimybę ir meilę 
patronams senatas įsakė suteikti jam pretoriaus insignijas 
ir penkiolika milijonų sestercijų, ir tokia pagarba jis liko 

patenkintas.“ Po to nusprendžiau, kad verta būtų perskai- 
tyti patį senato dokumentą: jame buvo taip daugžodžiau- 
jama ir išsiplėsta, kad mano rastas liaupsinantis įrašas at- 
rodo saikingas ir net kuklus. Jeigu su juo bandytų lygintis 
jau ne tik senovės Afrikiečiai, Achajikai, Numantiečiai, 
bet ir artimesni mums Marijai, Sulos, Pompėjai* (toliau 
jau nebesiimu spręsti) — jie visi būtų neverti Palanto! Kuo 
man laikyti žmones, kurie priėmė tokį sprendimą, — juok- 
dariais ar kankiniais? Pavadinčiau juokdariais, jeigu sena- 
tui pritiktų krėsti juokus, pavadinčiau kankiniais, betgi 
niekas, joks kankinimas negali priversti taip pasielgti! 
"Tad kas tai — troškimas įsiteikti ir iškilti?! Betgi kas 
yra toks beprotis, kad trokštų asmeninės ar visuomeninės 
nešlovės keliu eidamas iškilti toje valstybėje, kur puikios 
reputacijos asmens privilegija būtų pirmam išliaupsinti 
Palantą? Neminiu to, kad Palantui, vergui, pasiūlytos pre- 
toriaus regalijos“ (juk jos pasiūlytos vergų), nekalbu ir apie 
tai, kad sprendžiama ne tik įkalbėti, bet netgi priversti jį 
mūvėti auksinius žiedus (juk jei pretorijus mūvės geleži- 
nius žiedus, tai sumenkins senato didybę!). Bet visa tai tik 
menkniekiai, neverti dėmesio. Verta įsidėmėti tai, kad dėl 
Palanto senatas (ir kurija? po to nebuvo pašventinta?!) 
dėkoja valdovui už tai, kad jis pats labai pagarbiai apie 
Palantą priminė ir suteikė senatui galimybę paliudyti savo 
palankumą. Kas senatui gali atrodyti gražiau, nei paliu- 
dyti Palantui savo dėkingumą? Nutarime dar priduriama: 
„Ir kad Palantas, kuriam jie visi jaučiasi esą įsipareigoję, 
pelnytai gautų užmokestį už ypatingą savo ištikimybę ir 
nepaprastus nuopelnus. Pamanytum, jog išplėstos impe- 
rijos sienos, kad išgelbėta respublikos kariuomenė!!! To- 

liau tęsiama: „Senato ir romėnų tautos dosnumui išreikšti 
negali būti geresnio būdo, nei galimybė padidinti nesa- 
vanaudiškiausio ir patikimiausio imperatoriaus turto sau- 
gotojo pajamas.“ Štai kokia senato valia, štai koks ypatin- 
gas tautos džiaugsmas, štai tinkamiausias būdas parodyti 
dosnumą — pagausinti Palanto pajamas švaistant valstybės 
turtą! 

Toliau rašoma, jog senatas nusprendė esą dera iš 
valstybės iždo skirti jam penkiolika milijonų sestercijų, 
ir kuo labiau jo siela kratosi godžių troškimų, tuo atka- 
kliau prašyti tautos tėvą“, kad šis įtikintų Palantą nusileisti 
senatui. Tik to ir betrūko, kad su Palantu būtų vedamos 
derybos valstybės valdžios vardu, kad Palantą prašytų 
nusileisti senatui, kad pats cezaris būtų pakviestas pasisa- 
kyti prieš šitą įžūliausią nesavanaudiškumo rodymą, kad 
tik Palantas nepaniekintų penkiolikos milijonų! Panieki- 
no, nes atmesdamas tokią viešai pasiūlytą sumą, jis galėjo 
parodyti didesnį įžūlumą, nei priimdamas. Tačiau senatas 
šį poelgį išliaupsino, tiesa, tartum apgailestaudamas, šiais 
žodžiais: „Kadangi geriausiasis valdovas ir tautos tėvas, 
paprašytas Palanto, pageidavo išbraukti tą senato nuta- 
rimo dalį, kur kalbama apie tai, kad Palantui iš iždo būtų 
skirta penkiolika milijonų sestercijų, senatas, noriai ir pel- 
nytai paskyręs greta kitų pagarbos ženklų ir šitą sumą už 
jo ištikimybę bei uolumą, vis dėlto yra priverstas paklusti 
savo valdovo valiai, kuriai prieštarauti negalima jokiomis 
aplinkybėmis.“ 

Tik įsivaizduok Palantą, užprotestuojantį" senato nu- 
tarimą ir apribojantį sau skirtus pagarbos ženklus bei 
atsisakantį priimti penkiolika milijonų, lyg to būtų per 

daug, nors pretoriaus pagarbos ženklus jis priėmė, lyg tai 
būtų kažkas menkesnio! Ir įsivaizduok sau valdovą, sena- 
to akivaizdoje paklūstantį atleistinio prašymui (tiksliau, 
įsakymui, nes atleistinis įsakinėja savo patronui, į kurį se- 
nate kreipiasi prašydamas)! Pagaliau, įsivaizduok senatą, 
atkakliai tvirtinantį, jog jis pelnytai ir noriai greta kitų pa- 
garbos ženklų skyrė Palantui šitą sumą ir būtų reikalavęs 
ją priimti, jeigu nebūtų reikėję paklusti princepso valiai, 
kuriai nepaklusti jokiu atveju negalima. Taigi, idant Pa- 
lantas iš valstybės iždo neišsineštų penkiolikos milijonų, 
prireikė jo paties kuklumo ir paklusnaus senato, kuris 
būtent tada turėjo atsisakyti paklusti, jeigu iš viso manė, 
jog galima kada nors nepaklusti. 

Lauki pabaigos? Palauk, ir išgirsi kai ką dar įspūdin- 
gesnio: „Garsinti tai, kad valdovas už nuopelnus malo- 
ningai pasirengęs girti ir apdovanoti, — naudinga visur, 
o ypač tose vietose, kur jo turtą prižiūrinčius galima 
paskatinti sekti geru pavyzdžiu ir kur nepaprasta Palan- 
to ištikimybė ir sąžiningumas gali pakurstyti garbingai 
lenktyniauti. Dėl šios priežasties kalba, kurią geriausiasis 
princepsas sakė autoritetingoje institucijoje likus dešim- 
čiai dienų iki vasario kalendų*, ir senato nutarimas šiuo 
klausimu turi būti iškalti varinėje lentoje, o ši lenta turi 
būti prikalta prie šarvuoto dieviškojo Julijaus statulos?.“ 
Maža pasirodė, jog kurija tapo tokios gėdos liudininke, 
tad buvo išrinkta lankomiausia vieta, idant apie šią gėdą 
skaitytų ir šiuo metu gyvenantys, ir ainiai. Buvo nuspręsta 
ant varinės lentos surašyti visus be galo išpaikinto vergo 
gautus pagarbos ženklus: ir tuos, kuriuos jis atstūmė, ir 
tuos, kuriuos priėmė, kadangi tai priklauso nuo spren- 

džiančiojo. Palantui suteiktų pretoriaus garbės ženklų 
tekstai buvo išraižyti ir iškalti ant viešųjų, amžinybei skir- 
tų paminklų taip, tarsi tai būtų senovinės sutartys, taip, 
tarsi tai — švenčiausieji įstatymai! 

Tokia buvo princepso, senato, paties Palanto valia 
(nežinau jau kaip ir pasakyti), kad jie panoro išviešinti: 
Palantas — savo begėdystę, cezaris — kantrybę, senatas — 
vergiškumą. Nepasigėdijo savo nuopuoliui surasti netgi 
pagrindą — ypatingą, puikų pateisinimą: tegul Palanto ap- 
dovanojimai kitus paskatina lenktyniauti. Taip pigiai kai- 
navo pagarba, netgi ta, kurios Palantas neatsisakė. Tačiau 
atsirasdavo kilmingų žmonių, siekusių ir troškusių to, ką 
jiems matant duodavo atleistiniui ir žadėjo vergui. Ko- 
kia laimė, kad negyvenau tais laikais, dėl kurių man gėda 
taip, lyg būčiau gyvenęs! Neabejoju, jog ir tu jauti tą patį. 
Žinau, kokia teisinga ir kilni tavo siela, tad net jei kai ku- 
riose pastraipose savo pasipiktinimą ir reiškiau stipriau, 
nei pritiktų laiške, mano skausmas tau nepasirodys per 
didelis, o veikiau atrodys nepakankamas. Lik sveikas! 

G. PLINIJUS SVEIKINA ŽMONOS SENELĮ 
FABATĄ! 


Kuo labiau troškai iš mūsų sulaukti provaikaičių, tuo 
didesnį liūdesį patirsi sužinojęs, kad tavo anūkė patyrė 
persileidimą. Būdama labai jaunutė, ji nežinojo apie savo 

nėštumą ir nesilaikė to, ko turi laikytis nėščiosios, ir darė 
tai, kas draudžiama. Šitą klaidą ji išpirko, gavusi skaudžią 
pamoką ir priėjusi iki pavojingos gyvybei ribos. Taigi, 
nors sunku tau senatvėje prarasti palikuonis, kuriuos be- 
veik turėjai, padėkok dievams, kurie dabar nedavė provai- 
kaičių, idant išsaugotų anūkę, o palikuonis atsiųs vėliau. 
Didelę viltį suteikia mums šitas nėštumas, nors jis ir nelai- 
mingai pasibaigė. Dabar aš tave, kaip ir save, įkalbinėju, 
įtikinėju ir raminu tais pačiais žodžiais. Tavo troškimas 
turėti provaikaičių — ne karštesnis, kaip kad mano - turėti 
vaikų. Manau, jog mes su tavimi jiems išminsime taką į 
garbingas pareigas ir paliksime plačiai žinomus vardus bei 
protėvių atvaizdus, kad tik jie gimtų ir mūsų liūdesį pa- 
keistų džiaugsmu! Lik sveikas! 

G. PLINIJUS SVEIKINA 
ARISTONĄ! 


Kadangi tu puikiai išmanai civilinę ir visuomeninę teisę, 
į kurios sudėtį įeina ir senato teisė, tad norėčiau būtent 
iš tavęs sužinoti, ar suklydau neseniai senate, ar ne. To 
išmokti noriu ne dėl ano atvejo (tai jau vėlu), o ateičiai, 
jeigu atsitiktų kas nors panašaus. Tu pasakysi: „Kodėl klau- 
si to, ką turėtum žinoti?“ Praėjusių laikų vergija? pagimdė 
tamsumą ir nugramzdino užmarštin daugybę naudingų 
žinių, taip pat ir senato teisę. Ar daug atsirastų Žmonių, 

tokių kantrių, kad užsiimtų tuo, su kuo nesusidurs gyve- 
nime? Dar pridėk, kad sunku neužmiršti žinių, kurių nėra 
galimybės pritaikyti praktikoje. Todėl sugrąžintoji laisvė 
mus užklupo neišmanančius ir nepatyrusius: apsvaigę nuo 
jos saldumo, kartais mes esame priversti pirmiau veikti, o 
jau po to- galvoti. Nuo seno įprasta mokytis iš vyresnių — 
ne tik iš jų žodžių, bet ir jiems matant, — to, ką greitai 
turėsime daryti ir ką mes, savo ruožtu, turėsime perduo- 
ti jaunesniems. Tada jaunuolius iš karto paimdavo į karo 
tarnybą, idant jie įprastų paklusdami įsakinėti bei, sekda- 
mi vado pavyzdžiu, vadovauti. Taip ir planuojantys už- 
siimti valstybine veikla dalyvaudavo senato posėdžiuose 
stovėdami prie kurijos? durų ir, prieš tapdami valstybės 
tarybos nariais, pabūdavo žiūrovais. 

Kiekvienas tėvas būdavo ir sūnaus mokytojas, o kas 
tėvo neturėjo, jį atstodavo pats seniausias ir garbingiau- 
sias senatorius. Kokios pranešėjų galios ir balsuojančiųjų 
teisės, kokia magistratų valdžia ir likusiųjų laisvė, kur ga- 
lima nusileisti, o kur reikia ginčytis, kada reikia nutilti, 
kaip kalbėti, kaip pateikti skirtingas nuomones ir papil- 
domus siūlymus, — taigi su visais senato papročiais buvo 
susipažįstama iš pavyzdžių, o tai ir yra pats patikimiausias 
mokymosi būdas. Ir mes jaunystėje tarnavome karo sto- 
vyklose, bet tuo metu drąsa buvo laikoma įtartinu dalyku, 
o neveiklumas — vertingu. Vadai negarsėjo autoritetu, o 
kareiviai — paklusnumu, niekas neduodavo įsakymų, nie- 
kas ir nepaklusdavo, viskas buvo palaida, supainiota, vis- 
kas iškreipta, tad viską reikėjo geriau užmiršti, nei steng- 
tis prisiminti“. 

Ir mes matėme senatą - drebantį ir bebalsį. Kalbėti tai, 

ką norėjai, buvo pavojinga, o tai, ko nenorėjai, — žema. 
Ko tada buvo galima mokytis, ko — malonu išmokti, jeigu 
senatas buvo sukviečiamas arba dėl visiškų niekų, arba dėl 
didžiausių niekšybių?. Jeigu, sulaikytas pajuokai arba savo 
kančiai, niekada nepriimdavo rimtų sprendimų, bet daž- 
nai — skaudžius? Jau patys tapę senatoriais, tą patį blogį 
matėme ir kentėjome daug metų, jau ir patys buvome jo 
dalyviai. Per tuos metus mūsų dvasia atbuko, palūžo ir 
buvo sutriuškinta. Dar maža praėjo laiko (juk tuo trum- 
pesnis laikas, kuo jis laimingesnis), per kurį panorome 
suprasti, kas mes esame, ir pritaikyti gyvenime tai, ko iš- 
mokome. <...> 

G. PLINIJUS SVEIKINA 
PATERNĄ! 


Nukamavo mane namiškių, o ypač jaunų, ligos ir mirtys. 
Tačiau mane guodžia du dalykai, nors ir nepalyginami su 
skausmu, bet vis šiokia tokia paguoda. Viena iš jų — kad 
aš mielai suteikiu savo žmonėms laisvę?, tad man atrodo, 
kad gal ne taip ir anksti netekau tų, kurių netekau jiems ta- 
pus laisviems. Antroji paguoda — leidau vergams surašyti 
tam tikrus testamentus, kuriuos vertinu kaip teisėtus*. Jie 
įpareigoja mane ir prašo to, ko jiems norisi, o aš paklūstu 
tam kaip įsakymui. Jie dalija, dovanoja, palieka, svarbu, 
kad tai vyktų namų ribose, nes juk vergams šeimininko 
namai — lyg tam tikra respublika ir valstybė. 

Betgi, nors ir raminu save šiomis paguodomis, jaučiuosi 
silpninamas ir palaužiamas to humaniškumo, kuris verčia 
mane visa tai leisti. Tačiau nenorėčiau tapti griežtesnis. 
Gerai žinau, jog kiti panašius atvejus laiko paprasčiausiais 
nuostoliais ir todėl vaizduojasi esą didūs ir išmintingi 
žmonės. Ar jie didūs ir ar išmintingi, nežinau, bet jie — ne 
žmonės! Žmogui būdinga jausti ir patirti skausmą, bet 
taip pat nepasiduoti kančiai ir priimti užuojautą, o ne pa- 
prasčiausiai atsisakyti paguodos. 

Parašiau apie tai galbūt daugiau, negu privalėjau, bet- 
gi mažiau, nei norėjau. Tam tikrą malonumą jaučiame ir 
liūdėdami, o ypač jeigu išsiverkiame ant peties draugo, 
kuris pasiruošęs mūsų ašaras pagirti arba už jas atleisti. 


Lik sveikas! 

G. PLINIJUS SVEIKINA 
GEMINĄ! 


Argi tu nežinai, kad visokių aistrų apimti vergai pyksta 
dėl svetimų ydų taip, lyg pavydėtų, ir stipriausiai baudžia 
už tas, kurias labiausiai norėtų pamėgdžioti? O juk tuo 
tarpu netgi tiems žmonėms, kuriems nereikalingas joks 
nuolaidžiavimas, būdingas ne kas kita kaip atlaidumas. 
Manau, jog pats geriausias ir padoriausias yra tas žmogus, 
kuris kitiems atleidžia taip, lyg pats kasdien nusidėtų, ir 
susilaiko nuo nuodėmių taip, tartum pats niekam neat- 

leistų. Tad ir namie, ir svetur, ir visais gyvenimo atvejais 
laikykimės tokios taisyklės: būkime negailestingi sau ir 
atlaidūs netgi tiems, kurie sugeba atleisti tiktai sau! Prisi- 
minkime, jog švelniausias žmogus dėl to savo švelnumo 
ir yra didingiausias. Trazėja? dažnai sakydavo: „Kas ne- 
apkenčia ydų, neapkenčia žmonių!“ Galbūt tu paklausi, 
kas paskatino mane tai parašyti? Vienas žmogus. Bet ge- 
riau apie tai pakalbėkime asmeniškai, — nors ne, iš viso 
nereikia apie jį kalbėti! Bijau, kad visa tai, kam aš jame 
nepritariu: žmonių persekiojimams, jų užpuldinėjimams, 
apkalboms — neprieštarautų tam, ko labiausiai noriu pa- 
mokyti. Kas jis bebūtų, koks jis bebūtų, patylėkime! Ne- 
parodysime gero pavyzdžio, jeigu jį įvardysime, o jeigu 
neįvardysime — bus labai humaniška. Lik sveikas! 

G. PLINIJUS SVEIKINA 
MARCELINĄ! 


Visus mano darbus, visus rūpesčius, visą laisvalaikį 
nusinešė, išstūmė sielvartas dėl Junijaus Avito mirties. 
Mano namuose jis apsirengė senatoriaus drabužį, padėjau 
jam siekiant magistratūrų. Jis taip mylėjo mane ir taip 
gerbė, kad matė manyje papročių tormuotoją ir mokytoją. 
Toks mūsų jaunuolių bruožas yra retas, nes kuris gi iš jų 
nusileidžia kito žmogaus amžiui ar autoritetui? Jie iš kar- 
to viską supranta, viską žino, nieko negerbia, nieko ne- 

laiko pavyzdžiu, tik patys sau yra pavyzdys. Bet Avitas 
ne toks — protingas jis buvo dėl to, jog kitus laikė protin- 
gesniais už save, ypatingai išsimokslinęs buvo todėl, jog 
norėjo mokytis. Jis visada tarėsi dėl savo užsiėmimų arba 
gyvenimiškų pareigų ir visada išeidavo tapęs geresnis, o 
geresnis tapdavo nuo to, ką išgirsdavo, arba nuo to, ką 
apskritai suprasdavo. 

Kaip jis paklusdavo punktualiausiam žmogui Servia- 
nui?! Tribūnas sugebėjo taip suprasti ir sužavėti legatą, kad 
tam iš Germanijos persikėlus į Panoniją*, Avitas paskui jį 
vyko jau ne kaip karo tarnybos draugas, bet kaip bičiulis ir 
pagalbininkas. Kokiu uolumu ir kokiu kuklumu, būdamas 
kvestoriumi“, jis nusipelnė konsulų palankumo (o tarnavo 
daugeliui) ir buvo jiems ne tik malonus ir mielas, bet ir 
naudingas. Kaip energingai ir kaip atkakliai jis siekė šių 
edilo? pareigų, kurių taip ir nesulaukė! O tai ypač didina 
mano skausmą. Man prieš akis - bergždi darbai, bevaisiai 
prašymai ir garbingos pareigos, kurių jis buvo nusipelnęs! 
Prisimenu, kaip mano namuose jis apsivilko senatoriaus 
drabužį, prisimenu, kaip padėjau jam pirmą ir paskutinį 
kartą, prisimenu mūsų pokalbius ir pasitarimus. 

Mane kamuoja mintys apie jo jaunystę, apie jo artimųjų 
nelaimę. Jis turėjo labai seną motiną, turėjo žmoną - prieš 
metus už jo ištekėjusią mergaitę, turėjo dukrą, kurią visai 
neseniai pakėlė ant rankų. Tiek vilčių, tiek džiaugsmo 
viena diena apvertė aukštyn kojom! Būsimas kitų metų 
edilas, jaunas vyras ir jaunas tėvas, nepradėjęs eiti savo 
pareigų ir palikęs motiną be sūnaus, našlę žmoną ir ma- 
žytę, tėvo nepažinusią dukterį... Lieju ašaras dar ir todėl, 
jog ten nebuvau ir net neįtariau apie gresiančią nelaimę, o 

apie jo ligą ir mirtį sužinojau tuo pačiu metu, tad neturėjau 
laiko apsiprasti su šia baimę keliančia skausminga netek- 
tim. Šitokią kančią jaučiau tai rašydamas. Parašiau tik tai. 
Netgi dabar negaliu nei apie kitką galvoti, nei kalbėti. Lik 
sveikas! 

G. PLINIJUS SVEIKINA 
MAKSIMĄ! 


Mano meilė tau verčia ne mokyti tave (mokytojas tau 
nereikalingas), o įtikinėti, kad prisimintum ir saugotum 
atmintyje tai, ką Žinai, nes kitaip — verčiau nė nežinoti. 
Pagalvok, kad esi siunčiamas į Achajos? provinciją, tikrąją 
ir vienatinę Graikiją, kurioje, kaip yra tikima, pirmiausia 
atsirado mokslai, švietimas ir netgi žemdirbystė. Esi siun- 
čiamas įvesti tvarkos laisvuosiuose miestuose?, esi siun- 
čiamas pas kilniausius žmones, pas laisvuosius, kurie yra 
tikrai laisvi ir kurie savo prigimtines teises išsaugojo dory- 
bių, nuopelnų, draugystės, įstatymų ir, pagaliau, tikėjimo 
dėka. Gerbk jų dievus-įkūrėjus* ir dievų vardus, gerbk 
ilgaamžę jų šlovę ir pačią senatvę: žmogaus — šlovingą, 
o miestų — šventą. Gerbk pačią senovę — ar būtų kalba- 
ma apie didingus žygdarbius, ar apie mitus. Nemenkink 
niekieno autoriteto, niekieno laisvės, netgi pagyrūniškų? 
kalbų. Turėk galvoje, kad tai ta žemė, kuri mums perdavė 
teisę, kuri atsiuntė mums įstatymus ne mus nugalėjusi, o 

mums prašant“. Atsimink, kad įžengi į Atėnus, kad valdai 
Lakedaimoną: iš jų atimti paskutinį laisvės šešėlį" ir dar 
likusį laisvės vardą būtų žiauru, žvėriška, barbariška. Tu 
matai, kad nors vergai ir laisvieji sirgdami niekuo nesi- 
skiria, gydytojai vis dėlto su laisvaisiais elgiasi švelniau 
ir maloniau. Nepamiršk, koks anksčiau buvo bet kuris iš 
miestų, ir neniekink, kad jis tai prarado: teneužvaldo ta- 
vęs išdidus pasipūtimas ir per didelis rūstumas! Nebijok, 
kad tave ims niekinti. Argi yra niekinamas tas, kuris turi 
valdžią, turi fascius*? Nebent tas, kuris yra menkas ir ne- 
doras ir pats pirmas save niekina. Blogai, jeigu valdantieji 
savo galią rodo įžeidinėdami kitus, blogai, jeigu pagarbos 
siekiama keliant baimę: daug stipresnė už ją yra meilė, 
nes kai išeisi, baimė pasitrauks, o meilė liks. Ir kaip baimė 
pavirsta neapykanta, taip meilė — pagarba. 

Vėlgi privalai (kartoju) prisiminti, kaip vadinamos tavo 
pareigos, ir išsiaiškinti, ką gi reiškia „įvesti tvarką laisvuo- 
siuose miestuose“. Ir kas miestų gyventojams svarbiau už 
tvarką jų mieste? Kas vertingiau už laisvę? Ir kas bjauriau 
už tai, kada užuot įvedus tvarką imama viską naikinti, kai 
laisvę pakeičia vergija? Be to, tau juk teks varžytis su pa- 
čių savimi. Juk virš tavęs kybo Bitinijoje pelnyta kvesto- 
riaus šlovė, valdovo parodytas pripažinimas, tribūnatas, 
pretūra ir tartum premija suteiktos šitos štai legato parei- 
gos. Tuo labiau privalai stengtis nesudaryti įspūdžio, kad 
žmoniškesnis, geresnis ir labiau patyręs pasirodei tolimo- 
je, o ne artimesnėje provincijoje, tarp vergaujančių, o ne 
tarp laisvųjų, kai buvai pasiųstas burtams iškritus, o ne 
pačiam pasirinkus, ir tau esant dar nepatyrusiu naujoku, o 
ne patikimu ir pripažintu magistratu. Juk dažnai girdėjai 


189 


ir skaitei, kad daug blogiau yra prarasti šlovę, negu jos 
visai neužsitarnauti. 

Prašau patikėti tuo, ką pasakiau pradžioje, — kad rašau 
perspėdamas, o ne mokydamas, nors, žinoma, ir mokyda- 
mas. Mat nebijau peržengti meilės tau ribų, ir nėra pavo- 
jaus, kad tai, kas yra kiek per daug, pasirodys gerokai per 
daug. Lik sveikas! 

G. PLINIJUS SVEIKINA 
PAULINĄ! 


Kiekvienam — savo. Laimingiausiu aš laikau tą, kuris džiau- 
giasi, tikėdamasis deramos ir pelnytos šlovės, ir būdamas ti- 
kras, kad būsimos kartos jį prisimins, gyvena tos šlovės lauk- 
damas. Ir man, jeigu negalvočiau apie amžiną šlovę, patiktų 
toks tingus ir geras poilsis. Manau, jog visiems žmonėms 
reikėtų mąstyti apie savo nemirtingumą arba marumą, tik 
vieniems dera stengtis ir įtempti visas jėgas, o kitiems — 
atsipalaiduoti, ilsėtis ir trumpo gyvenimo neapkrauti be- 
prasmiais darbais. Matau, kad darbą įsivaizduodami kaip 
kažką menka ir nedėkinga, daugelis menkystomis virto“. 
Su tavimi kalbuosi taip, kaip kasdien kalbuosi su savimi, o 
jei tu prieštarautum, liaučiausi taip su tavimi kalbėjęs. Betgi 
tu neprieštarausi, kadangi visada mąstai apie ką nors tokio, 
kas puiku ir nemirtinga. Lik sveikas! 

G. PLINIJUS SVEIKINA 
TIRONĄ! 


Tuelgiesi puikiai (aš juk viską sužinau!), taip ir toliau daryk, 


humaniškai skleisk provincijos gyventojams teisingumą. 
Labai svarbu apsupti save sąžiningais žmonėmis, o kai 

tave pamils mažesnieji, pradės gerbti ir galingieji. Dau- 
gelis, stengdamiesi nepasirodyti per daug pataikaujantys 
didiesiems, išgarsėja kaip paniurėliai ir netgi piktavaliai“. 
Tau dar toli iki šios ydos (tą Žinau), bet girdamas tave 
tuo pačiu turiu ir perspėti: reikia taip veikti, idant būtų 
išsaugotas skirtumas tarp luomų ir žmonių statuso. Jeigu 
tie dalykai supainioti, netvarkingi, sujaukti — nieko nely- 
gesnio nerasi už pačią lygybę. Lik sveikas! 

G. PLINIJUS SVEIKINA 
KALVIZIJŲ! 


Visą šį laiką kuo ramiausiai ir maloniausiai leidau su 
lentelėmis ir knygelėmis. „Kaip, — paklausi, — galėjai šitai 
daryti būdamas mieste?“ Vyko cirko žaidynės?, o tokios 
rūšies reginiais aš nė kiek nesidomiu. Nieko nauja, nie- 
ko įdomaus, nieko tokio, ką vertėtų pamatyti daugiau nei 
vieną kartą. Tuo labiau stebiuosi, kad tūkstančiai suaugu- 
sių vyrų lyg vaikai trokšta daug sykių žiūrėti į bėgančius 
arklius ir lenktynių vežimaičiuose stovinčius žmones. 
Būtų dar kažkokia prasmė, jeigu juos viliotų arklių greitu- 
mas ar žmonių talentas, betgi jie garbina skudurą* ir jam 
lenkiasi. Ir jeigu per pačias varžybas kovos įkarštyje jų 
spalvos būtų sumaišytos, ten pat pereitų ir aistringas pri- 
tarimas, ir tuojau pat būtų pamiršti vardai tų važnyčiotojų 
ir žirgų, kuriuos iš tolo atpažindavo bei šaukdavo. Netgi 

kai kurie rimti žmonės pritaria ir teikia didelę reikšmę 
kažkokiai menkavertei tunikai (nekalbu jau apie prastuo- 
menę, kuri pati menkesnė už tuniką). Kai pagalvoju, kiek 
laiko jie praleidžia su nepasotinama aistra stebėdami šį 
beprasmį ir niekingą reginį, pajuntu tam tikrą malonumą, 
kad nesu tos manijos apimtas. Ir tas dienas, kurias dau- 
gelis pražudo nieko nevertam dalykui, aš su didžiausiu 
malonumu skiriu literatūrai. Lik sveikas! 

G. PLINIJUS SVEIKINA 
KOLONĄ! 


Visiškai pritariu tavo skausmui dėl Pompėjaus Kvintiano? 
mirties, o tavo liūdesys liudija meilę prarastajam. Juk dau- 
guma myli žmones tik tol, kol jie gyvi, arba, teisingiau, 
apsimeta mylintys, ir tik tuos, kuriems sekasi. Vargšus pa- 
miršta taip pat, kaip ir mirusiuosius. Betgi tavo ištikimybė 
amžina, o meilė tokia pastovi, kad negali ji baigtis kitaip, 
kaip tik su tavo mirtimi. Ir prisiekiu Herkuliu, Kvintianas 
buvo toks žmogus, kurį mylėti dera remiantis jo paties 
pavyzdžiu: laiminguosius jis mylėjo, vargšus globojo, 
mirusiųjų gedėjo. Ir kiek kilnumo buvo jo veide, kaip 
neskubėjo jis kalbėdamas, kaip jo rūstumą atsverdavo 
meilumas! Koks nepaprastas jo polinkis į mokslus ir ko- 
kie tikslūs sprendimai! Ir kaip jis gerbė savo tėvą, nors į 
jį buvo visiškai nepanašus, ir netrukdė šiam atrodyti ne 

mažiau puikiu tėvu, kaip pats buvo puikus sūnus! Bet 
kodėl aš dar labiau didinu tavo sielvartą? Tu taip mylėjai 
tą jaunuolį, jog vietoj tylos geriau išklausysi būtent šiuos 
mano žodžius, nes manai, kad mano pagyros išgarsins jo 
gyvenimą, pratęs atminimą ir galės sugrąžinti tas dienas, 
kurios iš jo buvo išplėštos. Lik sveikas! 

G. PLINIJUS SVEIKINA 
JUNIORĄ! 


Vienas žmogus barė savo sūnų už tai, jog šis truputį 
permokėjo už arklius ir šunis. Kai jaunuolis išėjo, tariau: 
„Paklausyk, argi tu niekada nedarei to, už ką tave tėvas 
galėjo pabarti? Darei juk! Ir argi kartais nepadarai to, 
už ką tavo sūnus, jei staiga jis taptų tavo tėvu, o tu - jo 
sūnum, negalėtų taip pat rūsčiai tau priekaištauti? Argi 
ne visi žmonės turi kokią nors ydą? Argi vienas nenuo- 
laidžiauja sau vienur, kitas kitur? Tai parašiau paskatintas 
tavo nesaikingos rūstybės, vardan mūsų abipusės meilės: 
niekada nesielk su savo sūnumi per daug griežtai ir rūsčiai. 
Pagalvok, jog ir jis yra berniukas, jog ir tu kažkada buvai 
toks pats, ir pasinaudodamas tėviška teise prisimink, kad 
esi ŽMogus ir žmogaus tėvas. Lik sveikas! 


196 


13 


G. PLINIJUS SVEIKINA 
KVADRATĄ! 


Kuo stropiausiai ir atidžiausiai tu perskaitei mano knygą, 
kurią parašiau apie kerštą už Helvidijų?, ir atkakliai rei- 
kalauji, kad smulkiai aprašyčiau tau viską, kas nepateko 
į knygą ir kas buvo šnekama apie ją, žodžiu, apie visą 
bylos eigą, kurioje dėl savo jauno amžiaus tu negalėjai 
dalyvauti. 

Kai Domitianas buvo nužudytas, apmąsčiau ir nuspren- 
džiau, jog didi ir puiki užduotis yra persekioti kaltuosius, 
keršyti už nekaltuosius ir pasireikšti pačiam. Juk tarp 
daugelio nusikaltimų, padarytų daugelio žmonių, nė vie- 
nas neatrodė baisesnis už tą, kai senate senatorius pakėlė 
ranką prieš senatorių, pretorijus prieš konsularą, teisėjas 
prieš teisiamąjį?. Be to, aš draugavau su Helvidijum, kiek 
galima buvo draugystė su žmogumi, kuris, bijodamas to 
meto, slėpė savo garsų vardą ir didžias dorybes vienu- 
moje. Palaikė ryšius tik su Arija ir Fanija, iš kurių pirmoji 
buvo jo pamotė, o antroji — jo pamotės motina. Mane 
už Helvidijų atkeršyti skatino ne tiek asmeniniai ryšiai, 
kiek viešoji priedermė, Domitiano poelgio niekšiškumas 
ir noras duoti pavyzdį. 

Pirmomis sugrąžintos laisvės dienomis“ kiekvienas, 
keršydamas už save, painioje ir triukšmingoje erzelynėje 
traukė į teismą ir baudė savo priešus, jau nebeturinčius 
įtakos. Betgi aš maniau, jog grėsmingąjį nusikaltėlį? tinka- 
miau ir rimčiau tiktų nubausti ne remiantis tuo metu visų 

toleruojama neapykanta, o jo paties padarytu nusikalti- 
mu. Kai tas pirmasis įkarštis šiek tiek atvėso ir kasdien vis 
silpnėdamas pyktis perėjo į teisingumo vagas, aš, nors ir 
labai liūdėdamas dėl neseniai mirusios žmonos“, duodu 
žinią Antėjai (ji buvo ištekėjusi už Helvidijaus) ir prašau 
ją ateiti, kadangi gedulas? dar neleidžia man išeiti iš namų. 
Jai atėjus, pasakiau: „Man lemta atkeršyti už tavo vyrą. 
Pasakyk apie tai Arijai ir Fanijai (jos jau grįžo iš trem- 
ties), apgalvok pati, pasitark su jomis, ar norite prisidėti 
prie reikalo, — čia man padėjėjas nėra reikalingas, bet aš 
ne tiek jaudinuosi dėl savo šlovės, kad pavydėčiau jūsų 
dalies* toje šlovėje.“ Antėja perduoda, ko prašiau, ir jos 
nedelsia. Tarp kitko, senato posėdis numatytas po dvie- 
jų dienų. Aš visada viską pranešu Korelijui, kurį pažįstu 
kaip patį įžvalgiausią ir išmintingiausią mūsų laikų žmogų, 
tačiau šiuo atveju tenkinausi savo protu, bijodamas, kad 
Korelijus neuždraustų man veikti, nes buvo jis per daug 
neryžtingas ir atsargus. Betgi vis dėlto neatsilaikiau norui 
pranešti jam tą pačią dieną, kad pasiryžau atlikti tai, apie 
ką su juo nesu taręsis: mat iš patirties žinojau, jog apie jau 
priimtus sprendimus nereikia tartis su tais, kurių patari- 
mams privalai paklusti. 

Ateinu į senatą, prašau žodžio?, kažkiek laiko kalbu vi- 
siems labai pritariant. Kai tik prašnekau apie patį nusikal- 
timą ir užsiminiau apie teisiamąjį, tiesa, neminėdamas jo 
vardo, iš visų pusių pasigirdo šauksmai: „Norime žinoti, 
kas yra tas, apie kurį tu praneši be eilės!“ Vieni šaukė: 
„Kas gali būti teisiamas dar iki [senato] pranešimo?“ Kiti: 
„Kad tik išliktume gyvi, kurie išsigelbėjom!“ Klausiausi 
ramiai, nė kiek neišsigandęs: ar pritaria žmonės tavo po- 

elgiams ar ne, priklauso nuo to, kiek reikalas yra teisingas, 
ir ar tu pats bijai, ar pasitiki savimi. <...> 

Tokia eilės tvarka ir taip jie kalbėjo, kai buvo kviečia- 
mi. Ateina mano eilė. Atsistoju, pasakau įžangą, parašytą 
mano knygoje, kiekvienam atsakinėju. Įstabu, su kokiu 
dėmesingumu, su kokiais šūksniais visa tai išklauso ką tik 
garsiai man prieštaravusieji! Viskas taip pasisuko dėl to, 
kad pats reikalas buvo kilnus, dėl gerai parengtos kalbės 
ir kaltintojo atkaklumo. Man baigus, atsakinėti pradeda 
Vejentonas'?. Niekas to nepakenčia, jam trukdoma, taip 
triukšmaujama, jog jis ištaria: „Prašau jus, tėvai senatoriai, 
neverskite manęs maldauti tribūnų pagalbos!“ Tribūnas 
Murena tuojau pat sušunka: „Leidžiu tau, garbusis Vejen- 
tonai, kalbėk!“ Bet ir tada vis tiek girdisi prieštaravimai. 
Tuo tarpu konsulas, išvardijęs senatorius ir atlikęs balsavi- 
mo procedūrą, paleidžia senatą ir palieka vis dar stovintį 
ir bandantį kalbėti Vejentoną. Dėl patirto įžeidimo (taip 
jis įvardijo) skundėsi cituodamas Homero eilutę: 

„62 yėgov, f) UAAa Ar) Oe vėoL TEIBOVOL UaXNTAI. 

Senate nebuvo nė vieno, kuris nebūtų manęs apka- 
binęs, išbučiavęs ir apipylęs pagyromis už tai, kad aš, 
užsitraukdamas rūstybę, sugrąžinau seniai pamirštą viešų 
svarstymų paprotį ir kad pagaliau išlaisvinau senatą nuo 
neapykantos, kuria liepsnojo kiti luomai už tai, jog, 
būdamas griežtas kitiems, buvo atlaidus vienas kitą den- 
gusiems senatoriams. <...> 

Atsitiktinai, o gal ir ne, praėjus kelioms dienoms po to, 
kai išėjo mano knyga, Certas!? susirgo ir mirė. Man pasa- 
kojo, esą jo mintyse ir jam priešais akis šmėkščiojęs toks 
vaizdas: aš grasinu jam kardu. Nedrįsčiau tvirtinti, tiesa 

tai, ar ne, tačiau svarbu, kad pavyzdžio dėlei būtų tiesa. 
Štai tau ir laiškas, - jeigu pagalvotum apie laiško apimtį, 
ne trumpesnis nei tos knygos, kurias tu perskaitei, betgi 
kaltink save patį, jeigu jomis nepasitenkinai. Lik sveikas! 

G. PLINIJUS SVEIKINA 
TACITĄ! 


Pats tu sau neploji, ir aš apie nieką nerašau taip sąžiningai, 
kaip apie tave. Nežinau, ar rūpėsime mes būsimoms kar- 
toms, bet mes, žinoma, to nusipelnėme. Ir ne mūsų ta- 
lentu (tai būtų per daug įžūlu), o pastangomis, darbu ir 
pagarba ainiams. Tiktai eikime pramintu keliu, kuris, tie- 
sa, mažai ką atvedė į šviesą ir šlovę, bet daugelį išvedė iš 
tamsos ir tylos. Lik sveikas! 

G. PLINIJUS SVEIKINA 
GENITORĄ! 


Gavau tavo laišką, kuriame skundiesi, jog prabangi puota 
tau buvusi pasibjaurėtina, nes tarp stalų slankioję juok- 
dariai, ištvirkėliai ir kvailiai?. Ar nori, kad tavo rūstumas 

šiek tiek sumažėtų? Taigi nė vieno iš jų aš nelaikau, bet 
pakenčiu tuos žmones, kurie juos laiko. Kodėl aš jų nelai- 
kau? Todėl, kad manęs visai nežavi (tarsi tai būtų įdomus 
netikėtumas) ištvirkėlio palaidumas, juokdario išdaigos ir 
kvailio paikystė. Tai sakau remdamasis ne proto, o skonio 
reikalavimais. Ar nesi pagalvojęs, kiek daug yra Žmonių, 
kuriuos atstumia visa tai, kuo mes su tavimi žavimės ir 
domimės, tarsi tai būtų neskoninga ir be galo nuobo- 
du? Kiek daug žmonių, kai tik yra įleidžiamas skaitovas, 
skambinantis lyra, arba komedijos aktorius, pareikalauja 
savo apavo“? arba guli ne mažiau nuobodžiaudami nei tu, 
pakęsdamas anuos pabaisas (taip juk juos vadini!). Taigi 
būkime atlaidesni svetimiems pasilinksminimams, kad ir 
jie mūsiškiams būtų atlaidūs! Lik sveikas! 

G. PLINIJUS SVEIKINA 
SABINIANĄ! 


Tavo atleistinis, kuris, kaip sakai, yra tave labai supykdęs, 
atėjo pas mane ir puolė man po kojų, tartum jos būtų 
tavosios. Jis labai verkė, maldavo ir ilgai tylėjo, tad aš 
patikėjau jo atgaila. Tikiu, kad jis tikrai pasitaisė, kadan- 
gi jaučiasi prasikaltęs. Žinau, jog pyksti, ir pyksti ne be 
pagrindo — tai irgi žinau. Betgi atlaidumas ypač pagirti- 
nas tada, kai pykčio priežastis yra pagrįsta. Tu mylėjai šį 
žmogų ir, tikiuosi, vėl jį pamilsi, o kolei kas pakaks, jei 

leisi jam tavęs atsiprašyti. Galėsi vėl supykti, jeigu to nu- 
sipelnys: tai bus tau labiau priimtina, jei dabar paklausysi 
jo prašymų. Nusileisk jo jaunystei, nusileisk ašaroms, nu- 
sileisk savo gailestingumui! Nekankink jo, nekankink ir 
savęs: juk tu, būdamas švelnios prigimties, kankiniesi ir 
pyksti. 

Bijau, kad nepasirodytų, jog ne prašau, o bandau tave 
priversti,. prie jo prašymų pridėdamas ir savuosius. Pra- 
šau dar labiau ir stipriau, mat jį smarkiai ir griežtai išba- 
riau, kietai prigrasinęs, jog niekada ateityje dėl jo nieko 
neprašysiu. Taip pasakiau jam, nes reikėjo pagąsdinti, o 
tau pasakysiu kitką: galbūt kartais ir vėl tavęs prašysiu, ir 
vėl gausiu tavo sutikimą, svarbu, kad būtų toks atvejis, kai 
man tiks prašyti, o tau — prašymą patenkinti. Lik sveikas! 

G. PLINIJUS SVEIKINA 
LUPERKĄ! 


Pasakiau, manau, vykusiai apie vieną mūsų laikų ora- 
torių — paprastą ir sveikai mąstantį, bet nelabai didį ir 
iškalbingą. „Jis neturi jokių trūkumų, išskyrus tai, kad 
neturi jokių trūkumų!“ Juk oratorius kai kada privalo su- 
žadinti dvasią, sujaudinti, kai kada — kunkuliuoti, veržtis 
aukštyn ir net priartėti prie bedugnės: dažnai prie iškilių 
aukštumų žioji prarajos?. Kelias per lygumą yra saugesnis, 
bet ne toks įspūdingas ir garbingas. Bėgantieji dažniau 

griūva nei tie, kurie šliaužioja, betgi tie, kurie negriūva, 
nesulaukia šlovės, o anie, nors ir parkritę, šlovės sulaukia! 
Kaip kitiems menams, taip ir iškalbai, niekas nesuteikia 
tiek žavesio kaip rizika. Matai, kokių pritarimo šūksnių 
paprastai sulaukia tie, kurie lynu pasikelia į viršų ir, atro- 
do, tuoj nukris! Juk nuostabiausia yra tai, ko mažiausiai 
tikiesi ir kas kelia didžiausią pavojų, — tai graikai taikliai 
įvardijo žodžiu nagdBola“. 

Vairininko, plaukiančio ramia jūra, drąsa neprilygs- 
ta plaukiančiojo per audrą. Pirmuoju atveju jis įplaukia į 
uostą niekam nesižavint, negiriant, negarbinant, bet kai 
girgžda lynai, linksta laivo stiebas, vaitoja vairas — štai 
tada jis išgarsėja ir prilygsta jūrų dievams! <...> 

G. PLINIJUS SVEIKINA 
GEMINĄ! 


Tu ne kartą man asmeniškai gyrei ir dabar laiškuose giri 
savo Nonijų, kad jis yra dosnus kai kuriems žmonėms. 
Ir aš pats jį pagirsiu, jeigu jis dosnus ne tik tiems. No- 
riu, kad išties dosnus žmogus savo lėšas skirtų tėvynei, 
artimiesiems, giminaičiams, draugams (betgi kalbu apie 
neturtingus) ir nesielgtų kaip tie, kurie daugiausia apdo- 
vanoja žmones, galinčius dosniai apdovanoti kitus. Aš 
manau, kad tokie asmenys savo masinančiomis, į kablius 
panašiomis savanaudiškomis dovanomis ne iš savęs pa- 
ima, o čiumpa svetima?. | juos savo dvasia panašūs tie, 

kurie iš vienų atima, kad duotų kitiems, ir godumu įgyja 
dosnaus žmogaus šlovę. Pirmiausia reikia tenkintis tuo, 
ką pats turi, o po to tartum į draugų ratą įtraukti tuos, 
kurie, tavo žiniomis, ypač reikalingi pagalbos, palaikyti 
juos ir jais pasirūpinti. Jeigu tavo Nonijus šitaip ir daro, 
tada jis vertas visokeriopų pagyrų, jeigu ne — tada jo elge- 
sys mažiau pagirtinas, bet vis dėlto pagirtinas: juk netgi 
netobulo dosnumo pavyzdžiai tokie reti! Žmones apėmė 
toks turto troškimas, jog atrodo, kad turtai valdo juos, o 
ne jie — turtus. Lik sveikas! 

G. PLINIJUS SVEIKINA 
PAULINĄ! 


Tau nebūdinga artimus draugus apkrauti įprastomis ir, 
taip sakant, oficialiomis paslaugomis, o kadangi aš tave 
nuo seno myliu, tad nebijau, kad kitaip, nei norėčiau, 
išsiaiškintum, kodėl manęs nebuvo per kalendas?, kai 
pradėjai eiti konsulo pareigas, tuo labiau jog mane sulai- 
ko būtinybė išspręsti ilgametes savo tėvonijos nuomos 
problemas, nes man teks priimti naujus sprendimus. Ne- 
paisant didelių mano darytų nuolaidų, nepriemokos už 
praėjusį penkmetį išaugo, tad dauguma, netekę vilties 
sumokėti piniginę skolą, visai nesirūpina ją sumažinti. 
Žmonės grobia ir švaisto viską, kas tik ūkyje atsiranda, 
manydami, jog jau nėra ko jiems taupyti. Taigi reikia 

užbėgti už akių šioms augančioms ydoms ir jas gydyti, 
o gydymo būdas vienas: nuomosiu žemę ne už pinigus, 
o už dalį derliaus, paskirsiu savo žmones prižiūrėti darbo 
ir saugoti derliaus. Ir iš viso juk nėra teisingesnio pelno 
nei tas, kurį teikia žemė, dangus, metai. Tam reikia dide- 
lio sąžiningumo, budrumo ir daugybės rankų, tačiau vis 
dėlto reikia bandyti ir, kaip įsisenėjus ligai, tikėtis, kad 
pokyčiai bus naudingi. Taigi matai, kokia nedelikati prie- 
žastis trukdo man būti su tavimi pirmąją tavo konsulavi- 
mo dieną, kurią aš, tarp kitko, ir čia, tartum ten būčiau, 
atšvęsiu linkėdamas geriausio, džiaugdamasis, tave svei- 
kindamas. Lik sveikas! 

G. PLINIJUS IMPERATORIUI 
TRAJANUI 


Pernai metais, valdove, beveik iki mirties nukamuotas 
sunkios ligos, pasikviečiau jatraliptą', už kurio rūpestingą 
priežiūrą tinkamai atsilyginti galiu tik padedamas tavo 
malonės. Taigi prašau: duok jam Romos pilietybę. Jis yra 
svetimšalis*, svetimšalės atleistinis. Jo vardas Harpokra- 
tas, jo šeimininkė buvo Teono dukra Termutidė, jau seniai 
mirusi. Taip pat prašau, kad suteiktum kviritinę teisę gar- 
bingiausios moters Antonijos Maksimilos* atleistinėms 
Hedijai ir Antonijai Harmeridei. Šito tavęs prašau jų po- 
nios prašomas. 

TRAJANAS 
PLINIJUI 


Prašydamas atostogų, nurodei daug priežasčių ir visos jos 
visuomeninio pobūdžio, o man būtų užtekę vien tik tavo 
pageidavimo. Neabejoju, kad kai tik galėsi, sugrįši prie 
tokių daugeriopų savo pareigų. 

Statulą man pastatyti gali kur nori, nors ir labai 
nemėgstu tokių pagarbos ženklų, tačiau nenoriu, kad at- 
rodytų, jog draudžiu tau išreikšti man savo meilę. 


209 


19 


G. PLINIJUS IMPERATORIUI 
TRAJANUI 


Prašau, valdove, patarti man, abejojančiam, ar reikėtų leis- 
ti saugoti kalėjimus miesto vergams", kaip ligi šiol ir buvo 
daroma, ar tai atlikti turėtų kareiviai. Bijau, kad ir miesto 
vergai nėra labai patikima apsauga, baisu ir nemažą skai- 
čių kareivių“ čia sutraukti. Kolei kas miesto vergų skaičių 
papildžiau keletu kareivių, bet ir čia matau pavojų, kad 
vieni ir kiti neapsileistų, kai kiekviena pusė bus tikra ga- 
linti bendrą kaltę suversti kitai. 


30 


TRAJANAS 
PLINIJUI 


Sempronijus Celianas pasielgė teisingai, vykdydamas 
mano nurodymus ir atsiųsdamas tau Žmones, apie ku- 
riuos turėsi išsiaiškinti štai ką: ar nėra jie nusipelnę mir- 
ties bausmės!. Svarbu sužinoti, ar jie pasisiūlė savanoriais, 
ar buvo pašaukti pagal sąrašus, ar atsiųsti vietoje ko nors?. 
Jeigu jie pašaukti pagal sąrašus, tada tai klaida tų, kas at- 
liko tyrimą. Jeigu jie atsiųsti vietoj kitų, — kalti tie, kurie 
juos atsiuntė. Jeigu jie atvyko patys, žinodami savo padėtį, 
bausti reikia juos. Nesvarbu, kad jie dar nepaskirstyti į 

būrius. Tą pačią dieną, kai buvo pripažinti tinkamais tar- 
nybai, privalėjo pasakyti tiesą apie savo kilmę. 

G. PLINIJUS IMPERATORIUI 
TRAJANUI 


Nekenkdamas savo didybei, valdove, nusileisk iki mano 
rūpesčių, jeigu jau suteikei man teisę kreiptis abejonės 
atveju į tave. 

Daugelyje miestų, o ypač Nikomedijoje ir Nikėjoje, 
žmonės, nuteisti dirbti kasyklose, eiti į gladiatorių mo- 
kyklas ar atlikti kitas panašias bausmes, vykdo tarnybines 
miesto vergų pareigas ir netgi kaip miesto vergai gauna 
algas. Išgirdęs apie tai, ilgai abejojau, ką man daryti. Ma- 
niau, jog įvykdyti jiems skirtąją bausmę, kai praėjo tiek 
daug laiko, kai jie jau paseno ir, kaip kalbama, gyvena 
kukliai ir sąžiningai, yra labai jau žiauru. Tačiau ir palik- 
ti juos, nuteistus, viešojoje miesto tarnyboje man atrodė 
neleistina, už miesto pinigus maitinti juos, nieko nevei- 
kiančius, — nuostolinga, o nemaitinti — pavojinga. Tad 
būtinybės verčiamas viską palikau, kaip buvo, kol nepa- 
klausiu tavo patarimo. 

Galbūt tu paklausi, kaip atsitiko, kad jie išsisuko nuo 
bausmės, kuri jiems buvo paskirta. Klausinėjau ir aš, bet 
nesužinojau nieko, ką tau galėčiau pranešti. Nors rodė 
man sprendimus, pagal kuriuos jie buvo nuteisti, bet taip 

ir neatsirado jokių dokumentų, paaiškinančių, kodėl 
buvo išteisinti. Kai kas tvirtino, jog jie išmeldė pro- 
konsulų ir legatų malonės ir buvo paleisti šiems įsakius. 
Taip, matyt, ir buvo, nes niekas be jų įsakymo nebūtų 
drįsęs to padaryti. 


39 


G. PLINIJUS 
TRAJANUI 


Teatras Nikėjoje, valdove, kurio didžioji dalis jau pastaty- 
ta, bet visas dar neužbaigtas, kiek girdėjau, nors ataskaitos 
dar neišnagrinėjau, prarijo daugiau nei milijoną sesterci- 
jų, ir bijau, kad veltui. Pamatai nusėdo, pačiame pasta- 
te žiojėja milžiniški plyšiai — galbūt todėl, kad dirva čia 
drėgna ir minkšta arba akmenys prasti ir sudūlėję. Tikrai 
verta apsvarstyti, ar jį toliau statyti, ar palikti, ar išvis nu- 
griauti. Substrukcijos!' ir kontraforsai, kurie šen bei ten pa- 
laiko statinį, mano nuomone, ne tiek stiprūs, kiek brangūs. 
Privatūs asmenys žadėjo šiam teatrui skirti lėšų, o būtent, 
aplinkui pastatyti bazilikas? ir virš žiūrovų vietų — portiką. 
Visa tai dabar atidėta, nes neužbaigti pradiniai darbai. 

Tie patys Nikėjos gyventojai, dar iki man atvykstant, 
ėmėsi atstatinėti gaisro sunaikintą gimnasiją, tiktai dar 
platesnį ir su didesniu atskirų patalpų skaičiumi, nei buvo. 
Jie jau išleido nemažai pinigų, bet bijau, kad neprotin- 
gai, nes pastatas yra neteisingai suplanuotas ir padrikos 

konstrukcijos. Be to, architektas, žinoma, konkurentas 
to, kuris statybą pradėjo, tvirtina, kad, nors ir dvide- 
šimt dviejų pėdų storio, sienos negalės išlaikyti jas už- 
gulusio svorio, nes vidus prikimštas skaldos, o jos pačios 
neapmūrytos*. <...> 

G. PLINIJUS IMPERATORIUI 
TRAJANUI 


Esu įpratęs, valdove, kai tik abejoju, kreiptis į tave, nes 
kas gi geriau gali suvaldyti mano neryžtingumą ar paleng- 
vinti nežinojimą? 

Niekada nedalyvavau tiriant krikščionių veiklą, todėl 
nežinau, kaip priimta juos apklausti ir kaip bausti'. Nema- 
žai dvejojau, ar atsižvelgti į jų amžių, ar niekaip neatskirti 
mažamečių nuo suaugusiųjų“, ar atleisti atgailaujantiems, 
ar atgaila niekuo nebepagelbės, ar reikia bausti už patį 
krikščionio vardą, net jei nusikaltimo nėra, ar už nusikal- 
timus, susijusius su krikščionio vardu?*? 

Kol kas su tais, kuriuos įskųsdavo“ esant krikščionis, 
elgiausi taip: klausdavau juos pačius, ar jie krikščio- 
nys, prisipažinusius klausdavau antrą ir trečią kartą", 
gąsdindamas bausme, atkakliuosius liepdavau bausti. 
Neabejojau, kad nesvarbu, kuo jie būtų prisipažinę esą, 
vis tiek juos reikia bausti už atkaklumą ir nepalenkiamą 
užsispyrimą“. 

Pasitaikydavo ir tokių bepročių", kuriuos, kaip romėnų 
piliečius, liepdavau išsiųsti į Romą. Paskui, kol vykdavo 
tyrimas, kaip kad paprastai būna, išaiškėdavo vis daugiau 
nusikaltimo atvejų. Man buvo įduotas nežinomų žmonių 
sąrašas, kuriame buvo daugybė vardų. Tuos, kurie neigė 
esantys arba buvę krikščionys, nusprendžiau paleisti, kai 
jie, mano pavyzdžiu* šaukdamiesi dievų, aukojo jiems 
smilkalus ir vyną priešais tavo atvaizdą, kurį dėl to ir buvau 
liepęs atnešti kartu su dievų atvaizdais. Be to, jie turėjo 
blogai atsiliepti apie Kristų. Sakoma, kad tikrų krikščio- 
nių negalima priversti padaryti nė vieno iš šių veiksmų. 
Kiti skundiko nurodyti žmonės sakė esantys krikščionys, 
bet po to atsižadėjo; dar kiti sakėsi buvę krikščionimis, 
bet paskui pasitraukę — vieni prieš trejus metus, kiti — 
prieš daugelį metų, dar kiti — prieš dvidešimt metų. Šie 
pagerbė ir tavo atvaizdą, ir dievų statulas, ir apie Kristų 
blogai pakalbėjo. 

Jie tvirtino, kad didžiausia jų kaltė arba paklydimas 
buvęs tas, kad paskirtą dieną? rinkdavęsi prieš aušrą, pa- 
kaitomis šlovinę Kristų kaip dievą ir prisiekdavę!“ neda- 
ryti piktadarysčių, nevogti, neplėšikauti, nesvetimauti, 
laikytis žodžio, sugrąžinti tai, ką buvo paėmę saugoti. Po 
šito jie išsiskirstydavę ir vėl susirinkdavę valgyti įprasto 
ir nekalto maisto!', bet ir tai liovėsi darę, kai tavo nu- 
rodymu išleidau dekretą, draudžiantį slaptas draugijas. 
Todėl man atrodė būtina iš dviejų vergių, pasivadinusių 
tarpininkėmis, kankinimais išgauti, ar visame tame yra tie- 
sos, bet nepamačiau nieko, išskyrus besaikį iškrypėlišką 
prietaringumą. 

Štai todėl, atidėjęs tyrimą, kreipiuosi į tave prašyda- 

mas patarimo. Man atrodo, jog šį reikalą verta aptarti, 
o ypač todėl, kad pavojus gresia daugybei skirtingo am- 
žiaus, skirtingos padėties ir abiejų lyčių žmonių, kurie yra 
ir bus kviečiami į pražūtį. Šio prietaro užkratas išplito ne 
tik miestuose, bet ir kaimuose bei priemiesčiuose, bet at- 
rodo, kad jį galima sustabdyti ir įveikti. Jau turime patiki- 
mų žinių, kad žmonės pradėjo lankyti beveik jau apleistas 
šventyklas, vėl atgijo seniai nutraukti šventi ritualai ir vi- 
sur pardavinėjama aukojamųjų gyvulių mėsa, kurią iki šiol 
pirkdavo vos vienas kitas pirkėjas. Iš to nesunku padary- 
ti išvadą, kiek daug žmonių galima būtų išgelbėti, jeigu 
būtų leista jiems atgailauti. 

TRAJANAS 
PLINIJUI. 


"Tu pasielgei, mano Sekundai, visai teisingai, pasidomėjęs 
tais asmenimis, kurie, kaip buvo pranešta, yra krikščio- 
nys. Neįmanoma nustatyti kokios nors bendros taisyklės. 
Nėra reikalo jų ieškoti. Jeigu tave pasieks skundas, ir jie 
bus išaiškinti, reikia nubausti, bet tiems, kurie išsižadės 
krikščionybės ir šitai įrodys, o būtent, pasimels mūsų die- 
vams, reikia už išsižadėjimą suteikti malonę, nors kažka- 
da jie ir buvo įtartini. Anoniminio skundo apie bet kokį 
nusikaltimą nereikia imti domėn, nes tai būtų blogas pa- 
vyzdys ir neatitiktų mūsų laikų dvasios. 

KOMENTARAI 


I KNYGA (LIBER) 


1 laiškas 
1. Gajus Septicijus Klaras — G. Plinijaus giminaitis, pretorijaus 
prefektas valdant Hadrianui, priklausė raitelių luomui. 
2. Iš tiesų kiekvienoje G. Plinijaus knygoje yra įvairaus turinio 
laiškų. 


2 laiškas 

1. Arianas Maturas — G. Plinijaus draugas, priklausęs raitelių luomui. 

2. Gajus Licinijus Kalvas - poeto Katulo draugas, garsus oratorius 
ir poetas. 

3. Teisingasis Jupiteris (Vergilijus, „Eneida“, VI, 129. Citatą vertė 
A. T. Veličkienė). 

4. Lekitai — maži gražios formos indeliai kvepalams ir aliejui. Mar- 
kas Tulijus Ciceronas taip vadino gražias kalbos figūras. 

5. Knygos išleidimu rūpinosi knygų pardavėjas, nusipirkęs tekstą 
iš autoriaus. Autoriaus teisių Romoje nebuvo. 

6. Kalbama apie slaptą balsavimą naudojant akmenėlius. Baltieji 
reiškė pritarimą. 

3 laiškas 

1. Kaninijus Rufas — G. Plinijaus draugas ir kraštietis. Plinijus jam 
parašė 7 laiškus. Ruošėsi graikiškomis eilėmis aprašyti Trajano karus 
Dakijoje. 

2. Portikas —- dengta, iš vienos pusės atvira galerija su kolonomis, 
alėjomis, medžiais, fontanais. 

3. „Vienas iš daugelio“ (Ciceronas, traktatas „Brutas“, 274. Citatą 
vertė A. T. Veličkienė). 


4 laiškas 
1. Pompėja Celerina — antrosios G. Plinijaus žmonos motina, mi- 
rusi 96 arba 97 m. po Kr. 
2. Okrikulas, Narnija, Karsulai — miesteliai Umbrijoje; Peruzija — 
miestas Etrurijoje. 


5 laiškas 

1. Vokonijus Romanas — G. Plinijaus draugas ir bendramokslis. 

2. Markas Akvilijus Regulas — garsus Nerono ir Domitiano laikų 
įskundėjas (dėlūtor). Įskųstieji asmenys buvo kaltinami imperatoriaus 
įžeidimu arba prieš jį rengiamu sąmokslu. Deliatoriai už tai gaudavo 
didelę pinigų sumą, įskųsto asmens pareigas ir dalį konfiskuoto turto. 

3. Titas Flavijus Domitianas —- Romos imperatorius, valdęs 81-96 m. 
po Kr. 

4. Tiberijus Klaudijus Neronas — Romos imperatorius, valdęs 
54-68 m. po Kr. 

5. Junijus Arulenas Rustikas — stoikų filosofijos atstovas, 69 m. 
po Kr. pretorius, parašęs panegirikas Trazėjai ir Helvidijui ir už tai 
nuteistas mirties bausme. Jo knyga buvo viešai sudeginta. Rustiko 
filosofijos mokytojas — Gajus Muzonijus Rufas. 

6. Aulas Vitelijus Germanikas - Žemutinės Germanijos vietinin- 
kas, 69 m. po Kr. nužudžius Galbą paskelbtas Romos imperatoriu- 
mi. Arulenas Rustikas, 69 m. po Kr. būdamas pretoriumi dalyvavo 
senato pasiuntinybėje ir norėjo sudaryti taiką su artėjančia Vespa- 

siano armija. Vykstant deryboms Rustiką sužeidė kariai (Tacitas, „Is- 
torija“, III, 80). 

7. Herenijus Senecionas — Betikos provincijos kvestorius. Kartu 
su Plinijumi kaltino Bebijų Masą, buvusį Betikos vietininką. Parašė 
Helvidijaus Prisko biografiją. Metijui Karui jį įskundus, nuteistas mir- 
ties bausme. 

8. Metijus Karas — Domitiano laikų deliatorius, pražudęs Herenijų 
Senecioną ir parašęs skundą dėl Plinijaus. 

9. Markas Licinijus Krasas Frugi — 64 m. po Kr. konsulas, žuvęs 
valdant Neronui. 

10. Servijus Sulpicijus Kamerinas — 46 m. po Kr. konsulas, Afrikos 
provincijos prokonsulas; Regului įskundus, kartu su sūnumi nuteistas 
mirties bausme. | 

11. Centumviri — teismas, susidedantis iš 105 žmonių, Trajano lai- 
kais — iš 180 teisėjų, kurie teisė civilinėse bylose. Dalijamas į 4 komi- 
sijas, svarbiose bylose posėdžiavusias kartu. Posėdžiaudavo Julijų ba- 
zilikoje (pietinė Romos forumo dalis). Komisijas skyrė tik užuolaidos, 
tad stiprų balsą turintis oratorius buvo girdimas visose komisijose. 

12. Timonas - Arionilės, kurią teisme gynė G. Plinijus, vyras, Rus- 
tiko draugas. 

13. Metijus Modestas — Metijaus Rufo, Egipto prefekto, sūnus, 
Libijos provincijos vietininkas. 

14. Cecilijus Celeras — nežinomas asmuo. Fabijus Justas —- 102 m. 
po Kr. konsulas. 

15. Titas Vestricijus Spurina — valdant Vespasianui kariavo 
Žemutinėje Germanijoje, tris kartus buvo konsulu. 

16. Livijos portikas — šiaurinėje Eskvilino kalvos pusėje impera- 
toriaus Augusto įrengtas portikas žmonos Livijos garbei, jo plotas — 
apie 9000 m*. 

17. Junijus Maurikas — Aruleno Rustiko brolis, Nervos ir Trajano 
draugas, tiesaus būdo žmogus, Domitiano ištremtas 93-96 m. po Kr. 

18. Pretorių, kaip ir kitus magistratus, pradedančius eiti pareigas, 
sveikinti reikalavo etiketas. 

19. Satrijus Rufas — advokatas, senatorius. 

20. Regulus — karaliukas (lot.). Taip buvo vadinama labai mažų 
vištų rūšis. 

21. Sunkiai pričiumpamas (gr.). 


6 laiškas 

1. Publijus Kornelijus Tacitas (55—119 m. po Kr.) — garsus Romos 
istorikas, G. Plinijaus draugas. 

2. Tinklais aptverdavo didelį plotą, į kurį suvarydavo žvėris. Me- 
džiotojams čia buvo pavojinga vieta. 

3. Stilius — metalinis rašiklis. Lentelės (pugillūrės) — vaškuotos 
lentelės arba užrašų knygutės iš pergamento. 

4. Minerva — išminties ir mokslo deivė. Diana — medžiotojų, 
laukinės gamtos deivė. 


7 laiškas 

1. Oktavijus Rufas — G. Plinijaus draugas, istoriko Kluvijaus Rufo 
giminaitis. 

2. „Davė valdovas viena, o kita atmetė.“ (Homeras, „Iliada“, XVI, 
250. Citatą vertė A. T. Veličkienė) 

3. Betika — Romos provincija, dabartinė Andalūzija. 

4. „Vienas žmogus“ — matyt, vienas iš provincijų vietininkų, kurie 
po Domitiano, prižiūrėjusio, kad jos būtų sąžiningai valdomos, mirties 
pasistengė atsigriebti už prarastą laiką ir kuo daugiau prisigrobti. 

5. Spalio idos — spalio mėnesio vidurys. 

6. Galas — galbūt pretorijus (buvęs pretorius) Pomponijus Galas 
Rufas. 

7. „Tarė jisai ir ūmai pajudino antakius juodus.“ (Homeras, „Iliada“, 


I, 528. Vertė A. Dambrauskas. Adaptavo A. T. Veličkienė) 
8 laiškas 


1. Pompėjus Saturninas — nežinomas asmuo. Nepainioti su Satur- 
ninu Herenijum ir Saturninu iš Komo. 

2. Bibliotekos buvo keliuose miestuose. Savo kraštiečių (Komo) 
bibliotekai G. Plinijus išleido milijoną sestercijų. 

3. Galbūt G. Plinijus čia kalba apie už jo tėvo lėšas pastatytą 
šventyklą, skirtą Augustui. 

4. G. Plinijus skyrė kraštiečiams 500 000 sestercijų išmaitinti lais- 
viems tėvams gimusius vaikus. 

5. Kurija — vieta, kur posėdžiavo dekurionai; senato posėdžių salė, 
senato susirinkimas. 


9 laiškas 

1. Minicijus Fundanas — galbūt G. Plinijaus tėvynainis. 

2. Sūnaus pilnametystė buvo didelė šeimos šventė. Paprastai 
šešiolikos metų jaunuolis nusirengdavo vaikišką togą ir apsirengda- 
vo baltą vyrišką togą. Jaunuolį palydėdavo į Forumą, į tribos sąrašą 
įrašydavo visus jo vardus ir suruošdavo puotą giminėms bei drau- 
gams. 

3. Vestuvių ceremonija vyko taip: po auspicijų ir aukojimų die- 
vams buvo skaitoma vedybų sutartis, kurią pasirašydavo dešimt liudi- 
ninkų, po to vykdavo puota, kuriai pasibaigus, procesija palydėdavo 
nuotaką į jaunikio namus. 

4. Asmuo, surašęs testamentą, pakviesdavo septynis liudininkus, 
kurie pasirašydavo ir įspausdavo savo antspaudus. Po to lentelės buvo 
susegamos, o testatorius jas užantspauduodavo. 

5. Ne tik imperatorius, magistratai, karvedžiai, bet ir privatūs as- 
menys kreipdavosi į savo patarėjus. Paprastai pirmieji Romos asme- 
nys neatsisakydavo patarti nei senatui, nei draugams, nei paprastiems 
piliečiams. 

6. Muziejus (gr.). 


7. Atilijus Krescentas — G. Plinijaus tėvynainis ir artimas draugas. 


10 laiškas 
1. Atijus Klementas — nenustatytas asmuo. 
2. Eufratas — filosofas ir sofistas, t. y. profesionalus oratorius. Iš- 

vytas iš Romos kartu su kitais filosofais valdant Domitianui, grįžo 
valdant Nervai. Mirė 119 m. po Kr. išgėręs nuodų. 

3. G. Plinijus buvo kariniu tribūnu pirmaisiais Domitiano valdymo 
metais. 

4. Mergaičių auklėjimui romėnai skirdavo mažiau dėmesio nei 
berniukų. 

5. Sunkiu darbu G. Plinijus vadina tą laiką, kai buvo paskirtas 
vienu iš dviejų prefektų, prižiūrėjusių Saturno šventykloje įsikūrusį 
valstybės iždą (98 m. po Kr.). Tarnybos laikas — treji metai. Į šį iždą 
patekdavo konfiskuotas nuteistų asmenų turtas, pinigai už baudas, 
mokesčiai už parduotus vergus ir t. t. 


11 laiškas 
1. Lucijus Fabijus Justas — 102 m. po Kr. konsulas. 


12 laiškas 

1. Kalestrijus Tironas — G. Plinijaus draugas, Betikos provincijos 
vietininkas. 

2. Korelijus Rufas — G. Plinijaus draugas, legatas, stoikų filosofijos 
gerbėjas, 78 m. po Kr. Aukštutinės Germanijos konsulas. Nusižudė 
97 ar 98 m. po Kr. 

3. Stoikai manė, jog protingiausia yra nusižudyti, jeigu nebe- 
įmanoma gyventi be kančių. 

4. Plėšiku čia vadinamas Domitianas, konfiskuodavęs savo politi- 
nių priešų turtą ir reikalaudavęs dalies pasmerktųjų turto (Svetonijus, 
„Dvylikos cezarių gyvenimas“, XII, 1-2). 

5. Nė vienas senatorius tiesiogiai nedalyvavo samoksle prieš 
Domitianą, bet, matyt, iš anksto buvo mąstoma apie tai, kad jo vietą 
užims Nerva. 

6. Aš nusprendžiau (gr.). 

7. Kalvizijus Rufas — G. Plinijaus tėvynainis ir draugas. 

13 laiškas 

1. Kvintas Sosijus Senecionas — 99 ir 107 m. po Kr. konsulas, 
kuriam Trajanas pastatė statulą dar esant gyvam. II-ojo Dakijos karo 
karvedys. 

2. Literatūrinė veikla atgijo mirus Domitianui. Tacitas tą laiką 
vadino „retos laimės metais, kai kiekvienas gali galvoti, ką nori, ir 
kalbėti, ką galvoja“. („Istorija“, I, 1. Citatą vertė A. T. Veličkienė) 

3. Viešieji skaitymai (recitacijos) buvo privatus autoriaus ir jo 
draugų reikalas. Jos vykdavo turtingų žmonių namuose, kur vidinis 
kiemas būdavo su portiku (žr. I knygą, 3 laišką). Recitacijos buvo len- 
gviausias būdas supažindinti išsilavinusius žmones su savo kūriniais. 

4. Markas Servilijus Nonianas - konsulo Servilijaus sūnus, konsu- 
las, parašęs savo meto istoriją. Mirė 59 m. po Kr. 

5. G. Plinijus mėgo viešuosius skaitymus ir pats juose skaitydavo 
savo kūrinius. Tos recitacijos vykdavo labai dažnai ir net įkyrėdavo. 
Poetas Martialis („Epigramos“, XIV, 142) siuntė savo draugui kaklo 
nosinaitę, idant turėtų kuo užsikimšti ausis, kai nusibos klausytis. 


14 laiškas 

1. Maurikas — žr. I, 5. 

2. Rustikas — žr. I, 5. 

3. Titas Flavijus Vespasianas — Romos imperatorius, valdęs 69— 
79 m. po Kr. 

4. Patavijus (dabartinė Paduja) garsėjo griežtomis moralės normo- 
mis. Poetas Martialis („Epigramos“, XI, 16) rašė apie savo kai kada 
nešvankias eiles: „Šitą knygelę, kurioj gausu smagiausių juokelių, net- 
gi patavė skaitys, savo jausmus slėpdama.“ 

5. Turtai čia minimi todėl, kad Junijai ir patys turtingi. 

6. Išlaidų reikėjo ne tik palikuonims (auklėjimui, dukterų kraičiui, 
sūnų karjerai). Gauta magistratūra reikalavo išlaidų žaidynėms rengti, 
labdarai ir t. t. 

7. Lenta su akmenėliais — žaidimo, panašaus į šachmatus, lenta. 

15 laiškas 

1. Septicijus Klaras — žr. I, t. 

2. Kvietimas pietauti — labai dažna tema | a. romėnų literatūroje 
(Juvenalis, Martialis, Petronijus, Plinijus Jaunesnysis). Išsilavinę as- 
menys smerkė ištaigingas, nevalyvas puotas. 

3. Gadai — pusiasalis ir miestas Ispanijos pietvakariuose. Dabarti- 
nis Kadisas. Gaditanai — šio miesto gyventojai. 


16 laiškas 

1. Erucijus — Septicijaus Klaro giminaitis — žr. I, 1. 

2. Saturninas — žr. I, 8. 

3. Saturninas mėgo II a. pr. Kr. oratorių ir rašytojų stilių (Gajus 
Grakchas, Katonas). Jie buvo laikomi senojo atikinio stiliaus atstovais 
(paprastas, bet paveikus kalbėjimas). 

4. Saturnino kalbos buvo gerai paruoštos, tad vertos rungtis su 
senųjų autorių kalbomis. 

5. Gajus Valerijus Katulas — poetas lyrikas (87-54 m. pr. Kr.). Ga- 
jus Licinijus Kalvas — poetas, oratorius (82-47 m. pr. Kr.). 

6. Titas Makcijus Plautas - komedijų autorius (254—184 m. pr. Kr.). 
Publijus Terencijus Afras - komedijų autorius, mirė 159 m. pr. Kr. 

7. Savo bibliotekose romėnai mėgo laikyti garsių rašytojų biustus. 


17 laiškas 

1. Kornelijus Titianas — G. Plinijaus draugas. 

2. Titinijus Kapitonas — valdant Nervai ir Trajanui buvo sekreto- 
rius ab epistolis (tvarkė imperatoriaus kanceliariją). Vėliau buvo paskir- 
tas ugniagesių vadu (praefectus vigilum). Tokio aukšto rango pareigūnus 
skirdavo pats imperatorius. 

3. Imperatorius - Markas Kokcėjus Nerva, valdęs 96-98 m. po Kr. 

4. Silanas — neaišku, ką G. Plinijus turi galvoje: Lucijų Silaną, im- 
peratoriaus Klaudijaus dukters Oktavijos vyrą, ar Torkvatą Silaną, 
65 m. po Kr. apkaltintą dalyvavus sąmoksle, ištremtą ir nužudytą. 

5. Viešai demonstruoti Gajaus Julijaus Cezario žudikų Bruto ir 

Kasijaus atvaizdus buvo uždrausta. Namie juos laikyti buvo galima, 
bet ne visada saugu, pvz., Neronas buvo apkaltinęs Kasijų Longiną už 
tai, kad šis namuose laikęs Cezario žudiko statulą (Tacitas, „Analai“, 


XVI, 7). 


18 laiškas 

1. Gajus Svetonijus Trankvilas — rašytojas, parašęs dvylikos Ro- 
mos imperatorių biografijas; asmeninis imperatoriaus Hadriano se- 
kretorius. 

2. Romėnai tikėjo sapnus esant pranašingus. 

3. „Ir sapnas ateina iš Dzeuso.“ (Homeras, „Iliada“, I, 63. Vertė 
A. Dambrauskas) 

4. Cezaris — čia gali būti minimas imperatorius Titas. 

5. Pagalvojęs (gr.). 

6. „Pranašas vienas visiems — tai stoti kovon už tėvynę.“ (Home- 
ras, „Iliada“, XII, 243. Vertė A. Dambrauskas) 

7. „Jeigu abejoji, nedaryk.“ (Ciceronas, „Apie pareigas“, I, 30. 
Citatą vertė A. T. Veličkienė) 

8. Centumvirai — žr. I, 5. 


19 laiškas 

1. Romatijus Firmas — minimas tik šiame laiške. 

2. Dekurionai — miestų tarybų nariai. Kiekviename mieste jiems 
buvo nustatytas skirtingas turtinis cenzas. Komo mieste jis siekė 
100 000 sestercijų. 

3. Raiteliai —- antras (po senatorių) luomas. Jų cenzas — 400 000 
sestercijų. 


21 laiškas 
1. Plinijus Paternas — matyt, G. Plinijaus tėvynainis. 
2. „Išgirsti ausimis“ — t. y. pasitikėti tuo, ką apie vergus kalba pir- 
mieji jų šeimininkai. 

22 laiškas 

1. Lucijus Katilijus Severas — konsulas 110 ir 129 m. po Kr, valdė 
kelias rytines Romos provincijas, dalyvavo karuose su Partų valstybe. 
Imperatorius Markas Aurelijus jį laikė savo protėviu. 

2. Titijus Aristonas — garsus juristas, G. Plinijaus draugas. 

3. Romėnų teisininkai analizuodavo pavyzdžius, t. y. panašios by- 
los sprendimo pagrindus. 

4. Lobių saugykla čia vadinami prityrę juristai - iuris prudentes, ku- 
rie padėdavo G. Plinijui ir kitiems teismų dalyviams. 

5. Turima omeny pavyzdžiai. 

6. Filosofai stengėsi iš minios išsiskirti labai paprasta, neretai net 
atgrasiai nemalonia apranga, augindavo ilgas barzdas. 

7. Gimnasijas — pastatas sportui su kambariais, skirtais garsiam 
skaitymui, atvira erdve imtynėms ir bėgimui. Nikėjos gimnasijas ne- 
buvo vienas pastatas, o susidėjo iš kelių statinių. G. Plinijaus nuomo- 
ne, tie statiniai nesudarė vieningo plano įspūdžio. 

8. Laurentas — G. Plinijaus vila, plačiau žr. II, 17. 


23 laiškas 

1.-Kvintas Pompėjus Falkonas - juristas, užėmęs svarbias valstybi - 
nes pareigas valdant Trajanui ir Hadrianui. 

2. Liaudies tribūnų institucija įsteigta V a. pr. Kr. Tribūnai gin- 
davo liaudies interesus, jie galėdavo vetuoti bet kokius magistratų 
sprendimus. Tribūno asmuo buvo neliečiamas ir šventas — sacro- 
sanctus. G. Plinijaus laikais tribūnų valdžia visai sumenko. Ji tapo 
„tuščia iliuzija, vardu be garbės“ (Lukanas, „Farsalija“, I, 135. Citatą 
vertė A. T. Veličkienė). 

3. Klepsidra —- vandens laikrodis, panašus į smėlio laikrodį. Teisėjas 
galėjo pridėti arba sumažinti klepsidrų. Kaltinamasis, advokatas arba 
kaltintojas gaudavo nustatytą klepsidrų skaičių. Teisėjas su gynėju ir 
kaltintoju galėjo suderinti, kiek oratoriui reikia laiko. 

24 laiškas 
1. Bebijus Hispanas — G. Plinijaus draugas. 
2. Trankvilas — žr. I, 18. 


II KNYGA (LIBER) 


1 laiškas 

1. Romanas - žr. I, 5. 

2. Lucijus Verginijus Rufas — 63 m. po Kr. konsulas, 69 m. po Kr. 
Aukštutinės Germanijos provincijos legatas. Kai jis numalšino Vin- 
dekso vadovaujamą sukilimą Galijoje, jam buvo pasiūlyta imperato- 
riaus valdžia, bet jis atsisakė. Antrąkart tokia pati valdžia jam pasiūlyta 
po Nerono mirties, trečiąkart - po Otono savižudybės, tačiau ir tada 
jis nesutiko. Mirė 97 m. po Kr. G. Plinijaus draugas ir globėjas. 

3. Verginijaus Rufo biografiją parašė Markas Kluvijus Rufas - kon- 
sularas, istorikas ir oratorius. 

4. Išliko gyvas ir valdant Neronui bei Domitianui. 

5. Turimas galvoje imperatorius Nerva. 

6. Romėnai labai vertino kilmę iš tos pačios vietovės. 

7. Mirus G. Plinijaus tėvui, jo globėju iš pradžių buvo Verginijus, 
o ne tikrasis dėdė Plinijus Vyresnysis. 

8. Kalbama apie aukšto rango žynių kolegiją — augūrus, kurie im- 
peratoriui pranešdavo kandidatų į savo kolegiją vardus. 

9. Kvinkvevirai - penkių asmenų ypatingoji komisija, turėjusi su- 
tvarkyti Domitiano laikais ištuštėjusį iždą. 

10. Konsularas — konsulas, pabaigęs kadenciją. 


2 laiškas 
1. Kvintas Valerijus Paulinas — 107 m. po Kr. konsulas, G. Plinijaus 
draugas. 
2. Besiskundžianti menkniekiais (gr.). 

3 laiškas 

1. Publijus Metilijus Nepotas — senatorius, Britanijos provincijos 
vietininkas. 

2. Isėjas —- mokyklos retorius, kilęs iš Sirijos. 

3. Kontroversija — dirbtinai sukurta teismo byla, kurioje pasisa- 
kydavo du retoriaus mokyklos mokiniai; vienas atlikdavo kaltintojo, 
kitas — gynėjo vaidmenį. Turinys — keisčiausios situacijos, įvairiausi 
charakteriai ir t. t. 

4. Trumpa ir įtaigi finalinė išvada. 

5. Patyrimas, lygis (gr.). 

6. Gadai — žr. I, 15. 

7. Titas Livijus Patavinas — garsus istorikas (59 m. pr. Kr.-17 m. 
po Kr.), aprašęs Romos istoriją nuo jos įkūrimo iki Druzo mirties. 

8. Nemylintis to, kas puiku (gr.). 

9. „Kas tai? Štai jeigu jūs paklausytumėt paties žvėries!“ Nėra ži- 
noma, kokia proga Aischinas Rodo gyventojams skaitė Demosteno 
kalbą. Žvėrimi čia vadinamas graikas Demostenas (Ciceronas, „Apie 
oratorių“, 3, 56, 213. Citatą vertė A. T. Veličkienė). 

10. Skardžiabalsis (gr.). 


4 laiškas 

1. Kalvina - G. Plinijaus giminaitė. 

2.Jeigu testamentu paliktas turtas būdavo su skolomis, paveldėtojas 
jo galėjo atsisakyti. 

3. G. Plinijaus kasmetinės pajamos buvo nuo 800 000 sestercijų iki 
vieno milijono, Regulo — šešiolika milijonų. G. Plinijus įvairioms do- 
vanoms ir renginiams leido savo santaupas arba pinigus iš kasmetinių 
pajamų. Per vienuolika metų (jo laiškai apima būtent tokį laikotarpį) 
jis išleido virš dviejų milijonų. 


5 laiškas 
1. Luperkas — G. Plinijaus draugas. 

2. Jauni G. Plinijaus bendraamžiai mėgo azijinį stilių, pasižymėjusį 
kalbos puošnumu ir siekiu sukelti efektą. 


6 laiškas 

1. Junijus Avitas — jaunuolis, kurį G. Plinijus mokė ruoštis gyve- 
nimo veiklai. 

2. Atleistiniai — vergai, paleisti į laisvę. 

3. Pakviestieji pietauti negali atsisakyti jiems pasiūlyto maisto. 
Menkesni svečiai gaudavo daug prastesnius patiekalus. Vienas toks 
svečias kreipiasi į patroną: 

„Austrių skanauji, kurios ežere Lukrino išaugo, 

Aš — kiaukutus čiulpiu, lūpas sužeisdamas sau. 

"Tau šampinjonai balti, o man - kiauliagrybiai tenka, 

"Tu knebinėji plekšnes, karšiais užsiimu aš, 

Tu į save kemši auksaspalvio karvelio gūžiuką, 

O prieš mane padėta šarka, nugaišus narve.“ 

(Martialis, „Epigramos“, III, 60. Vertė A. T. Veličkienė) 

4. Puotautojai gulėdavo ant specialiai pastatytų lovų. 


7 laiškas 

1. Makrinas — galbūt Cecilijus Makrinas, G. Plinijaus draugas. 

2. Princepsas — čia kalbama apie Nervą. 

3. Triumfo statulos buvo statomos po sėkmingo karo grįžusiems 
karvedžiams, jie buvo vaizduojami stovintys ant keturiais žirgais kin- 
kyto specialaus vežimo, aprengti auksu siuvinėta toga, su lauro vaini- 
ku ir dramblio kaulo skeptru rankoje. 

4. Spurina — žr. I, 5. 

5. Žiauri gentis — brukterai, žuvę kovose su giminiškomis ger- 
manų gentimis (Tacitas, „Germanija“, 33). 

6. Kotijus Vestricijus Spurina — jaunas, ypatingų talentų turėjęs 
žmogus. 

7. Mirusių protėvių vaškinės kaukės buvo laikomos atrijaus ni- 
Šose. 

8 laiškas 
1. Kaninijus — žr. I, 3. 
2. Ežeras Komo miestelio apylinkėse, dabartinis Komas. 


9 laiškas 

1. Lucijus Domicijus Apolinarijus — konsulas, valdęs 97 m. po Kr., 
G. Plinijaus draugas. 

2. Sekstas Erucijus Klaras - pirmasis iš savo giminės pateko į senatą, 
Antonino Pijaus valdymo metais ėjo Romos prefekto pareigas. 

3. Tunika su dviem purpuro spalvos juostom, esančiom priekyje 
ir nugaroje, nuo kaklo iki tunikos apačios. Tokį rūbą dėvėti galėjo tik 
senatorių luomo asmenys. 

4. Čia kalbama apie liaudies tribūną (tribūnus plebis), o ne apie 
karo tribūną (tribūnus militūris), t. y. karininką. 


10 laiškas 
1. Oktavijus — žr. I, 7. 
2. Lotynų kalba buvo labai išplitusi vakarinėse Romos provincijose. 


11 laiškas 

1. Arianas — žr. I, 2. 

2. Teisiamasis, bijodamas, kad svarstant bylą išaiškės jo nusikalti- 
mai, dar sunkesni už kyšio reikalavimą, atsisakė gynybos, pripažin- 
damas savo kaltę, tad tolesnio tyrimo nebereikėjo. Po to jis „prašė 
teisėjų“, t. y. teisėjų komisijos, kuri pagal Iėx de repetundis, t. y. pagal 
149 m. pr. Kr. priimtą įstatymą dėl kyšininkavimo, turėtų nustatyti 
neteisėtai pasisavintos sumos dydį. Įvykdžius Prisko reikalavimą, bau- 
džiamasis procesas būtų virtęs civiliniu, ir jam būtų telikę sumokėti 
piniginę baudą. 

3. Gynėjus provincialams paskirdavo senatas. Paskirtieji G. Plini- 
jus ir Kornelijus Tacitas reikalavo ištirti visą Prisko veiklą jam einant 
provincijos vietininko pareigas. 

4. Tiberijus Katijus Frontonas — nuolatinis kaltinamų senatorių 
gynėjas, 96 m. po Kr. konsulas-sufetas, t. y. realiai nevaldęs konsulas. 

5. Tiberijus Julijus Feroksas — 99 m. po Kr. konsulas, 116-117 m. 
po Kr. buvo Azijos provincijos vietininku. 

6. Provincijos vietininkas galėjo iš provincijos išsiųsti bet ką. Pris- 
kas nusikalto tuo, kad minimą ištrėmimą jis „nupirko“. 

7. Lazdomis mušti galima buvo tik neturinčius Romos pilietybės. 

8. Konsularas — žr. II, 1. 

9. Sausio 1-oji buvo magistratų valdymo pradžia, todėl sausio 
mėnesio susirinkimai, o ypač senato, buvo gausiai lankomi. Senato 
posėdžiai vyko viešai, tad prie atvirų durų stovėdavo daug susirinku- 
sių žmonių, tarp kurių būdavo ir suaugę senatorių sūnūs. 

10. Septemviri epulones — septynių žynių kolegija, prižiūrėjusi 
„dievų vaišinimo“ kultą. Dievų atvaizdai buvo sudedami ant pagalvių, 
o priešais juos išdėliojamas maistas. Tą ceremoniją užbaigdavo vaišės 
susirinkusiems žmonėms. 

11. Klepsidra — žr. I, 23. 

12. Senato posėdžiai baigdavosi atėjus nakčiai, t. y. sutemus. 

13. Gajus Silvijus (Salvijus) Liberalis — Vespasiano laikų oratorius, 
Makedonijos provincijos legatas, Domitiano laikų konsulas. 

14. Įtikinamai (gr.). 

15. Vietininkui neteisėtai gavus pinigų, šie iš jo buvo atimami ir 
patekdavo į valstybės iždą. Tremtis buvo paskirta in perpetuum, t. y. 
visiems laikams, tiesa, nenurodyta jos vieta. 

16. Balsuojama buvo taip: sutinkantieji eidavo į vieną pusę, o ne- 
sutinkantieji — į kitą. 

17. Regulas — žr. I, 5. Tačiau tuo metu jis jau nebuvo įtakingas ir 
veikė per kitus asmenis. 

18. Nusikaltimas (gr.). 

19. Leptis Magna — miestas Afrikos provincijoje. 


12 laiškas 
1. Arianas — žr. I, 2. 


2. Nusikaltimas (gr.). 

13 laiškas 

1. Prisko vardą turėjo keli žmonės, tad sunku tiksliai nustatyti, kas 
yra šio laiško adresatas. Šis Priskas, matyt, buvo legatas konsularo, 
kuriam buvo leista turėti bent jau dviejų legionų armiją. 

2. Karvedžiai turėjo teisę pasirinkti tam tikrą skaičių karininkų 
(Hribūni militūres). 

3. Imperatorius Augustas Ispaniją padalijo į dvi dalis: Artimoji Ispa- 
nija (šiaurinė ir rytinė pusė) ir Tolimoji Ispanija (Luzitanija ir Betika). 

4. G. Plinijus atvyko į Romą norėdamas gauti išsilavinimą ir gy- 
veno savo dėdės namuose. Su Vokonijum jis buvo maždaug vienodo 
amžiaus. 

5. „Geriausiasis princepsas“ — Nerva arba Trajanas. Trijų vaikų 
teisė buvo priimta 18 m. pr. Kr. Romėnams - trijų vaikų, Italijos gy- 
ventojams — keturių, provincialams — penkių vaikų teisė garantavo 
tėvui daugybę privilegijų gaunant magistratūras ir t. t. 


14 laiškas 

1. G. Plinijus turėjo keletą draugų Maksimo vardu. Neaišku, kuris 
čia turimas galvoje. 

2. Centumvirai — žr. I, 5. Kalbėti šiuose teismuose G. Plinijus 
pradėjo būdamas aštuoniolikos, tad tokio pat amžiaus, kaip ir tie jau- 
nikliai, kuriuos jis užsipuola. 

3. Atėję į centumvirų teismus, nesubrendę jaunuoliai tiesiog tęsda- 
vo mokyklose vykdavusias deklamacijų varžybas. Ten retorius paskelb- 
davo temą, mokiniai rašydavo ta tema rašinį ir, po retoriaus pataisymų 
tekstą išmokę atmintinai, deklamuodavo jį lyg tikri oratoriai. 

4. Atilijus — žr. I, 9. 

5. Gramatinėje mokykloje (panašiai kaip mūsų vidurinė mokykla) 
su lotyniška literatūra mokiniai susipažindavo skaitydami Vergilijų, su 
graikiška —- Homerą. 

6. Konsularas - žr. II, 11. 

7. Sportula — pintinė su maistu arba pinigais, patronų duodama 
arba siunčiama klientams. 

8. Triklinijus — puotų salė; lova pietauti prigulus trims žmonėms. 

9. Jaunas oratorius suranda tarpininką (manceps - rangovas), įteikia 
jam tam tikrą sumą, idant jis surastų „liaupsintojus“. Šis tarpininkas 
dalija sportulas sutinkantiems girti oratorių. Laudiceni — giriantys; tą 
patį reiškia ir graikiškas žodis oopokAseis. 

10. Nomenklatoriai — vergai, lydintys savo šeimininką ir sufle- 
ruojantys jam sutiktų asmenų vardus, kad šeimininkas galėtų į juos 
kreiptis vardu lyg į senus gerus pažįstamus. Toga apsivelkama su- 
laukus 16 metų. 

11. Tribūna čia vadinamas paaukštinimas, ant kurio sėdėdavo 
teisėjai. 

12. Markas Fabijus Kvintilianas — garsus oratorius, G. Plinijaus iš- 
kalbos mokytojas. Parašė retorikos vadovėlį „Oratoriaus ugdymas“. 
Mirė apie 96 m. po Kr. 

13. Gnėjus Domitijus Afras — garsus oratorius, kilęs iš Galijos. 
Mirė 59 m. po Kr. 

14. Oratoriaus balsas dar užlūžta, nes kalbėtojas labai jaunas. 
Kalbą sako lyg dainuodamas, tad šiai melodijai pritarti tiktų deivės 
Kibelės šventėse naudojami instrumentai. Rimtiems romėnams tos 
šventės atrodė per daug nešvankios. 


15 laiškas 
1. Julijus Valerianas — senatorius. 
2. Marsai — italikų gentis, gyvenusi Apeninų centre. 
3. Iš motinos paveldėti G. Plinijaus dvarai buvo netoli Komo mies- 
to; apleisti todėl, kad po ankstyvos tėvo mirties sūnus kartu su moti- 
na gyveno arba Romoje, arba Kampanijoje. 


16 laiškas 
1. Markas Anijus Severas (Anianas) — G. Plinijaus reikalų patikė- 
tinis. 
2. Nuo Augusto laikų išpopuliarėjo lentelės, kuriose buvo įrašomi 
papildymai prie teisėtai sudaryto testamento (žr. VI, 3). Testamento 

autorius testamente turėjo įrašyti, jog prierašai, kurie yra arba bus 
lentelėse, turi būti laikomi teisėtais. Acilianas šito nepadarė, tad for- 
maliai tos lentelės neturėjo teisinės galios. 

3. Jeigu neatsirasdavo testamentu užrašyto turto paveldėtojas, o 
apie tai sužinodavo įskundėjas (dėlūtor), už savo pranešimą jis gauda- 
vo dalį to turto, o likęs turtas pereidavo į valstybės iždą. 


17 laiškas 

1. Galas - galbūt senatoriaus Galo Rufo giminaitis. 

2. Romėnų mylia — apie 1480 metrų (pusantro kilometro). Mylios 
buvo skaičiuojamos nuo „auksinio mylios stulpo“ — paauksuoto bron- 
zinio stulpo, Augusto pastatyto Forumo aikštėje. Pradedant juo, po 
kiekvienos mylios pakelėje stovėjo mylios stulpai. 

3. Vasarą žolė lygumoje išdegdavo, tad, prasidėjus karščiams, gy- 
vulių bandos buvo suvaromos į kalnus. 

4. Atrijus — svetainė, svarbiausia romėnų namo dalis. Portikas — 
dengta, iš vienos pusės atvira galerija su kolonomis. 

5. Stiklą romėnai naudojo retai. Rėmuose dažniausiai būdavo 
žėručio plokštės. 

6. Peristilis — kolonomis apsuptas kiemas. Triklinijus — žr. II, 14. 

7. Romėnai, norėdami apšildyti tam tikrą patalpą, žemėje po ja 
įmontuodavo krosnį taip, kad visa šiluma eitų po norimo apšildyti 
kambario grindimis. Kai kada šiluma pakildavo ir sienose įtaisytais 
vamzdžiais. 

8. Frigidarijus — šaltųjų maudynių salė. 

9. Hipokaustas (lakonikas) — patalpa, kur buvo šildoma sausu oru; 
propnigijus — garinimosi patalpa pirtyje. 

10. Kriptoportikas — koridorius su sienomis, kuriose įtaisyti langai. 

11. Akvilonas — šiaurės rytų vėjas. 

12. Favonijus — šiltas vakaris vėjas. 

13. Soliarijus — plokščias saulės apšviečiamas stogas. 

14. Pasibaigus darbams, gruodžio mėnesį būdavo švenčiamos Sa- 
turnalijos — linksmos, triukšmingos šventės, skirtos italikų žemdir- 
bystės dievui Saturnui. 

18 laiškas 

1. Maurikas — žr. I, 5. 

2. Tuo metu berniukams buvo 13—14 metų, jie buvo pabaigę gra- 
matinę mokyklą, tad reikėjo surasti gerą retorikos mokytoją. 

3. Į retoriaus mokyklą galėjo užeiti bet kas, tad paklausyti savo 
sūnaus deklamacijų (žr. II, 14) tėvas galėjo pasikviesti giminaičius ir 
pažįstamus. 

4. Vespasiano valdymo metais buvo įsteigtos graikiška ir lotyniška 
valstybinės mokyklos, o mokytojams jose paskirta 100 000 sestercijų 
metinė alga. Tarp valstybinių ir privačių mokyklų mokytojų, žinoma, 
buvo konkurencija. 


20 laiškas 

1. Kalvizijus — žr. I, 12. 

2. Asas — pinigas, Cicerono laikais jo vertė nukrito iki maždaug 
10 centų. 

3. Pretorionų nužudyto Veranijos vyro Pizono priešas —- Regulas. 
Lucijus Kalpurnijus Pizonas Licinianas ilgą laiką buvo tremtyje, iš kur 
jį sugrąžino imperatorius Galba, įsūnijo ir paskyrė savo įpėdiniu. Nu- 
žudytas per perversmą kartu su Galba. 

4. Haruspikai — oficialiai pripažinti būrėjai, būrę iš paaukotų gy- 
vulių vidurių. Imperatorius Klaudijus įsteigė haruspikų kolegiją iš še- 
šiolikos narių. 

5. Legatas čia — tam tikra suma arba daiktas, papildomai 
paminėtas testamente. Nuolatiniu dėmesiu ir pagalba vienišiems 
bejėgiams seneliams testamentų gaudytojai (captūtores) pelnyda- 
vo draugo vardą, o paprotys reikalavo, kad testamente jiems būtų 
paskirtas nors ir mažas legatas. Tad Blezo elgesys buvo palaikytas 
nedėkingumo apraiška. 

6. Mokytojas mokykloje taisyklę įtvirtindavo trimis pavyzdžiais. 

7. Ko aš čia persistengiu (gr.). 

8. Jeigu haruspikas aukojamame gyvulyje rasdavo „dvigubus vidu- 
rius“, pvz.: dvi širdis, tai buvo laikoma gera žadančiu ženklu. 

III KNYGA (LIBER) 


1 laiškas 

1. Kalvizijus Rufas — žr. I, 12. 

2. Spurina — žr. I, 5. 

3. Diena senovės Romoje prasidėdavo saulei patekėjus, o baigda- 
vosi jai nusileidus, todėl valanda nebuvo nuolatinis, nekintamas laiko 
vienetas, o kito priklausomai nuo metų laiko. 

4. G. Plinijus ir pats parašė dvi knygeles „nelabai griežtų eilėraščių“, 
jis palaikė poetų Katulo ir Martialio nuomonę. 

„Gali man leist cenzūra nekenksmingais juokeliais švaistytis: 

Eilės — išdykėlės, bet pats gyvenu aš dorai.“ 

(Martialis, „Epigramos“, I, 4. Vertė A. T. Veličkienė) 

5. Romėnų higienos taisyklės buvo tokios: mankšta prieš valgį, 
skaitymas balsu, žaidimas su kamuoliu, pasivaikščiojimas ir t. t. Po 
pratimų derėjo eiti į pirtį. 

6. Švarūs indai — indai be jokių išraižymų ar papuošimų. 

7. Korinto bronza — indai iš ypatingo lydinio (varis, auksas, sida- 
bras). Tokie indai buvo labai vertinami ir kainavo labai daug. 

8. Pavedimai, duoti visuomenės arba imperatoriaus. 


3 laiškas 

1. Korelija Hispula — konsularo Korelijaus dukra — žr. I, 12. 

2. Raiteliai — raitelių (eguites) luomo Žmonės. Žirgus, reikalingus 
tarnauti kavalerijoje, jie gaudavo iš valstybės. 

3. G. Plinijus, Kvintilianas, Svetonijus ir kiti autoriai leidžia su- 
prasti, kad ištvirkavimas buvo tikra mokyklų rykštė. 

4. Julijus Genitoras —- geras žmogus ir mokytojas, tačiau per daug 
griežtas ir nepakantus (žr. IX, 17). 


7 laiškas 
1. Kaninijus Rufas — žr. I, 3. 
2. Tiberijus Silijus Italikas — 68 m. po Kr. konsulas. Savo karjerą 

pradėjo kaip teismų oratorius. Valdant Vespasianui buvo Azijos pro- 
vincijos vietininku, parašė epinę poemą iš septyniolikos knygų (libri) 
apie karą su Hanibalu. 

3. G. Plinijus, gerbdamas mirusiojo atminimą, vadina jį ne 
įskundėju (dėlūtor), o savanoriu kaltintoju. 

4. Aulas Vitelijus Germanikas — žr. I, 5. 

5. Cezaris — čia turimas galvoje Trajanas. 

6. Grožio mėgėjas (gr.). 

7. Neronas - žr. I, 5. 

8. Gajus Valerijus Festas — Afrikos provincijos legiono vadas. Pi- 
zonas 70 m. po Kr. ten ėjo prokonsulo pareigas. Iš pradžių Valerijus 
Festas rezgė intrigas Vitelijaus naudai, bet po to perėjo į Vespasiano 
pusę ir įsakė nužudyti Vitelijaus šalininką Pizoną. Apie tai detaliai 
rašo Tacitas („Istorija“, IV 48-50). 

9. Senato posėdžiai vykdavo tokia tvarka: pirmininkaujantis ma- 
gistratas padarydavo įvadinį pranešimą, po to, prisilaikydamas sena- 
torių rango, klausdavo, ką reikia padaryti šiuo klausimu, o jau tada 
prasidėdavo balsavimas. 

10. Kserksas — Darėjo sūnus, persų karalius (486—465 m. pr. Kr.). 

11. „Pakurstyti bėgantį“ —- priežodis. 

12. „Gera varžytis“ (Hesiodas, „Darbai ir dienos“, 24. Citatą 
vertė A.T. Veličkienė). 


9 laiškas 

1. Gajus Kornelijus Minicianas — turtingas ir įtakingas advokatas, 
kilęs iš Galijos, G. Plinijaus draugas, ėjęs svarbias pareigas. 

2. „Perdaviau ir priėmiau blogį ' — Betikos gyventojai juokaudavę: 
pajamų-išlaidų knygoje į straipsnį „Išlaidos“ įtrauktas į Afriką išvykęs 
Priskas, o į straipsnį „Pajamos“ — iš Afrikos atvykęs Klasikas, taigi 
blogis pakeistas blogiu. 

3. Cecilijus Klasikas Betikos provincijos vietininku buvo 97-98 m. 
po Kr. Klasiką kyšių reikalavimu ir žiaurumu kaltino iš visos provin- 
cijos atsiųsti delegatai. Jo byla buvo svarstoma tik 100 m. po Kr., 

nes Klasikas jau buvo miręs ir nedalyvavo tyrimą vykdęs Norbanas 
Licinianas. 

4. Turimas galvoje Atilijaus įstatymas (Il a. pr. Kr.), pagal kurį tik 
apkaltinus kyšio reikalavimu arba valstybės išdavimu buvo galima at- 
naujinti bylą dėl mirusio asmens turto kontiskavimo. Toks tyrimas 
buvo vadinamas inguisitio. Senatas siųsdavo inkvizitorių į provinciją 
ir suteikdavo jam teisę prievarta iš ten į Romą išsiųsti reikalingus liu- 
dytojus bei rastus dokumentus. 

5. Nemėgstantys bendrauti su kitais (97). 

6. Daug teisiamųjų galėjo ieškoti paramos senate. 

7. Kvintas Sertorijus (la. pr. Kr.), per pilietinį karą buvęs Marijaus 
pusėje, 80—72 m. pr. Kr. vadovavo luzitanams kare su romėnais. Kai 
kartą jo armijoje kilo nepasitenkinimas ir nesutarimai, jis nusprendė 
sušaukti kareivius ir liepė atvesti du arklius, iš kurių vienas buvo senas 
kuinas, o kitas — puikus žirgas su gražia ilga uodega. Prie kuino pasta- 
tytas aukštas ir stiprus karys, o prie žirgo — mažas, silpnas kareivėlis. 
Jie turėjo iš arklių uodegų išpešti plaukus. Stipruolis, visas suprakaita- 
vęs, tempė kuino uodegą iš visų jėgų, kol ji nutrūko ir nukrito žemėn. 
Menkutis kareivėlis iš žirgo uodegos plaukus išpešiojo po vieną be 
didelių pastangų. Taip ir G. Plinijus su draugu nusprendė „išpešioti“ 
kaltinamuosius kiekvieną atskirai. Apie Sertorijų rašo Plutarchas kny- 
goje „Paralelinės biografijos“. 

8. Į teismą buvo atneštos Klasiko pajamų-išlaidų knygos su jo pa- 
ties pastabomis, kiek ir už ką buvo paėmęs kyšių, — susidarė keturi 
milijonai sestercijų. 

9. Probo ir Hispano gynėjas Restitutas buvo nepatenkintas, jog 
viskas susiklostė kitaip, nei jis tikėjosi. Abu kaltinamieji buvo ištrem- 
ti, bet turtas nebuvo kontiskuotas ir jie neprarado pilietinių teisių. 

10. 20 m. po Kr. senatas nutarė, jog provincijų vietininkų, kal- 
tinamų kyšių reikalavimu, žmonos yra taip pat atsakingos už tą 
nusikaltimą. Tacitas („Analai“, III, 33—34) rašo, jog 21 m. po Kr. žmo- 
noms buvo uždrausta lydėti vyrus į provincijas. 

11. Homeras pasakoja apie Trojos karą po daugelio metų. 

12. Norbanas Licinianas buvo ištremtas iš Ispanijos Klasiko nu- 
rodymu. Grįžęs iš tremties ėmėsi kaltinti Klasiką ir buvo išrinktas 
kandidatu į inkvizitorius. Norbano priešai jį kaltino dviveidyste, esą 
veikdamas prieš Klasiko žmoną Kastą slaptomis jai padėjęs. 

13. Silvijus (Salvijus) Liberalis — žr. II, 11. Giaras — viena iš mažy- 
čių salelių Egėjo jūroje, į kurią dažniausiai tremdavo už dviveidystę. 


11 laiškas 

1. Julijus Genitoras — žr. III, 3. 

2. Filosofai iš Romos buvo išvaryti valdant Domitianui 93—94 arba 
95-96 m. po Kr. 

3. Herenijus Senecionas už parašytą Helvidijaus Vyresniojo (Hel- 
vidijus Priskas, 70 m. po Kr. pretorius, du kartus ištremtas iš Romos) 
biografiją buvo apkaltintas valstybės išdavimu ir Domitiano įsakymu 
nuteistas myriop. 

4. Metijus Karas jau buvo padavęs Domitianui prieš Plinijų 
nukreiptą skundą. 


12 laiškas 
1. Lucijus Katilijus Severas — žr. I, 22. 
2. Vos prašvitus patrono sveikinti susirinkdavo jo klientai — atleis- 
tiniai, neturtingi draugai, prekijai ir t. t. 
3. Kalbama apie Katoną Vyresnįjį (234—149 m. pr. Kr.), griežtą 
moralistą, Kartaginos priešą. 


14 laiškas 

1. Acilijus - nežinomas asmuo. 

2. Larcijus Makedonas - atleistinio, buvusio vergo sūnus. 

3. Formija — mažas miestelis Lacijuje, kurio apylinkėse augo puikūs 
vynuogynai. Čia buvo daugelio turtingų romėnų vilos. 

4. Nužudžius šeimininką, nebuvo ieškoma vieno žudiko-vergo, o 
išžudomi visi tų namų vergai. Tacitas („Analai“, XIV, 42—45) pasako- 
ja, kad po Lucijaus Pedanijaus Sekundo nužudymo mirties bausme 

buvo nubausti visi 400 jo vergų, nors buvo daug pasipiktinusių, netgi 
senate. 

5. Įėjimas į viešąją pirtį kainavo 1 asą, tad šios pirtys buvo prieina- 
mos netgi neturtingiausiems. 


16 laiškas 

1. Metilijus Nepotas — žr. II, 3. 

2. Arija — Arija Vyresnioji, Cecinos Peto žmona, Arijos Jaunesnio- 
sios motina. Fanija — jos anūkė, Arijos Jaunesniosios ir Trazėjos Peto 
dukra, Helvidijaus Vyresniojo žmona. 

3. Romėnai našlaityste vadino ne tik tėvų, bet ir vaikų netektį. 

4. Ištraukusi iš krūtinės ją pervėrusį durklą, Arija jį padavė vyrui 
Petui, tardama: „Petai, neskauda!“, idant šis nebijotų tuo kardu nusi- 
žudyti. | 

5. Teismas, matyt, vyko Klaudijaus rūmuose. 

6. Trazėjos Peto žmona Arija Jaunesnioji norėjo numirti kartu su 
vyru, tačiau šis ją atkalbinėjo, kad jų dukra Fanija neliktų visai be glo- 
bos. Apie tai užsimena Tacitas („Analai“, XVI, 34). 


20 laiškas 

1. Mesijus Maksimas — nenustatytas asmuo. Gali būti, kad Maksi- 
mo vardu vadinami keli asmenys. 

2. Iš pradžių Romoje balsuojama būdavo atvirai, bet jau II a. 
pr. Kr. liaudies tribūnai pasiekė, kad balsavimas vyktų slaptai: Gabi- 
nijaus įstatymas — renkant magistratus, Kasijaus įstatymas — skelbiant 
teismų nuosprendžius, Papirijaus įstatymas — priimant įstatymus. 

3. Komicijai (comitium — susirinkimų vieta Forumo aikštėje) — 
piliečių susirinkimai, sukviesti ir vadovaujami aukštųjų magistratų. 
Sueigose jokie sprendimai nebuvo priimami, tik išklausomi piliečių 
pasisakymai ir agitacijos. 

4. Minimalus kandidato į kvestorius amžius — 25 metai — buvo 
nustatytas imperatoriaus Augusto. 

5. Rekuperatoriai nebuvo nuolatinė kolegija, juos išrinkdavo rei- 

kalui esant. Rekuperatoriai spręsdavo Romos piliečių ginčus su sve- 
timšaliais, turto grąžinimo klausimus ir kt. 
6. Tas žmogus — imperatorius Trajanas. 


IV KNYGA (LIBER) 


2 laiškas 

1. Atijus Klementas — nenustatytas asmuo. 

2. Regulas - žr. I, 5. 

3. Jeigu berniuko motina būtų jam testamentu užrašiusi savo 
palikimą, o berniukas nebūtų tėvo emancipuotas (t. y. tėvas nebūtų 
atsisakęs savo valdžios sūnui), tai šis palikimas būtų tapęs Regulo 
nuosavybe, o su juo išsiskyrusi žmona to, aišku, nenorėjo. 

4. Kadangi mirusiojo, senovės romėnų nuomone, laukdavo po- 
mirtinis gyvenimas, į suaugusiojo kapą sudėdavo papuošalus, mėgtus 
gėrimus ir t. t., o į vaikų kapus - jų žaislus, turėtus gyvuliukus ir kt. 

5. Turtuoliai priemiesčiuose prie savo namų įrengdavo didžiulius 
parkus ir pristatydavo juose statulų. Regulo parke buvo daug jį patį 
vaizdavusių skulptūrų. 

6. Romos mieste buvo sveikatai kenksmingos sąlygos. Maliari- 
ja čia žmonės labiausiai sirgdavo vasaros pabaigoje, tad visi, kas tik 
galėjo, tuo metu išvykdavo iš Romos kitur. Tie, kas norėjo Regului 
parodyti savo užuojautą, buvo priversti likti Romoje. 


7 laiškas 

1. Katijus Lepidas — nežinomas asmuo. 

2. Regulas — žr. I, 5. 

3. Dekurionai — miestų tarybos nariai. 

4. „Nemokšiškumas paskui save veda įžūlumą, o mąstymas - lėtu- 
mą“ — šiuos žodžius graikų istorikas Tukididas priskiria Perikliui. 

5. Herenijus Senecionas — žr. I, 5. 

6. Katonas — žr. III, 12. 

7. Municipijus — provincijos arba Italijos miestas. 

8. „Pakeltu balsu, džiūgaudamas ir garsiai šaukdamas“ ( Demoste- 
nas, „Apie vainiką“. Čitatą vertė A. T. Veličkienė). 

9. Kilnojamojo cirko šeimininkas (circulūtor), demonstruojantis 
savo dresuotus gyvulius, pvz., kiaules. Petronijus rašo: „Muzikai gro- 
jant, stalai buvo nuvalyti, o į triklinijų tarnai atvedė tris baltas kiaules 
su antsnukiais ir skambalėliais ant kaklo. [...] Aš maniau, kad tai akro- 
batai ir kad tos kiaulės darys ką nors nepaprasta, panašiai kaip cirke.“ 
(„Satyrikonas“, 47. Vertė J. Dumčius) 


11 laiškas 

1. Kornelijus Minicianas — žr. III, 9. 

2. „Jei panorės Fortūna, iš retoriaus konsulu tapsi, jai užsimanius, 
žiūrėk, ne konsulas — retorius būsi!“ (Juvenalis, „Satyros“, 197—-198. 
Vertė A. Bendoriūtė) 

3. Toga buvo nacionalinis romėnų drabužis, kurį vilkėti teisę 
turėjo tik Romos piliečiai. 

4. Domitianas — žr. I, 5. 

5. Regija — valdovo rezidencija, vyriausiojo pontifiko buveinė ne- 
toli Vestos šventyklos. 

6. Alba Longa —- miestas Lacijuje, pasak padavimo, įkurtas Enėjo 
sūnaus Askanijaus. 

7. Domitianas 84 m. po Kr. išvyko į karą su germanų gentimi cha- 
tais, kuriuos šiek tiek atstūmė, tačiau Dakijoje, Panonijoje ir Ger- 
manijoje to padaryti nepasisekė. Domitianas pasirašė sutartį su dakų 
karaliumi Decebalu ir, grįžęs į Romą, atšventė triumfą. 

8. Visų nuomone, ji buvo nekalta. 

9. Stola — ilgas, kulnus siekiantis apdaras. 

10. „Rūpinandamasi, kad nukristų padoriai“ — cituojami Talti- 
bijo žodžiai apie Hekabę. (Euripidas, „Hekabė“, 569. Citatą vertė 
A. T. Veličkienė) 

11. Komicijus — seniausia Romos piliečių susirinkimo vieta Foru- 
mo aikštėje. 

12. Herenijus Senecionas — žr. I, 5. 

13. „Krito mūsų Patroklas“ (Homeras, „Iliada“, XVIII, 20. Citatą 
vertė A. T. Veličkienė). 

14. „Licinianas pasidavė“ — t. y. atsisakė gynybos. 

15. Atsisakydamas gynybos Licinianas tarsi pripažino kaltę, taigi 
pateisino Domitiano žiaurumą. Apsidžiaugęs Domitianas sušvelni- 
no Licinianui bausmę. Ištremiant turtas visada buvo kontiskuoja- 
mas, tačiau kartais maloningai buvo leidžiama jo dalį pasilikti sau. 

16. Markas Kokcėjus Nerva - Romos imperatorius, valdęs po Do- 
mitiano 96-98 m. po Kr. 


13 laiškas 

1. Kornelijus Tacitas — žr. I, 6. 

2. Tuskulas — senas miestas Lacijuje, netoli jo vilą turėjo G. Plini- 
jaus bičiulis. 

3. „Darbelis“ — matyt, jo eilėraščiai. 

4. Preteksta — toga su raudona juosta, kurią dėvėjo jaunuoliai iki 
pilnametystės. 

5. Plinijus siūlo didelę sumą pinigų, kurią būtų galima skirti geram 
mokytojui. 

6. G. Plinijus siūlo Komo gyventojams įsteigti tėvų prižiūrimą mokyklą 
ir mokytoją pasirinkti savo nuožiūra, o ne rekomenduojant miesto tarybai, 
nes pastaruoju atveju konkurentai dažnai pasinaudodavo protekcijomis, 
pataikaudavo įtakingiems miesto tarybos nariams, netgi papirkinėdavo, 
tad mokytojais kartais tapdavo neverti to amato žmonės. 

7. Jeigu į mokytojo vietą pretenduodavo keli asmenys, jiems buvo 
rengiamas savotiškas konkursas. 


16 laiškas 
1. Valerijus Paulinas — žr. II, 2. 
2. Centumvirai — žr. I, 5. 
3. Paprastai advokatas apie vieną bylos klausimą kalbėdavo vieną 
valandą. G. Plinijus teisme praleido visą darbo dieną. 

19 laiškas 

1. Kalpurnija Hispula - vienintelė likusi gyva G. Plinijaus žmonos 
teta, ji auklėjo mergaitę, nes šioji anksti liko našlaitė. 

2. G. Plinijus savo jaunutę žmoną supažindino su savo pomėgiais, 
su jos pareigomis, skatino skaityti, domėtis menais. Ji labai žavėjosi 
vyru ir jį mylėjo. 

3. Motina — Plinijaus Vyresniojo sesuo Plinija. 


20 laiškas 
1. Nonijus Maksimas — 78 m. po Kr. konsulo Nonijaus Prisko 
brolis. 
2. Galbūt rašoma apie politinį pamfletą, kurį jis norėjo publikuoti. 


21 laiškas 

1. Velijus Cerialis — nenustatytas asmuo. 

2. Helvidijus Priskas Jaunesnysis Publijaus Certo buvo apkaltintas 
imperatoriaus įžeidimu (crimen mūiestūtis) ir nuteistas mirties baus- 
me. Paliko dvi dukteris ir sūnų. 

3. G. Plinijus teisme apkaltino Helvidijaus įskundėją Publijų Certą 
ir parašė apie Helvidijų knygą. 


22 laiškas 

1. Sempronijus Rutas — G. Plinijaus draugas. 

2. Į princepso tarybą įeidavo žinomi administratoriai, teisės ži- 
novai, senatoriai ir kt. Princepsas (šiuo atveju — Trajanas) tarybos 
siūlymus galėjo ir atmesti. 

3. Vienos miesto (Pietų Galija) gyventojams didelę įtaką darė grai- 
kų kultūra. Prieš mirtį jie dažnai įpareigodavo suruošti graikiško stiliaus 
agoną — muzikos, dainų, poezijos ir atletų varžybas. Jaunimas joms 
ruošdavosi vadovaujant graikų mokytojams gimnasijuose, kurie buvo 
laikomi tinginystės ir ištvirkavimo lizdais. Tokius agonus rengė ir Ne- 
ronas bei Domitianas, bet griežtai išauklėti romėnai juos smerkė. Netgi 
Martialis, kreipdamasis į Atiką, rašė: 

„Na, o jaunuoliams kitiems — fechtuotojas, daužantis ausį, 

Turtą vagiąs jų bjaurus kūnų trynėjas... Tik tau 

Rankiniu ar išpūstu, ar kaimišku sviediniu žaisti 

Noras nekyla, basliu stulpo buku nedaužai.“ 

(„Epigramos“, VII, 32. Vertė A. T. Veličkienė) 

4. Duumviras Trebonijus Rufinas, nesukvietęs miesto tarybos, 
savo dekretu patvirtinusios testamento sudarytojo valią, tokį agoną 
uždraudė, aiškiai viršydamas savo įgaliojimus. Duumviras - dviejų as- 
menų kolegijos narys. 

5. Junijus Maurikas — žr. I, 5. 

6. Nerva - žr. IV 11. 

7. Aulas Fabricijus Vejentonas — triskart konsulas, slaptas deliato- 
rius valdant Flavijams. 

8. Katulas Mesalinas — dukart konsulas, įskundęs daug žmonių. 

„Dar Vejentonas antai atgrasusis, su juo ir Katulas: 

meile liepsnojo tasai kraugerys nematytai merginai. 

Net ir šiandieną tokia pabaisa stebina žmones!“ 

(Juvenalis „Satyros“, IV 114—115. Vertė A. Bendoriūtė) 


24 laiškas 
1. Fabijus Valentas — žinomas tik iš šio G. Plinijaus laiško. 
2. Žr. I, 5. 
3. Princepso draugai — jo tarybos nariai, vykdę daug itin svarbių 
įpareigojimų, tad užsiimti advokato veikla nelabai turėję laiko. 
4. Draugystė su Helvidijaus rato žmonėmis jam, aišku, buvo pa- 
vojinga, o ryšiai su Frontonu ir Korelijumi, matyt, padėjo. 


25 laiškas 
1. Mesijus Maksimas — žr. III, 20. 
2. Neseniai vykę komicijai — kalbama apie 105 m. po Kr. sausį 
vykusius komicijus. 
3. Bet tuo pasirūpins tas, kuris virš mūsų (gr.) — t. y. imperato- 
rius. 

V KNYGA (LIBER) 


5 laiškas 
1. Nonijus Maksimas — žr. IV 20. 
2. G. Fanijus — galbūt Fanijaus Trazėjos giminaitis, Nerono nu- 
baustas myriop. 
3. G. Plinijus ir jo amžininkai mėgo rašyti garsių žmonių biogra- 
fijas. 
4. Romėnai labai tikėjo sapnų pranašingumu. 


9 laiškas 

1. Sempronijus Rufas — G. Plinijaus draugas. 

2. Julijų bazilika — puikūs rūmai su didelėmis salėmis teismo 
posėdžiams ir biržai, vadinami jas fundavusių valdovų vardais. 

3. Komperendinacija — abipusis besibylinėjančių šalių pasiūlymas 
atvykti trečiąją teismo dieną ir paklausyti priešingos šalies advokatų 
pasisakymų. 

4. Decemvirai — kiekvienos iš keturių komisijų, į kurias buvo skirs- 
tomas centumvirų teismas, pirmininkai. Centumvirai — žr. I, 5. 

5. Pirkti advokatų kalbas — t. y. mokėti jiems už gynybą. Valdant 
imperatoriui Klaudijui senatas priėmė nutarimą, kad advokatas turi 
teisę į 10 000 sestercijų honorarą. Viršijus šią sumą, tai buvo laikoma 
kyšio reikalavimu. 


11 laiškas 


1. Kalpurnijus Fabatas - kilęs iš Komo, šio miestelio patronas, tre- 
čiosios G. Plinijaus žmonos senelis. 
2. Portikas — žr. I, 5. 


15 laiškas 


1. Gnėjus Arijus Antoninas — 69 ir 97 m. po Kr. konsulas. 


16 laiškas 


1. Efulanas Marcelinas — nežinomas asmuo. 

2. Gajus Minicijus Fundanas — artimas G. Plinijaus draugas. 

3. Turtingų šeimų mergaites mokė mokytojai, joms padėjo tarnai- 
tės ir t. t. 

4. Tuo metu jos motina, matyt, jau buvo mirusi. 


18 laiškas 
1. Publijus Kalpurnijus Makras — 103 m. po Kr. konsulas. 


19 laiškas 

1. Valerijus Paulinas — žr. II, 2. 

2. Geras elgesys su vergais nebuvo Romoje dažnas. 

3. „Visada, kaip jus mylintis tėvas...“ (Homeras, „Odisėja“, II, 47. 
Citatą vertė A. T. Veličkienė) 

4. Zosimo liga — matyt, džiova. 

5. Gydytojai sergantiems džiova patardavo vykti į Egiptą, kur vy- 
rauja švelnus sausas klimatas, taip pat rekomenduodavo keliones jūra. 

6. Julijaus Forumas — miestas netoli dabartinio Marselio. 


VI KNYGA (LIBER) 


1 laiškas 
1. Kalestrijus Tironas — G. Plinijaus kvestūros ir pretūros kolega, 
Betikos provincijos prokonsulas. 
2. Padas — dabartinė Po upė. Picenas — kraštas vidurio Italijoje. 


2 laiškas 
1. Arianas — žr. I, 2. 
2. Regulas - žr. I, 5. 
3. Regulas iš anksto rūpestingai pasirašydavo savo kalbų tekstus. 
4. Galbūt Regulas savo veide norėjo išskirti akis, kaip tai darydavo 
aktoriai. Martialis rašo apie buvusį vergą, kuris bando paslėpti įdagą 
ant kaktos užklijuodamas taškelius: 

„Daug išdėliota kaktoj žvaigždėtoj mažyčių taškelių. 

Nori žinoti, kas jis? Kaktą nutrink ir — skaityk!“ 

(„Epigramos“, II, 29. Vertė A. T. Veličkienė) 

Apie Regulo pomėgį tartis su haruspikais — žr. II, 20. 

5. Regulas prašė neriboti laiko, skiriamo pasisakyti advokatams, 
teisėjams ir kaltintojams. 

6. Princepsas — čia kalbama apie Trajaną. 

7. Klepsidra - žr. I, 23. 


4 laiškas 
1. Kalpurnija - žr. IV, 19. 
2. Kampanija, kur ilsisi Kalpurnija, buvo pagrindinė vaisių tiekėja. 


6 laiškas 

1. Fundanas - žr. I, 9. 

2. Tuo laiku, matyt, rinkimai vyko ne visada atsižvelgiant į impera- 
toriaus siūlomus kandidatus (Tacitas, „Analai“, I, 13). 

3. G. Plinijus lankė lotyniškos retorikos mokyklą pas Kvintilianą, 
graikiškos — pas Sacerdotą. 

4. Kalbama apie būdą įgyti šalininkų ir globėjų visuomeninėje bei 
politinėje veikloje. 

5. Recitacijos — viešas kūrinių skaitymas. 

6. Maži kūrinėliai — matyt, jo eilėraščiai. 

7. Tada G. Plinijus jau buvo kvestorijus (baigęs kvestoriaus 
kadenciją) ir galėjo jaunesniam broliui padėti. 


10 laiškas 
1. Albinas Lukcėjus kartu su G. Plinijum kaltino teisme Klasiką ir 
gynė Julijų Basą. 
2. Alsijus — senovinis etruskų miestas jūros pakrantėje. 
3. Verginijus Rufas — žr. II, 1. 
4. Paveldėtojas, pardavęs tėvoniją, turėjo pasirūpinti paminklu. 

5. Gajus Julijus Vindeksas — Narbono Galijos provincijos prokon- 
sulas, sukėlęs maištą prieš Neroną. Jo kariuomenę sumušė Verginijus 


Rufas. 


15 laiškas 

1. Vokonijus Romanas - žr. I, 5. 

2. Gajus Pasenas Paulas — poetas, galbūt Propercijaus giminaitis. 

3. Sekstas Propercijus — garsus poetas elegikas, gyvenęs apie 
49-15 m. pr. Kr. 

4. Recitavimas — žr. VI, 6. 

5. Lucijus Javolenas Priskas — 86 m. po Kr. konsulas, Aukštutinės 
Germanijos ir Sirijos vietininkas, garsus juristas. Norėdamas pradėti 
skaityti savo eilėraščius, Paulas kreipėsi į patį garbingiausią žmogų, 
klausdamas, ar galima pradėti skaityti. Išsiblaškęs Priskas atsakė jam 
žodžiais, tuokart nuskambėjusiais komiškai ir sukėlusiais juoką. 


16 laiškas 

1. Publijus Kornelijus Tacitas — žr. I, 6. 

2. Mizenas — iškyšulys ir miestas Kampanijoje. 

3. Rugpjūčio 24 diena. 

4. Liburna — greitaeigis laivelis, sukurtas pagal piratų galeros 
pavyzdį. 

5. Tascijus Pomponianas — Plinijaus Vyresniojo draugas. 

6. Kvadrirema - didelis laivas su keturiomis irkluotojų eilėmis. 


17 laiškas 
1. Klaudijus Restitutas — senatorius, advokatas, Klasiko teisme pa- 
sisakęs prieš G. Plinijų. 
2. Klausytojai atsistodavo norėdami išreikšti pritarimą oratoriui. 
O šie neatsistojo netgi pavargę nuo ilgo sėdėjimo. 

19 laiškas 
1. Nepotas — žr. II, 3. 
2. Kandidatai pasitelkdami suktybes apeidavo įstatymą dė ambitū 
(dėl neteisėto garbingų pareigų siekimo). 
3. Respublikos metais buvo išleista daug įstatymų, draudžiančių 
papirkinėti rinkėjus. Vėliau magistratus skirdavo imperatorius. 


20 laiškas 

1. Tacitas — žr. I, 6. 

2. „Siela šiurpsta“ — citata iš Vergilijaus „Eneidos“ (Il, 12-13. 
Citatą vertė A. T. Veličkienė). 

3. Naktis prieš rugpjūčio 26-ąją, kai Plinijus Vyresnysis buvo Sta- 
bijose. 

4. Titas Livijus — žr. II, 3. 

5. Pirmoji valanda — šešta ar septinta valanda ryto. 

6. Jie priėjo kalvą už miesto, iš kur matėsi Kaprio sala. 

7. Stoikai manė, kad viskas žus ugnyje. Didžiulė paguoda mirštant 
žinoti, kad ir žemei lemta pražūti. 

8. Dienos šviesa — rugpjūčio 26-oji. 

9. Plinijaus Vyresniojo kūną rado rugpjūčio 26-ąją, bet Mizene tai 
dar nebuvo žinoma. 


24 laiškas 
1. Publijus Kalpurnijus Makras — senatorius, valdęs Žemutinę 
Meziją 109-112 m. po Kr. 
2. Arija - žr. III, 16. 


28 laiškas 
1. Lucijus Pontijus Alifanas — Kipro prokonsulo sūnus, lydėjęs 
tėvą į šią provinciją 60 m. po Kr. 
2. Kampanija — sritis vidurio Italijoje. 

31 laiškas 

1. Kornelianas — žinomas tik iš G. Plinijaus laiškų. 

2. Centumcelai — uostas ir miestas, pastatyti valdant Trajanui. 

3. Kasdien buvo aptariama ir išklausoma viena byla. 

4. Titijus Klaudijus Aristonas — garsus juristas, G. Plinijaus drau- 
gas. Kaip ir dauguma garsių Mažosios Azijos graikų šeimų, Romos 
pilietybę gavo iš imperatoriaus Klaudijaus, vėliau — iš Nerono. 

5. Deliatoriai (dėlūtor) — asmenys, rinkdavę informaciją arba išgal- 
vodavę gandus apie nederamą garsių Žmonių elgesį ar pasisakymus 
prieš imperatorių ir jo aplinkos žmones. Dar žr. I, 5. 

6. Įprastai už svetimavimą buvo baudžiama nušalinant nuo kariš- 
kų pareigų. G. Plinijus stebisi, kad šiuo atveju nusikaltusysis buvo 
ištremtas. 

7. Jeigu vyras, sužinojęs apie žmonos neištikimybę, nesikreipdavo 
į teismą, tada pats galėjo būti apkaltintas sąvadavimu. 

8. Pagal Julijaus įstatymą tokiu atveju žmona netekdavo pusės 
atsinešto kraičio, trečdalio savo turto ir būdavo ištremiama į salas. 
Antrąkart ištekėti jau nebegalėjo. 

9. Polikletas — Nerono atleistinis. Neronas jį pasiuntė su kariuo- 
mene į Britaniją sutaikyti ten buvusių legato ir prokuratoriaus, o taip 
pat sutramdyti nepaklusnių vietinių. Vadinamieji barbarai stebėjosi 
ir juokėsi, kad tokia kariuomenė paklūsta buvusiam vergui. (Tacitas, 
„Analai“, XIV 39). 

10. Jie bijo būti apkaltinti šmeižtu (calumnia). 

11. Supraskite (27.). 

12. Kūrėjas — Trajanas (Portus Traiūni). 

13. Nuo Tiberio žiočių iki pat Heraklio prieplaukos Etrurijoje ne- 
buvo uostų. | 


33 laiškas 


1. Romanas — žr. |, 5. 
2. Siuos žodžius ištaria Vulkanas (Vergilijus, „Eneida“, VIII, 439. 
Citatą vertė A. T. Veličkienė). 


251 


3. Atija Viriola — pretorijaus prefekto Atijaus Suburano pusseserė 
arba giminaitė. 

4. Apie centumvirų teismą - žr. I, 5. 

5. Tribunolas (tribūnai) — pusračio formos estrada, iš kurios parei- 
gūnai, sėdėdami ant specialios kėdės (sella curūlis) teisdavo ir atlik- 
davo kitus oficialius veiksmus. 

6. Suberinas (Suburanas) — Atijos Viriolos pusbrolis arba gimi- 
naitis. 

7. Skaičiavimo įrenginys: lenta, ant kurios būdavo ištempti raiš- 
čiai, o akmenėliai ritinami per horizontaliai ar vertikaliai ištemptų šių 
raiščių tarpus. 

8. Demosteno kalba „Už Ktesifontą“. Ktesifontas siūlė, kad De- 
mostenui už jo kalbą, pasakytą žuvus graikų kariams prie Chaironėjos, 
būtų uždėtas aukso vainikas. Kažkam paprieštaravus, reikalas užsitęsė 
8-erius metus. Po 8-erių metų Demostenas tą vainiką gavo, pasakęs 
kalbą „Apie vainiką“, dar vadinamą „Už Ktesifontą“. 


VII KNYGA (LIBER) 


3 laiškas 

1. Brutijus Prezentas — politinis veikėjas, daręs karjerą Trajano, 
Hadriano ir Antonino Pijaus laikais. 

2. Lukanija - Italijos sritis į pietryčius nuo Kampanijos. 

3. Salustijus, kreipdamasis į senatorius, sako: „Juk nebaudžiamai 
daryti viską, ką tik nori, tai ir reiškia būti karaliumi!“ („Jugurtos ka- 
ras“, 31, 26. Citatą vertė A. T. Veličkienė) 

4. Romoje, išeinant į gatvę, reikėjo dėvėti togą ir avėti nepatogius 
batus su raiščiais. Namie ir kaime žmonės paprastai tenkindavosi tu- 
nika ir lengvais sandalais. 


5 laiškas 
1. Kalpurnija — G. Plinijaus žmona. Plačiau — IV 19. 

13 laiškas 


1. Julijus Feroksas — žr. II, 11. 


18 laiškas 

1. Kaninijus — žr. I, 3. 

2. Šventyklos arba kito svarbaus pastato pašventinimas buvo re- 
liginis aktas, kuriame dalyvaudavo visas miestas. Aikštėse stovėdavo 
stalai, paserviruoti pagal senovinį paprotį ir nukrauti valgiais. Indai 
buvo moliniai, o vaišinama duona, vaisiais ir pyragais. Vyriausiasis žy- 
nys garsiai ištardavo apvalomąją maldą. 

3. Imperatorius Trajanas, būgštaudamas dėl tokių atvejų, įsteigė 
viešųjų reikalų prižiūrėtojo pareigybę. 

4. Imperatorius Nerva pirmasis pasirūpino neturtingų šeimų vaikų 
išlaikymu už valstybės lėšas. Trajanas tęsė jo politiką. 


19 laiškas 

1. Priskas — sunku nustatyti, kuriam iš trijų Priskų skirtas šis laiš- 
kas. 

2. Fanija — Helvidijaus Prisko Vyresniojo žmona. 

3. Deivės Vestos šventykloje vestalės prižiūrėdavo valstybės židi- 
nio simbolį — negęstančią ugnį. 

4. Fanija buvo ištremta po to, kai Senecionas parašė knygą apie jos 
vyrą Helvidijų Priską. 

5. Herenijus Senecionas kartu su G. Plinijum teisme kaltino Be- 
bijų Masą. Parašė Helvidijaus Prisko biografiją ir, Metijui Karui jį 
įskundus, buvo nubaustas mirties bausme. 

6. Jos motina — Cecina Arija, Domitiano ištremta kartu su duk- 
terimi. 

7. Norint sudeginti kokio autoriaus knygas, turėjo būti specialus 
senato sprendimas. 

8. Fanijos motina grįžo su dukra iš tremties. 

21 laiškas 
1. Gajus Julijus Kornutas Tertulas — G. Plinijaus draugas, minimas 
keliuose jo laiškuose. 
2. Kalbama apie kurią nors iš dviejų jo vilų. 
3. Dažniausiai garsiai skaitydavo vergas - lėctor. 
4. Kriptoportikas — žr. II, 17. 
5. Matyt, namų gydytojas. 


24 laiškas 

1. Rosianas Geminas — jaunas G. Plinijaus draugas, jo kvestorius. 

2. Umidija Kvadratila — Sirijos vietininko Umidijaus Kvadrato dukra. 

3. Pantomimai — tuomet populiarių pjesių (pantomimų) aktoriai. 
Pjesių turinys — tragedijos, operos ir baleto mišrainė. 

4. Akmenėliai — stiklinės įvairių spalvų figūrėlės, sustatytos ant 
lentos, kur buvo 12 linijų. Žaidimas šiek tiek panašus į šachmatus. 

5, Nuo Augusto laikų pontifikai, pradėdami eiti savo pareigas, 
rengdavo visuomenines šventes. 

6. „Menkučiai legatai“ — Kvadratilos paskirtos mažos sumos jos 
gerbėjams. 

7. Gajus Kasijus Longinas — garsus I a. po Kr. juristas. Jis buvo tam 
tikros krypties teisininkų galva ir globėjas. 


26 laiškas 


1. Maksimas - galbūt senatorius Valerijus Maksimas Jaunesnysis. 


27 laiškas 

1. Lucijus Licinijus Sura —- valstybės veikėjas, Trajano ir Hadriano 
draugas. 

2. Daugelis antikos filosofų (Aristotelis, Lukrecijus ir kt.) sapnus 
ir vizijas kildino iš fizinės ir psichinės žmonių būsenos. 

3. Aukščiausia valdžia — provincijos vietininko pareigos. 

4. Laidoti nenustatytus asmenis galima buvo tik dalyvaujant pa- 
reigūnams. 

5. Kambarys, kur prižiūrimi auklėtojo miegojo jauni vergai. 
6. Titas Flavijus Domitianas — žr. I, 5. 


28 laiškas 
1. Septicijus — žr. I, 1. 


29 laiškas 

1. Galbūt turimas galvoje Titas Junijus Montanas, 81 m. po Kr. 
konsulas. Juvenalis rašo: 

„Žiū, ir Montanas jau čia, velka nudribusį pilvą...“ 

(Juvenalis, „Satyros“, IV 107. Vertė A. Bendoriūtė) 

2. Tiburas — miestas į rytus nuo Romos, dabartinis Tivolis. 

3. Palantas — įtakingas imperatoriaus Klaudijaus atleistinis. 

4. Insignijos — kurulinė kėdė, toga su plačiomis purpuro spalvos 
juostomis ir kt. 

5. Žodis furcifer reiškia vergą, kuriam ant nugaros uždėdavo V 
raidės pavidalo šakėtį ir prie abiejų šakų pririšdavo rankas (prieš 
vergą mušant). 


32 laiškas 
1. Kalpurnijus Fabatas - žr. V 11. 
2. Kalestrijus Tironas žinomas tik iš G. Plinijaus laiškų. 
3. „Maloniausia ausiai yra pagyrimas.“ (Ksenofontas „Atsiminimai 
apie Sokratą“, II, 1, 31. Citatą vertė A.T. Veličkienė) 


VIII KNYGA (LIBER) 


5 laiškas 
1. Rosianas Geminas — žr. VII, 24. 


6 laiškas 
1. Titas Junijus Montanas — žr. VII, 29. 

2. Palantas — žr. VII, 29. 

3. Garbingi garsių romėnų karvedžių prievardžiai: Publijus Kor- 
nelijus Scipionas (Hanibalo nugalėtojas) gavo prievardį Afrikietis, 
Scipionas Emilianas (sugriovė Kartaginą, užėmė Numantiją ltalijo- 
je) — Numantietis, Lucijus Mumijus (sugriovė Korintą Achajos pro- 
vincijoje) — Achajikas. Marijus, Sula, Pompėjus - I a. pr. Kr. Romos 
karvedžiai ir valstybės veikėjai. 

4. Palantui dovanotos pretoriaus regalijos, nors tai nesuteikė teisės 
dalyvauti senato posėdžiuose. 

5. Kurija — žr. I, 8. 

6. Tautos tėvas (parens publicus) — garbingas titulas. 

7. Teisę užprotestuoti senato nutarimus turėjo liaudies tribūnai. 

8. Sausio 23 diena. 

9. Šarvuoto Gajaus Julijaus Cezario statula stovėjo Julijaus fo- 
rume. 


10 laiškas 
1. Kalpurnijus Fabatas — žr. VI, 32. 


14 laiškas 

1. Titijus Aristonas — žr. I, 22. 

2. Praėjusių laikų vergija — Tiberijaus, Klaudijaus, Nerono, Domi- 
tiano valdymo metai. 

3. Kurija — žr. I, 8. 

4. Kalbama apie Domitiano valdymą. G. Plinijus tuo metu ėjo karo 
tribūno pareigas Sirijos provincijoje, o karių disciplina ten buvo menka. 

5. Apie tai plačiau kalbama „Panegirikoje“, 54 paragrafe. 


16 laiškas 

1. Paternas — G. Plinijaus draugas. 

2. Šeimininkas savo vergą paleisti į laisvę galėjo laikydamasis forma- 
lumų (dalyvaujant magistratui ir vienam Romos piliečiui) arba papras- 
tai — draugų rate, bet šiuo atveju paleistasis piliečio teisių negaudavo. 

3. Teisėtų testamentų vergai sudaryti negalėjo. 

22 laiškas 

1. Geminas — žr. VII, 24. 

2. Publijus Klodijus Trazėja Petas — 56 m. po Kr. konsulas, stoikų 
filosofijos gerbėjas. Pasipiktinęs tironišku Nerono valdymu, liovėsi 
lankyti senato posėdžius ir Neronui skirtas šventes. Už tai jam buvo 
leista pasirinkti mirties būdą, tad jis persipjovė venas. 


23 laiškas 
1. Efulanas Marcelinas — nežinomas asmuo. 
2. Lucijus Julijus Ursas Servianas — Trajano ir Hadriano draugas. 
3. Panonija — dabartinė Vengrija. 
4. Kvestorius — iždo valdininkas. 
5. Edilai buvo atsakingi už statybas, turėjo aprūpinti miestus mais- 
tu, rengti šventes ir kt. 


24 laiškas 

1. Maksimas — nenustatytas asmuo. 

2. Achaja - provincija, apėmusi Graikijos teritoriją iki Makedoni- 
jos sienų, taip pat ir salas. 

3. Laisvieji miestai nepriklausė Romos vietininkų jurisdikcijai, 
nemokėjo mokesčių ir karinės duoklės, tačiau visai laisvi nebuvo. 

4. Daugelis graikų savo miestų įkūrėjais laikė dievus, pvz., Atėnai — 
Atėnę. 

5. Graikai garsėjo kaip pagyrūnai. 

6. Titas Livijus knygoje „Nuo Romos įkūrimo“ (III, 31, 8) pasa- 
koja legendą, jog romėnai, prieš kurdami seniausią įstatymų kodeksą 
„Dvylikos lentelių įstatymai“, siuntė į Atėnus ir kitus graikų miestus 
delegaciją, kuri turėjo susipažinti su tos tautos įstatymais. 

7. „Paskutinis laisvės šešėlis“ — G. Plinijui aišku, jog tuometinė 
graikų laisvė buvo tik iliuzija. 

8. Fasciai — valdžios ženklas: virbų ryšulėlis su tarp virbų įkištu 
dviašmeniu kirvuku. 

IX KNYGA (LIBER) 


3 laiškas 
1. Valerijus Paulinas — žr. II, 2. 
2. Panašiai svarsto ir antikos filosofai, pvz., Lucijus Anėjus Seneka 
traktate „Apie gailestingumą“ (De clementia). 


5 laiškas 
1. Kalestrijus Tironas žinomas tik iš G. Plinijaus laiškų. 


2. Apie tokius žmones kalbama ir III, 9. 


6 laiškas 

1. Kalvizijus — žr. I, 12. 

2. Tarp Aventino ir Palatino kalvų nusidriekusioje laukymėje buvo 
Didysis cirkas, kur vykdavo ir žirgų, įkinkytų į specialius vežimaičius, 
lenktynės. Ten susirinkdavo apie 250 000 žiūrovų. 

3. Turimos galvoje cirko „partijų“ spalvos. Respublikos metais te- 
buvo „baltųjų“ ir „raudonųjų“ partijos, o Imperijos laikais atsirado 
„mėlynųjų“ ir „žaliųjų“ partijos. 


9 laiškas 
1. Kolonas —- nežinomas asmuo. 
2. Pompėjus Kvintianas —- nežinomas asmuo. 


12 laiškas 


1. Terencijus Junioras — Narbono Galijos prokuratorius. 


13 laiškas 

1. Umidijus Kvadratas Severas Sertorijus — Sirijos vietininkas. 

2. Domitianas įtarė, kad Helvidijaus Prisko parašytoje tragedijoje 
Pario ir Oinonės (mitologiniai veikėjai) paveiksluose yra užuomina 
apie jo skyrybas su žmona, ir už tai nubaudė Helvidijų Priską mirties 
bausme. 

3. „Bet paskui mes savo pačių rankomis į kalėjimą nuvedėme Hel- 
vidijų.“ (Tacitas, Agrikola, 45, 1. Citatą vertė A. T. Veličkienė) 

4. „Pirmomis sugrąžintos laisvės dienomis“ — t. y. po to, kai į 
valdžią atėjo Nerva. 

5. „Grėsmingasis nusikaltėlis“ — Publicijus Certas. 

6. Mirusi žmona - antroji G. Plinijaus žmona, Pompėjos dukra. 

7. Laikydamiesi gedulo, romėnai neišeidavo iš namų devynias die- 
nas po laidotuvių. 

8. G. Plinijui reikėjo tų moterų kaip liudytojų, o kaltintojomis mo- 
terys teismuose negalėjo būti. 

9. Prieš prasidedant senato posėdžiui senatorius turėjo prašyti žo- 
džio, kad būtų leista inicijuoti nenumatytą diskusiją. | 

10. Vejentonas kalba, pažeisdamas įstatymą. 

11. „Ima, tėveli, tave jaunieji kovotojai spausti.“ (Homeras, Iliada, 
VIII, 102. Vertė A. Dambrauskas) 

12. Publicijus Certas įskundė ir taip pražudė Helvidijų. 


14 laiškas 
1. Kornelijus Tacitas — žr. I, 6. 


17 laiškas 
1. Genitoras — žr. III, 3. 
2. Puotaujančius svečius dažnai linksmindavo šokėjai, juokdariai, 
kvaileliai. 
3. Atėjęs į valgomąjį, svečias nusiaudavo batus ir perduodavo sau- 
goti savo vergui. Išeinant vergas juos atnešdavo. 


21 laiškas 


1. Sabinianas — nenustatytas asmuo. 


26 laiškas 
1. Luperkas — nenustatytas asmuo. 
2. Didelė rizika, jausmingas kalbėjimas dažnai padeda greičiau pa- 
siekti tikslą. 

3. Netikėtas, stulbinamas dalykas (97.). 


30 laiškas 
1. Rosianas Geminas — G. Plinijaus kvestorius 100 m. po Kr. 
2. Kalbama apie asmenis, kurie teikia įvairias paslaugas vienišiems 
turtuoliams, tikėdamiesi gauti ką nors pagal jų testamentus. 


37 laiškas 
1. Gajus Valerijus Paulinas — G. Plinijaus draugas. 
2. Kalendos - pirmoji kiekvieno mėnesio diena. Netgi ne visiems 
metams išrinkti (vėliau — paskirti) konsulai savo pareigas pradėdavo 
eiti pirmąją mėnesio dieną. 


X KNYGA (LIBER) 


5 laiškas 

1. Jatraliptas — gydytojas, masažu, voniomis ir gimnastika gydyda- 
vęs jau sveikstantį žmogų. 

2. Daugelyje rytinių provincijų miestų atleistiniai neįgydavo to 
miesto pilietybės. G. Plinijus nežino, kas buvo mirusios Harpokrato 
šeimininkės paveldėtojas. 

3. Antonija Maksimila — nenustatytas asmuo. 


19 laiškas 
1. Miesto vergai dirbo šaukliais, pasiuntiniais, valytojais, pirtinin- 
kais, kalėjimų sargais ir t. t. 
2. Kareiviai saugojo kalėjimus įvairiose provincijose. 


30 laiškas 
1. Vergus, nuslėpusius savo vergo statusą, bausdavo mirties baus- 
me, tačiau jei valstybei grėsdavo mirtinas pavojus, juos imdavo į ka- 
riuomenę. 

2. Vicūrii — jaunuoliai, sutikę eiti į kariuomenę vietoj to, kuris ne- 
sutinka. 

3. Inguisitio — tyrimas, kurio metu pašauktieji pranešdavo savo 
vardą, metus, ypatingus požymius. Ugis turėjo būti ne mažesnis kaip 
1,72 metro. Vergai, viešnamių lankytojai, gladiatoriai į kariuomenę 
nebuvo imami. 


39 laiškas 

1. Substrukcijos — apatinės arkados, laikančios sėdimų vietų eiles. 

2. Bazilika — rūmai su didelėmis salėmis teismų posėdžiams. 

3. Tarp dviejų plonų sienų pripildavo skaldos, molinių indų ske- 
veldrų, daužytų plytų, o visa tai užpildavo skiediniu iš degtų kalkių 
ir smėlio. Visą statinį apmūrydavo akmenimis arba plytomis. Graikų 
architektai tokį mišinį laikė netikusiu. 


| 96 laiškas 

1. G. Plinijus sako nedalyvavęs krikščionių bylų tyrimuose, tad 
galima spręsti, jog Romoje jie būdavę. 

2. Galėjo būti apkaltintos visos šeimos, tačiau juristai pastebi, 
jog mažamečiams baudos galėjo būti švelnesnės („Digestai“, 29, 
51; 1, 32). 

3. Buvo baudžiama ne už kultą, o už padarytus (ar priskiriamus) 
nusikaltimus. Krikščionys buvo kaltinami vaikų žudymu ir jų mėsos 
valgymu, taip pat sanguliavimu. 

4. Įskųsdavo daugiausiai tie, kurie buvo suinteresuoti finansiškai, 
t. y. pagonių kulto žyniai, aukojamųjų gyvulių pardavėjai ir kt. Pogro- 
mus kai kada sukeldavo ir patys krikščionys, išniekindami antikinių 
dievų šventyklas. 

5. Teisėjai duodavo laiko apsigalvoti ir išsižadėti krikščionybės. 

6. Romėnų magistratui visai nerūpėjo kaltinamųjų religija. Jis 
bausdavo už nepaklusimą Romos valdžios atstovui. 

7. Romos pareigūnas, pvz., konsulas, galėjo aukoti Jupiteriui visai 
netikėdamas jo egzistavimu, o paprasčiausiai atlikdamas savo pareigą. 

G. Plinijus krikščionis laiko bepročiais, nes jie, neišsižadėdami Kris- 
taus, manė save išsaugantys jam ir amžinajam gyvenimui. 

8. G. Plinijus tardavo maldos formulę, o jie tiksliai paskui jį pa- 
kartodavo. 

9. „Paskirta diena“ — paprastai sekmadienis. 

10. G. Plinijus klausdavo, kokią priesaiką jie duodavo stodami į 
krikščionių brolijas. 

11. Atmetamas kaltinimas, kad jie valgydavę nužudytų vaikų mėsą 
(„nekaltas maistas“). 


IMPERATORIUI 
TRAJANUI 


4. GERO VALDOVO BRUOŽAI 


<...> Dažnai aš, senatoriai, tylomis pats sau mąstau apie 
tai, kokias savybes privalo turėti tas, nuo kurio valdžios 
ir valios priklauso jūros ir žemės, taika ir karas. Tačiau, 
kad ir kaip aš stengiausi sukurti paveikslą valdovo, kuriam 
priklauso beveik tokia pati valdžia kaip nemirtingiesiems 
dievams, man į galvą niekada neatėjo mintis įsivaizduoti 
panašų į tą, kurį matome dabar. Vienas pasižymėdavo 
kare, bet spindesį prarasdavo taikos metu; kitą išgar- 
sindavo toga', bet neatnešdavo šlovės ginklai; anas 
pagarbą įgydavo keldamas baimę, o tas — nusižemin- 
damas pelnydavo meilę; vienas prarado visuomeninėje 
veikloje užsitarnautą šlovę dėl šeimos negerovių, ki- 
tas — atvirkščiai — suteršė gerą šeimos vardą netinkamai 
eidamas visuomenines pareigas. Iki šiolei dar nebuvo nė 
vieno, kieno dorybių nebūtų suteršusi ydų kaimynystė. 
Ir kokia pagirtinų savybių santarvė, kokia įvairių dory- 
bių harmonija puošia mūsų princepsą! Jo linksmumas 
nemenkina jo griežtumo, bendravimo paprastumas — 
autoriteto, o žmogiškumas — didybės. Tvirtumas, iški- 
li figūra, didinga galva ir kilnus veidas, be to, brandus, 
bet pajėgus amžius, kai kurie, tartum dievų dovanoti 
artėjančios senatvės požymiai, puikūs plaukai, dar la- 
biau pabrėžiantys jo didybę, — argi visa tai nerodo, jog 
jis yra tikras valdovas? 

13. KARVEDYS 


Tave gerbia priešai. O kaipgi tavo paties kareiviai? Kaip 
užsitarnavai tokį jų susižavėjimą, jog kartu su tavimi jie 
lengvai pakelia alkį ir troškulį? Per karines pratybas su- 
simaišydavo kareivių ir karvedžio prakaitas bei sukeltos 
dulkės, nesiskirdamas nuo kitų nei jėga, nei ryžtu, lais- 
vose varžybose tu arba pats iš tolo mėtei ietis, arba pasi- 
tikdavai kitų paleistas, džiaugdamasis savo karių narsa ir 
patenkintas, kai tik į tavo šalmą ar skydą pataikydavo vis 
stipresnis smūgis. Tu juos girdavai, padrąsindavai, kad 
būtų narsesni, ir jie tapdavo drąsesni! O kai tikrindavai 
prieš mūšį karių ginkluotę ir išbandydavai ietis, pamatęs, 
kad kuri nors yra per sunki ją paėmusiam, tu sviesdavai 
ją pats. O kaip tu raminai pailsusius, padėdavai kenčian- 
tiems! Ir neturėjai įpročio eiti į savo palapinę neapėjęs 
savo kovos draugų palapinių, atsiduodavai poilsiui tik 
po to, kai atsiguldavo visi kiti. Vargu ar man imperato- 
rius būtų pasirodęs vertas tokios nuostabos, jeigu toks 
karvedys būtų buvęs tarp senųjų Fabricijų, Scipionų ar 
Kamilų: juk tada visuomet atsirasdavo kas nors geresnis, 
galėdavęs pažadinti pamėgdžiojimo įkarštį. Betgi po to, 
kai mankštinti imta ne rankas, o akis', kai pratybos su 
ginklu iš sunkaus darbo virto malonumu, kai mūsų pra- 
tyboms ėmė vadovauti ne veteranai, pasipuošę tvirtovės 
vainiku? ar kokiu pilietiniu apdovanojimu, o kažkoks 
graikiūkštis instruktorius, — koks didus tuomet mums at- 
rodo pavyzdys, jeigu bent vienas žavisi savo tėvynės pa- 
pročiais ir, su niekuo nekonkuruodamas ir neturėdamas 
geresnio pavyzdžio, varžosi ir konkuruoja su savimi, ir 

kaip įsakinėja vienas, taip ir yra vienintelis, kam pritinka 
įsakinėti. 


15. PUIKUS KARININKAS 


Eidamas karo tribūno pareigas ir būdamas dar visai jaunas, 
bet ryžtingas tarsi suaugęs vyras, aplankei tolimiausius 
kraštus ir jau tada fortūna tave ragino ilgai ir iš pagrindų 
mokytis to, ko greitai turėsi mokyti kitus. Nepasitenkinęs 
tuo, kad susipažinai su karinių stovyklų gyvenimu ir tar- 
tum per trumpą laiką atlikai visą karo tarnybą, tu taip ėjai 
tribūno pareigas, kad iš karto galėjai tapti vadu, ir tuomet, 
kai pradėjai mokyti kitus!, tau jau nieko nebereikėjo mo- 
kytis pačiam. Per dešimt tarnybos metų tu susipažinai su 
tautų papročiais, regionų išsidėstymu, palankiomis vieto- 
vių sąlygomis ir pripratai prie kitokio vandens bei klimato 
skirtumų taip pat, kaip ir prie tėvynės šaltinių bei darganų. 
Kiek kartų tu pakeitei arklius, kiek kartų — atitarnavusį 
ginklą! Tikrai ateis laikas, kada būsimosios kartos panorės 
apžiūrėti ir savo ainiams patars aplankyti tavuoju prakai- 
tu aplaistytus laukus, medžius, kurių pavėsyje tu ilsėjaisi, 
uolas, pridengusias tave miegantį, pagaliau, lūšnas, kurio- 
se lankeisi kaip svarbus svečias, — lygiai kaip ir tau pačiam 
tose vietovėse buvo rodomi šventi didžiųjų karvedžių 
pėdsakai. Bet taip bus kada nors, o dabar kiekvienas vy- 
resnis karys įvertinamas pagal tai, ar buvo tavo karo tar- 
nybos draugas. O kiekgi tokių, kurie nebuvo tavo karo 
tarnybos draugai prieš tau tampant imperatoriumi? Iš to 
ir išeina, kad tu beveik visus vadini vardais, kad atsimeni 

kiekvieno jų drąsius poelgius, tad ir netenka jiems rodyti 
tau kovose už valstybę įgytų žaizdų, kadangi tu pats, tuo 
metu jas matei ir už jas gyrei. 


16. NARSŲ KARVEDĮ GERBIA IR PRIEŠAI 


Bet tuo labiau verta pagirti tavo nuosaikumą, kad, tu ne- 
pasitenkinęs karine šlove, myli taiką. Pagirtina ir tai, jog 
tavo tėvas šventė triumtus, o jam įsūnijant tave, tą dieną 
lauro šaka buvo pašvęsta Kapitolijaus Jupiteriui, — betgi 
visa tai neskatina tavęs bet kokiu atveju siekti triumfų. 
Karų tu nebijai, bet jų ir neieškai. Didelis dalykas, im- 
peratoriau augustai', didelis dalykas sustoti prie Danu- 
bijaus? kranto! Juk jeigu jį būtum peržengęs, būtų tikras 
triumfas*! Ir didelis dalykas nesiveržti kautis su tais, ku- 
rie kautis atsisako: viena pagimdė tavo narsa, kita — tavo 
santūrumas. Tai, kad tu pats nesiverži kariauti, rodo tavo 
nuosaikumą, o kad šito nenori ir tavo priešai, kalba apie 
tavo narsą. Tad kada nors Kapitolijus pamatys ne juokda- 
riškus triumfo vežimus ir netikros pergalės atributus, bet 
imperatorių, pelniusį tikrą ir neblėstančią šlovę, nešantį 
ramybę ir pasiekusį tokį priešų klusnumą, kad nebeliko 
nieko, ką reikėtų nugalėti! O šitai nuostabiau už visus tri- 
umtfus. Juk niekada mūsų pergalės nebuvo pasiektos dėl 
kokių nors kitų priežasčių kaip tik dėl niekinamo požiūrio 
į mūsų imperiją. Ir jeigu koks nors barbarų karalius prieitų 
ligi tokio beprotiško įžūlumo, kad pelnytų tavo rūstybę ir 
pasipiktinimą, tai netgi jei jį saugotų jūrų platybės ir mil- 
žiniškos upės, arba uolos ir skardžiai, greitai įsitikintų, jog 

visa tai yra menka ir nusileidžia tavo narsai, ir jam pasiro- 
dytų, jog kalnai nusėdo, upės nuseko arba jūrą perskyrė 
sausuma ir kad prieš jį pasuko ne tik mūsų laivynas, bet 
sukilo ir visa žemė. 


18. KARINIŲ PRATYBŲ SVARBA 


Viena man primena kita. Kaip nuostabu, kad beveik 
sugedusią ir visai jau sunykusią karo stovyklų discipliną 
tu vėl sugrąžinai, nugalėjęs ankstesnės kartos ydas — tin- 
ginystę, priešgyniavimą ir nepaklusnumą. Saugu dabar 
pelnyti pagarbą ir meilę, ir nė vienas vadas daugiau nebi- 
jo būti kareivių mylimas. Taigi todėl jie nesuka galvos nei 
dėl galimų įžeidimų, nei dėl pataikavimų, uoliai užsiima 
darbais, dalyvauja pratybose, pratinasi prie ginklų, mo- 
kosi užimti tvirtoves, vadovauti vyrams. Juk prastas vadas 
yra tas, kuris mano, jog prieš jį atsisuks tai, ką pats ruošia 
priešui, — o juk tuo tikėjo bailiai, kurie ėmėsi priešiškų 
veiksmų prieš mus. Būtent jie džiaugėsi, kad buvo apleisti 
kariniai mokymai, išlepo ne tik karių sielos, bet ir kūnai, 
atšipo ir rūdijo nenaudojami ginklai. 

O mūsų karvedžiai baiminosi ne svetimų kraštų valdo- 
vų, bet saviškių vadų pinklių, ir ne priešo, o kartu tarnau- 
jančių ginklo draugų. 

24. FORTŪNA, VISKĄ PAKEITUSI APLINK TAVE, 
TAVYJE NEPAKEITĖ NIEKO 


<...> Tuapjungei skirtingiausius dalykus: seniai valdančio 
pasitikėjimą ir pradedančio valdyti kuklumą. Tu neatstu- 
mi prie kojų pripuolusio ir ne ranka siunti bučinį — tapus 
imperatoriumi, tavo veide liko pirmykštis švelnumas. Tu 
anksčiau vaikščiojai savo kojomis, vaikštai ir dabar; anks- 
čiau džiaugeisi dirbdamas, džiaugiesi ir dabar; fortūna, 
viską pakeitusi aplink tave, tavyje nepakeitė nieko. Kai tu 
vaikštai viešumoje, kiekvienas gali sustoti, tave pakalbin- 
ti, palydėti arba praeiti pro šalį. Tu vaikštinėji tarp mūsų, 
bet nenusižemini, tu bendrauji su mumis, bet nelaikai to 
savo nuopelnu. Kiekvienas, priėjęs prie tavęs, nori ilgiau 
su tavimi pabūti, o pokalbis baigiasi ne dėl tavo išdidu- 
mo, bet dėl ano supratingumo. Esame tavo valdomi ir tau 
paklūstame taip pat kaip ir įstatymams: juk ir įstatymai 
apriboja mūsų aistras bei troškimus, tačiau visada yra su 
mumis ir tarp mūsų. 

Tu iškyli aukščiau mūsų savąja padėtimi, savąja valdžia, 
kuri viršija žmogiškąją, bet vis dėlto yra žmogiška. Iki 
tavęs buvę princepsai, niekindami mus ir tarsi bijodami 
būti lygūs su mumis, liovėsi naudojęsi savo kojomis. Ši- 
taip anuos virš mūsų pakeldavo vergų pečiai ir nugaros", 
o tave aukščiau anų princepsų iškelia geras vardas, šlovė, 
piliečių meilė, tavo paprastumas. Tave iki žvaigždžių 
pakylėja ir pati žemė, kurioje mūsų pėdsakai susimaišo su 
princepso pėdsakais. 

26. NĖRA VERTESNIŲ IŠLAIDŲ KAIP 
KAD IŠLAIDOS BŪSIMAI KARTAI 


Anksčiau, artėjant pašalpų dalijimo dienai, minios vaikų — 
būsimoji romėnų tauta — paprastai užplūsdavo kelius, 
laukdami liaudžiai pasirodančio princepso. Tėvų darbas 
buvo parodyti savo mažylius, užkėlus juos ant pečių, ir 
mokyti pasveikinimo ir pagyrų žodžių, o vaikų — kartoti 
tai, ko buvo mokyti. Betgi daug kas iš jų veltui šaukda- 
vosi kurčių princepso ausų, tad tėvai išsinešdavo savo 
atžalas tiksliai nesužinoję, ko išprašė ir ko pasiekė. O tu 
netgi neleidai jiems prašyti, ir nors tau labai malonu ma- 
tyti vaikus, įsakei visus juos priimti ir įtraukti į sąrašus 
anksčiau, nei jie galėjo tave išvysti ir kreiptis pagalbos, 
idant jau nuo ankstyvos vaikystės pažintų tautos tėvą, ku- 
ris rūpinasi jų auklėjimu, ir kad visi tie, kurie auga tarnauti 
tau, augtų tavo išlaikomi ir, gaudami tavo paramą, ruoštų- 
si karinei tarnybai, įsipareigoję tau vienam, kaip papras- 
tai būna įsipareigoję savo gimdytojams. Teisingai, cezari, 
darai, kad skiri išlaikymą tiems, kurie pateisins romėnų 
viltis. Didžiam princepsui, kuriam lemtas nemirtingumas, 
nėra vertesnių išlaidų kaip kad išlaidos būsimai kartai. 
Turtingesnius žmones pripažinti ir auklėti savo vaikus! 
skatina dideli apdovanojimai ir nemažesnės bausmės?, o 
beturčiams telieka princepso malonė. Jeigu jis neparems, 
neapsaugos ir dosnia ranka nesušelps juo pasitikint pa- 
gimdytų vaikų, tai tik pagreitins jo valdžios ir valstybės 
pražūtį. Veltui tada, liaudį paniekinęs, saugos galinguo- 
sius, tartum nuo kūno atplėštą ir dėl to netekusią atramos 
galvą, pasmerktą žūti. Lengva įsivaizduoti, kokį patyrei 

džiaugsmą, kai sveikinimo šūksniais tave pasitiko tėvai, 
vaikai, seneliai, kūdikiai ir paaugliai: tada pirmąkart tavo 
ausis pasiekė mažamečių piliečių balsas ir tu, pasirūpinęs 
jų išlaikymu, pasiekei svarbiausio — jiems nereikės tavęs 
prašyti. O aukščiau visko esi tu pats — toksai, kuriam val- 
dant lefgva ir malonu pasirūpinti vaikų auklėjimu. 


27. MALONIAUSIA GAUNANTIEMS PARAMĄ 
YRA SUPRASTI, JOG DUODAMA NE TAI, 
KAS IŠ KITŲ ATIMTA 


Ir jau niekas daugiau iš tėvų nebijo, kad sūnui atsitiks 
kažkas blogo, išskyrus tuos atvejus, kai žmogus sunkiai 
suserga (o princepso pyktis neįtraukiamas į neišgydomų 
ligų skaičių). Svarbi paskata auklėti vaikus yra viltis gauti 
valstybės palaikymą, viltis sulaukti pašalpų, tačiau svar- 
biausias dalykas — laisvė ir saugumas. Ir tegul princep- 
sas geriau nieko neduoda, kad tik nieko neatimtų, tegul 
nemaitina, kad tik nežudytų, — tada nepritrūks žmonių, 
norinčių turėti vaikų. Ir priešingai: jeigu bus dosnus, bet 
atiminės, maitins, bet ir žudys, tada greitai visi pavargs 
ne tik nuo vaikų, bet ir nuo savo ir tėvų keliamų rūpesčių. 
Štai todėl nieko labiau iš tavo malėnių nenorėčiau gir- 
ti, kaip tai, jog pašalpas ir lėšas vaikams išlaikyti tu skiri 
iš nuosavų pajamų, o piliečių vaikai nėra laukinių Žvėrių 
jaunikliai, maitinami žudynių krauju. Maloniausia iš tavęs 
gaunantiems paramą yra suprasti, jog jiems duodama ne 
tai, kas iš kitų atimta. Tokiu būdu daugeliui praturtėjus, 
save nuskriaudė tik pats princepsas, nors jis irgi nenu- 

skurdo. Juk kam priklauso tai, kas yra visų, tas ir pats turi 
tiek, kiek turi visi. 


29. PREKYBOS SAITAIS TAIP SUARTINO 
ĮVAIRIAS TAUTAS, JOG GALĖTUM PAGALVOTI, 
KAD TAI, KAS AUGA VIENOJE VIETOJE, 
AUGA IR VISUR 


Betgi, mano nuomone, nuolat dalijamai paramai prilygsta 
ir maisto atsargų kaupimas. Tuo rūpindamasis Pompėjus 
kadaise įgijo ne mažesnę šlovę, nei iš Marso lauko išgui- 
damas papirkinėjimus, sunaikindamas jūros piratus arba 
triumfo eisenoje rodydamas Rytų ir Vakarų trofėjus. Ir 
ne daugiau kaip mūsų tėvas jis nusipelnė valstybei, kai 
pasitelkdamas savo autoritetą, išmintį bei patikimumą 
išvalė kelius, atvėrė uostus, sugrąžino sausumai keliones, 
krantams - jūrą, jūroms — krantus ir prekybos saitais taip 
suartino įvairias tautas, jog galėtum pagalvoti, kad tai, 
kas auga vienoje vietoje, auga ir visur. Negi ne akivaizdu, 
kad niekam nepadarant skriaudos, metų derlius išmaiti- 
na visus? Juk sąjungininkai nesiskundžia, kad iš jų, lyg iš 
nugalėtų priešų, atimamos atsargos vien tam, kad pūtų 
mūsų svirnuose! Jie patys atveža tai, ką pagimdo žemė, ką 
išaugina dangus, ką atneša derlius ir, nespaudžiami naujų 
duoklių, laikosi senų įsipareigojimų. Iždas paima tai, kas 
atrodo reikalinga. Iš čia ir atsargos, iš čia — rinkos kaina, 
leidžianti susitarti pirkėjui su pardavėju, iš čia — sotumas, 
tad niekada neužklups mūsų badas. 

31. SĖKMĖ PARODO ŽMOGAUS LAIMĘ, 
O NESĖKMĖS - JO DIDYBĘ 


Aš meldžiu visoms tautoms derlingų metų ir malonin- 
gos žemės, tačiau galiu patikėti, kad fortūna, atsiuntusi 
Egiptui tokią nelaimę', norėjo išbandyti tavo jėgas ir tavo 
budrumą. Juk kai visur nuolat pasieki gerų rezultatų, argi 
nėra aišku, jog, ištikus kokiai nelaimei, fortūna suteikia 
galimybę tau veikti naujoje srityje, duoda progą pasireikš- 
ti tavo dorybėms ir padidėti tavo šlovei, nes sėkmė pa- 
rodo žmogaus laimę, o nesėkmės — jo didybę! Nuo seno 
įsitvirtino nuomonė, jog mūsų sostinė negali pramisti 
ir išgyventi be Egipto paramos. Išpuiko ši pasipūtusi ir 
atmaininga tauta: ji, atseit, maitinanti tautą nugalėtoją, esą 
nuo jos upės ir nuo jos laivų priklauso, ar būsim sotūs, ar 
badausime. Bet dabar mes grąžinome Nilui jo turtus: jis 
gavo atgal grūdus, kuriuos mums buvo siuntęs, parsivežė 
anksčiau mums nugabentą derlių. Taigi tegul Egiptas pa- 
simoko ir įsitikina iš patyrimo, kad mums tiekia ne maistą, 
o duoklę; tegul žino, jog romėnų tautai jis nėra būtinas, 
tačiau tegul jai tarnauja! O po to Nilas, jeigu panorės, 
tegul laikosi savo vagos ribose ir prižiūri savo vandens 
lygį: tai, akivaizdu, nieko nereiškia nei Romai, nei pačiam 
Egiptui, nebent kad laivai iš ten plauks niekuo nepakrau- 
ti, panašiai kaip tie, kurie anksčiau grįždavo ten, į namus, 
o iš čia — pilni ir perkrauti, kokie paprastai atplaukia pas 
mus iš ten. Jei pasikeis keliavimo jūra kryptis, tada dievų 
bus prašoma palankių vėjų iš mūsų pusės ir greito kelio į 
Egiptą. 

Nuostabu yra tai, cezari, jog sostinė aprūpinta maistu, 

nepaisant tingaus Egipto ir pasibaigusių Nilo potvynių: 
dėl tavo pastangų, tavo rūpesčio jinai taip apsirūpinusi 
viskuo, kad visiems aišku, jog mes galime apsieiti be 
Egipto, o Egiptas be mūsų - negali. Pražuvus būtų ši tur- 
tingiausia tauta, jeigu ji būtų buvusi laisva: ji gėdijosi savo 
neįprasto nederliaus ir ne mažiau kankinosi dėl ištikusio 
bado kaip dėl nešlovės, o tu jiems padėjai ir vienoje, ir 
kitoje srityje. Apstulbo Egipto žemdirbiai, pamatę savo 
aruodus, kuriuos pripildė ne jie patys: iš kokių laukų su- 
vežti šie javai, kokioje Egipto pusėje atsirado kita upė? 
Tad savo maloningumu tu pasiekei, kad jau negali žemė 
rodyti savo nepalankumo žmonėms, ir mums paklusęs 
Nilas, anksčiau dažnai padėdavęs Egiptui, niekada nebu- 
vo toks dosnus mūsų šlovei kaip dabar. 


32. PREKIŲ MAINAIS RYTUS JIS 
SUARTINO SU VAKARAIS 


Kaipgi dabar gerai, kad visos provincijos mumis pasitiki ir 
mums paklūsta po to, kai atsirado toks princepsas, kuris 
žemės vaisius perkelia tai šen, tai ten, kaip to reikalauja 
laikas ir būtinybė, kuris atskirtas jūros gentis, kaip tam 
tikrą romėnų tautos dalį, maitina ir apsaugo. Juk ir dangus 
niekada nebūna toks maloningas žmonėms, kad iš karto 
visas žemes padarytų derlingas ir apsaugotų, o šis prin- 
cepsas vienodai apsaugo jei ne nuo nederliaus, tai bent 
nuo jo keliamų bėdų - visiems atsiunčia jei ne patį derlių, 
tai bent jo vaisius. Prekių mainais Rytus jis suartino su 
Vakarais, idant ir tos gentys, kurios prašo, ir tos, kurios 

augina, vienodai galėtų gauti to, ko reikia, ir suprastų, kad 
naudingiau yra tarnauti vienam, nei naudotis nesantaiką 
sukeliančia laisve. Ir iš tiesų, jeigu visos tautos turtą išsida- 
lytų, tai kiekvieną iš jų atskirai užpultų ir visos nelaimės, o 
visas tautas suvienijus, kurios nors vienos tautos nelaimių 
nepajustų kitos, o bendros gėrybės atitektų visiems. 

Bet jeigu tik yra kokia nors dieviška galia žemėse, jeigu 
upėse gyvena koks nors genijus', aš kreipiuosi su malda 
į dirvą ir vandenis, idant jie, pasitikėdami mūsų princep- 
so geranoriškumu, priimtų sėklą į minkštą savo glėbį ir 
sugrąžintų ją jau padaugintą. Juk mes neprašome lupikiš- 
kų procentų! Tačiau tegul atsimena, jog mokėti vis dėlto 
reikia, tegul atsilygina už tai, kad vienus metus nepatei- 
sino mūsų lūkesčių, ir lai pasirūpina gausiu būsimų metų 
bei amžių derliumi, ir tuo gausesniu, kuo mažiau mes rei- 
kalaujame. 


36. AUKŠČIAUSIĄ VERTĘ GERADARYSTĖS 
ĮGYJA TADA, KAI JOMIS LEIDŽIAMA IR 
NEPASINAUDOTI 


Kaip malonu, kad valstybės iždas veikia tyliai ir ramiai — 
taip, kaip prieš atsirandant deliatoriams'! Dabar tai šven- 
tykla, tai tikra šventovė, o ne baisus iš piliečių atimto turto 
arba krauju iš priešų išplėšto grobio sandėlis! Tai vienintelė 
vieta visame pasaulyje, kur valdant geriausiajam princep- 
sui blogi ir geri žmonės nėra lygūs. Mat dabar įstatymai 
gerbiami, visuomenės saugumas nepažeidžiamas, niekam 
neatleidžiama kaltė ir už kiekvieną nusižengimą yra bau- 

džiama. Vienintelis pasikeitęs dalykas yra tas, jog dabar 
bijomasi ne deliatorių, bet įstatymų. O galbūt tu ne taip 
griežtai valdai fiską? kaip valstybės iždą? Atvirkščiai, dar 
griežčiau, nes jautiesi turintis didesnę teisę tvarkyti savąjį 
iždą, o ne valstybės iždą. Galima net tavo iždininkui ar 
prokuratoriui pasakyti: „Eik į teismą, suk į tribunolą*!“ 
Juk tribunolas sukurtas ir princepsams, kaip kad visiems 
kitiems, jeigu tik tu nematuoji jo reikšmės pagal tai, ko- 
kia visuomeninė besibylinėjančiojo padėtis. Burtų keliu 
parenkami fisko teisėjai, kuriuos galima nušalinti, galima 
sušukti: „Šito nenoriu, jis yra nedrąsus ir menkai nusi- 
mano apie mūsų amžiaus vertybes! Noriu ano, nes jis la- 
bai atsidavęs cezariui!“ Bendra teismų tvarka naudojasi ir 
principatas, ir laisvieji teismai, o didžiausia garbė tau už 
tai, kad fiskas dažnai pralaimi, o taip atsitikti gali tik val- 
dant geram princepsui. Didelis šičia yra tavo nuopelnas, 
o dar didesnis, jog tu turi tokius prokuratorius, kad tavo 
piliečiai dažniausiai ir nenori kitokių teisėjų. Jie visada 
gali laisvai apsispręsti, ką nori išrinkti. Ir tu nerodai savo 
dosnumo kaip prievolės, kadangi žinai, jog aukščiausią 
vertę geradarystės įgyja tada, kai jomis leidžiama ir ne- 
pasinaudoti. 


37. NĖ VIENAS MOKESTIS NĖRA TOKS 
VERTINGAS, KAD DĖL JO GIMDYTOJAI IR VAIKAI 
TAPTŲ SVETIMAIS ŽMONĖMIS 


Bendros naudos siekis ir kai kurių pavienių asmenų daro- 
mi teisės pažeidimai privertė įvesti valstybines prievoles 

ir daug įvairių mokesčių, tarp kurių — dvidešimtosios da- 
lies nuo paveldėto turto rinkliava: mokestis pakenčiamas, 
lengvai pakeliamas tiktai pašaliniams paveldėtojams, bet 
prislegiantis namiškius. Taigi vieniems jis nepageidautinas, 
kitiems — priimtinas. Ir iš tiesų, visai aišku, kokią kančią 
turėjo ištverti žmonės (geriau jiems būtų netekę šito pa- 
tirti!), kai kas nors buvo atimama arba lyg ir nurėžiama 
nuo turto, įgyto bendromis pastangomis su kraujo gimi- 
naičiais, susaistytais šventais saitais. | tą turtą jie įprato 
žiūrėti ne kaip į svetimą ar tiktai būsimą, bet kaip į savą 
bei nuo seno jų valdomą ir galiausiai atiteksiantį kam nors 
iš pačių artimiausių. Toks švelnus įstatymas buvo taiko- 
mas tik senųjų giminių piliečiams, o naujieji piliečiai, ne- 
svarbu, ar jais tapo remiantis lotynų teise', ar tiesiog dėl 
princepso malonės, jeigu iš karto neįsigydavo giminystės 
teisių, buvo laikomi visai svetimais tiems, su kuriais buvo 
glaudžiai susiję. Šitokiu būdu didžiausias gėris virto di- 
džiausia neteisybe, ir Romos pilietybė tapo neapykantos, 
nesantaikos ir našlaitystės priežastimi, dėl kurios naujieji 
piliečiai buvo išskirti su tais, kas brangiausia, — vaikais, 
kuriuos jie mylėjo. 

Tačiau atsirasdavo ir tokių, kuriems mūsų teisės buvo 
tokios svarbios, kad Romos pilietybę jie vertino labiau 
nei dvidešimtąją palikimo dalį ir visus giminystės ryšius. 
Betgi taip aukštai ją vertinusiems, matyt, pastaroji atiteko 
visai nemokamai. 

Todėl tavo tėvas? nurodė, kad asmenys, kartu su pi- 
lietybe negavę giminystės teisių, nemokėtų dvidešimto- 
sios dalies to turto, kuris iš motinos atitekdavo vaikams 
arba iš vaikų — motinai. Tokią pačią lengvatą jis suteikė 

ir sūnui, paveldinčiam tėvo turtą, jeigu tik sūnus būdavo 
sugrąžintas tėvo valdžion. Jis manė, kad neteisinga, įžūlu 
ir beveik negarbinga į šeimos santykius įvesti prekybinius 
apskaičiavimus ir dėl dvidešimtosios turto dalies nutrauk- 
ti švenčiausius giminystės ryšius, nebent tai būtų kokia 
nors bausmė: nė vienas mokestis nėra toks vertingas, kad 
dėl jo gimdytojai ir vaikai taptų svetimais žmonėmis. 


39. MŪSŲ VISŲ TĖVAS NUSTATĖ AUKŠČIAUSIĄ 
SUMĄ, KURIĄ GALIMA IMTI KAIP 
VALSTYBINĮ MOKESTĮ 


Nepasitenkinęs tuo, kad nuo dvidešimtosios palikimo 
dalies mokesčio atleido pirmojo giminystės laipsnio 
paveldėtojus, tą patį jis pritaikė ir žmonėms, susijusiems 
antruoju giminystės laipsniu, bei nustatė, kad nuo šio 
mokesčio atleistos būtų seserys, paveldinčios iš brolių, ir 
broliai, paveldintys iš seserų, o taip pat seneliai ir senelės, 
paveldintys iš anūkų bei anūkių, ir atvirkščiai. Tokią pačią 
malonę jis parodė ir pilietybę gavusiems remiantis lotynų 
teise, taip pat giminystės teises leido įgyti tiems, kurie 
buvo giminės ir pagal gamtos dėsnius. Anksčiau princep- 
sai reikalavo, kad atleisti nuo mokesčių prašytų pavieniai 
asmenys ir ne tam, kad prašymus patenkintų, o atvirkščiai, 
kad juos atmestų. Iš to galima suprasti, kokia geradarystė, 
kokia gili prasmė buvo surinkti ir tartum atgaivinti iš- 
drabstytus ir, taip sakant, nutrūkusius giminystės ryšius, 
leisti žmonėms tai, kas nebuvo leidžiama anksčiau, ir su- 
teikti visiems tai, ko dažnai net pavieniai asmenys nepra- 

šydavo, pagaliau — iš savęs paties atimti tiek galimybių 
parodyti žmonėms malonę, tiek progų juos įpareigoti, o 
sau priskirti nuopelnus. Manau, jog valdovui atrodė ne- 
padoru, kad žmonės prašytų žmonių to, ką jiems davė 
dievai. Štai esate sesuo ir brolis, senelis ir anūkai, tai kam 
gi dar prašyti, idant tokie būtumėte? Juk jau esate! Visa- 
da būdamas kuklus, jis mano, kad nepakenčiama dalyti 
paveldėjimo teises ir jas atiminėti. Tad džiugiai priimki- 
te garbingas pareigas, priimkite ir pilietybę: ji neatims 
giminystės, nieko neišskirs ir nenurėš nuo artimųjų, visi 
remsis ankstesniais šeimos ryšiais, tik jie bus dar garbin- 
gesni. Dabar netgi tolimų giminaičių paveldėtojai nebus 
verčiami mokėti dvidešimtosios dalies nuo bet kokios 
mažos sumos. Mūsų visų tėvas nustatė aukščiausią sumą, 
kurią galima imti kaip valstybinį mokestį. 


40. TU UŽDRAUDEI IŠIEŠKOTI TO, 
KĄ ŽMONĖS ĮSISKOLINO IKI TAVO LAIKŲ 


Dabar atleistas nuo dvidešimtosios dalies mokesčio bus 
ir pats mažiausias palikimas, o jeigu to panorėtų dėkingas 
paveldėtojas, visas paveldėtas turtas galėtų būti paskirtas 
laidotuvėms ir kapo sutvarkymui: niekas to netikrintų ir 
niekas nebaustų. Kad ir kam atitektų kukli kieno nors pa- 
likta suma, tegul ja naudojasi nieko nebijodamas ir valdo 
ramiai. Įstatymas dėl dvidešimtosios dalies buvo išleistas, 
idant Žmonės nepatirdami pavojaus galėtų juo pasinau- 
doti ir gauti pajamas. Buvusi neteisybė dabar virto gera- 
darybe, įžeidimas — įžadais: paveldėtojai netgi nori likti 

skolingi dvidešimtąją dalį. Betgi įstatymo priede sakoma, 
kad tuo atveju, jeigu kas įstatymo išleidimo dieną valsty- 
bei buvo skolingas dvidešimtąją palikimo dalį, tačiau dar 
nėra jos sumokėjęs, tai tegul ir nemoka. Praeities pakeis- 
ti negali netgi dievai, o tu ją pakeitei ir pasirūpinai, kad 
niekas nesijaustų skolingas tada, kai skolingas jis nebus 
ir ateityje, tai yra tu pasiekei, kad mes pamiršome turėję 
blogų princepsų. Turėdamas tokį būdą — jeigu gamta tai 
leistų — su kokiu džiaugsmu tu grąžintum ir gyvybę, ir 
turtą tokiai gausybei apiplėštų, tokiai daugybei nužudy- 
tų! Tu uždraudei išieškoti to, ką žmonės įsiskolino iki tavo 
valdymo. Kitas būtų supykęs dėl vėluojančių mokesčių ir 
už uždelstą laiką būtų nubaudęs išieškodamas dvigubai 
arba net keturgubai, o tu manai, jog vienodai neteisinga 
yra išieškoti to, ko negalima laikyti įsiskolinimu, ir reika- 
lauti, kad tos sumos būtų laikomos skola. 


41. AR PAKANKAMAI APSKAIČIAVAI 
VALSTYBĖS PAJAMAS? 


Tu, cezari, turėsi rūpesčių, eidamas konsulo pareigas. Kai 
aš galvoju, kad tai tu panaikinai dovanas imperatoriui, iš- 
dalijai kariams apdovanojimus, piliečiams paskirstei davi- 
nius, išgujai deliatorius, palengvinai mokesčių naštą, man 
atrodo, tave reikėtų paklausti, ar pakankamai apskaičiavai 
valstybės pajamas? Ar toks reikšmingas yra paties prin- 
cepso kuklumas, kad jo vienintelio pakanka atlyginti tiek 
išlaidų, netekus šitiek pajamų? Nes kokia tad priežastis, 
kad kitiems, kurie viską grobdavo ir kas pagrobta pasi- 

savindavo, vis tiek būdavo maža, lyg jie nieko ir nebūtų 
pasiglemžę, o tau, kuris tiek išdalija ir nieko neatima, vis- 
ko yra su kaupu, lyg nieko nedalytum ir viską grobtum? 
Niekad princepsams netrūkdavo žmonių, kurie atkakliai 
ir rūsčiai sergėjo fisko interesus. Kai kurie princepsai pa- 
tys buvo godūs ir plėšrūs, jiems netrūko mokytojų, betgi 
daugiausia jie išmokdavo iš mūsų — mūsų pačių nenaudai! 
Tavo ausys yra kurčios kaip visokiems šunuodegavimams, 
taip ir savanaudiškumui. Tad tyli tie balsai ir ramiai ilsisi, 
o kadangi neliko kam patarinėti, nebėra ir patarėjų. Vadi- 
nasi, mes, būdami skolingi tau už tavo papročius, esame 
skolingi ir už savo pačių papročius. 


43. ARGI ANKSTESNIŲ CEZARIŲ DOVANOS 
NEBUVO PANAŠIOS Į MASALĄ, 
UŽMAUTĄ ANT KABLIUKO? 


Tavo nuopelnas ir tai, kad dabar mūsų testamentai yra 
saugūs, kad gali būti ne vienintelis paveldėtojas, ir ne- 
svarbu, įrašytas jis į testamentą ar ne. Tu nesi minimas nei 
suklastotuose, nei neteisinguose dokumentuose. Niekas 
nesikreipia į tave, skatinamas pykčio, bedieviškų minčių 
arba įniršio. Į tave žmonės kreipiasi ne dėl to, kad juos 
kažkas įžeidė, bet dėl to, kad esi vertas, jog į tave kreip- 
tųsi. Apie tave rašo draugai, tavęs nepažįstantys — tyli, į 
tave kreipiamasi ne kaip į princepsą, o kaip į žmogų, ir 
todėl, kad dabar daugiau žmonių tave myli, betgi ir tu 
daugiau žmonių myli. Laikykis, cezari, šios krypties ir 
pavyzdys parodys, jog princepsui naudingiau ir pelnin- 

giau (ne tik šlovės, bet ir pinigų atžvilgiu), kai mirdami 
žmonės patys nori turėti tokį paveldėtoją, o ne verčiami 
prievarta. Tavo tėvas davė daug, tu ir pats daug davei. 
Nedėkingi jam pasitrauks, tačiau pasiliks tie, kurie nau- 
dojasi jo paliktomis gėrybėmis, ir atneš tau ne ką kita, o 
šlovę. Juk dėkingas skolininkas geradarybę padaro malo- 
nesnę, o nedėkingas — garbingesnę. Betgi kas iki tau atei- 
nant į valdžią tokią šlovę labiau vertino nei pinigus? Ku- 
ris iš princepsų nelaikė mūsų tėvonijose sau priklausančiu 
netgi to, ką kiekvienas iš mūsų gavo iš savo tėvo? Argi 
karalių, taip pat ir ankstesnių cezarių, dovanos nebuvo 
panašios į masalą, užmautą ant kabliuko, ar medžiotojo 
paspęstus spąstus grobiui, kurias jie susigrąžindavo vos 
apdovanotieji jas pagausindavo savo turtu? 


45. ANIE MANĖ, JOG PAKĘSTI VERGOVĘ 
GALI TIE ŽMONĖS, KURIEMS IR NETINKA 
BŪTI KUO NORS KITU, TIK VERGAIS 


Ir ankstesni princepsai, išskyrus tavo tėvą, na, dar vieną 
ar du (ir tai jau daug pasakiau!), labiau džiaugėsi piliečių 
ydomis nei dorybėmis, pirmiausia, todėl, kad kiekvienam 
patinka kitame atpažinti savo bruožus, o, antra, todėl, kad 
manė, jog pakęsti vergovę gali tie žmonės, kuriems ir ne- 
tinka būti niekuo kitu, tik vergais. Šių rankose jie sutelk- 
davo visas gėrybes, o padoriuosius, pasitraukusius nuo 
valstybės reikalų, nieko neveikiančius ir jau kone palai- 
dotus, sugrąžindavo į visuomenę ir dienos šviesą tik tam, 
kad deliatorių skundais sukeltų jiems pavojų. Tu draugus 

sau pasirenki iš geriausiųjų ir, prisiekiu Herkuliu, teisinga 
yra, kad geram valdovui brangiausi būtų tie, kurie blo- 
gam buvo neapkenčiamiausi. Gerai žinai, kokia skirtin- 
ga despotijos ir princepso valdžios prigimtis, tad būtent 
tiems ypatingai brangus princepsas, kuriuos labiausiai 
slėgė despotija. Todėl tu išaukštini ir rodai kaip sektinus 
pavyzdžius tuos žmones, kurių gyvenimo būdas ir cha- 
rakteris tau ypač patinka, ir todėl tad ligi šiolei nesiėmei 
nei cenzoriaus, nei moralės prižiūrėtojo vaidmens, kad 
tau labiau patinka veikti mūsų sielas geradarystėmis, o ne 
bausmėmis. 

Bet iš viso nežinau, ar ne daugiau mūsų papročiams 
atneša naudos tas valdovas, kuris žmonėms patiems lei- 
džia pasitaisyti, o ne tas, kuris verčia juos tai daryti. Mes 
lengvai pasiduodame, į kokią pusę mus bevestų princep- 
sas, ir netgi, pasakyčiau, sekame paskui jį. Stengiamės 
būti brangūs būtent jam, norime gauti jo pritarimą, kurio 
tikėtis neverta kitokio būdo žmonėms, ir šitaip jam pa- 
klusdami pasiekėme, kad beveik visi gyvename laikyda- 
miesi vieno Žmogaus papročių. Be to, ne taip jau blogai 
sutvarkyta, kad, mokėdami mėgdžioti blogus princepsus, 
nemokėtume pamėgdžioti gerojo. 

Ir toliau tęsk pradėtą darbą, cezari, ir tavo pasiūlymai, 
tavo veiksmai įgis cenzūros vertę ir galią, nes valdovo gy- 
venimas ir yra cenzūra, be to, nuolatinė: ja vadovaujamės, 
į ją atsigręžiame, ir mums ne tiek reikia valdžios, kiek pa- 
vyzdžio. Juk iš tiesų, baimė — nepatikimas tiesos moky- 
tojas. Geresnis pavyzdys žmonėms yra tas, kuris parodo, 
jog tai, ko jie yra mokomi, gali pasitvirtinti ir praktikoje. 

50. TU SUSTABDEI GRIOVIMUS, NELEIDAI 
IŠTUŠTĖTI VIETOVĖMS, VERTINGIAUSIUS 
PASTATUS NUO PRAŽŪTIES IŠSAUGOJAI 


Bet kada mes, būdami tavojo turto bendravaldžiai, 
naudojamės tavo pajamomis, kokia apsaugota, kokia tvir- 
ta yra mūsų pačių nuosavybė! Tu nesisavini ir neprijungi 
prie savo plačių valdų visų pelkių, ežerų ir miškų, išvy- 
damas ankstesnius jų savininkus, ir ne tavo vieno akims 
tarnauja upės, šaltiniai ar jūros. Yra ir tokių dalykų, kurių 
cezaris nelaiko savais, bet vis dėlto princepso valdžia yra 
didesnė nei savininko. Daug kas iš privataus turto yra per- 
duodama valstybei, o būtent tai, ką ankstesni princepsai 
užgrobė ne tam, kad patys naudotųsi, bet kad nepaimtų 
niekas kitas. Taigi į ankstesnių kilmingų asmenų gūžtas 
įsikrausto nauji šeimininkai ir garsiausių vyrų buveinės 
nėra užgrobiamos vergų ir gėdingai suniokojamos. Ga- 
lima pamatyti puikias sodybas tolimose vietovėse dar la- 
biau išplėstas ir klestinčias. Tai yra didelis tavo nuopelnas, 
cezari, ir aš kalbu ne tik apie žmones, bet ir apie statinius. 
Tai tu sustabdei griovimus, neleidai ištuštėti vietovėms, 
vertingiausius pastatus nuo pražūties išsaugojai su tokiu 
pačiu įkvėpimu, su kokiu jie buvo pastatyti. Tai - nebylūs 
ir bedvasiai tvariniai, tačiau atrodo, kad jie jaučia ir džiau- 
giasi tuo, jog šitaip spindi, jog yra dažnai lankomi žmo- 
nių, jog pagaliau atiteko supratingam šeimininkui. 

Jeigu cezario vardu paskelbiamas ilgas parduodamo 
turto sąrašas, taip tik įrodomas godumas princepso, ku- 
ris tiek daug buvo visko užgrobęs, nors turėjo tiek ne- 
reikalingo turto! Tada buvo mirtinai pavojinga kam nors 

turėti erdvesnį nei princepso namą arba vaizdingesnę vilą, 
o dabar princepsas pats ieško naujų šeimininkų, pats juos 
ten įkurdina. Netgi kažkada buvę garsūs didžiojo impera- 
toriaus sodai — tas, niekam, išskyrus cezarį, neprieinamas 
priemiesčio dvaras, yra perkamas aukcione, įsigyjamas, 
apgyvendinamas. Tokia gera dabartinio valdovo valia, 
toks saugus dabar metas, kad jis laiko mus vertais valdyti 
brangiausią princepsų turtą, o mes nebijome, kadangi tik- 
rai esame šito verti. Tu ne tik suteiki savo piliečiams gali- 
mybę pirkti, tu daliji ir dovanoji vaizdingiausias vietoves, 
būtent — dovanoji — tas vietoves, kurias pats gavai tave iš- 
rinkus ir įsūnijus. Perduodi tai, ką įgijai teismo sprendimu, 
ir savu laikai tik tai, ką gavai iš draugų. 


51. TU MANAI, JOG VISKO TAU GANA IR 
NETGI PER DAUG, NORS VALDŽIĄ PERĖMEI 
IŠ PATIES TAUPIAUSIO PRINCEPSO 


Tu toks pat atsargus statybose, koks rūpestingas saugoda- 
mas anksčiau pastatytus pastatus, todėl tad dabar nedre- 
ba miesto statiniai nuo pervežamų milžiniškų statybinių 
luitų, kaip kad buvo anksčiau. Saugūs stovi mūsų namai 
ir nesvyruoja šventyklos. Tu manai, jog visko tau gana ir 
netgi per daug, nors valdžią perėmei iš paties taupiausio 
princepso!', tad didžiadvasiška iš tavo pusės dar atsisakyti 
dalies to, ką gavai, ir skirti ją kitiems, nors princepsas ir 
taip paliko tik tai, kas būtiniausia. Juk tavo tėvas naudojo- 
si tuo, ką jam davė imperijos fortūna, o tu — ką paliko ta- 
vasis tėvas. Bet kiek iškilnumo tu suteiki visuomeniniams 

pastatams! Todėl ir portikas, ir šventovės išauga nepaaiš- 
kinamu greičiu — taip, kad atrodo, jog ne palaipsniui stato- 
mos, O tartum sukeičiamos su kitomis. Po to — milžiniškas 
šoninis cirko amfiteatras, savo grožiu konkuruojantis su 
šventyklomis, — statinys, vertas tautos, nugalėjusios daug 
genčių, ir ne mažiau — susižavėjusių žvilgsnių, kaip ir tie 
reginiai, kurie bus matomi nuo cirko amfiteatro laiptų. 
O dar ir dėl kitos priežasties jis nusipelno dėmesio: vieta 
princepsui čia įrengta greta vietų paprastiems žmonėms, 
o per visą statinio ilgį yra vienas fasadas — ištisinis ir niekur 
neperkirstas. Cezariui įrengtas paaukštinimas nekrenta į 
akis labiau negu tai, į ką vykstant arenoje jis žiūri. Taigi 
tavo piliečiams galima bus pakaitomis žiūrėti į tave ir į 
areną, be to, bus galimybė matyti ne tik valdovo kėdę, 
bet ir jį patį, viešai sėdintį tarp žmonių, kuriems jis įrengė 
5000 naujų vietų. Jų skaičių tu padidinai taip lengvai, tar- 
tum būtum išdalijęs davinį, ir savo dosnumu įtikinai, kad 
ateityje jis bus dar didesnis. 


52. NIEKAS NEPAJĖGĖ SUSTABDYTI TAIP 
ILGAI TRAMDYTO DŽIAUGSMO, KAD NEBŪTŲ 
PASIDAVĘS KERŠTUI IR PUOLĘS DAUŽYTI 
ŠIŲ NEKENČIAMŲ ATVAIZDŲ 


Jeigu kas nors kitas liaudžiai būtų padaręs vien tai, ką tu 
padarei, jau seniai jo galva būtų apšviesta šlovės spindu- 
liais ir greta dievų jam būtų paruoštas sostas iš aukso ir 
dramblio kaulo, o ant šventųjų aukurų jam būtų aukojamos 
gausios aukos. O tu į šventą vietą įeini tik tam, kad pasi- 

melstum, ir didžiausias pagarbos ženklas tau — tavo statu- 
la, stovinti priešais šventyklos duris. Taip jau susiklostė, 
kad dievai tau aukščiausią vietą tarp žmonių paruošė, bet, 
kadangi tu pats nebandai su jais lygintis, prie įėjimo į di- 
džiojo geriausiojo Jupiterio šventyklą matome vos vieną 
kitą tavo statulą, betgi ir jos varinės. O juk prieš keletą 
metų visi laiptai ir aikštelė priešais šventyklą žėrėjo auksu 
bei sidabru, ar net šiais metalais buvo užlietos: mat dievų 
statulos stovėjo begėdiškoje kaimynystėje su susiteršusio 
princepso! statulomis. Tačiau kad ir nedaug yra tavo va- 
rinių statulų, stovės jos visą laiką, kol liks ten pati šven- 
tykla, o daugybė tų, paauksuotųjų, liaudžiai džiūgaujant 
buvo sudaužytos, nuverstos ir paaukotos dievams. 
Žmonėms buvo malonu įtrempti į žemę išdidžius šitų 
statulų veidus, smogti kardais, sukapoti kirviais, tartum 
po kiekvieno tokio smūgio pasipiltų kraujas ir tai sukeltų 
skausmą. Niekas nepajėgė sustabdyti taip ilgai tramdyto 
džiaugsmo, kad nebūtų pasidavęs kerštui ir nepuolęs dau- 
žyti šių nekenčiamų atvaizdų, o po to mesti sudarkytas jų 
kūno dalis bei nuolaužas į ugnį, kuri pagaliau iš rūsčių 
pabaisų jas paversdavo maloniais ir naudingais žmonėms 
daiktais. Na, o tu, cezari, visur rodydamas kuklumą, leidi 
mums išsakyti padėkos maldas už tavo gerumą ne prieš 
tavo genijaus? atvaizdą, bet prieš didžiojo ir maloningiau- 
siojo Jupiterio statulą, tuo tartum sakydamas, kad mes 
būtent jam skolingi už visa tai, už ką turėtume dėkoti 
tau, ir kad visos tos geradarystės, kurias tu padarei, yra 
nuopelnas to, kuris tave mums atsiuntė. O juk anksčiau 
milžiniškų aukojamųjų gyvulių bandų, ėjusių keliu link 
Kapitolijaus, didžioji dalis būdavo tartum atskiriama ir 

pasukdavo kitu keliu — prie siaubingos žiauraus valdo- 
vo statulos, kadangi jinai irgi reikalavo aukojamų gyvu- 
lių kraujo ir būtent tiek, kiek jis buvo praliejęs žmonių 
kraujo. 


53. NĖRA NEI TOKIOS VIETOS, 

NEI TOKIO LAIKOTARPIO, KUR ŽUDYNĖMIS 
SUTERŠTŲ IMPERATORIŲ VĖLĖS 
GALĖTŲ BŪTI RAMIOS DĖL PRAKEIKSMŲ, 
KURIUOS JIEMS SIUNČIA PALIKUONYS 


Visa tai, tėvai senatoriai, kas mano apie ankstesnius 
princepsus jau pasakyta arba ką dabar sakau, skirta tam, 
kad parodyčiau, kaip mūsų tėvas reformuoja ir taiso 
per tokį ilgą laikotarpį įsigalėjusius sugedusius ir netgi 
iškrypėliškus aukštosios valdžios įpročius. Mat ir iš viso 
ką nors pelnytai girti galima tik lyginant, be to, svarbiau- 
sia mylinčių piliečių pareiga geram valdovui yra peikti 
nepanašius valdovus. Nepakankamai mylimas yra gerasis 
valdovas, jeigu tiek pat nėra neapkenčiamas blogasis. Ga- 
lima pridurti, jog vienas iš pačių svarbiausių ir garbingiau- 
sių mūsų imperatoriaus nuopelnų yra tas, kad jam valdant 
galima be baimės peikti bloguosius valdovus. Ar jau pa- 
miršome Neroną, tik dabar nubaustą už mums suteiktas 
kančias? Kažin, ar būtų leidęs jo gyvenimą ir gandus apie 
jį peikti tas, kuris keršijo už jo mirtį ir kuris nebūtų sau 
pritaikęs viso to, kas buvo sakoma apie į jį patį panašų 
valdovą? Taigi, cezari, aš tavo nuopelnus lyginu su kitų ir 
iškeliu virš daugelio todėl, kad mums leista kasdien kri- 

tikuoti praėjusių laikų blogus valdovus ir tavo pavyzdžiu 
perspėti būsimus, jog nėra nei tokios vietos, nei tokio 
laikotarpio, kur žudynėmis suterštų imperatorių vėlės 
galėtų būti ramios dėl prakeiksmų, kuriuos jiems siunčia 
palikuonys. Tuo tvirčiau, tėvai senatoriai, kalbėkime apie 
mūsų sielvartus ir džiaugsmus, būkime patenkinti tuo, 
ką turime, ir liūdnai atsiduskime prisiminę tai, ką teko 
iškentėti. Esant geram princepsui, galima daryti ir viena, 
ir kita. Tegul tai atsispindi mūsų sumanymuose bei mūsų 
kalbose ir pačiose padėkose, tegul visi atsimena, jog di- 
džiausias pagyrimas nepriekaištingam imperatoriui — jo 
akivaizdoje peikti ankstesniuosius, visai kitokius. Juk kai 
vėlesnieji valdovai nutyli apie ankstesniuosius, aišku, jog 
ir patys taip pat elgiasi. 


54. IR TUO VIENINGIAU TAVE PAGERBS Iš SAVO 
VIETŲ PAKILĘ ŽIŪROVAI, KUO DAUGIAU 
APIE TAVE TYLĖS SCENOJE AKTORIAI! 


Argi buvo likusi tokia vieta, kurios nebūtų pasiekęs šlykš- 
tus pataikavimas, kai imperatoriai, šlovinami žaidynėse, 
varžybose, šokiuose ir įvairiausiuose renginiuose pana- 
šiais į moterų balsais, gestais ir judesiais, virsdavo pajuo- 
kos objektu? Betgi nepadoriausia tai, jog vienu metu juos 
šlovino ir senate, ir scenoje, ir komediantas, ir konsulas, 
o tu iš teatro meno visiškai pašalinai savo kultą. Taigi tave 
aukština rimtos eilės, amžina analų teikiama garbė, o ne 
šios trumpalaikės ir gėdingos pagyros. Ir tuo vieningiau 
tave pagerbs iš savo vietų pakilę žiūrovai, kuo daugiau 

apie tave tylės scenoje aktoriai! Bet ko gi aš tuo stebiuosi, 
kai tu pats paprastai neleidi mums rodyti tau pagarbos 
ženklų arba iš viso juos atmeti? Anksčiau senate nieko 
nebuvo svarstoma tokio menko ir tokio nereikšmingo, 
kad tuojau pat nebūtų pereita prie princepsų šlovinimo, 
nesvarbu, kokius reikalus tekdavo spręsti. 

Ar ne mes, tardamiesi dėl gladiatorių skaičiaus didi- 
nimo ar spręsdami amatininkų cecho steigimo klausimą, 
tuojau pat, tartum šie dalykai būtų išplėtę mūsų imperijos 
ribas, nutardavome cezariui paskirti kokias nors didingas 
arkas arba įrašus, negalėjusius sutilpti ant mūsų šventy- 
klų frontonų, arba pavadindavome jų vardais net po kelis 
mėnesius? O anie visa tai pakęsdavo ir netgi džiaugėsi, 
tartum būtų nusipelnę! Tačiau ar dabar kuris iš mūsų, 
pamiršęs, koks klausimas svarstomas, staiga ima piktnau- 
džiauti prievole skirti princepsui pagarbos ženklus? Toks 
mūsų tvirtumas yra tavo kuklumo šlovinimas. Tau mes 
paklūstame susirinkdami į kuriją ne varžytis, o apsvarstyti 
ir įtvirtinti teisingumą ir norėdami pareikšti padėką tavo 
paprastam bei teisingam būdui, leidžiančiam mums žino- 
ti, ko tu iš tiesų nori arba nenori. Mes pradedame nuo to 
ir sustojame ties tuo, nuo ko negalima būdavo pradėti, ir 
ties kuo buvo neleistina sustoti valdant kitam princepsui. 
Juk daugelio parodytų pagarbos ženklų nepriėmė netgi 
ir ankstesni imperatoriai, bet nė vienas iš jų nebuvo toks 
kaip tu, ir negalėjai žinoti, ar jis tikrai tos pagarbos neno- 
ri. Aš manau, jog garbingiau už visus titulus yra tai, kad 
tavo vardas įrašytas ne ant stulpų ir akmenų, o amžinos 
šlovės paminkluose. 

59. MES JUK SAKOME, KAD TAS, KURIAM 
BŪDINGA BENT VIENA DORYBĖ, BŪDINGOS IR 
VISOS KITOS, BET TROKŠTAME ĮSITIKINTI, 
AR IR ŠIUO ATVYJU TAIP YRA 


Taigi jau atėjo metas tau pačiam tapti konsulu, idant dar 
labiau būtų išaukštintos šios pareigos, kai tu jų imsiesi 
ir jas vykdysi, mat dažnai jų atsisakydamas gali sukelti 
įvairiausių minčių, 0 ypač tą, jog jos tau yra per men- 
kos. Tu, žinoma, šių pareigų atsisakai, laikydamas jas per 
daug garbingomis, betgi nieko tu tuo negali įtikinti, ne- 
bent kada nors vis dėlto sutiktum. Kai tu atsisakinėjai 
triumfo arkų, statulų, kitų trofėjų, galima buvo suprasti 
tavo kuklumą, nes visa tai buvo siūloma tikrai tau asme- 
niškai. Na, o dabar mes prašome tave, idant parodytum 
būsimiems princepsams, kaip išvengti neveiklumo, kaip 
nors truputį paįvairinti savo užsiėmimus ir nors trumpam 
išsibudinti iš palaimingo miego būsenos bei apsireng- 
ti pretekstą', kurią ankstesni princepsai pasisavindavo, 
nors galėjo duoti ir kitam. Prašome tave parodyti, kaip 
atsisėsti į kurulinę kėdę“, joje šiek tiek pasėdėti, pagaliau, 
kaip tapti tuo, kuo anie princepsai tik norėjo tapti, o ne 
trokšti būti konsulu tik dėl vardo. Tu jau dukart buvai 
konsulu. Žinau. Bet šitą antrąjį savo konsulatą gali pri- 
skirti kariuomenei, provincijoms, netgi svetimoms gen- 
tims, o ne mums. Mes, žinoma, girdėjome, kad vykdei 
visas konsulo pareigas. Betgi tik girdėjome. Sako, kad 
buvai labai teisingas, labai humaniškas, labai pakantus 
konsulas. Taip kalba. Tačiau būtų teisinga, kad mes kada 
nors galėtume tuo įsitikinti patys savo akimis, o ne visada 

pasitikėti tik pasakojimais ir gandais. Kiek dar laiko nema- 
tę džiaugsimės nematytu? Norėtųsi patikrinti, ar pridėjo 
tau kažkiek išdidumo tas pats antrasis konsulatas. Metai 
daug reiškia žmogaus charakterio pokyčiams, o princep- 
so būdui — tuo labiau. Mes juk sakome, kad tam, kuriam 
būdinga bent viena dorybė, būdingos ir visos kitos, bet 
trokštame įsitikinti, ar ir šiuo atveju geras konsulas ir ge- 
ras valdovas yra vienas ir tas pats dalykas, mat, nors ir 
sunku vienu metu eiti šias labai aukštas pareigas, vis dėlto 
jos kai kuo smarkiai skiriasi: princepsui pritinka būti kuo 
panašesniam į privatų asmenį, o konsului - kuo mažiau į 
tokį panašiam. 


60. NORI PARODYTI PAGARBĄ VALSTYBĖS 
PAREIGŪNAMS, ĮTVIRTINTI ĮSTATYMŲ 
AUTORITETĄ, ĮTEIGTI KUKLUMĄ PRAŠYTOJAMS? 
UŽIMK ŠIĄ VIETĄ! 


Tiesa, aš matau, jog praeitais metais pagrindinė tavo 
atsisakymo būti konsulu priežastis buvo ta, kad negali 
tų pareigų vykdyti būdamas svetur, bet juk dabar, vyk- 
dydamas mūsų pageidavimus, grįžai į Romą, tad kaip 
geriau tu galėsi parodyti, kokie svarbūs buvo mūsų pa- 
geidavimai, jei ne tapęs konsulu? Neužtenka to, kad at- 
eini į kuriją, jeigu tu pats jos nesukvieti, neužtenka to, 
kad būni senate, jeigu jame nepirmininkauji, neužtenka 
ir to, kad klausaisi kitų pasisakymų, jeigu pats nekvie- 
ti jų kalbėti. Nori, pagaliau, sugrąžinti švenčiausiajam 
konsulų tribunolui ankstesnę jo didybę? Užlipk pats! 

Nori parodyti pagarbą valstybės pareigūnams, įtvirtinti 
įstatymų autoritetą, įteigti kuklumą prašytojams? Užimk 
šią vietą! 

Jei tu būtum privatus asmuo, mūsų valstybei būtų labai 
svarbu, kad eitum ne tik konsulo, bet ir senatoriaus par- 
eigas, dabar gi, žinok, svarbu, jog būtum ne tik princep- 
su, bet ir konsulu. Ir nors mūsų princepso drovumas ilgai 
priešinosi tokiems svarbiems įrodinėjimams, tačiau vis 
dėlto pasidavė. O kokiu būdu pasidavė? Ne tam, kad pats 
taptų panašus į privačius asmenis, bet tam, kad privačius 
asmenis padarytų lygius sau. Jis priėmė trečiąjį konsulatą, 
idant jį galėtų gauti ir kiti; jis žinojo, kad žmonės kuklina- 
si ir gėdijasi, nesiryždami patys tapti konsulais trečią sykį, 
nebent kartu su jau triskart buvusiu konsulu. 

Pagarbos ženklus, kurie anksčiau buvo saikingai ski- 
riami karų bendražygiams, kartu patyrusiems pavojų, tu 
suteikdavai nusipelniusiems, tačiau ne karo metu, o vil- 
kintiems togą, įžymiems vyrams už svarbias ir išskirtines 
paslaugas. Tu, cezari, esi užsivertęs tiek karo, tiek ir taikos 
meto rūpesčiais. Princepsui dažniausiai nebūdinga laikyti 
save kam nors įsipareigojusiu, o jeigu kartais jis tai pri- 
pažintų, nejaustų nepasitenkinimo. Tu, cezari, pripažįsti 
savo įsipareigojimus ir juos vykdai, o kada skiri žmones 
konsulais trečią sykį, atsiskleidi ne kaip didis princepsas, 
o kaip dėkingas draugas. Ir netgi nereikšmingus piliečių 
nuopelnus, naudodamasis fortūnos tau suteiktomis ga- 
liomis, iškeli į aukštumas. Tu darai taip, jog kiekvienas 
laiko save tau įsipareigojusiu tiek, kiek pats ko nors gavo 
iš tavęs. Ko tad aš galėčiau maldauti dievų tau už tokį 
gerumą? Ogi kad ir ateityje visada įpareigotum piliečius 

ir statytum juos į tokią padėtį, kai neaišku, kas geriau — 
būti tau įsipareigojus, ar daryti tau paslaugas. 


62. PASKYRUS KONSULUS YPATINGAS 
DŽIAUGSMAS IŠPLITO NE TIK KURIOJE VIENOJE 
SENATO DALYJE, BET APĖMĖ VISĄ SENATĄ TAIP, 
JOG ATRODĖ, KAD ŠIĄ GARBĘ SENATAS IR 
SUTEIKĖ, IR UŽSITARNAVO PATS 


Džiaugsmas dėl įvairių malonių apima ne tik nusipelniu- 
sius žmones, betgi nemažiau ir visus, panašius į apdova- 
notuosius. O paskyrus konsulus ypatingas džiaugsmas iš- 
plito ne tik kurioje vienoje senato dalyje, bet apėmė visą 
senatą taip, jog atrodė, kad šią garbę senatas ir suteikė, ir 
užsitarnavo pats. Argi, iš tiesų, tai ne tie patys asmenys, 
kuriuos iš pačių geriausių senatas išrinko, kad atsiradus 
reikalui, sumažintų visuomenines išlaidas patiems garbin- 
giausiems ir verčiausiems piliečiams? Būtent todėl jie to- 
kie malonūs cezario sielai. 

Ar ne pakankamai dažnai mes įsitikindavome esant to- 
kiai padėčiai, kad gera senato nuomonė apie vieną ar kitą 
asmenį galėjo jam padėti arba pakenkti? Argi šiek tiek 
anksčiau nesukeldavo žmogui didžiausio pavojaus tokie 
princepso pamąstymai: „Senatas šį giria, jis malonus se- 
natui!“ Princepsas neapkentė tų, kuriuos mes mylėjome, 
bet ir mes neapkentėme jo numylėtinių. Na, o dabar 
patys vertingiausieji kaunasi, norėdami užsitarnauti tiek 
princepso, tiek ir senato meilę. Mes iškeliame viens kitą, 
pasitikime viens kitu, ir tikriausias abipusės meilės ro- 

diklis yra tai, kad mylime vienus ir tuos pačius asmenis. 
Todėl, tėvai senatoriai, atvirai rodykite savo palankumą, 
nekeiskite savo simpatijų, nėra reikalo slėpti savo meilę, 
idant jinai nepakenktų, nei susilaikyti nuo neapykantos, 
idant ji neitų Žmogui į naudą. 

Mūsų cezaris giria ir peikia tą patį, ką senatas. Su ju- 
mis jis tariasi asmeniškai ir atskirai nuo jūsų. Trečią kartą 
konsulais jis skyrė tuos, kuriuos jūs jau anksčiau buvote 
numatę, ir būtent ta tvarka, kokia jūs buvote pasirinkę. 
Bet kokiu atveju jums didelė garbė, kad jis labiausiai išski- 
ria tuos, kurie, jis žino, jums yra priimtiniausi, ir niekam 
neteikia pirmenybės, net jeigu ką nors ir labiau myli. Štai 
koks atpildas senesniesiems, štai koks pavyzdys jauni- 
mui! Tegul išskirtieji ateina ir aplanko pagaliau atvirus na- 
mus, nesukeldami jiems pavojaus. Kiekvienas, kas parodo 
senato palaikomiems žmonėms pagarbą, pasitarnauja ir 
imperatoriui. Jis laiko savo asmeniška sėkme tai, kad yra 
aukščiau už kitus, nebent tuo atveju, jeigu tie, už kuriuos 
jis manosi esąs aukščiau, iš tiesų yra didūs. 

Lik, cezari, ištikimas tokiam požiūriui ir tikėk, kad 
esame tokie, kokios apie mus sklinda kalbos. Atverk akis 
ir patikėk tas kalbas ausims, nekreipk dėmesio į slaptus 
prasimanymus ir šnibždesius, kurie niekam labiau neken- 
kia nei juos girdintiems. Geriau yra tikėti daugeliu nei 
pavieniais asmenimis, nes juk šie gali apgauti arba patys 
būti apgauti, betgi niekas negali apgauti visų ir visi ko 
nors vieno. 

64. PASUKAI LINK KONSULO KĖDĖS IR LEIDAI IŠ 
SAVĘS PAREIKALAUTI TOS PRIESAIKOS, 
KURI PRINCEPSAMS ŽINOMA TIK TODĖL, 
KAD JIE JOS REIKALAUJA Iš KITŲ 


Kiti konsulato nusipelnydavo dar prieš jį priimdami, o tu 
nusipelnei ir jį priimdamas. Štai jau praėjo iškilmingoji 
komicijų' dalis, jeigu turėtum galvoje, kad joje dalyvavo 
princepsas, ir jau visa minia pajudėjo, kai tu, visiems di- 
džiai stebintis, pasukai link konsulo kėdės ir leidai iš savęs 
pareikalauti tos priesaikos, kuri princepsams žinoma tik 
todėl, kad jie jos reikalauja iš kitų. Taigi matai, kaip buvo 
būtina tau neatsisakyti tapti konsulu: juk mes nebūtume 
patikėję, jog tu šitai padarysi, jeigu būtum atsisakęs! Aš 
apstulbau, tėvai senatoriai, ne visai pasitikiu savo akimis 
bei ausimis ir vis savęs klausinėju, ar iš tiesų aš visa tai 
mačiau ir girdėjau? Tai juk jis — imperatorius, cezaris, 
augustas ir didysis pontifikas — stovėjo priešais konsulą, 
sėdintį priešais princepsą, ir konsulas sėdėjo nesutrikęs, 
neišsigandęs, o tartum jau pripratęs prie tokių dalykų! 
Maža to, sėdėdamas jis pirmas tarė priesaikos žodžius, 
o imperatorius išraiškingai ir aiškiai tuos žodžius kartojo 
ir pasmerkė jais patį save bei savo namus dievų kerštui, 
jeigu kada nors sąmoningai sulaužytų priesaiką. 
Didžiulė ir teisėta tavo šlovė, cezari, ir nesvarbu, ar 
taip pat elgsis vėlesni cezariai, ar ne. Ar yra koks nors ta- 
vęs vertas pagyrimas už tai, kad, konsulu išrinktas trečią 
kartą, tu elgeisi taip pat, kaip išrinktas pirmą kartą, o 
būdamas princepsu — taip pat, kaip ir būdamas privatus 
asmuo, turėdamas imperatoriaus vardą — taip pat, kaip 

ir valdomas kito imperatoriaus? Nežinau, jau tikrai ne- 
žinau, kas yra puikiau: tai, kad priesaiką tu ištarei kar- 
todamas žodžius paskui kitą, ar kad atlikai tai, kam nėra 
precedento. 


65. NIEKAS NEPRIVALO PATS TAIP ŠVENTAI 
LAIKYTIS PRIESAIKOS, KAIP TAS, 
KURIAM YPATINGAI SVARBU, KAD PRIESAIKOS 
NEBŪTŲ LAUŽOMOS 


Taip pat ir forumo tribūnoje (rostruose) su panašiu pa- 
maldumu tu pats save atidavei įstatymų valdžion, tų 
įstatymų, cezari, kurių niekas nerašė princepsams. Bet 
tu nenori naudotis veiksmų laisve, kokia galime naudo- 
tis mes, taigi išeina taip, kad mes patys norime tau jos 
daugiau suteikti. Aš pirmąkart dabar išgirdau ir tik da- 
bar sužinojau, kad ne princepsas yra aukščiau įstatymų, 
o įstatymai — aukščiau princepso, ir kas uždrausta mums, 
uždrausta taip pat ir cezariui, netgi konsului. Dėl šito 
jis prisiekia dievams (nes juk ko labiau klausosi dievai, 
jei ne cezario?). Jis prisiekia priešais tuos, kurie taip pat 
turės prisiekti, gerai žinodamas, jog niekas neprivalo 
pats taip šventai laikytis priesaikos, kaip tas, kuriam ypa- 
tingai svarbu, kad priesaikos nebūtų laužomos. Taigi, ir 
baigęs konsulavimą, tu prisiekei, kad niekur nenusižen- 
gei įstatymams. Puiku, kad prisiekei šito nedaryti, bet 
dar puikiau, kad tikrai įvykdei savo priesaiką. Tiek kartų 
tu lipai į mūsų tribūną, taip dažnai būdavai šioje valdo- 
vų išdidumui netinkamoje vietoje, čia imdavaisi, Čia at- 

sisakydavai pareigų, vertų tavęs ir taip nesiderinančių su 
įpročiais tų, kurie, išbuvę konsulais tik keletą dienų, o iš 
tikrųjų nieko nė nenuveikę, dekretu nuo tų pareigų save 
ir nušalindavo! Ir šitaip elgėsi užuot pasisakę susirinkime, 
užuot prisiekę iš tribūnos! Aišku, jog taip darė tam, kad 
pabaiga labiau atitiktų pradžią!, ir kad tik iš to būtų ga- 
lima įsitikinti juos buvus konsulais, jog tuo metu niekas 
kitas tų pareigų nebuvo užėmęs. 


68. JEIGU BLOGAS VALDOVAS BIJO 
KIEKVIENO, GERESNIO UŽ JĮ PATĮ, 
ŠIAME MATYDAMAS SAVO ĮPĖDINĮ, 
TENKA BIJjOTI VISŲ, KAI NĖRA NĖ VIENO, 
KURIS NEBŪTŲ UŽ JĮ GERESNIS 


Taigi, cezari, tu skini patį garbingiausią savo saugumo vai- 
sių pritariant dievams. Nes jeigu sutinki su sąlyga, kad tik 
tuo atveju tave dievai saugotų, jeigu gerai valdysi vals- 
tybę ir visiems piliečiams iš to bus naudos, tai gali būti 
tikras, jog tu ją gerai valdai, jeigu jau tave saugo dievai. 
Tad ramiai ir saugiai praeina ta tavo diena, kuri kitiems 
princepsams būdavo kupina baimės ir rūpesčių, kai jie, 
sunerimę ir įsitempę, nepasitikėdami didele mūsų kan- 
trybe, laukdavo žinių apie visuotinį vergišką paklusnumą 
iš įvairių vietovių. (O jeigu kartais ką nors iš pasiuntinių 
kelyje sulaikydavo upių polaidžiai, sniegas ar vėjas, jie 
tuojau pat imdavo galvoti, jog atsitiko tai, ko bijojo. Ir 
tada jau nebūdavo jokio išsigelbėjimo nuo baimės, nes 
jeigu blogas valdovas bijo kiekvieno, geresnio už jį patį, 

šiame matydamas savo įpėdinį, tenka bijoti visų, kai nėra 
nė vieno, kuris nebūtų už jį geresnis. 

Na, o tavo saugumui nieko nereiškia nei pasiuntinių 
delsimas, nei vėluojantys pranešimai. Tu žinai, kad vi- 
sur tau prisiekė, nes ir pats visiems esi prisiekęs. Nėra 
nė vieno, kuris to nežinotų. Mes tave mylime tiek, kiek 
tu esi nusipelnęs, ir tai darome ne iš palankumo tau, o 
iš meilės sau. Niekada neišauš tokia diena, kai tau davę 
įžadus, cezari, turėsime pasirūpinti ne savo pačių nauda, 
o pareiga tau. Gėdinga yra tokia valdovo apsauga, kurią 
galima įrašyti į jo nuopelnus! Galima apgailestauti, kad 
slaptąsias mūsų mintis sužino tik tie valdovai, kurių mes 
neapkenčiame, nes jeigu gerieji tuo tiek pat rūpintųsi kiek 
ir piktieji, kiek tu tada išgirstum visur apie save puikiausių 
atsiliepimų, kiek džiugesio bei susižavėjimo! Kiek kalbų 
apie tave sklinda tarp visų piliečių — apie tave jie kalba 
ne tik su žmonomis ir vaikais, bet ir su namiškiais prie 
namų aukurų ir židinių! Sužinotum, kaip mes saugome 
jų jautrias ausis: Nors šiaip jau meilė ir neapykanta yra 
visai priešingi jausmai, bet vis dėlto ir jie panašūs — tuo, 
jog mes tada ypač mylime gerus valdovus, kai nevaržomai 
neapkenčiame blogųjų. 


70. JAUNUOMENĖ ĮKVEPIAMA, SUKYLA JOS 
DVASIA, KAI MATO, KAD NAUDINGA VEIKLA 
YRA APDOVANOJAMA 


Kažkurią provinciją valdė vienas kvestorius iš senato kan- 
didatų. Valdė puikiai ir padėjo pamatus gausioms paja- 

moms. Tu nusprendei šitą nuopelną priskirti senatui. Tad 
kodėl tau valdant, kai dorybėmis pralenkei savo giminės 
garsą, veiklos sąlygos tų, kurie nusipelnė turėti garsius 
palikuonis, turėtų būti blogesnės nei tų, kurie turėjo gar- 
sius tėvus? Kaip tai verta tavęs, kuris nuolat taiko šitokį 
principą visiems mūsų pareigūnams ir, ne bausdamas blo- 
guosius, o proteguodamas geruosius, daro juos geresnius. 
Jaunuomenė įkvepiama, sukyla jos dvasia, kai mato, kad 
naudinga veikla yra apdovanojama, ir nebuvo nė vieno, 
kam nebūtų atėjusi tokia mintis, kadangi visi supranta, 
jog tau yra žinoma viskas — netgi kas ką naudinga atliko 
kokioje provincijoje. Labai naudinga, cezari, ir sveikinti- 
na, idant provincijų valdytojai būtų tikri, jog už sąžiningą 
ir uolų pareigų vykdymą jų laukia didžiulė dovana: valdo- 
vo sprėndimas ir gera nuomonė apie juos. 

Na, o ligi šiolei netgi sąžiningus ir tiesaus būdo žŽmo- 
nes, jeigu ne visai išvesdavo iš kelio, tai vis dėlto stabdė 
menkas, bet teisingas pamąstymas: „Argi nematyti, kad 
jei aš ir padarysiu ką nors gerai, tai dar neaišku, ar apie 
tai sužinos cezaris, o jeigu ir sužinos, tai ar patvirtins? 
Taigi toks princepsų abejingumas arba net pikta valia, ga- 
rantuodama, jog blogi sumanymai liks nenubausti, o tei- 
singi poelgiai — neapdovanoti, nesulaikydavo vienų nuo 
nusikaltimų, o kitų neskatindavo apdovanojimais. Dabar 
tam, kas gerai tvarkosi provincijoje, suteikiama užtarnau- 
ta pagarba, mat visiems yra atviras garbės ir šlovės laukas: 
kiekvienas jame gali pasiekti, ko nori, o pasiekęs — būti 
dėkingas tik sau. Taip pat tu visiems laikams išvadavai 
provincijas nuo priespaudos baimės ir nuo būtinybės 
teismuose apkaltinti savo valdytojus: juk iš tiesų, jeigu 

jiems buvo naudingi tie, kuriems reiškė padėką, tada 
nėra dėl ko ir skųstis. Bet kokiu atveju, kiekvienam, sie- 
kiančiam magistratūros, niekas labiau nepadės nei tai, 
kas jo jau pasiekta. Geriausia tvarka yra ta, kai kiekviena 
aukštesnė pareigybė eina paskui jau buvusias garbingas, 
bet žemesnes pareigas. Aš norėčiau, idant besiruošiantis 
valdyti provinciją pasirūpintų ne tiek rekomendaciniais 
draugų laiškais ir pataikavimu bei slaptais būdais sostinėje 
surinktais prašymais, kiek provincijų miestų ir genčių 
dekretais. Prie konsularų su malonumu savo balsus pri- 
jungs miestai, tautos, gentys. Pats tikriausias kelias sie- 
kiančiam magistratūros yra gebėjimas kitų širdyse įžiebti 
dėkingumą sau. 


80. GERIAUSIAS APDOVANOJIMAS TAU UŽ 
PASKELBTĄ NUOSPREND]Į - SUVOKIMAS, 
JOG BYLĄ IŠSPRENDEI TEISINGAI 


O ką jau sakyti apie tai, koks esi griežtas ir kartu švelnus, 
koks išmintingai nuolaidus visuose teismų reikaluose! Tu 
sėdi teismuose ne tam, kad praturtintum savo iždą, ir ge- 
riausias apdovanojimas tau už paskelbtą nuosprendį — su- 
vokimas, jog bylą išsprendei teisingai. Ir besibylinėjančios 
šalys prieš tave stovi ne tiek susirūpinusios dėl savo turto, 
kiek dėl to, kokią tu susidarei apie juos nuomonę, ir ne 
tiek bijodamos tavo nuosprendžio, kiek to, kaip įvertinsi 
jų moralę. Tikrai garbinga valdovo ir netgi konsulo pa- 
reiga — sutaikyti tarpusavyje besiginčijančias valstybes ir 
sutramdyti maištaujančias tautas ne tiek pasitelkus val- 

džios galias, kiek proto pajėgomis, o taip pat sustabdyti 
pareigūnų neteisingumą ir neleisti įvykti tam, kam įvykti 
neleistina. Pagaliau, jie privalo dangaus šviesulio greičiu 
patys viską apžiūrėti, viską išgirsti ir, kur tik būtų pakvies- 
ti, tuojau pat lyg dievai atvykti ir pagelbėti. Manau, jog 
būtent taip dieviška savo valia sprendžia visus reikalus 
pats pasaulio tėvas, kai tik savo žvilgsnį nukreipia į žemę 
ir žmonių likimus vertina lygiai su dangiškaisiais. O dabar, 
atleistas nuo šitokių darbų, jis rūpinasi tik dangumi po to, 
kai jo prievolę visai žmonių giminei atlikti paskyrė tave. 
Ir tu vykdai šitą prievolę, ir įtinki tave įpareigojusiam, ka- 
dangi kiekviena tavo diena mums teikia didžiulę naudą, o 
tau tokią pačią šlovę. 


81. IR VISAI NEMAŽAS TAIKOS METO 
NUOPELNAS BUVO APGINTI LAUKUS NUO 
PLĖŠRIŲJŲ ŽVĖRIŲ IR APSAUGOTI DERLIŲ 
TARTUM NUO KOKIOS PRIEŠŲ APGULTIES 


O jeigu kada nors tu baigi visus susikaupusius darbus, 
tuomet manai, jog poilsis tau tėra darbo pobūdžio kaita. 
Kaip kitaip tau atsipalaiduoti, jei ne stebint miškų tan- 
kmę, varant laukinius žvėris iš jų uolų, stengiantis įveikti 
aukščiausias kalnų keteras ir užlipti ant baisingų uolų 
viršūnių, nesiremiant į niekieno ranką, nesekant jokiais 
pėdsakais, jei ne pamaldžiai lankant šventas giraites ir 
bendraujant su dievybėmis? Kažkada visa tai buvo jau- 
nuolių pratimai, jie teikdavo jiems malonumą, šitokiais 
būdais lavinosi būsimieji vadai. Jie lenktyniavo su greita- 

kojais žvėrimis, išbandydavo jėgas su drąsiai puolančiais 
žmogų, o gudrumą — varžydamiesi su suktaisiais. Ir visai 
nemažas taikos meto nuopelnas buvo apginti laukus nuo 
plėšriųjų žvėrių ir apsaugoti derlių tartum nuo kokios 
priešų apgulties. 

Šitokią šlovę uzurpuodavo tie valdovai, kurie negalėjo 
patys jos įgyti, o uzurpuodavo būtent tuo, kad jau su- 
tramdytus bei prijaukintus narvuose žvėris išleisdavo savo 
malonumui ir paskui juos vaikydavosi, apsimetę tikrais 
medžiotojais. Tau vienodai įdomu sekti ir pagauti žvėrį, 
o maloniausias, nors ir sunkiausias uždavinys — pačiam 
jį surasti. Na, o jeigu kada nors įsigeidi savo kūno jėgas 
išbandyti jūros stichijoje, ne tik akimis bei rankų judesiais 
seki išsipučiančias bures, bet tai prie vairo atsisėdi, tai su 
kuo nors iš stipriausių savo bendrakeleivių lenktyniauji 
skrosdamas bangas, arba kauniesi su siaučiančiu vėju, arba 
bandai nugalėti, pagriebęs irklus, aukštas bangų keteras. 


82. MUS IŠDUODA MŪSŲ POILSIO POBŪDIS 


Kaipgi jis nepanašus į tą', kuris negalėjo ištverti nei 
plaukimo tyliu Albos ir netgi lyg sustingusiu Bajų eže- 
ru, nepajėgė nei girdėti irklais sujudinto vandens pleške- 
nimo, kiekvieną sykį sudrebėdamas iš gėdingos baimės! 
Tad izoliuotas nuo visų garsų ir apsaugotas nuo bet kokių 
krustelėjimų, visai nejudėdamas, plaukdavo laivu, kuris 
būdavo tvirtai pririštas prie kito laivo, tartum būtų veža- 
ma kokia nors apvalomoji auka. Gėdingas toks reginys, 
kai romėnų tautos imperatorius plaukia paskui kitą laivą, 

paklusdamas kitam vairininkui, tarsi jo laivas būtų pa- 
imtas į nelaisvę! Neliko šios bjaurasties nepastebėjusios 
ir upės, netgi Danubijus ir Reinas džiūgavo, jog ant jų 
bangų buvo matomas toks romėnų pažeminimas. Ne tiek 
teko gėdytis mūsų imperijos, kada tai matė romėnų ere- 
liai?, romėnų vėliavos, pagaliau, romėniški krantai, kiek 
tada, kai tai stebėjo priešų krantai: tų priešų, kurie buvo 
pratę atsisėdę į valteles plaukioti upėmis — ir šalčio su- 
kaustytomis, ir plačiai išsiliejusiomis laukuose, ir greitai 
sruvenančiomis tarp savo krantų. 

Aš, žinoma, nesiimčiau per daug girti pačios kūno 
ištvermės ir rankų stiprybės, bet jeigu jas valdo dvasia, 
stipresnė už visą kūną, kurios nepadarys lepesnės net 
fortūnos atlaidumas, neįvilios į neveiklumą ir prabangą val- 
dovo lėšų gausa, tada aš irgi žavėsiuosi pilnu gyvasties, nuo 
darbų sustiprėjusiu kūnu bei nuo pratybų sutvirtėjusiais 
raumenimis, ir nesvarbu, ar tam padėjo kopimas kalnais, 
ar plaukiojimas jūra. Štai todėl man aišku, kad jau nuo 
seno deivių sutuoktiniai ir dievų vaikai [-..]? garsėjo ne tiek 
savo santuokomis, kiek būtent šitais sugebėjimais. Be to, 
aš galvoju, kad jeigu tokie yra mūsų valdovo žaidimai bei 
pramogos |[...|*, kokie tad turėtų būti rimti ir intensyvūs 
jo darbai, jei po jų jis ieško tokio poilsio?! O juk būtent 
pramogos, pramogos yra tai, iš ko geriausiai sprendžiame 
apie žmogaus vertybių skalę, rimtumą bei nuosaikumą, nes 
kas gi gali būti toks lengvabūdis, kad jo užsiėmimuose ne- 
atsiskleistų jokia griežtumo apraiška? Mus išduoda mūsų 
poilsio pobūdis. Argi ne dauguma mūsų valdovų savo laiką 
švaistė azartiniams žaidimams, ištvirkavimui ir prabangai, 
rimtus užsiėmimus pakeitę dėmesiu ydoms? 

83. DAUGELIS ĮŽYMIŲ VYRŲ SAVO GARBĘ 
SUTERŠĖ LABAI NEAPDAIRIAI IŠSIRINKĘ ŽMONĄ 


Aukšta padėtis valstybėje nepakenčia nieko slapto, nie- 
ko paslaptingo, ir ne tik princepsų namus, bet viską, kas 
vyksta netgi miegamajame bei pačiuose intymiausiuo- 
se kampeliuose, atidengia ir visas paslaptis išviešina bei 
atiduoda gandams. Betgi tavo, cezari, šlovei nėra nieko 
geriau, kaip galimybė atidžiai tave stebėti. Žinoma, yra 
labai puiku, ką tu darai viešai, bet ne mažiau svarbu, kas 
vyksta už tavo namų slenksčio. Didelis dalykas, jog ven- 
gi kontakto su ydomis, bet dar reikšmingiau, kad nuo to 
apsaugai ir savo namiškius, nes kuo sunkiau yra apginti 
kitus nei save patį, tuo daugiau tu nusipelnei, kad, pats 
būdamas tobulas, ir visus aplinkinius padarei panašius į 
save. 

Daugelis įžymių vyrų savo garbę suteršė labai neap- 
dairiai išsirinkę žmoną arba per daug kantriai laikę ją savo 
namuose. Taigi, žmonėms, išgarsėjusiems už namų sienų, 
gėdą daro šeimos gyvenimo negerovės ir neleidžia jiems 
tapti tikrai didžiais piliečiais tai, jog jie buvo netikę su- 
tuoktiniai. Na, o tavo žmona! tinka tavo šlovei ir yra tavo 
puošmena. Kas už ją gali būti šventesnio ir garbingesnio? 
Jeigu didysis pontifikas turėtų išsirinkti sau žmoną, argi 
ne ją arba panašią (bet kurgi atsirastų panaši?) išsirinktų? 
Juk tavo žmona iš visos tavo sėkmės ir šlovės sau ima tik- 
tai asmeninę laimę ir ne tavo galybę, o tave patį ištikimai 
myli. Jūsų abipusis bendravimas išlieka vis toks pats kaip 
ir anksčiau, vienodai esate gerbiami, o jūsų laimingas liki- 
mas nepridėjo nieko nauja, išskyrus tai, jog jau supratote, 

kaip gerai kiekvienas iš jūsų mokate mėgautis savo lai- 
me. Kokia taupi tavo žmona privačiuose reikaluose, kokia 
kukli savo svitos apsuptyje, koks malonus jos elgesys! Ir 
tai juk vyro nuopelnas: jis ją taip išmokė, taip pripratino, 
na, o žmonos nuopelnas — mokėti paklusti. Argi, maty- 
dama, jog tavęs nelydi jokia baimė, jokia garbėtroška, ir 
pati jinai nesilaiko tylos bei nesistengia pamėgdžioti savo 
kojomis vaikštančio vyro, kiek tai leidžia jos moteriškos 
jėgos? Jai, žinoma, derėtų tokiai būti, net jeigu tu elgtu- 
meisi kitaip. O tuo labiau žmona gerbia savo vyrą, kai šis 
toks kuklus, taip gerbdama ir save. 


84. NIEKAS TAIP NESUKELIA NESUTARIMŲ KAIP 
KONKURENCIJA, O YPAC - TARP MOTERŲ! 


Tokia pati ir tavo sesuo!', niekada nepamirštanti, kas ji 
yra. Kaip lengvai joje atpažįstamas tavo paprastumas, 
tavo teisingumas, tavo nuoširdumas! Ir jeigu kas nors 
imtų ją lyginti su tavąja žmona, būtų priverstas suabe- 
joti — kas geriau yra norint dorai gyventi — gera kilmė 
ar geras auklėjimas? Niekas taip nesukelia nesutarimų 
kaip konkurencija, o ypač — tarp moterų. Konkurencija 
dažniausiai gimsta esant artimiems ryšiams, sustiprėja dėl 
pavydo, kuris perauga į neapykantą. Tad tenka tuo labiau 
stebėtis, kad tarp dviejų moterų, gyvenančių vienuose 
namuose ir turinčių vienodą statusą, nevyksta jokie su- 
sikirtimai, jokie ginčai. Jos gerbia viena kitą, nusileidžia 
viena kitai, o kadangi viena ir kita tave karščiausiai myli, 
joms nekyla klausimas, kurią iš jų tu labiau myli. Jų abiejų 

siekiai vienodi, vienoda ir gyvenimo eiga. Tarp jų nėra 
nieko tokio, kas leistų manyti, jog jos yra dvi, mat abi 
stengiasi tave pamėgdžioti, prie tavęs prisiderinti, todėl 
ir jų įpročiai vienodi — tokie kaip tavo, todėl jos abi tokios 
kuklios, tokios ramios. 

Niekada nekils pavojus tapti paprastomis moterimis 
toms, kurios niekada ir nesiliovė tokios būti. Senatas 
joms pasiūlė augustų? titulus, bet jos atsisakė, nes ir tu il- 
gai atsisakinėjai tėvynės tėvo“ titulo, o gal todėl, jog laikė 
garbingesniu dalyku vadintis tavo žmona bei seserimi, o 
ne augustomis. Bet kokia bebūtų tokio kuklumo priežas- 
tis, tuo labiau jos yra to vertos, nes mūsų sielose iš tiesų 
yra augustos ir tokiomis mes jas laikome, nors šitaip jos 
ir nesivadina. O, be to, už ką labiau pagirsi moteris, jei ne 
už tai, kad gerbia ne titulų spindesį, o žmonių nuomonę, 
ir kad yra vertos didžių titulų netgi jų atsisakiusios. 


85. PATS MALONIAUSIAS Iš ŽMOGIŠKŲJŲ 
JAUSMŲ - BŪTI MYLIMAM, 
BET NEMAŽIAU PUIKU IR PAČIAM MYLĖTI! 


Bet jau ir paprastų Žmonių sielose sumenko senovinė 
mirtingųjų dorybė — draugystė, kurios vieton atklydo 
pataikūniškumas, vilionės ir blogesnė už neapykantą 
meilės simuliacija. Tad ir valdovų rūmuose pasiliko tik 
draugystės vardas — tuščias ir vertas pajuokos, nes juk ko- 
kia galėjo būti draugystė tarp tokių žmonių, iš kurių vie- 
ni save laikė ponais, o kiti —- vergais? Betgi tu sugrąžinai 
atstumtą ir be vietos klaidžiojusią draugystę, tu turi drau- 

gų, nes ir pats jiems esi draugas. Ir juk negalima savo 
pavaldiniams nurodyti save mylėti, kaip kad nurodoma 
visais kitais atvejais, o ir nėra kito tokio iškilaus bei neval- 
domo jausmo, kuris nepakenčia despotizmo, bet reika- 
lauja abipusės lygybės. 

Galbūt kartais princepsas ir būna neapkenčiamas (ži- 
noma, nepelnytai, bet būna), netgi jei pats neapykantos 
ir neparodo, bet būti mylimas, jeigu pats nemyli, negali 
niekada! Taigi, tu myli, kada tave myli, ir visa tavo šlovė 
slypi šiame abiem pusėms švenčiausiame jausme. Jeigu tu, 
būdamas aukščiausias iš visų, nusileidi iki draugystės pa- 
reigų vykdymo ir iš imperatoriaus pavirsti draugu, būtent 
tada ir tampi tikriausiu imperatoriumi, kai atlieki draugo 
pareigas. Ir išties, jeigu valdovo padėtis yra tokia, jog la- 
biausiai jam reikalingi draugai, tada svarbiausia jo pareiga 
ir yra įsigyti draugų. 

Tegul visada tau būna priimtina ši taisyklė ir panašiai, 
kaip kad tu laikaisi kitų savo vertybių, tvirtai laikykis ir 
šitos. Taip pat niekada neleisk savęs įtikinti, kad žėma yra 
princepsui niekada nejausti neapykantos. Pats maloniau- 
sias iš žmogiškųjų jausmų — būti mylimam, bet nemažiau 
puiku ir pačiam mylėti. Abu šie jausmai tau praverčia 
tuo, kad nors pats myli labai karštai, tačiau tave myli dar 
karščiau. Ir tai pirmiausia todėl, kad vieną mylėti lengviau 
negu daugelį, ir dar todėl, kad tu turi tokią galią pritraukti 
prie savęs žmones, jog gal tik pats nedėkingiausias galėtų 
neatsiliepti dar stipriau tave pamildamas. 

86. IR ŠTAI STOVĖJO CEZARIS SAVO 
DRAUGYSTĖS SARGYBOS POSTE 


Verta prisiminti, kaip tu kankinaisi, kad tik galėtum 
įvykdyti draugo prašymą. Tu atleidai iš pareigų puikiausią 
žmogų, brangiausią savo draugą, atleidai nenoromis 
ir liūdėdamas, kad negali jo prie savęs išlaikyti. Kaip jį 
mylėjai, supratai patyręs ilgesį po to, kai su juo išsiskyrei, 
likai vienas ir dabar kenti. Tad atsitiko negirdėtas dalykas: 
valdovo ir valdovo draugo norams išsiskyrus, įvyko tai, 
ko norėjo būtent draugas! Štai įvykis, vertas prisiminti 
ir aprašyti! Pretorijaus prefektą paskyrei ne iš prašančių 
šio posto Žmonių tarpo, o iš tų, kurie šio posto kratėsi, 
ir draugą išleidai poilsio, kurio jis nuolat troško, ir tai pa- 
darei būdamas labai užsiėmęs valstybiniais reikalais, bet 
nepavydėdamas poilsio kitiems. 

Mes, cezari, suprantame, kiek tau esame skolingi už 
šitą sunkų ir neramų postą, kai išeiti poilsio tavęs prašo 
kaip geidžiamiausio dalyko ir tą prašymą tu patenkini. Aš 
girdžiu apie tai, koks buvai sutrikęs, lydėdamas išeinantį 
draugą. Vis dėlto tu išėjai jo palydėti, nesusilaikei neap- 
kabinęs ir jį pabučiavai jau ant paties jūros kranto. Ir štai 
stovėjo cezaris savo draugystės sargybos poste, stovėjo 
linkėdamas ramios kelionės jūra ir greitai sugrįžti, jeigu 
tik, žinoma, to panorėtų pats išvykstantysis. Nesusilaikė 
jis ir, liedamas ašaras, vis linkėjo išvykstančiam laimingos 
kelionės. 

Nekalbu jau apie tavo dosnumą! Kokiomis paslaugo- 
mis galima atsilyginti valdovui už tokį rūpestį, už tokią 
kantrybę? Nusipelnei, idant tavo draugas sau pačiam pa- 

sirodytų per daug jau ryžtingas, per daug žiaurus. Ne- 
abejoju, kad jis kovojo pats su savimi, ar nepasukti jam 
vairo atgal, ir, žinoma, taip ir būtų padaręs, jei nebūtų 
pagalvojęs, jog ilgėtis valdovo, kuris irgi ilgisi, yra geriau 
ir maloniau, nei būti visai greta jo. Dabar ir tavo draugas 
patenkintas, jog ėjo tokias pareigas, o dar labiau, kad tu 
jį iš tų pareigų atleidai. Taip nuolaidžiai pasielgęs įrodei, 
jog jau niekas negalės apkaltinti tavęs prievarta ką nors 
sulaikant. 


87. LENGVIAU IŠ ATMINTIES IŠNYKSTA VEIDAS 
TO, KURIS TOLI, NEGU ŠIRDĮ APLEIDŽIA 
JAM SKIRTA MEILĖ 


Tėvynės tėvui labai tinkantis pilietiškumo požymis — 
niekada nenaudoti prievartos, o visada prisiminti, jog 
niekam negali būti suteikta tokia valdžia, kadangi jos 
neturėti būtų dar geriau. Tu, cezari, vienas sugebi suteikti 
pareigas žmonėms, neatsižvelgdamas į jų norus tų parei- 
gų atsisakyti, tu, nors ir prieš savo valią, iš pareigų atleidi 
to prašančius ir nemanai, jog prašantys poilsio draugai 
tave palieka, nes visada surandi ir tokių, kuriuos po po- 
ilsio galima pakviesti į darbą, taip pat tokių, kam poilsį 
galima suteikti. Na, o tie, kuriuos mūsų tėvas taip verti- 
na, branginkite jo nuomonę apie jus — čia jūsų darbas ir 
pareiga. O jeigu princepsas nors vienam iš mūsų parodys 
tikrą meilę, tai jis nekaltas, kad kitus myli mažiau. Betgi 
kas gali jį patį per mažai mylėti, jeigu jis meilės įstatymų 
nerengia, o gauna juos iš kitų? Vienas labiau linksta būti 

mylimas bendraudamas su juo, kitas — iš tolo. Tegul kie- 
kvienas myli taip, kaip jis nori. Tegul niekas nesibodi būti 
kartu, tegul niekas nebūna pamirštas, kai atsiskiria. Tegul 
kiekvienam išsaugoma ta vieta, kurią kartą jau buvo už- 
sitarnavęs: lengviau iš atminties išnyksta veidas to, kuris 
toli, negu širdį apleidžia jam skirta meilė. 


94. LIKO NEPASTEBĖTAS LABAI BLOGO 
PRINCEPSO TAS, KURIO NEPASTEBĖTI 
NEGALĖJO LABAI GERAS 


Savo kalbos pabaigoje aš, kaip konsulas, kreipiuosi malda 
į mūsų valstybės dievus globėjus ir sergėtojus, o ypač į 
tave, Kapitolijaus Jupiteri, kad nepaliktum mūsų be savo 
malonės ir toms savo geradarystėms suteiktum amžinybės 
aureolę. Esi girdėjęs, kaip meldėmės už blogą princepsą, 
tad dabar paklausyk mūsų maldų už visai kitokį. Mes 
neapkrauname tavęs savo prašymais: neprašome nei tai- 
kos, nei santarvės, nei saugumo, nei turtų, nei garbingų 
pareigų, paprasta ši mūsų malda ir viską apimanti — mes 
meldžiamės už princepso gerovę. Tikrai nesukeliame tau 
naujų rūpesčių. 

Tu jau tada ėmeisi jį ginti, kai ištraukei jį iš godaus 
plėšiko' nasrų. Kai drebėjo ir griuvo visa, kas aukščiausia, 
tau padedant, šis princepsas, nors ir buvo iš visų garsiau- 
sias, liko nepaliestas. Liko nepastebėtas labai blogo prin- 
cepso tas, kurio nepastebėti negalėjo labai geras. Tu aiš- 
kiai parodei savo palankumą, kai palydėdamas jį į kariuo- 
menę suteikei jam savo aukštąją globą. Savo pageidavimą 

išreikšdamas imperatoriaus“ žodžiais, išrinkai jam sūnų, 
mums - tėvą, sau — didįjį pontifiką. Todėl tuo įtikinamiau 
aš prašau ir meldžiu, kaip ir jis pats įsakė dėl jo melstis, 
kad, jeigu jis mūsų valstybę valdo visų gerovei ir ben- 
drai visų naudai, pirmiausia, išsaugotų ją mūsų anūkams 
ir proanūkiams, paskui — kad tu pagaliau atsiųstum jam 
įpėdinį, tą, kurį jis išauklėtų ir padarytų į save panašų 
įsūnydamas, arba, jeigu jau likimas to neleistų, padėtum 
jam išsirinkti ir nurodytum, ką jam įvaikinti Kapitolijaus 
šventykloje. 


95. PAMATĘS, KOKS TRUMPAS TADA BUVO 
KELIAS Į GARBĘ, AŠ NUTARIAU 
EITI ILGESNIU KELIU 


Kiek aš jums skolingas, senatoriai, visa tai surašyta visuo- 
meniniuose dokumentuose. Jūs pateikėte geriausius savo 
ramybės įrodymus man būnant tribūnu, jūsų palankumą 
jaučiau pretoriaudamas, jūsų tvirtybę' — vykdydamas tas 
pareigas, kurias man skyrėte, siekdami, kad pasirūpinčiau 
mūsų draugais. O nutarimą skirti mane konsulu, jūs pasi- 
tikote tokiais palaikymo šūksniais, jog supratau, kad man 
reikia dar labiau pasistengti, idant šitokį jūsų palankumą 
pateisinčiau ir dar labiau jį padidinčiau. Mat aš gerai šį- 
nau, nuomonė — ar žmogus vertas pagarbos, ar ne — išsą- 
koma tą minutę, kada toji pagarba jam parodoma. Į šitą 
mano ketinimą pažvelkite palankiai ir patikėkite: nors tas 
klastingasis valdovas ir pakėlė mane šiek tiek tarnybos 
laipteliais dar iki to laiko, kai atvirai pareiškė apie savo 

neapykantą visiems geriesiems, bet po šito mano karjera 
nutrūko. Pamatęs, koks trumpas tada buvo kelias į garbę?, 
aš nutariau eiti ilgesniu keliu; blogaisiais laikais buvau tarp 
liūdnųjų ir apimtų baimės, o geraisiais laikais patenku į ra- 
miųjų ir besidžiaugiančių skaičių, ir, pagaliau, aš tiek pat 
esu atsidavęs geriausiam iš princepsų, kiek buvau neken- 
čiamas blogiausiojo. Patikėkite, aš visada visiems rodysiu 
tokią pagarbą, lyg savęs nelaikyčiau nei konsulu, o greit ir 
konsularu, bet tiktai kandidatu į konsulus. 


KOMENTARAI 


4 


1. Togos buvo dėvimos taikos metu. 


13 
1. „Mankštinti imta ne rankas, o akis“ — t. y. pratybos buvo tik ste- 
bimos. 
2. Tvirtovės vainikas (corona mūralis) — garbingas apdovanojimas 
romėnų kariuomenėje. Toks aukso vainikas buvo skiriamas pirmam 
perlipusiam priešo gynybos sieną. 


15 
1. Turima galvoje žinoma patarlė docendo discimus, t. y. mokydami 
kitus, mokomės patys. 


: 16 

1. Augustus — čia garbingas titulas, reiškiantis „didysis, pašlovinta- 
sis“. Nuo imperatoriaus Augusto Oktaviano laikų šį prievardį gauda- 
vo visi Romos imperatoriai. 

2. Danubijus — dabar Dunojus. 

3. Triumfas — iškilmingas karo vado įvažiavimas į Romą, nugalėjus 

priešą. Senatas jį leisdavo tik už svarbias pergales, praplėtusias 
valstybės sienas ar bent sudavusias rimtą smūgį priešo kariuomenei 
(ne mažiau kaip 5000 žuvusiųjų). 


24 
1. Vergai ant pečių nešdavo imperatorių ar turtingus Žmones 
puošniai įrengtuose neštuvuose. 


26 
1. Pagal romėnų papročius tėvas galėjo pripažinti vaiką arba jo 
nepripažinti ir atsisakyti jį auklėti. 
2. „Bausmės“ — t. y. mokesčiai, privalomi nevedusiems ir bevai- 
kiams. 


31 


1. Nusekus Nilui, išdžiūvo kanalai ir Egipto žemės liko nesudrė- 
kintos, tad nederlius sukėlė badą. 


32 
1. Genijus — dvasia sergėtoja, lydinti žmogų nuo gimimo iki mirties. 
Savo genijų turėjo miestai, valstybės, vietovės, upės ir t. t. 


36 

1. Deliatoriai (delatores) — nusikaltimą padariusiųjų arba įtariamųjų 
įskundėjai, kurie dažniausiai patys senato teisme atlikdavo dabartinių 
prokurorų vaidmenį ir už tai gaudavo didžiulius pinigus ir aukštas 
pareigas. 

2. Fiskas (fiscus) — Respublikos laikais valstybės iždas, o Imperijos 
laikais — privatus imperatoriaus iždas. 

3. Tribunolas (tribūnai) — pusračio formos estrada, kur aukštieji 
magistratai, sėdėdami kurulinėje kėdėje (sella curūlis), teisdavo ir at- 
likdavo kitas oficialias pareigas; tribūna; teismas. 

37 
1. Lotynų teisė (iūs Latinitūtis) bendruomenėms leido savivaldą ir 
suteikdavo teisę spręsti paveldėjimo klausimus. 
2. „Tavo tėvas“ — t. y. Trajaną įsūnijęs imperatorius Nerva. 


43 
1. Užuomina apie tai, kad valdant Neronui ir Domitianui turtingi 
žmonės, bijodami šių imperatorių, testamentu turėdavo palikti didžiąją 
dalį turto imperatoriui, kad likusią dalį išsaugotų šeimos nariams. 


51 
1. „Taupiausias princepsas“ — imperatorius Nerva (valdė 96-98 m. 


po Kr.). 


52 
1. „Susiteršęs princepsas“ — imperatorius Domitianas (valdė 81— 
96 m. po Kr.), susitepęs incestu su savo giminaite. 
2. Genijus — žr. 32. 


59 
1. Preteksta (praetexta) — purpuru apvedžiota aukštųjų magistratų, 
kulto tarnų ir laisviems tėvams gimusių vaikų (iki 17 metų) toga. 
2. Kurulinė kėdė (sella curūlis) — dramblio kaulu išpuošta aukštojo 
pareigūno kėdė. 


64 
1. Komicijai (comitia) — sprendžiamasis Romos piliečių susirinki- 
mas; susirinkimų vieta tarp forumo ir kurijos (senato rūmų). 


65 
1. „Pradžia“ — konsulavimas nepasakius kalbos iš tribūnos ir ne- 
prisiekus. „Pabaiga“ — greitai paskelbtas dekretas dėl atleidimo iš pa- 


reigų. 

82 
1. Turimas galvoje imperatorius Domitianas. 
2. Erelis (aguila) — kalbama apie romėnų kariuomenės ženklus. 
Legiono ženklas — sidabro erelis ant medinio strypo. 
3. Dėl pažeisto papiruso šioje vietoje tekstas sunkiai įskaitomas. 


83 


1. Trajano žmona Plotina buvo ištikima jo draugė ir patarėja. 


84 
1. Trajano sesuo Martiana. 
2. Augustų titulas — žr. 16. 
3. Tėvynės tėvas (pater patriae) — garbingas titulas. 


94 
1. „Plėšikas“ — t. y. imperatorius Domitianas. 
2. Turimas galvoje imperatorius Nerva. 


95 
1. Tam tikrais imperatoriaus Domitiano valdymo periodais, pvz., 
93-95 m. po Kr., buvo ypatingai persekiojami ir netgi žudomi įžymūs 
valstybės veikėjai iš senatorių rato. 
2. „Trumpas kelias į garbę“ — žr. 36. 


Plinius Caecilius Secundus, Gaius 

Pl-69 Iš laiškų : apie gyvenimą, valdžią ir mirtį / Gajus Plinijus Jaunesny- 
sis ; sudarė ir iš lotynų kalbos vertė Aleksandra Teresė Veličkienė. — 
Vilnius : Tyto alba, 2015. - 317, [2] p. 

filosofas ir politikas. Jo laiškuose ir „Panegirikoje“ atgyja I-II a. po Kr. romėnų 
gyvenimas — buitis, politiniai ir kultūriniai procesai, to meto aktualijos: Vezuvi- 
jaus išsiveržimas, imperatoriaus Domitiano savivalė, Trajano reformos švietimo 
ir socialinės rūpybos srityse. Laiškuose gausu pasakojimų apie nesąžiningus 
politikus, veidmainystę, grobstymo bylas, tačiau kaip atsvara išsikerojusioms 
blogybėms prieš akis iškyla ir daugybė pagarbos vertų asmenybių, susižavėjimą 
keliančių poelgių. Skaitant Plinijaus tekstus, peršasi išvada, kad nuo antikos lai- 
kų niekas nepasikeitė. Būtent todėl verta įsiklausyti į šio filosofo pamokymus. 
Rašydamas apie gyvenimą ir mirtį, apie valdymo sistemos negeroves ir žmonių 
ydas, jis ragina puoselėti pilietiškumą ir moralę, mokytis iš praeities klaidų ir... 
žiūrėti saiko šiame nesaikingame pasaulyje. 

Gajus Plinijus Jaunesnysis (apie 61-113 m. po Kr.) - 
žymus romėnų rašytojas, filosofas ir politikas, 
garsėjęs kaip talentingas oratorius. Iš antikos laikų 
mus pasiekė jo „Panegirika“ ir laiškai draugams bei 
artimiesiems. Juose atgyja I-II a. po Kr. romėnų 
gyvenimas - buitis, politiniai ir kultūriniai procesai, 
to meto aktualijos. 


Laiškuose gausu vaizdingų pasakojimų apie nesąžiningus politi- 
kus, veidmainystę, grobstymo bylas, - ir autorius tai žino anaiptol 
ne iš nuogirdų - jis pats tose bylose sakė kaltinamąsias ir gina- 
mąsias kalbas. Kaip atsvara išsikerojusioms blogybėms prieš akis 
iškyla daugybė šviesių, pagarbos vertų asmenybių, kilnių poelgių, 
mecenatystės pavyzdžių. Taip skaitytojo vaizduotėje pamažu ryš- 
kėja tobulo valstybės veikėjo portretas. Koks jis? Tai sąžiningas, 
padorus, išsilavinęs žmogus, kuris rūpinasi ne tik savo, bet ir kitų 
gerove. Jis nepamiršta pareigos šeimai ir visuomenei, bet... randa 
laiko ir sau. Autoriaus manymu, šias savybes geriausiai įkūnija 
imperatorius Trajanas. Todėl šiame leidinyje skaitytojas ras ir Tra- 
janą šlovinančią „Panegiriką“. 

Plinijų Jaunesnįjį būtų galima pavadinti to mėto sąžine. Skai- 
tant jo tekstus, peršasi išvada, kad nuo antikos laikų niekas nepa- 
sikeitė. Rašydamas apie gyvenimą ir mirtį, apie valdymo sistemos 
negeroves ir žmonių ydas, Plinijus ragina puoselėti pilietiškumą 
ir moralę, mokytis iš praeities klaidų ir žiūrėti saiko šiame nesai- 
kingame pasaulyje. 

